
Pentru Ilinca 


Argument 


Problema modernizării si modernității societății româneşti este 
întotdeauna de actualitate. De mai bine de două decenii, subiectul a fost reluat 
şi analizat din diferite perspective, propunându-se noi şi noi ipoteze şi teorii. 
Dar limitele lingvistice şi accesul destul de restrictiv la arhivele perioadei au 
făcut ca multi dintre cercetători să restrângă la două fraze prima modernitate 
românească şi să aşeze ca frontieră a studiilor lor anul 1860. Alfabetul chirilic, 
limba destul de arhaică, apelul neîncetat la dicționarele epocii au privat prima 
jumătate a secolului al XIX-lea de o analiză temeinică. Nu din acest motiv ne- 
am aplecat asupra acestei perioade, ci pentru că demersul este firesc, dând 
continuitate cercetărilor de până acum. În plus, nu putem să nu observăm că 
multe dintre ipotezele şi teoriile despre modernizare se bazează pe aceleaşi 
surse editate, care reprezintă aproximativ 10% din imensa arhivă a perioadei. 

Cartea de față este o încercare de tratare a începuturilor modernității 
româneşti, dar şi un instrument de lucru pentru cei care vor să analizeze mai 
departe această temă. Fiecare capitol constituie, de fapt, o carte în sine, un 
teren de cercetare prolific datorită unei documentatii, în mare parte inedită, 
uriaşe. Voi aborda aici câteva initiative schitate de Regulamentele Organice 
cu privire la schimbarea sistemului politic, formarea unei clase de funcționari 
şi trasarea unui aparat birocratic menit a servi statul modern, maniera în care 
reformele vor preface lumea rurală, dar şi reacţiile Bisericii Ortodoxe în faţa 
presiunilor de secularizare. 

Când reflectăm asupra începuturilor modernității româneşti, istoria 
socială şi sociologia istorică pot oferi multiple mărturii despre „civilizația 
materială“ a vremurilor, dar şi destule întrebări cu reverberatii actuale. Ce este 
mai important: avansarea unei cifre sau urmărirea unui proces de salubrizare 
şi igienizare a oraşului? Ce are mai multă relevanţă: citarea unor teorii cu 
privire la modernizare şi modernitate sau explorarea proceselor istorice de 
configurare a modernizării şi modernităţii societății româneşti, mai ales a 
celor cotidiene, care includ şi căutarea sau numărarea asiduă a cămăşilor 
schimbate de țăranul român pe parcursul unui an? Ce este mai „modern“: o 
definiție sau schimbarea unei atitudini faţă de apă şi săpun? Analiza noastră se 
va concentra pe comportamente, sociabilitäti şi modul în care acestea se 
schimbă sau chiar se transformă de-a lungul unui proces evident de 


schimbare. Privirea ne va coborî atât asupra boierimii, cât şi asupra țărănimii, 
negustorimii, mahalagiilor (termen folosit cu sensul de locuitori din oraşe, fie 
că este vorba de un meşteşugar sau de un cerşetor). Că vom vorbi despre 
„profesionalizarea“ claselor noastre sociale sau despre viaţa cotidiană, scopul 
va fi întotdeauna acelaşi: cum au contribuit aceste două aspecte, tocmai 
menționate, la construirea socială a unor maniere, altele decât cele 
„tradiționale“, şi implicit la transformarea societăţii. 

Oare la capătul unui asiduu proces de modernizare se află ceea ce au 
„dorit“ (sau măcar au sperat), de fapt, românii acelor vremuri? Este o 
întrebare la care vom încerca să găsim răspunsuri trecând prin succesivele 
reforme propuse şi impuse societății româneşti de Regulamentele Organice. 
Care este raportul dintre nou şi vechi, dintre tradiţional şi modern în tot acest 
lung proces de concepere a modernizării? 


Contextul internaţional 


Modernizarea societăţii româneşti nu trebuie privită singular, ci în 
contextul importantelor schimbări şi prefaceri care au loc în jur. În secolul al 
XVIII-lea şi mai ales în secolul al XIX-lea, Imperiul Otoman cunoaşte o serie 
de eşecuri şi trece la reformarea şi modernizarea sistemului politic, ceea ce-l 
face să fie mai putin reticent la schimbările care au loc în zonele de dominație. 
Uneori măsurile luate de către teritoriile aflate încă sub dominaţia sau 
influenţa puterii otomane se bucură de acordul său ori sunt sprijinite şi chiar 
cerute de aceasta. 

De asemenea, trebuie menţionat rolul major al Rusiei în procesul de 
modernizare a țărilor române, chiar dacă influenţa si imixtiunea sa în deciziile 
politice zădărnicesc de multe ori bunele intenţii. La începutul secolului al 
XIX-lea, Rusia îşi asumă misiunea de ţară civilizatoare, ajungând astfel să 
domine şi să controleze nu numai Moldova şi Valahia, ci şi Serbia, Polonia, 
Finlanda sau alte teritorii pe care le ocupase. 

Europenizarea, sau occidentalizarea, este un factor major în accelerarea 
acestei modernizări. De la greci la turci, de la români la sârbi sau polonezi, 
toți recunosc importanța Occidentului în transformarea societăţilor lor. 
Impactul produselor materiale şi culturale stimulează consumul, face posibilă 
pătrunderea unor noi idei, maniere, schimbă viața de zi cu zi. Bineînţeles că 
această receptare se manifestă diferit chiar în interiorul aceleiaşi categorii 
sociale, cu atât mai mult în interiorul aceleiaşi societăți. Şi, în multe din aceste 
state, elitele şi-au atribuit rolul de clasă reformatoare a sistemului şi de clasă 
educatoare a maselor. Procesul de modernizare va urmări transformarea şi 
regândirea întregului sistem politic, administrativ, economic, legislativ, 
redefinirea tradiţiei, a familiei, a raporturilor cu Biserica, construirea națiunii 


sau redefinirea identitätilor sociale. Modelul de inspiratie vine mai totdeauna 
din Apus: codul civil francez a stat la baza codului civil român, 
constitutionalismul european a inspirat constituția Greciei (1864), modelul 
administrativ european şi mai ales cel economic şi legislativ francez inspiră 
reformele din epoca Tanzimatului şi a perioadei imediat următoare; ideile de 
„libertate“ şi „egalitate“ ale revoluțiilor europene, îndeobşte franceze, vor fi 
parte în elaborarea proiectelor politice din celelalte țări. 


Despre prefacere şi progres 


Modernizarea societății româneşti este percepută ca esențială de către 
oamenii epocii. Elita vorbeşte despre necesitatea acestei prefaceri, despre 
nevoia de a fi în rând cu cei mari din Europa. Despre gândirea şi teoretizarea 
acestei modernizări a vorbit pe larg Paul Cornea, în timp ce despre gândirea 
politică a elitei a scris Vlad Georgescu2. Aici nu ne rămâne decât să amintim 
câteva dintre poziţiile acestei generații şi să adăugăm lucrurile care nu s-au 
spus. Ideea de schimbare şi mai ales ideea de decalaj față de celelalte natii ale 
Europei aparțin unei elite intelectuale, fie că vorbim de unii reprezentanți ai 
aristocrației, fie că vorbim de clerul şcolit sau de vârfurile societăţii urbane. 
Trebuie spus că este foarte important pentru noi să depistăm întotdeauna 
actorul esenţial al fenomenului modernizator: cine vorbeşte despre prefacere 
şi progres, cine îşi doreşte schimbarea, în numele cui vorbeşte, asupra cui 
doreşte să-şi exercite dreptul de a schimba, de ce puteri beneficiază pentru a-şi 
impune discursul, cât de asimilat este acest discurs etc. 

Încă din secolul al XVIII-lea, lenächitä Văcărescu încearcă să intre în 
rândul celor „mari din Europa“ prin imitarea unui mod de reprezentare, în 
timp ce Grigore Râmniceanul vede aceeaşi Europă drept „podoaba lumii“, 
datorită faptului că acolo se află oameni cu „mintea ascuţită“, „puitori de 
pravile, doftori, ritori, voievozi“ care au ştiut să „dumesticească“ şi să înveţe 
celelalte natii ale lumii. Cum să-i aduci şi pe români printre cei mari din 
Europa? Aceasta este întrebarea de care va fi preocupată generaţia secolului al 
XIX-lea. „Vremea este a ne deştepta“, scrie Dinicu Golescu şi, ca „folos“ 
pentru această „deşteptare“, consemnează „întâlnirile şi adunările cu oameni 
de neamuri luminate“, astfel încât să stimuleze şi să impună nevoia acută de 
progres. Cum să aduci schimbarea la tine acasă? Răspunsurile se duc într-o 
primă fază către imitarea modelului. „Va veni vremea întru care patria mea, 
nu zic în puţini ani, să se sămuiască întocmai cu oraşele cele mari ce am 
văzut“, îşi exprimă speranţa Dinicu Golescu3. 

Şi apoi imitarea unui model nu pare a tulbura pe nimeni. Dimpotrivă, 
această generație crede că tocmai modelele vestice vor contribui la 
îmbunătăţirea situaţiei. Iată-l pe Eufrosin Poteca, cleric, trecut prin şcolile de 


la Pisa şi Paris, care, analizând starea de înapoiere, se întreabă retoric: „noi 
Românii, stränepotii slävitilor acelora Romani, trebuie să rămânem a pururi 
departe de neamurile cele luminate? Departe de fraţii noştri Europeni?“ 
Această nevoie de apropiere şi de înregimentare atrage imitatia. Ce încearcă 
românii să demonstreze în toată această perioadă? Ce reclamă cu asiduitate? 
Locul lor în Europa. Ce le răspunde acelaşi Eufrosin Poteca, tot cu o întrebare 
retorică? Imitatiunea: „Oare noi, pe lângă cele puţine ce ştim, n-am putea să 
ne mai împrumutăm de la dânşii?“ Dar, în acelaşi timp, crede că, dincolo de 
imitație, românii pot să se ridice singuri. lată, aşadar, o a doua cale de 
modernizare: „Oare în clima noastră şi în limba noastră n-ar putea să 
strălucească Darul cuvântului, Darul lui Dumnezeu cel mântuitor, ca şi la 
dânşii?“ Pot să-şi găsească calea astfel încât toţi tapii ispäsitori ai trecutului să 
nu mai fie pretexte pentru o involutie: „Oare de aicea [î]nainte vom putea să 
ne mai îndreptăm puind vina când pă Greci, când pă Tătari, când din toate 
părţile cu paradigma lor ne îndeamnă să punem în lucrare toate mijloacele 
cele mântuitoare?“ Discursul rostit cu ocazia examenului public de la Colegiul 
Sf. Sava, în prezența domnului Grigore vodă Ghica (1822-1828) şi a 
mitropolitului Grigore, întruneşte adeziunea generației sale4. 

Procesul acesta, de împrumut sau imitație, este lung şi deloc încheiat la 
data când se va opri această analiză, adică la 1860. El are loc într-o societate 
destul de conservatoare, chiar dacă aceasta proclamă deschiderea către 
progres, schimbarea, ideile novatoare, chiar dacă adoptă aparențele şi lucrurile 
la îndemână. Vom vedea că şi elita, boierii educați la marile universităţi ale 
Europei, păstrează în maniera de a gândi, de a se comporta, de a pune în 
aplicare proiecte sau legi rânduieli ale unei societăți înrădăcinate în 
conservatorism. Ca atare, pe lângă modelul imitat (Franța) şi agentul 
modernizator (Rusia) au existat şi agenți modernizatori autohtoni, formaţi în 
cadrul modelului imitat. 

În acelaşi timp, se conturează şi ideea unui model autohton de 
modernizare, despre care vorbeşte chiar Eufrosin Poteca. Ar fi o a doua etapă, 
urmare firească a inspirației oferite de modelul european. Dar aici ponderea 
este mult mai mică, după cum observă Vlad Georgescu5; modelul autohton va 
deveni consistent abia din a doua jumătate a secolului al XIX-lea, coagulându- 
se în jurul Junimii. Bineînţeles că se va contura şi un discurs de mijloc care 
preia anumite repere din modelul apusean, critică altele, considerate 
ineficiente sau superficiale, oferă tradiția drept model autentic şi bun de 
prelucrat în prefacerea dorită. De pildă, Predicatorul ecleziastic, jurnal al 
Bisericii Ortodoxe, apărut de-a lungul anului 1857, critică învăţarea limbilor 
străine, care n-ar contribui decât la o educaţie superficială, o „spoială“ folosită 
la abjurarea tradiţiei. Fragmentul este important pentru că reflectă contestarea 
unui model incapabil să răspundă unei nevoi autohtone. Până la urmă, 
apropierea de Occident, limba franceză, lecturile n-ar fi dus decât la critica 


acerbä a traditiei, la dezavuarea identitätii, la crearea unei identitäti false, 
nespecifice, „fără fond“: „mulţi dintre compatrioţii noştri zic că, de la o vreme 
încoace, am început să ne civilizäm şi toți strigă că ne-am stricat“. Pentru 
autorul unor astfel de rânduri, civilizarea este echivalentă cu pervertirea 
morală, şi nu cu progresul. Este adevărat că ne aflăm pe teritoriul unui jurnal 
ecleziastic, unde religia luptă cel mai mult pentru menţinerea tradiției şi 
limitarea influențelor din afară. Dar, în acelaşi timp, este primul care încearcă 
să observe modificarea comportamentelor, tocmai pentru a le ajuta să se 
îndrepte într-o direcție bună. De ce oare civilizarea se alătură mai repede 
„stricării“ decât progresul? Răspunsul este unul intuit: „Pricina este că, de 
când am început să învăţăm frantuzeste, şi alte limbi străine, am introdus 
modele şi am mai dat din religie afară.“ Or, locul ocupat până atunci de 
tradiție este acaparat încet, încet de altceva, ceva ce nu pare a fi bun, ce duce 
la criză morală, criză legată direct de acest „efect al civilizaţiei“, şi la 
formarea unor caractere cu totul aparte. Dintre acestea se va desprinde fără 
doar şi poate „fantele“, amploaiatul cu lefşoară şi pensie, privilegiatul 
birocraţiei statului modern; el va deveni personaj principal al unei întregi 
literaturi. 

Când se vorbeşte de modernitate, aceasta este pusă întotdeauna în 
opoziţie cu tradiția. Anthony Giddens susține că modernitatea este de fapt o 
„distrugătoare“ a tradiţiei, pe ruinele căreia se construieşte. Admite totuşi o 
colaborare necesară şi indispensabilă între cele două, într-o primă fază, cea a 
premodernitätii6. Se poate regăsi această opoziţie între tradiție şi modernitate? 
Va fi tradiţia exilată pentru a se clădi pe ruinele ei instituţiile menite a pune 
bazele unui stat modern? Cel putin în teorie, nu: „progresul nu se poate 
împlini fără conservatia averii deja realizate, fie aceasta materială, fie 
spirituală, fie morală. Natia întreagă şi legiuitorii ei de astăzi nu se cuvine a 
pierde din vedere institutiunile străbunilor noştri, şi credințele, şi datinile 
populare întemeiate pe Biblie“, scrie Ion Heliade Rădulescu, unul dintre cei 
mai importanţi susținători ai procesului de modernizare”. El va formula însă, 
cu mult înaintea lui Titu Maiorescu, critica acestei modernizări, punând în 
dezbatere modelul imitat şi locul tradiţiei: „cu legi şi doctrine eterogene aduse 
sau imitate din afară se pierde România, pentru că, ridicându-i-se elementele 
ei vitale, i se pun altele, ce nu le pot respira plămânii ei“8. Oricum, tradiția 
este eminamente o invenţie a modernităţii. Nicicând înainte de începuturile 
modernităţii nu s-a vorbit de tradiţie şi, pe măsură ce se înaintează în 
modernitate, evocarea tradiţiei „inventate“ de modemi devenea tot mai 
intensă. 


Niciodată n-am avut pretenția de a reconstitui „adevărul aşa cum a fost“. 
Un astfel de adevăr nici nu există, cred. Mi-a trecut odată prin faţa ochilor un 
titlu care m-a zăpăcit, cartea se numea O istorie adevărată a poporului român. 
L-am privit pe autor: un bătrânel zglobiu ce alerga fără încetare prin sala de 
manuscrise a Bibliotecii Academiei Române şi mi-am spus că o fi ştiind el 
„adevărul“ după atâția ani de lecturi şi experienţe. Mărturisesc însă că n-am 
fost curioasă să văd ce se ascunde între copertele unei asemenea cărți, pentru 
că nu cred în titluri pompoase şi adevăruri absolute. Nu am pretenția de a 
spune adevărul. Nici nu-mi imaginez că cineva ar putea să-l spună, să-l dețină 
sau să-l împărtăşească. Scrierea mea aici de față este „povestea“ mea despre 
acele vremuri. O căutare a adevărului, pe care nici măcar nu vreau să-l găsesc 
vreodată. Altfel, ce ar mai fi de căutat? Iar eu scriu doar „ficțiune“, pornind de 
la documentele de arhive şi încercând, pe cât posibil, să-i înțeleg pe oamenii 
acelor vremuri. Împărtăşesc întru totul viziunea pe care o au Michel Foucault? 
sau Arlette Farge10, mă simt alături de Natalie Zemon Davis11 sau Hayden 
White şi mă bucur de tot ceea ce arhivele judiciare oferă, chiar şi neverosimil, 
şi spun, în ton cu Pascal Quignard, că, la urma urmei, „scrisul nu este decât un 
delir“12, depinde de fiecare povestitor cât de frumos va şti să facă acest delir. 

Mulţumiri 


În toamna lui 2004, eliberată de datoria elaborării unei teze în istorie, pe 
care tocmai o sustinusem la EHESS, Paris, m-am îndreptat către alt teren de 
cercetare, gândind că familia, divorţul, şalvarii vor rămâne în urmă. Întâlnirea 
cu profesorul Lazăr Vlăsceanu în casa Creţulescu de la Cişmigiu m-a ajutat 
să-mi limpezesc gândurile şi să aflu, cât de cât, spre ce aş vrea să mă îndrept. 
Dar nu fu atât de uşor, pentru că ani la rând am continuat să scriu, să 
conferentiez, să traduc, să fiu solicitată să vorbesc despre familie, divorţ, 
şalvari. Şi astăzi aceste subiecte le domină pe toate celelalte. Aşa că lucrul pe 
acest nou teren de cercetare s-a dovedit destul de fragmentat. Şi, dacă n-ar fi 
fost perseverenta şi mai ales încrederea nemărginită a profesorului Lazăr 
Vlăsceanu, probabil că n-aş fi reuşit să finalizez această carte prea curând. A 
crezut necondiționat în mine, iar această credință m-a mobilizat. Pentru toate 
acestea îi sunt recunoscătoare. 

Multe dintre ideile acestei cărți au fost prezentate, dezbătute, amendate, 
criticate în cadrul Grupului pentru Reflectie asupra Istoriei Politice a secolului 
al XIX-lea (GRiP), grup care se reuneşte lunar grație Colegiului Noua Europă. 
Multumirile mele se îndreaptă către toţi cei care rup din timpul lor câteva ore 
pe lună pentru a se dedica reflectiei. Aş aminti aici pe Silvia Marton, Ionela 
Bälutä, Nicoleta Roman, Ramona Caramelea, Simion Câltia, Florin Ţurcanu, 
Alin Ciupală, Andrei Sora, Silviu Hariton. Cu Maria Pakucs, Gheorghe Lazăr, 
Ovidiu Cristea, Mihai-Răzvan Ungureanu am discutat multe dintre 
problemele conceptuale ale unei scrieri istorice. Tin să le mulțumesc pentru 
răbdare şi lămuriri. De asemenea, tin să arăt recunoştinţa mea Colegiului 
Noua Europă, acolo unde am găsit întotdeauna tot ceea ce presupune 
elaborarea unei cărţi, de la timp la înțelegere, de la o bibliotecă întotdeauna 
actualizată la cele mai mici „lucruri“ utile în redactare. Profesorul Andrei 
Pippidi mă îndrumă de mai bine de un deceniu; coordonator al primei mele 
teze de doctorat, susținută la EHESS, Paris, domnul profesor n-a încetat să-mi 
fie mentor şi mai ales profesor. Îi sunt profund recunoscătoare pentru această 
relaţie de prietenie şi încredere. Împreună cu profesorul Dumitru Sandu am 
reflectat îndelung asupra multor teme din această carte, cu unele am fost de 
acord, cu altele mai puţin. Îi mulţumesc pentru răbdare şi grija cu care a 
ascultat idei venite de pe alte meleaguri ale ştiinţei. Familia mi-a fost 


întotdeauna alături, dar poate că cel mai important membru al ei a grăbit 
finalizarea acestei lucrări. Aşadar, dedic această carte domnişoarei mele, 
Ilinca. 

PARTEA ÎNTÂI 
Ighemonicoşi si simandicoşi: boierii şi ifosele lor 


I 
De la dregători cu barbă la miniştri 


Pentru a înțelege paşii făcuți de societatea românească în drumul ei spre 
modernizare, trebuie să începem cu o analiză asupra clasei sociale care a 
contribuit la înfăptuirea acestui proces. Câteva teme mari vor fi abordate astfel 
încât să dea seamă despre maniera de implicare sau neimplicare în 
transformările suferite, de opozitiile sau acceptările presupuse de „nou“ sau 
„progres“. Cum se defineşte această boierime? Cum o văd şi o definesc 
ceilalți? Răspunsul la aceste întrebări va fi evaluat din trei perspective. 
Perspectiva socială va încerca să afle ce o face să fie diferită de alte categorii 
sociale, care îi sunt privilegiile, comportamentele şi manierele de afirmare a 
unei identități proprii. Perspectiva politică va încerca să desluşească rolul 
jucat în stat şi societate, implicarea acestei boierimi în structurile politice, 
maniera de recrutare în funcţiile politice, militare şi administrative. 
Perspectiva economică se va opri asupra resurselor şi a modului lor de 
folosire, asupra raportului cu proprietatea şi a locului ei în definirea unui 
statut, a unei identități; vor fi însă analizate şi alte două probleme adiacente, 
însă la fel de importante, raportarea la celelalte activități economice, mai putin 
specifice calității de „nobil“, cel putin în alte civilizații, precum şi relaţia cu 
transformările de pe piaţa economică 13. 

Comportamentul unui boier adună tot ceea ce poate fi mai contradictoriu: 
cupiditate si galantomie, filantropie şi tiranie, bunătate şi violență, laşitate şi 
cutezantä etc. Vom încerca să punctăm câteva dintre ele, creionând, cu 
ajutorul documentelor, figuri memorabile sau caractere. Vom analiza, într-o 
primă parte, valorile aristocrației române, modalitățile de reprezentare şi 
identificare. Accentul va fi pus pe ceea ce ţine de „mândria socială“ construită 
în jurul unei poziţii în societate: generozitate şi vanitate, onoare şi cupiditate, 
demnitate şi slugărnicie, risipă şi galantomie. Vom observa cum aceste valori 
se adaptează (sau nu) necesităţii profesionalizării acestei categorii sociale şi 
cum are loc procesul de transformare a unui mare dregător ighemonicos şi 
simandicos într-un înalt ministru responsabil şi atent la promovarea 
intereselor statutului. 


Galantomie si filantropie... 


Frica de Dumnezeu şi mersul la biserică arată deseori o trăsătură 
principală a acestor boieri. Unii dintre ei se desprind uşor din grupul comun şi 
devin modele pentru ceilalți, tocmai datorită consecventei în promovarea unui 
comportament. Post, mers la biserică, rugăciuni, danii către biserici, spitale şi 
mănăstiri, larghete față de supuşii de pe moşii, mai ales cu prilejul marilor 
sărbători religioase, la Crăciun şi la Paşte, de exemplu, gesturi şi atitudini care 
definesc calitatea de mare boier. Un boier ighemonicos, simandicos şi cu ifos 
trebuie să fie astfel, şi nu altfel14. Evghenit şi blagorodnic, boierul pune totul 
în joc pentru a-şi arăta măreția (ighemonia), trage sfori şi pretinde slujbe în 
divan pentru a susţine importanța sa şi cinstea familiei sale (simandicos). Dar 
ifosul (rangul, şi nu folosim termenul aici în sensul lui peiorativ) nu poate fi 
întreținut decât cu ajutorul celor multi, pentru care există galantomia şi 
filantropia. Nu vom insista prea mult asupra comportamentului marelui vornic 
Iordache Creţulescu, discutat deja şi foarte cunoscut, vom spune doar că el 
este unul dintre marile personaje ale secolului al XVIII-lea tocmai pentru că 
adună toate acele elemente capabile să facă un boier mare. Prin aceste gesturi, 
boierul caută faimă şi notorietate. 

Generozitatea este una dintre marile calităţi ale boierimii româneşti. 
Lăsăm la o parte opera de ctitorire, de altminteri foarte importantă, pentru că 
se înscrie în cu totul alt registru, şi ne oprim mai ales la rolul săracului în 
manifestarea generozitätii. Mai întâi de toate, calea individuală: nu există 
testament de mare boier care să nu conțină mile şi pomeni pentru cei săraci. 
Testamentul este un bun instrument pentru măsurarea acestei generozitäti. 
Punga şi inima boierului reglează numărul celor care se vor bucura de haine, 
alimente, cereale, bani, animale, sau chiar loturi de pământ. 

Pentru măritişul fetelor sărace marele ban Constantin Bălăceanu lasă 
5000 de taleri, cu intenţia bine susținută de a dota 20 de fete sărace, fiecăreia 
revenindu-i 250 de taleri, o zestre considerabilă pentru o fată de țăran, dar 
care nu putea fi obținută oricum. Fiul legatarului, Ştefan, în calitate de 
executor testamentar, trebuie să obțină informaţii „prin bună cercetare“ cu 
privire la conduita fetelor: dacă sunt într-adevăr sărace, dacă sunt cinstite şi 
„nu după poduri“, adică prostituate. De fapt, banii se dau numai şi numai 
pentru măritiş, nu pentru uzul cotidian al părinților. Boierul este o adevărată 
instituție caritabilă în privinţa înzestrării fetelor sărace, de ajutorul lui 
beneficiind alte opt fete, care fac parte din anturajul său, rude de sânge 
scăpătate sau rude spirituale. Sumele de bani alocate variază în funcţie de 
locul pe care taţii fetelor îl ocupă în rețeaua de solidaritate construită de boier 
de-a lungul întregii vieți. Primul loc este ocupat de Elena, o copilă orfană 
crescută în casa boierului şi care, cu timpul, i-a devenit ca şi fiică. Ea primeşte 
4000 de taleri şi, în plus, fiul cel mare are sarcina de a se ocupa personal de 


viitorul ei, căutându-i un soț pe măsură: „să-i cauţi cu oareşicare chiverniseală 
un om să o căsătoreşti“. Pe locul doi, cu 1000 de taleri, se află Sultana, fata 
medelnicerului Andrei, fina boierului. Cu 500 de taleri sunt înzestrate mai 
multe fete sărace şi orfane, fiicele unor mici boieri sau negustori, apropiaţi ai 
boierului, Marghioala şi Eufrosina, fiicele răposatului cămăraş Mihalache, 
copila serdarului Neculae, cea a pitarului Iane, a lui Hagi Ioniță (aceasta 
murind între timp, banii au fost dati altei fete) şi, în fine, Marghioala, fiica 
Elenei Drugănească. Iată înzestrate dintr-odată nu mai putin de 28 de fete15. 

Dar nu toți boierii sunt atât de darnici. Răducan Filipescu, mare stolnic, 
înzestrează doar două fete cu 250 de taleri fiecare16, în timp ce Sandu 
Bucşănescu se ocupă de rudele sale sărace, fiecare nepoată primind „150 de 
taleri pentru haine, o fată de ţigan, o pereche de cercei, un inel şi două-trei 
şiruri de mărgăritare“17. 

Uneori galantomia atinge limitele ridicolului: mai niciodată un boier nu-şi 
permite să arunce bani pe fereastră; atât timp cât o face pentru o cauză, 
comportamentul lui se înscrie într-un joc acceptat şi promovat, într-o logică a 
prestigiului. Cine l-ar putea condamna pe marele boier Nicolae Dudescu că și- 
a risipit averea în speranța obținerii unei iluzorii bunävointe din partea 
marelui Napoleon? Ce cauză nobilă! Cât patriotism! Deşi, când a rămas sărac, 
iar marele cămătar Bältäretul i-a înghiţit averea, nimeni nu i-a sărit în ajutor. 
Nu acelaşi lucru se poate spune despre un parvenit, care nu ar avea un temei 
prea clar pentru a afişa un astfel de comportament şi care, în chip logic, nu ar 
avea dreptul la risipirea averii pentru un rang nedetinut. Şi iată că aceeaşi 
lume îl condamnă pe unul ca Dumitrache sluger, slugă pe la marele vistier 
Hagi Moscu, îmbogăţit peste noapte, prin mijloace numai de el ştiute, că îşi 
risipeşte averea pentru a afişa un lux şi o bogăţie aflate mult prea departe de 
rangul obținut cu trudă: „au început a face foarte mari cheltuieli, cu case cum 
se văd, gevaeruri, haine, galantomii, împrumuturi şi caldarâmuri, încât au 
adus lumea la foarte mare mirare“, notează Grigore Andronescu. „Mirarea“ 
avea să fie repede elucidată, atunci când curiozitatea lumii cercetează şi află 
că „fură trei catastişe, şase sute doaăzeci de mii lei“ de la stăpână-său. lar 
sluga, ce se arătase „foarte plecată oamenilor“, fugi de „ruşinea lumii“, 
lăsându-i pe ceilalţi să plătească şi să jelească18. Or, o asemenea „bogăţie“ nu 
trebuie folosită în scopuri atât de nepotrivite, nicidecum expusă, dacă rangul 
nu are nevoie de o susținere atât de „înaltă“. 

Ca şi alte elemente de vizibilitate — haine, blănuri, podoabe, trăsuri —, a 
invitarisi, a proscalisi cât mai multă lume la masă, constituie un semn al 
rangului şi al distinctiei sociale. Marele hatman Teodor Balş (cca 1791-1867) 
are totdeauna „mosafiri“; un bucătar iscusit, Forcaş, găteşte douăsprezece 
feluri de bucate, se adaugă mezelurile „care trebuie să fie gustate negreşit“ 19. 
Aceeaşi larghete afişează şi „ultimul mare boier“ al Munteniei Iordache 
Filipescu. „Cel care m-a impresionat mai mult decât oricare altul, datorită 


frumosului său aspect şi al hainelor bogate, a fost bas boierul Gheorghe 
Filipescu. Trăsăturile nobile ale feței sale, împreună cu barba lungă, complet 
albă, îl distingeau de ceilalți. Pe deasupra adera la felul de viață din vremurile 
trecute. Era totdeauna înconjurat de familie şi toţi prietenii săi erau bine-veniti 
la masa lui. O altă masă era zilnic întinsă la parterul casei sale pentru săraci. 
Câteodată se adunau acolo mai multe duzini de oameni. Această ospitalitate 
mărinimoasă şi realmente seniorială i-a zdruncinat atât de tare afacerile încât a 
fost obligat să-şi vândă una câte una marile sale moşii. Cu toate acestea nu ar 
fi acceptat niciodată să-şi schimbe modul de viață. Odată cu moartea lui 
Gheorghe Filipescu a dispărut acest onorabil exemplu al trecutului şi nu putea 
fi altfel în actualele condiţii de viață“, îşi aminteşte Nikolai Karlovici Giers, 
diplomat rus în Principate între 1844 şi 186320. 

Iar filotimia fără seamă iese la iveală în fiecare gest al unui mare boier. 
Nu poate fi altfel, numai aşa se impune în memoria unui public care îl urăşte 
atât de mult, încât îi ştie de frică, care îl adoră, dar îl scuipă de cum întoarce 
spatele. Ajuns într-o dregătorie importantă, marele boier etalează putere, 
influenţă, autoritate, se stabileşte în capitală, dacă n-a avut şi până atunci 
reşedinţa acolo, şi „se dedă unui lux deşănțat... risipind repede rodul jafurilor 
sale“, spune cu asprime generalul Langeron, dându-l exemplu chiar pe 
favoritul său, marele vistier Constantin Varlaam, ce „se credea un mare 
senior“ şi se comporta ca atare21. Critic, generalul Langeron se face că nu 
înțelege rostul acestui lux. 

Curtea unui conac boieresc este populată cu un număr foarte mare de 
slugi şi robi țigani, folosiţi pentru treburi cât mai mărunte. Numărul lor nu ține 
totdeauna de rentabilitatea economică, ci de prestigiu: cu cât sunt mai 
numeroşi, cu atât măreţia şi prestigiul boierului vor fi mai mari. Când pleacă 
la curtea domnească, călare sau în trăsură, boierul este urmat de un alai 
impunător, format dintr-o mulțime de slugi care îi deschid calea şi care iarna 
poartă masalalele ca să lumineze ulițele întunecate ale mahalalelor. Toată 
această fală, susținută de un comportament milostiv față de cei multi, aşa cum 
se întâmplă cu multe dintre obrazele de cinste, aduce nemurirea atât de mult 
visată, aşteptată, cumpărată cu multă dărnicie: „boierul au fost bun pentru 
țară, afprositos şi foarte galanton şi cu milostivire multă, cum şi copiii 
dumisale sunt“, scrie la 20 noiembrie 1817, într-o zi de marţi, Grigore 
Andronescu, când avea să se stingă din viață, după un exil forțat, bătrânul 
boier Constantin Filipescu, atât de hulit de generalii ruşi, dar, iată, iubit de 
norod22. 

De altminteri, statul însuşi rămâne în această perioadă destul de 
paternalist, oferind pomeni şi daruri tuturor celor care la un moment dat 
solicită mila domnească. Cutia milelor continuă să funcţioneze sub diferite 
forme: case făcătoare de bine, spitale, aşezăminte religioase. De pildă, în 1840 
sunt luate în discuţie cheltuielile făcute de domnie cu diferite ocazii de miluire 


în anul 1838, când domnul împarte „mile periodice pentru praznicul Sf. Paşti, 
la fete prenumărate cu bileturi“ de 11255 de lei, mile cu ocazia praznicului 
Adormirii Maicii Domnului de 11254 de lei, la praznicul Naşterii Domnului 
de 11024 de lei, la care se adaugă bani dati la „îngropări de fete streine, la 
măritişuri de fete sărace, la fete scăpătate“ de 8 763 de lei (APR, IX/1, 863). 
Un buget ce abia se construieşte mai are de întreținut şi o liotă de pensionari. 
Anual, Adunările Obşteşti prezintă domnilor liste lungi cu „pensionerii“ 
statului. „Listă de Fetile pensionare ce au rămas la iconomie în cursul anului 
1838, precum şi de Fetile ce nu şi-au primitu pensia tot într’acest an, remâind 
a li se răspunde în viitorime“ cuprinde mai ales văduvele şi copiii unor foşti 
dregători ai statului. Se adaugă: „listă de adăogirile Pensiilor făcute la 
obrazele ce s-au socotit mai de trebuintä, şi care va avea începere de la 1-iu 
iulie, anul 1838“, unde pensionarii sunt de fapt pensionare ale räposatilor 
(APR, IX/1, 935-939). 

Multe dintre instituţiile culturale ale primei modernitäti s-au născut ca 
urmare a inițiativei acestor boieri generoşi. Aş aminti aici doar de primul 
institut agronomic ridicat la Pomârla, pentru copiii săraci, iniţiativă susținută 
de marele hatman Anastasie Başotă, care tocmai pentru aşa ceva îşi lasă o 
parte din avere. Sau Orfanotrofia şi Institutul Gregorian din Iaşi, prima şcoală 
de moaşe, ridicate prin grija şi susținerea financiară a boierilor Ghica. Apoi 
gesturile caritabile individuale sunt la fel de importante prin donaţii, de obicei 
testamentare, care contribuie la ridicarea de şcoli şi alte instituții de 
învățământ. Să-i amintim aici doar pe frații Gheorghe şi Neculai Codreanu, 
care testează întreaga avere în scopul înființării unor şcoli: primul pune bazele 
unei şcoli latine la Bârlad, cel de-al doilea prevede ridicarea unei şcoli de fete, 
a unui spital şi a unei capele, tot la Bârlad. Susţine, de asemenea, financiar, 
constituirea a două catedre: una de italiană şi alta de franceză23. 


Filotimie şi slugărnicie... 


„Boerii, de la Banu până la Postelnicu, sunt ca miniştri: ei oricându potu 
se între la Domnu, se vorbească şi să şadă înaintea lui; iar cei de la Postelnicu 
în josu intră numai când sunt chemaţi, răspundu când sunt întrebaţi, şi şedu 
cându capătă voia. Boierii de la Banu la Clucer de arie, atât halea, cât şi 
mazili, şedu înaintea Domnului atât la Adunări, cât şi la Divanu.“24 Autorul 
prezumtiv al Istoriei Terei Românesci, redactată în jurul anului 1774, banul 
Mihai Cantacuzino, consemnează, foarte pe scurt, drepturile şi modalitățile de 
reprezentare ale boierimii valahe. 

Aflat între un print fanariot şi puterea otomană, boierul a învăţat să-şi 
controleze fiecare gest, fiecare cuvânt. În public, nu spune niciodată decât 
ceea ce trebuie spus, ceea ce trebuie auzit, ceea ce îmbracă forma neutralității 


sau miezul plăcerii. Rationalitate în gesturi, raționalitate în alegerea 
cuvintelor, comportamente ce fac parte din nevoia sa de protecţie. Într-o astfel 
de societate, unde teama, intriga, moartea, mazilirea sunt sentintele zilei, nu 
este loc pentru afectivitate şi spontaneitate, ci doar pentru prefăcătorie, 
diplomatie, suspiciune, slugărnicie. I-as spune o „etichetă a supravieţuirii“, 
preluând termenul şi teoria lui Norbert Elias. Ceea ce este „rezonabil“, sau 
„raţional, depinde în mod esenţial de structurile societății“. Aşadar, „rațiune 
nu este altceva decât efortul nostru de a ne adapta la o societate dată“25. 

Calculele şi măsurile de precauţie ajung să domine şi să formeze un 
comportament. Cei care i-au cunoscut pe boierii de altădată au fost foarte 
frapati de comportamentul lor: slugărnicie şi ipocrizie față de domnul fanariot 
sau față de oricare altă persoană cu oarecare autoritate, suspiciune față de 
orice străin, orgoliu, infatuare, mândrie nemărginită faţă de ceilalți membri ai 
elitei sociale, autoritate şi grosolänie faţă de cei mici. 

Voi folosi mărturiile câtorva observatori externi: Alexandre d’Hauterive, 
secretar al prințului Alexandru Mavrocordat Firaris, generalul Langeron, 
Wiliam Wilkinson. Am reţinut aceste observaţii din motive cât se poate de 
simple: au petrecut suficient timp în Principate pentru a nu face afirmaţii 
hazardate sau fără acoperire. Secretari princiari, generali, consuli, ei au intrat 
direct în contact cu această categorie socială, astfel încât să poată emite 
puncte de vedere, observând comportamentul boierilor. 

lată mărturia secretarului Alexandre d” Hauterive: 

„Cât despre aceşti boieri, atât de umili când stau în picioare şi cu capul 
gol în faţa domnului şi care tremură când vorbesc cu Măria Sa Vodă, îşi bat 
joc de el în sinea lor şi, când ies de la Curte, spun felul lor de a gândi unor 
persoane care îl vor repeta domnului; zisul domn se teme mai mult de ei decât 
este temut «de aceştia». Îi plăteşte ca să tacă, acordă dregătorii tuturor celor ce 
nu-i stau la inimă şi nişte lefuri prietenilor, care ar muri de foame dacă n-ar 
avea putinţa să-l fure, când nu le oferă chiar el mijlocul de a «putea» fura 
Moldova.“26 

Aceste purtări consemnate de d'Hauterive, confirmate şi de alți 
observatori, se regăsesc în comportamentul aristocrației. Sfidarea puterii are 
loc în orice moment. Pentru a impune o măsură, domnul are nevoie de acordul 
ei şi, mai ales, de bunăvoința ei. Marii boieri, dregători în aparatul de stat, 
trebuie să fie „rugaţi“ pentru a duce la bun sfârşit o atributie, trebuie împinși 
de la spate. Pitace domneşti peste pitace domneşti le cer la infinit să vină la 
slujbă, să ia seama la atribuţiile dregătoriei, nu numai la foloasele ei. 
Încercările de reformă ale lui Alexandru Ipsilanti (1774-1782) n-au avut sorti 
de izbândă din cauză că cei în măsură să le pună în aplicare mai întâi s-au 
împotrivit, nu pe faţă, ci prin delăsare, iar mai apoi, când vodă Ipsilanti nu mai 
era pe tron, nu mai aveau nici un motiv să aplice ceva ce nu le era pe plac sau 
de folos. Ioan vodă Caragea (1812-1818) are nevoie de timp şi răbdare pentru 


a-i face pe marii boieri ai divanului să se adune pentru adoptarea si citirea 
noului proiect de cod. Ceea ce lui vodă i se pare foarte important nu reuşeşte 
să-i mişte prea tare pe marii boieri, care se tot „prelungesc“ şi nu acordă nici 
cel mai mic interes pentru o aşa „binefacere“. La 2 octombrie 1816, domnul — 
după o prefață argumentată cu privire la necesitatea unei pravile 
„coprinzătoare desăvârşit de toate pricinile câte privesc la chinoniia 
norodului“ — le cere „cu de adinsul, ca să arätati toată râvna şi silinta spre a 
săvârşi fără câtuşi de puţin zăbavă a acestui lucru obştii folositor, care priveşte 
şi pre a du«mnea»v«oastră» laudă“27. Reia pitacul la 15 februarie 1817 şi, iar, 
la 18 aprilie 1817, când constată că „împotrivă vedem că s-au făcut prea multă 
întârziere până acum“, ajungând până la a le fixa un program obligatoriu de 
lucru. Cât de respectate au fost aceste pitace din moment ce boierii au nevoie 
de încă un an pentru a citi proiectul şi a-şi da acordul la 9 iunie 1818?28 De 
formă. lar pamfletul Anaforaua boierilor pentru întocmirea pravililor, scris 
de marele boier Iordache Golescu, este un exemplu grăitor în acest sens29. 

O istorie politică a perioadei va arăta că fiecare nouă domnie înseamnă 
noi comploturi, noi intrigi pentru înlăturarea domnului şi aducerea altuia nou. 
Domnul e bun până la venirea lui în scaun şi, apoi, chiar cei care l-au dorit se 
coalizează împotriva lui. Abia aşezat în scaun, vodă nu are linişte să ducă la 
bun sfârşit un program. Boierimea se coalizează imediat şi ia drumul 
Tarigradului, pentru a cere alt domn. „Vodă au murit şi de a lui jale noi 
trebuie să ne bucurăm“, exclamă un personaj dintr-o piesă care are ca temă 
schimbarea domniei30. 

Istoria marelui ban Mihai Cantacuzino oferă o serie de amănunte despre 
această boierime permanent nemulțumită. Intrigi, duşmănii, comploturi se fac 
şi se desfac foarte repede. Cei până mai ieri duşmani devin repede prieteni 
pentru a-şi atinge un scop, or scopul nu este altul decât deținerea dregătoriilor 
importante şi aducătoare de venituri. De la partida Bălenilor şi partida 
Cantacuzinilor şi până la zeci de alte partide, ce se fac şi se desfac, viaţa 
politică este dominată de această permanentă frământare şi coagulare în jurul 
puterii şi pentru putere. 

O altă mărturie, la fel de importantă, este cea a generalului Langeron. 
Prezent în Moldova şi Valahia, în calitatea sa de general în armata rusă, 
ajunge să cunoască foarte bine elita românească mai ales în timpul ocupaţiei 
din 1806-1812: „boierii din Tara Românească sunt vestiți, chiar printre 
fanarioți şi printre locuitorii din cele două ţări, pentru imoralitatea, lăcomia, ca 
şi aplecarea şi talentul lor spre intrigă“. Trebuie spus că generalul este iritat 
atât de activitatea marelui ban Constantin Filipescu (1751-1817), cât şi de cea 
a succesorului său, Constantin Varlaam (m. 1830), desfăşurată pe perioada 
prezenţei ruseşti în principate. Primul nu este decât „cel mai mare duşman al 
ruşilor, principalul agent al principelui Suţu, şeful facțiunii franceze la 
Constantinopol [...] cel mai ascuns, cel mai perfid, cel mai scelerat dintre 


munteni“, care, numai pentru a fi la putere, îşi oferă fiica generalului 
Miloradovici. Marele vistier Constantin Varlaam, partizan al ruşilor, şi în care 
îşi pusese mari speranţe, se dovedi repede „slab, influenţat de un anturaj putin 
vrednic de stimă şi nechibzuit în legăturile sale“, chiar dacă îl recunoaşte de 
„bărbat cinstit“. Dincolo de subiectivismul inerent, dată fiind calitatea sa de 
general în armata rusă, Langeron ajunge să cunoască clasa politică 
românească, în mijlocul căreia a trăit destul de mult. Astfel, el vede foarte 
bine miza acestor intrigi: slujbele, veniturile induse de acestea, influenţa şi 
puterea pe lângă un imperiu sau altul. „Slugarnici față de turci“, „josnici“, 
„lacomi“, „cruzi“, boierii munteni nu cunosc noțiunile de „ordine, de dreptate, 
de cinste, de onoare“. În privinţa boierilor moldoveni, Langeron este ceva mai 
temperat, crede că sunt „puţin mai civilizaţi“, mai resemnati, nu-şi arată 
simtämintele“ atât de evident; şi această bunăvoință vine din faptul că nu sunt 
atât de potrivnici politicii ruseşti în Principate. Toate aceste tare derivă din 
atribuirea slujbelor. Ele se cumpără doar pe perioada unui singur an; acest 
lucru îl obligă pe deținătorul dregătoriei să-şi recupereze banii, dar şi să facă 
ceva avere, fie pentru a păstra slujba, fie pentru a reveni. De aici şi 
concurența: „am văzut că la Bucureşti erau mai multe partide, fiecare boier 
era duşmanul tuturor celorlalți; îndată ce unul din ei căpăta o slujbă, ceilalţi se 
dezläntuiau împotriva lui; nu ținea seama nici de legătura de rudenie, nici de 
legătura de prietenie“. Şi Langeron îşi exemplifică afirmaţia cu lupta dintre 
cele două partide: partida prorusă, care îl avea în frunte pe vistierul Varlaam şi 
alături pe Ghiculesti, Grädisteni, Brâncoveni si Nenciulesti, şi partida 
proturcă, având în frunte pe Filipescu şi, alături, pe Văcăreşti şi chiar pe 
mitropolitul Dositei Filitti. Dincolo de slujbe, se află profitul: aprovizionarea 
armatei staţionare ruse, care este la fel de proastă sub cei doi mari vistieri, dar 
destul de profitabilă pentru boieri şi anturajul lor. Langeron îşi nuanteazä apoi 
analiza, confirmând că printre aceşti boieri „lacomi“ şi „venali“ se află şi 
„oameni foarte stimabili, foarte delicati, foarte corecti“. Sursa tuturor relelor 
şi a pervertirii caracterelor ar fi „frica de sabia turcească“ pe care „o văd 
mereu atârnată deasupra capetelor lor“ şi „guvernul venal, apăsător şi 
barbar“31. 

Prezenţa ruşilor şi aşezarea Regulamentelor Organice nu vor schimba cu 
nimic acest „război politic“ împotriva tuturor. Consulii străini la Bucureşti sau 
laşi nu încetează să scoată în evidență permanenta intrigii, a nemulțumirilor 
de tot felul, a coalitiilor ce se fac si se desfac cu repeziciune, trăncăneală de 
dimineața până seara în jurul dezbaterilor politice ce animă cu precădere 
capitalele. Consulul francez consideră că această agitație de pe scena politică 
este utilă câtă vreme poate fi controlată de o mână forte şi canalizată spre 
interesele țării: „spiritul care domneşte în oraşul Iaşi îl transformă într-un cuib 
de intrigi ale opoziţiei. Boierii îşi petrec viața cu asemenea îndeletniciri; în 
mijlocul acestor neplăceri au totuşi un avantaj, acela de a aduce adesea 


discuţia despre interesele țării si de a ţine, ca să spunem aşa, încordat 
patriotismul locuitorilor“. În anul în care îşi alcătuieşte raportul Bois-le- 
Comte (1834), presa şi tiparul se află în plin avânt, astfel încât „patriotismul“ 
este animat de o puzderie de cântece, poezii, gravuri „care amintesc de zilele 
strălucite ale Moldovei“32. În acelaşi timp critica la adresa domnului şi chiar 
a guvernului este susținută de pamflete şi caricaturi, de atacuri dure şi 
vehemente care îşi fac loc printre cenzori, iar când nu reuşesc sunt adăpostite 
de presa germană sau franceză; sau, şi mai eficient, sunt lipite pe poarta 
palatului domnesc, pe uşile Adunărilor Obstesti şi chiar pe porțile conacelor 
boiereşti33. Greu guvernabili, boierii se aliază cu vodă când au interesul de a 
obţine o slujbă, iar după ce o obţin în scurtă vreme îi devin duşmani. Din 
opoziţie, ei atacă şi lucrurile bune, şi pe cele rele cu aceeaşi înverşunare. 
Ghica sau Sturdza, Bibescu sau Ştirbei sunt într-o permanentă luptă cu boierii 
care mai ieri i-au susținut, ca peste noapte să le devină duşmani. Domnilor le- 
ar fi fost imposibil să împace pe toată lumea, slujbele înalte sunt puţine, 
candidaţii sunt numeroşi. Este justificarea cea mai la îndemână folosită de 
vodă Sturdza când trebuie să dea seamă la Petersburg de plângerile boierilor 
săi, care îl acuză că dregătoriile au fost scoase la mezat, iar dreptatea este 
vândută celui care dă mai mult. Sunt numai 30-40 de posturi pe care se bat 
peste 800 de boieri iubitori de ranguri. De unde să ajungă la toată lumea? De 
aici, nemulțumirile boierilor, care sunt prin natura lor „mozaviri“. În fruntea 
acestora stă un oarecare Alexandru Sturdza, fost vistier, „om ignorant şi 
vanitos, de o aroganță şi de o imoralitate răsunătoare“, care s-a erijat peste 
noapte în „chef de parti“, reuşind să adune şi să-i seducă pe toți acei 
instigatori34. 

Orgoliile sunt atât de mari, că, sub nici un chip, nu pot fi atinse de un 
„grec“, fie el şi domn. În 1827, când banul Barbu Văcărescu şi logofătul 
Ştefan Belu se plâng la Poartă împotriva domnului Grigore Ghica, acesta îi 
convoacă la Curte pe toți boierii mari şi-i ceartă, oferindu-le totuşi cu larghete 
iertare. Gestul însă îi nemultumeste mai întâi pe împricinaţi, care nu suferă „să 
le facă o aşa necinste cu adunare de vileag şi ocară, zicându-le mincinoşi“. 
Pentru a se răzbuna, boierii se opresc direct la Consulatul rusesc şi se plâng 
din nou. Apoi, atitudinea lui vodă nemultumeste întreaga boierime: „această 
faptă au măhnit pă toţi, zicând că singur lui şi-au făcut rău“35, notează 
serdarul Grigore Andronescu. 

Alteori se împotrivesc cu vehementä unei măsuri, chiar dacă bună pentru 
toată lumea, dar păgubitoare filotimiei lor. La 18 noiembrie 1832, când se 
decide trecerea tuturor spitalelor sub administraţia Eforiei Spitalelor Civile, 
vornicul Mihalache Ghica şi logofătul Mihalache Racoviţă folosesc prilejul 
pentru a puncta cu precizie puterea privată mult mai importantă decât cea a 
instituţiilor publice. O asiduă corespondenţă se desfăşoară între cei doi boieri, 
logofătul Treburilor Bisericeşti, Prea Sfintia Sa şi generalul Kiseleff. Ctitori, 


prin familiile lor, ai spitalelor Coltea şi Pantelimon, cei doi nu vor să cedeze 
aceste drepturi către o instituţie colectivă, dar nici nu vor să-şi justifice dreptul 
de ctitor prin susținere documentară. Sunt rostite cuvintele cele mai dure, 
boierii anunţă că nu se supun poruncii, considerând de „prisos“ activitatea 
Comisiei boiereşti din Adunarea Obştească pentru alcătuirea proiectului 
Eforiei şi punând la îndoială însăşi capacitatea membrilor de a analiza astfel 
de lucruri. Aşa cum de „prisos“ li se pare şi încercarea guvernatorului de a 
împăca pe toată lumea, propunând o soluţie de compromis. Citite în Adunare, 
răspunsurile aprind spiritele şi duc în derizoriu activitatea acesteia. Aşa că 
reacția este pe măsură: „după atâtea cereri, ce au făcut această comisie 
dumnealui biv vel logofăt Mihalache Racoviţă de a trimite documentele 
ctitoriceşti ale spitalului Colţia, abia am primit alăturatul, pe lângă acesta 
răspuns al dumnealui, din care se înțelege că dumnealui, nevrând a trimite 
cerutele înscrisuri, totdeodată ia în bătaie de joc şi pe noi mădularele acestei 
comisii, zicând că nu am înţeles duhul ofisului Excelenței Sale (referire la 
ofisul generalului Kiseleff), şi pe cinstita Obştească Adunare voesce a o 
învinovăţi“, se plâng membrii comisiei. Apoi nu se sfiesc să-i aducă aminte 
logofătului că şi el fu unul dintre alegătorii mădularelor unei asemenea 
comisii, aşadar, dacă sunt slabi, au ajuns acolo şi cu contribuția dumisale. Dar 
războiul, odată început, nu vrea nicicum să se sfârşească. Prea Sfintia Sa, 
prezidentul Adunării Obşteşti, se grăbeşte să le ceară autoritar „ctitoriceştele 
documente ale spitalului“, necesare alcătuirii proiectului, amenintându-i că 
vor fi scoşi de pe lista ctitorilor. Furia Prea Sfântului nu-i prea sperie, 
dimpotrivă: „Cinstita Comisie îmi cere lucruri care eu nu cunosc pe sine-mi 
dator a înfätisa“, scrie Mihai Ghica la 21 februarie 1833. Şi continuă: „nici o 
pravilă nu mă îndatorează a înfățişa documenturi, asupra unui drept care nu 
este supus la nici o discuţie pravilnică, şi de aceia nu voiu primi nicicum a mă 
supune la cercetarea acestei Cinstite Comisii“. Colegul său, Mihail Racoviţă, 
adaugă: „protestarisesc la orice mişcare se va face de către Cinstita 
Obştească Adunare spre vătămarea clironomiei mele şi a dreptății mele la 
acest spital“36. Până la urmă nu se rezolvă mare lucru: mitropolitul, ca 
preşedinte al Adunării Obşteşti, hotărăşte că proiectul, odată alcătuit, nu mai 
poate fi modificat şi priveşte pe toată lumea, în timp ce ctitorii continuă să 
susțină că au drepturi depline asupra fundațiilor lor. 

Adunările Obşteşti, create prin Regulamentele Organice, devin un 
instrument de control al puterii domneşti. Prin intermediul lor, boierii îşi 
manifestă autoritatea şi-şi afirmă filotimia. Unii dintre cei aleşi în aceste 
Adunări s-au considerat îndreptățiți să fie domni, au candidat şi au fost 
concurenți ai domnilor pe care apoi trebuiau să-i slujească. Aşa că, de a doua 
zi, s-au plasat în tabăra opoziţiei şi orice proiect trimis spre dezbatere, bun sau 
rău, s-a transformat într-o adevărată şicană politică. lar dezbaterile şi 
hotărârile privind proiectele de legi se întind pe ani. La 15 martie 1840 abia se 


încheia analiza bugetului anului 1835, legile, codurile, iniţiativele aveau de 
aşteptat (APR, IX/1, 595). 

Alegerile pentru aceste Adunări devin astfel acerbe: domnul încearcă să- 
şi asigure liniştea şi obedienta, boierii se străduiesc să-i impună pe cei mai 
fnversunati dintre ei. Astfel Mihail vodă Sturdza (1834-1849) ajunge să vândă 
rangurile, mai ales în preajma alegerilor, pentru a-şi impune propriii candidaţi 
în aceste adunări. 

Deseori tensiunile răzbat în mesajele pe care cele două tabere şi le 
adresează cu ocazia deschiderii sau închiderii sesiunilor. lată mesajul lui vodă 
Ghica, scris sub influenţa recentelor conflicte cu Ioan Câmpineanu şi Manoil 
Băleanu: „Domnilor! Nedumeririle ce au mijlocit între această Adunare şi 
oblăduirea noastră asupra a câtorva pricini în cele din urmă ducă sesii n-au 
putut rămâne necunoscute amândurora Curtilor. Îndräznetele făliri ale unui 
putin număr de oameni, ce fără ruşine în streinătate s-au numit pe sinesi 
organe Valahiei, au făcut destul sunet pentru nenorocirea lor, încât înaltele 
curți au trebuit să cerceteze şi să cunoască pricina, ca să ia măsuri de a nu se 
mai întâmpla nişte asemenea nedumeriri“ (APR, IX/1, 89, 11 decembrie 
1839). 

Ruşii, nemţii sau turcii sunt folosiți de boieri fără întrerupere. Nu negäm 
influența pozitivă sau negativă a celor trei imperii care s-au suprapus în 
Principate, nu vrem să minimalizăm intervenţiile repetate ale Rusiei în diferite 
decizii politice, ci doar să arătăm că elita politică s-a folosit de prezența 
acestora pentru a-şi aranja propriile interese. Că vorbim de domn, de 
mitropolit, de marii boieri sau micii boieri, toți s-au dirijat cu nesat mai ales 
către puterea protectoare. Pentru orice şi pentru nimic, s-au grăbit să se 
plângă, să ceară, să se umilească în faţa oricui părea influent şi puternic. Dacă 
cele mai multe astfel de cereri se adresează Rusiei, nici celelalte puteri de 
moment nu sunt scutite de insistența de a interveni, că este vorba de Franţa, 
Anglia, Imperiul Habsburgic şi fără doar şi poate Imperiul Otoman, prin 
consulii de pe aici sau direct la Constantinopol. Fiecare cere ce are nevoie: un 
rang, un favor, o intervenţie într-un proces, o „dreptate“. E inutil să 
reamintesc că, de cele mai multe ori, intervenţiile se fac în beneficiul unei 
persoane din anturaj. Asta nu presupune că cel de sus are habar sau că măcar 
se interesează, că face o anchetă cu privire la „protejat“: pur şi simplu 
încearcă să satisfacă „pofta“ expeditorului, ştiind că într-o bună zi acest 
serviciu se va întoarce cumva. Or, uneori se ajunge la situaţii absurde, când 
între expeditor şi destinatar se plimbă o cerere pentru un interpus fantomă. De 
pildă, Ştefan Brăilescu cere un rang de boier prin intermediul lui Pezzoni, 
ataşatul rus la Constantinopol, insistând pe meritele părintelui său, stolnicul 
Lupu Brăilescu37. Din varii motive, domnitorul nu dă curs acestei cereri pe 
cât de repede ar vrea Pezzoni, care nu întârzie să revină, să insiste şi să-i 
reamintească de servicii oferite cândva şi care acum trebuie onorate. 


Răspunsul lui vodă reflectă însă absurditatea unor astfel de cereri: dumnealui 
Ştefan Brăilescu e de negăsit. Şi atunci pe cine să ridici în rang? Oricum se 
ştie că vodă, când e vorba de dat titluri pe bani, o face cu mare îndemânare: 
„încă de prima dată de când m-ati rugat să-l ajut pe protejatul dumneavoastră, 
domnul Ştefan Brăilescu, mi-a făcut o deosebită plăcere să fiu în măsură să vă 
ofer o dovadă a pretuirii pe care v-o port; dar faptul că nu cunosc sub nici un 
chip unde s-ar găsi acest domn, precum şi faptul că nici până acum nu s-a 
arătat, astfel încât eu să pot da curs recomandării al cărei obiect este, au 
pricinuit întârzierea nedorită care, până astăzi, m-a împiedicat să îndeplinesc 
rugămintea dumneavoastră“38. 


Comis sau conte? „Ornamentele““ mândriei sociale 


Absența rangurilor, absența unei ierarhii valorizate şi în planul 
vizibilitätii sociale se reflectă şi în goana după titluri, decoraţii, „cordoane“, 
diplome. Românii iubesc decoraţiile, titlurile, mai ales când sunt oferite de o 
putere străină. Brâncovenii şi Cantacuzinii dețin importante relații cu Imperiul 
Habsburgic, aşa că nu le-a fost prea greu să obțină titluri din partea acestei 
puteri. Iordache Filipescu este la fel de mândru de cordonul rusesc ce i se 
conferise, ca semn de prețuire a neamului din care făcea parte. La gât sau pe 
piepturile boierilor se găsesc decoraţii de toate soiurile: ordinele Sfânta Anna, 
Sfântul Vladimir sau Sfântul Stanislas de la ruşi, agätate de obicei în jurul 
gâtului, ordinul otoman „Nişan Iftihar“, decoraţii austriece, titlul de prinț al 
Imperiului sau conte în Rusia. 

Cu prilejul învestiturii, Alexandru vodă Ghica (1834-1842) aduce de la 
Constantinopol mai multe ordine „Nişan Iftihar“, pe care ar fi trebuit să le 
distribuie boierilor merituoşi, dar mai întâi singurul norocos se dovedi a fi 
fratele său, Mihalache Ghica, ce-şi primi distincţia ca atare. Dacă din 
considerente diferite, domnul nu se grăbeşte să atribuie decoraţiile atât de 
aşteptate, curtea de la Sankt-Petersburg compensează, acordând „o ploaie de 
decoraţii“39. Câţiva ani mai târziu, acelaşi domn avea să le ofere public 
„decoreţiile (cavalerii) fmpärätiii otomane Nişan Iftihar“, şi altor boieri nu 
mai putin de 19 persoane, unele având dreptul de a purta decorația la gât, 
altele doar pe piept (Cantor de Avis, 33, 21 august, 1837). 

La rândul său, vodă Mihail Sturdza distribuie boierilor decoraţii, în timp 
ce ruşii împacă şi aici orgolii oferind aceeaşi „ploaie de decoraţii“. Iată-l pe 
beizadea Nicolae Suţu, „decorisit“ şi cu una, şi cu alta: „Cu această ocazie au 
fost distribuite şi decoraţii. Eu am primit Nişanul de la Poartă şi Sfânta Ana de 
la Rusia.“40 Numeroasele portrete le-au redat cu fidelitate, ţinând seama de 
mândria purtătorului şi de „porunca“ acestuia ca nu care cumva să apară fără 
ele. Ce valoare mai puteau avea? Când mai toți marii boieri deţin aceleaşi 


decoraţii, cordoane, diplome, cum se mai putea stabili o ierarhie a valorilor? 
Unele dintre ele reflectă fidelitatea față de o putere sau alta, iar atunci când pe 
pieptul aceluiaşi boier sunt etalate şi crucea Sfântului Vladimir, şi ordinul 
„Nişan Iftihar“ întrebarea firească se leagă de loialitatea față de un regim sau 
altul. 

De-a lungul unei cariere politice, aceste medalii, diplome, titluri de 
nobleţe se tot adună, iar la sfârşit beneficiarul deţine o colecţie impresionantă 
pe care cel mult poate să o scoată la parade şi să o şteargă de praf. O 
asemenea colecţie posedă acelaşi beizadea Nicolae Suţu, foarte mândru de 
„avansarea sa onorifică“, la fel de importantă ca şi cea politică, dar, mai 
presus de toate, văzută ca o recunoaştere suplimentară şi necesară a meritelor 
personale. lată colecţia, aşa cum apare ea după 22 de ani de serviciu în slujba 
Moldovei (si încă neterminati): „în 1831, am fost decorat cu Nişanul, însoțit 
de un rescript care îmi dă titlul de bei, şi cu Sfânta Ana; în 1839, cu ocazia 
publicării unei lucrări despre starea industrială a Moldovei, am primit o 
scrisoare de la contele Nesselrode, însoţită de o cutie, purtând inițiala 
împăratului în briliante; în 1842, am fost decorat cu crucea de comandor al 
ordinului Mântuitorului; în 1850, am fost decorat cu ordinul superior al 
Nişanului; în 1851, cu cel al Sfântului Vladimir, clasa a III-a, şi în sfârşit, în 
1854, cu ordinul Sfântul Stanislas, clasa I “41. Domnii regulamentari, la 
concurență cu Puterea protectoare şi Puterea suzerană, au ştiut cum să 
răsplătească orgoliile acestei boierimi, dornice să pară şi să afişeze măreție şi 
mândrie socială în orice împrejurare. 


Evgheniti şi ciocoi... 


Mai tot secolul al XVIII-lea, domnii fanarioți se folosesc de titlurile 
boiereşti pentru a face bani. Cunoscând dorinţa acestei natii pentru titluri, ei le 
vând şi le speculează fără scrupule. Cei aflați deja sus, cei făcând parte din 
marile familii nu văd cu ochi buni această politică, îi dispreţuiesc pe parveniti, 
dar nici nu se pot împotrivi cu adevărat acestui proces de devalorizare a 
propriului lor statut. Este bine cunoscut exemplul domnului Matei Ghica 
(1752-1753), care, odată aşezat în scaun, împarte boierii în stânga şi-n 
dreapta. Procesul atinge culmile ridicolului când Nicolae Mavrogheni (1786-— 
1790) boiereşte cu sila. „Şi caimacam au pus pe un Ioniţă Papuc vtorli]clucer, 
care acestu ciocoi arăta la naziru şi la Darviş aga, cu foae, pe cine ştiia că are 
bani, de-i boieriia cu sila şi le lua bani şi îi punea la gros, adecă la opreală, 
dacă nu vrea să priimească caftan sau carte domnească, as[a]näcäjiia pe o 
seamă de o[a]meni“42, îşi aminteşte Dionisie Eclisiarhul. Aşadar, iată-l pe 
Ioniță Papuc, care într-o societate normală n-ar fi năzuit la situația de mare 
dregător, ajuns în fruntea ierarhiei, boier cu ifos, cu ighemonicon, simandicos 


si dornic de a face pe plac celui care l-a urcat atât de repede şi atât de sus. 
Nebunia titlurilor şi nebunia afişării unui mod de viață au împiedicat 
dezvoltarea unei clase de mijloc. Un negustor nu voia decât să facă bani, să 
cumpere un titlu şi să trăiască ca un boier mare, să se plimbe cu trăsura de 
Viena pe ulițele proaste, să fie invitat la balurile celor mari, să teasä intrigi cu 
un alde Brâncoveanu, să motäie pe divanele curții domneşti în aşteptarea unui 
semn de bunăvoință din partea principelui. Să-l privim pe hagi Stan Jianu, 
ridicat la rangul de mare postelnic. 

Hagi Stan este un amestec de boier şi negustor: paharnic pe la 4 aprilie 
1778, fiu al serdarului Stänutä Jianu, dar implicat în afaceri de comerţ şi 
corespondent al deja celebrului negustor Hagi Pop de la Sibiu. Averea îl ridică 
încet, încet, şi, la 31 august 1779, anunţă terminarea caselor pe moşia Preajba, 
județul Dolj, moştenită de la tatăl său. Pentru aceasta are nevoie, nici mai 
mult, nici mai putin, de „şase broaşte de uşi, trei înfundate cu chieile lor, 
adecă de cele mai bune şi trei desfundate de cele mai ieftine, iar cu cheile 
lor“43. Broaştele nu pot fi procurate decât de finul Hagi Pop, de la Sibiu, sau 
din altă parte a Europei. Cum afacerile prosperă, micul boier de provincie se 
dovedeşte avid de orice „lucru raritet“ demn de marii nobili ai Europei, 
căutând transformarea resedintei sale într-un „palat“ de mare boier ce tocmai 
devenise şi unde voia să-i mulțumească lui vodă. ,Oratia“ sa cu privire la 
boieria primită se înscrie în aceeaşi logică a orgoliului social afişat şi oferit 
spre lectură celor din jurul său, pentru a fi prelucrat, asimilat, ca apoi să 
lucreze în folosul său şi al familiei sale. Dar ce primise până mai ieri micul 
boier Stan Jianu? 

Vodă Mavrogheni îl ridică la rangul de mare postelnic; presupunem că la 
origine n-a fost decât o altă contribuţie financiară la cumpărarea dregătoriei, 
pe care, în mod evident, Jianu o trece sub tăcere. Dar cum modele pentru acea 
societate sunt Brâncovenii, Cantacuzinii, Ghiculeştii, Văcăreştii, familii ce 
dețin monopolul celor mai importante dregătorii, mari aducătoare de venituri, 
mare ban, mare vistier, mare vornic, dregătoria primită pare un „mizilic“ ce 
are nevoie de o valorizare, de explicaţii, de ridicarea ei la rangul celor mai 
prestigioase demnități din aparatul administrativ: „pentru că această cinste 
este mare boierie, din protipendali, şi măcar că din protipendala este al doilea 
după vistieri mari, dar mai naite vreme la domnii trecuţi aciastă boierie o avea 
boierii greci din cei mari, feciori de capichihaele şi gineri de capichihaele, cei 
care era tot omorul în mâine-le“. lată, aşadar, o treaptă din rândul căreia 
domnii şi-au recrutat vistierii şi banii, o dregătorie prin care au trecut şi 
Hrisoscoleu înainte de a ajunge ban mare, şi lanache Moruzi, şi alţi boieri 
greci, deveniți dragomani şi apoi chiar domni. Mândria îl aruncă poate în 
iluzii de domnie. De ce nu, din moment ce şi alții au pornit de aici? Si, cum îşi 
doreşte mai mult, cum speră că şi fiii lui vor intra, cu onoruri, şi destul de 
repede, în această „protipendali“, se aruncă de bunăvoie în temenele nesfârşite 


în faţa celui ce l-a miluit: „şi eu rog pe milostivul Dumnezeu ca să trăiască 
Märiia Sa Vodă, să-l avem Domn şi stăpân până la adânci bätrâneti în luminat 
scaunul Mării Sale cu norocire“. Rău pentru unii, galiongiul Mavrogheni 
devine bun pentru alţii. Iară marele postelnic Stan Jianu se dă de ceasul morții 
să-şi pregătească casa şi masa cât mai bine în aşteptarea lui vodă. Şi-şi strigă 
nemulțumirea când comisionul său nu este dus la bun sfârşit de bunul prieten 
Hagi Constantin. Mavrogheni nu se pogoară până în Oltenia, dar umilul boier 
nu se supără şi nici nu se sinchiseşte prea tare, dimpotrivă strânge în boccea 
toate ,bunätäturile“ achiziționate cu atâta efort şi bănet şi i le trimite lui vodă. 
Iar vodă, „primindu-le cu mare cinste“, îl răsplăteşte cu ce-i fu la îndemână: 
„pe fiul mieu Stănuţă l-au cinstit cu boieriia vel sărdar“. Recunoaşte şi boierul 
Jianu că-i cam mult, „care după vârsta lui iaste prea mult“, dar „vrând Măriia 
Sa ca să miluiască şi să cinstească casa mea l-au făcut“ serdar mare44. Dar 
cum nu există un cod al onoarei pentru această boierime ce se tot face şi 
desface de-a lungul veacurilor, ce se tot țese şi se tot ţese în funcţie de toanele 
domnilor şi mai ales de dorinţele parvenitilor, nimic nu este interzis şi nimic 
nu este de neatins. Norbert Elias şi Guy Chaussinand-Nogaret au arătat, de 
exemplu, pentru Franţa, care sunt codurile comportamentale ale nobilimii; 
unul dintre ele, şi care ne interesează pe noi aici, se leagă de lucrul cu mâinile, 
de implicarea în activităţi lucrative şi comerciale. Un nobil francez nu mai 
este nobil dacă se implică în comerţ; nu acelaşi lucru se întâmplă cu boierimea 
română, mai aproape de nobilimea din Europa Centrală şi Răsăriteană. Iar 
această alunecare spre comerț a fost făcută şi de marile familii, cum ar fi 
Brâncovenii, dar i-a ajutat şi pe cei „pricopsiți“ să acceadă la marile 
dregătorii. Marele postelnic nu este decât exemplul clar şi vizibil al acestui 
amestec; deşi ajuns în protipendadă, aşa cum visa, Jianu încă se află cu 
mâinile băgate până la coate în seu de oaie, numărând pieile şi blănurile, 
turmele ce au ajuns sau n-au ajuns la destinaţie, târguindu-se leu cu leu şi para 
cu para cu ceilalți „tovarăşi şi prieteni“ care n-au avut norocul lui. Tot în 
scrisoarea în care îşi laudă într-un stil gongoric ascensiunea socială, precum şi 
cinstea fără de margine care tocmai îi fusese făcută îşi arată talentul în ale 
negustoriei, cupiditatea în mânuirea banilor, spiritul întreprinzător, dornic să- 
şi păzească cinstea şi, mai ales, încrederea dobândită cu multă trudă, atât de 
importantă mai ales printre negustori, cu ajutorul căreia se mişcă, în fapt, 
afacerile. „Paraponisit“ pentru nişte afaceri neduse la capăt şi risipite pe 
drumurile nesigure ale Valahiei, boierul sare şi se apără: „de ce pentru un 
bagatel să-i port numele“? Aşadar, de ce un lucru de nimic să se răsfrângă 
asupra casei sale? Când el ştie foarte bine că n-a încărcat pe nimeni la 
socoteală, aşa cum se aude ici şi colo, că n-a înşelat pe nimeni, c-a ales lâna 
aşa cum trebuia şi a bătut-o în saci şi a cântărit-o aşa cum trebuie, şi a trimis-o 
la lazaret? Aici e vorba de lână, în alte documente de butoaiele de cuie sau de 
cine ştie ce marfă ce ar merge bine şi ar aduce câştig45. Nu se poate spune că 


Stan Jianu n-a avut noroc sau că n-a ştiut să-şi construiască bine atât cariera, 
cât mai ales averea cu care s-o susțină. Fiii săi au păşit şi ei pe treptele 
dregătoriei, fără să lase deoparte negutätoria; dar nici unul n-a reuşit să-l 
ajungă pe cel ce, de fapt, le-a dirijat vietile46. Ajuns în vârful piramidei fără 
să facă prea multe eforturi, cu rang de mare serdar, fiul cel mare, Stänutä 
Jianu, nu va şti să răsplătească aşteptările părinteşti, şi nici măcar pe cele ale 
societăţii, comportându-se ca un „arendaş“ gata să asuprească şi să se avânte 
în abuzuri de tot felul, prevalându-se de slujbă şi mai ales de influenţele 
tatălui său. „Mândru“ şi „iute“, Stänutä câştigă şi risipeste cu aceeaşi 
repeziciune o avere imensă, astfel încât atunci când „s-au stricat boieriile lui 
Mavrogheni“, iar el câştigă o altă boierie, tot prin intermediul tatălui, este 
incapabil să-şi ţină rangul, ajungând în sapă de lemn: „am cheltuit cu boieria, 
cu nunta până la 7 000 lei“, se vaită tatăl. Şi „l-am plătit de datorie, dar mâine 
este iar la loc; să-i dau să facă negustorie, dar el cere isprăvnicie, să jăfuiască, 
să bată, să fie cu pompă: numele şi l-au stricat din isprăvniciile nemților“ 47. 

Observăm cum Jianu nu dezvoltă deloc o altă atitudine şi un alt tip de 
comportament capabile să-l individualizeze în stratificarea socială. Face 
negustorie, dar nu se alătură unei bresle, pentru că el nu se consideră negustor, 
ci mic boier devenit mare. Apoi se boiereşte cu totul şi se îndepărtează de 
clasa de mijloc. În plus, este incapabil să construiască o politică economică pe 
termen lung din două motive: slujbele din administrație sunt o soluţie practică 
în comparaţie cu comerțul, care cere mult risc. Aşadar, la a doua generaţie 
nimeni nu se mai ocupă de mica afacere a părinților. lar în cazul de față 
abandonul este de ambele părți: tatăl se străduieşte să-i asigure fiului o slujbă 
bună care să-i permită colectarea dărilor şi astfel să se îmbogăţească, fiul se 
grăbeşte să aibă această slujbă, care să devină o soluţie permanentă, fără 
întoarcere la afacerile ridicate de tată. Al doilea motiv, despre care Gheorghe 
Lazăr a vorbit pe îndelete, este dat de stingerea biologică a acestor 
reprezentanți ai unei clase de mijloc în formare. Gheorghe Lazăr a arătat că 
mai bine de 60% din familiile studiate de el n-au reuşit să-şi asigure o a doua 
generaţie capabilă să preia afacerile48. Acelaşi lucru se observă şi în cazul lui 
Stan Jianu, unde linia bărbătească este „decimată“ de un şir de neajunsuri. lar 
cel „capabil“, din punct de vedere fizic, să continue neamul se dovedeşte 
incapabil din multe alte puncte de vedere. Aici este vorba de viziuni diferite 
între părinți şi copii, de dorinţe diferite. Cazul nu este singular. Vom prezenta 
într-un alt capitol un caz care are cam acelaşi deznodământ: imposibilitatea de 
a continua, în a doua generaţie, o politică familială capabilă să construiască o 
identitate socială, alta decât cea a majorității. 

Nu se poate spune cu certitudine ce este Stan Jianu. Boier, pentru că el 
crede despre sine acest lucru, chiar dacă miroase a oaie de la o poştă. În el se 
va regăsi acea boierime care, chiar înainte de abolirea rangurilor, se îndreaptă 
cu precădere către altceva, iar cei mai activi dintre ei vor fi cei care au 


experienta afacerilor. Stan Jianu este un exemplu dintre multe altele. 
Pământul, proprietatea funciară, a constituit întotdeauna criteriul fundamental 
şi cel mai statornic în definirea boierimii. El va rămâne ataşat de aristocrație 
până târziu în preajma celui de-al Doilea Război Mondial. Proprietari de 
moşii, cu sate, țigani, livezi, păduri, păşuni, boierii le-au convertit întotdeauna 
în alte tipuri de simboluri menite a le susține privilegiile, chiar dacă uneori 
numai în planul înalt al unei fantezii sociale. Or, această definiție atât de laxă 
nu-i va împiedica să ţină prăvălii şi dughene ori să intre în activități 
comerciale sau chiar „industriale“ prin susţinerea unor manufacturi. Cei mai 
activi se implică fie în exploatarea proprietăților pe care le dețin, fie în diverse 
alte activități pentru a recupera proprietățile pierdute, fie pentru a-şi mări 
domeniile şi implicit accesul la putere. Chiar în interiorul aceleiaşi categorii, 
întâlnim reacții diferite cu privire la economia unei familii. Ea se construieşte 
în jurul pământului, dar deținătorii înţeleg diferit această noțiune. Implicarea 
Brâncovenilor în negotul cu vite, cu ajutorul căruia şi-au construit un 
important domeniu funciar, este deja bine cunoscută, pentru a nu mai insista 
asupra sa. La fel de spectaculos este şi cazul clucerului Dimitrie Bibescu: mic 
boier gorjean, clucerul Bibescu strânge o avere uriaşă din negotul cu vite, se 
căsătoreşte în protipendadă (cu Ecaterina Văcărescu), îşi trimite copiii la 
studii, îi însoară, datorită averii şi dregătoriilor ocupate, cu fete din cele mai 
importante familii ale Valahiei şi, ceea ce este cel mai important, are un noroc 
chior, intrând în posesia a două averi, şi primeşte, prin sclitada, dreptul 
simbolic de a semna deodată cu două nume semnificative pe scena politică: 
Ştirbei şi Brâncoveanu. La fel, marele ban Theodor Văcărescu Furtună, care 
îşi clădeşte o imensă avere din speculaţii monetare şi cămătărie49. 

Ionică Tăutu (1795-1830) exprimă clar dorința de a recupera si de a 
păstra tot patrimoniul funciar al familiei sale. Membru al unui vechi neam de 
boieri, descendent al marelui logofăt Ioan Tăutul din vremea lui Ştefan cel 
Mare, comisul Ionică Tăutu se înscrie în aceeaşi traiectorie urmată de boierul 
Jianu, doar că alege alt tip de activităţi pentru a-şi mări averea funciară. Aflat 
în slujba beizadelei Nicolae Sturdza, fiul domnitorului Ioniţă Sandu Sturdza, 
la Constantinopol, comisul încheie, la 10 ianuarie 1825, o toväräsie de negot 
cu căminarul Ilie Gherghel: capitalul este de 14 mii de lei şi presupunea 
cumpărarea de marfă spre a fi vândută în Moldova. În anul următor, 15 
februarie 1826, comisul intră într-o altă tovărăşie, cu spătarul Costache Lipan. 
De astă dată, se urmărea exportul de sare spre Turcia. La 21 aprilie 1828, se 
asociază cu aga Nicolae Bosie într-o altă tovărăşie care are ca scop importul 
de undelemn şi săpun din Turcia50. Aşadar, negotul este mijlocul prin care îşi 
poate atinge scopul: recuperarea unei moşii ce aparținuse de generaţii familiei 
şi reîntregirea patrimoniului Täutestilor. „În vremi ce sunt strâmtorit de alte 
nevoi, care mi-ar da dreptul a vinde din cele ce am, iar nu a mai cumpăra, vi 
se va păre, poate, disäntat acest interes de a lua mosiia din Bucovina. Ertati- 


mi-l, vă rog, acest interes! El nu-mi este de speculatie, ci în inima me el este o 
ispravă a evlaviei fireşti, atât de mare, încât aş priimi să mă strâmtoresc de o 
sută de ori mai mult şi să nu-l pierd. Trei sute de ani aciastă moşie au fost a 
niamului nostru; ia este de baştină strămoşască, deci nu mi-ar fi de putință 
durere a o vide înstreinată făr-înturnare“5l, iată rugămintea transmisă 
tovarăşilor şi prietenilor de afaceri. Aceştia, spătarii Răducan Botezatu, 
Grigore Carp şi Costachi Lipan, urmează să recupereze venitul dughenelor din 
Iaşi, deţinute de Tăutu, plus alte venituri de pe la moşii pentru a recupera 
moşia Comăneşti, pierdută de neamuri. 

Nu numai Ionică Tăutu, ci şi alți boieri deţin prăvălii, dughene, cârciumi; 
unii cer de la vodă dreptul de a ţine bâlciuri sau „dulapuri“ în zilele de târg; 
afaceri bănoase, care contribuie la sporirea veniturilor. Moşia Cocorăni din 
judeţul Botoşani a postelnicului Manoil Mano e toată un iarmaroc, dacă ţinem 
cont de privilegiile primite de acest boier, acelea de a ţine nu mai putin de 11 
iarmaroace5?. Acelaşi lucru se poate spune şi despre un alt membru al 
familiei Manu, de astă dată din Tara Românească. Marele vornic Mihalache 
Mano primeşte dreptul de a ţine două bâlciuri pe moşia sa de la Leurdeni, 
„unul la ziua sfântului Costandin şi altul la ziua sfinţilor voievozi“, plus un 
târg în fiecare duminică. De fapt, aceste privilegii sunt acordate Smarandei 
Văcărescu, soția marelui vornic, ca ajutor pentru „scăpătăciunea“ în care se 
află familia la un moment dat. Hrisovul continuă cu alte asemenea scutiri şi 
privilegii: dreptul de a percepe vama, dreptul de a ține un scaun de carne 
„pentru trebuintele celor ce vin la bâlciuri si la târguri, cât şi pentru ale 
locuitorilor“53. Dintr-o Listă a caselor si dughenelor din Iaşi, aflăm că, în 
Moldova, boierii dețineau 297 de prăvălii, iar Biserica alte 168 dintr-un total 
de 1 583. Logofătul Dimitrie Cantacuzino are nu mai putin de 19, un alt 
Cantacuzino, vornicul Lascăr Cantacuzino, posedă zece, vornicul Vasile 
Alecsandri are opt, vornicul Manolache Bogdan este proprietarul a cinci 
dughene şi lista ar putea continua54. 

Proprietatea va rămâne pilonul principal în existenţa acestei aristocrații. 
Averile dobândite prin manufacturi, comerț sau cămătărie vor fi mai 
totdeauna convertite în pământ, simbolul apartenenţei la o categorie socială, 
dar şi capitalul cel mai stabil şi productiv. În această manieră procedează 
marele hatman Anastasie Başotă. Descendent al unui vechi neam de boieri, 
fiul spătarului Ioniță Başotă şi al Elenei Costaki-Lätescu, dar care nu face 
parte din protipendadă, Anastasie Başotă are o cultură şi o educaţie care se 
limitează la scris şi citit. Dar asta nu îl împiedică să fie un bun administrator al 
moştenirii paterne, pe care o va mări practicând o serie de activităţi adiacente, 
cum ar fi comerțul, camăta şi chiar lansarea în activităţi bancare (care se 
dovediră nu prea avantajoase). Veniturile sale, minuțios notate în condici de 
socoteli, vor fi folosite la achiziționarea de noi şi noi moşii. Pomârla, care este 
cea mai importantă, devine reşedinţa de bază, unde boierul pune bazele unui 


institut de agronomie. Implicarea în buna administrare a mosiilor şi a 
afacerilor sale se reflectă şi în numeroasele însemnări ce însoțesc condicile de 
socoteli în care hatmanul Başotă trece absolut totul, de la lefile slugilor la 
pomenile oferite, de la plata doctorilor şi a doctoriilor (şi a avut nevoie de 
prea multe şi de prea multi din cauza bolilor care l-au chinuit încă de tânăr) 
până la costul curelor făcute prin străinătate sau sumele cheltuite cu obiectele 
cumpărate pe acolo. lată câteva dintre maximele ce deschid aceste condici: 
„Răfuiala bună face pe gospodar“ sau „Cartea gospodăriei este oglinda bunei 
tineri a casei“55. 

Chiar şi cei recent intraţi în rândul boierimii se vor supune aceloraşi 
norme şi se vor grăbi să cumpere moşii, livezi, podgorii sau sclavi ţigani, 
investind astfel în achiziţionarea unui alt statut, cel de boier. 


Vechile ranguri, noile funcţii şi Regulamentele Organice 


Modernizarea va accentua ciocoismul mai mult decât oricând altă dată în 
istorie. Amestecul dintre vechi şi nou, confuzia de norme, ranguri, obiceiuri, 
drumul abia trasat, întoarcerea în trecut nu sunt decât aspecte propice afirmării 
„crăimii“. Ceea ce i se reproşează lui Mavrogheni devine o practică curentă în 
vremea lui loan vodă Caragea (1812-1818) sau sub domnii pământeni 
Grigore vodă Ghica (1822-1828) şi Ioniță vodă Sandu Sturdza (1822-1828), 
practică ce nemultumeste profund protipendada56. Vornicului Iordache 
Golescu, descendent al unei vechi şi importante familii boiereşti, îşi exprimă 
această nemulțumire prin intermediul personajelor sale. Vodă Caragea n-a 
făcut decât să scoată boieriile la mezat, oferindu-le celui care dă mai mult, 
astfel încât boierii au ajuns să fie ca „furnicile pe poduri“, de „te împiedici 
pătutindenea dă barbe“. Si, din cauză că sunt „mai multi boieri decât slugi“, 
rangul a ajuns de râs: „zece barbe de-o para“57. 

Fără a obține şi dregătoria, românii se înghesuie să devină paié (fără 
funcţie), ştiind că pot beneficia totuşi de aceleaşi privilegii cu boierii în 
dregătorie, adică halé. Şi ce erau mai importante decât scutirile de bir şi mai 
ales prestigiul unui rang, fie el de comis sau serdar, şi care, negreşit, aducea şi 
influență. Alexandru Golescu-Albu descrie cu mult cinism această obsesie 
pentru boierie, această dorință care devine o boală, pentru care „candidatul“ 
vrea să plătească oricât, numai şi numai să o obțină. lată portretul caricatural 
al unui astfel de individ, de care societatea românească din acea vreme nu 
duce lipsă: „acesta nu vede, nu vorbeşte, nu gândeşte, nu visează decât Pităria; 
dacă îi ziceti moară, vie, fân, la toate acestea nu-ți va răspunde decât: pitar; 
dacă îi ziceti de una, alta, dacă vremea e urâtă, dacă pâinea e necoaptă, doar 
Pităria poate să fie cauza. Într-un cuvânt, Pităria este unicul sunet auzit, boala 
sa şi, după unii medici, sminteala sa... nu vrea gratificatie; zice chiar că el va 


onora guvernul... numai şi numai să fie numit pitar“58. Această 
corespondență oglindeşte vorba care circula în popor: „pitarii ca măgarii“. Şi 
pentru a nu se dezice, vodă Ghica „dă“ ranguri de pitar cu duiumul cu prilejul 
zilei sale aniversare, adică pe 30 august 1837, de Sf. Alexandru (Cantor de 
Avis, 37, 11 septembrie 1837). Nici vodă Sturdza nu pierde prilejul oferit de 
sărbătoarea arhanghelilor Mihail şi Gavril pentru a înălța în rang, serbându-şi 
astfel ziua aniversară (Cantor de Avis, 35, 2 decembrie 1838). 

Aristocratia reacționează la această inflaţie de titluri, ca şi în celelalte țări 
în care domnul (ţarul, regele sau împăratul) are dreptul de a acorda astfel de 
titluri59. Chiar dacă diferențele dintre un mare paharnic şi un paharnic sunt 
evidente, asta nu-i face pe boierii cu vechi tradiții nobiliare să nu protesteze, 
să nu se teamă că prestigiul lor ar putea fi diminuat, iar protipendada 
„străpunsă“ de aceste noi elemente, unele îmbogăţite surprinzător60. Dincolo 
de temeri, marii boieri îşi exprimă nemulțumirea ironizându-i şi persiflându-i 
pe parveniti. Lor li se alătură ceilalți membri ai societăţii care ştiu foarte bine 
să facă diferenţa dintre Brâncoveni, sau Balş, şi noii boieriti peste noapte. Să 
privim exemplele oferite de Iordache Golescu pentru Tara Românească şi de 
Constantin Sion în a sa celebră Arhondologie. 

Membru al protipendadei, marele vornic Iordache Golescu, fiul marelui 
ban Radu Golescu, fratele marelui logofăt Dinicu Golescu, este un participant 
activ pe scena politică, din vremea lui vodă Caragea până în cea a lui vodă 
Bibescu. Mândru de neamul său, vornicul nu are decât venin şi vorbe grele, de 
ocară, pentru parvenitii strecurati în protipendadă. Ştefan Bellu, grec intrat în 
anturajul lui vodă Caragea, îmbogăţit rapid şi ajuns în vârful piramidei mai 
repede decât s-ar fi cuvenit, „beneficiază“ de portretul cel mai veninos cu 
putință. „Om din cei proşti“, ajuns în dregătorie, Bellu a uitat foarte repede 
„imineii cei sparti ce-i punea în zioa dă Paşte şi nădragii cei cârpiti în cur ce-i 
ţinea dă zile mari“ şi s-a dedat la toate fărădelegile, devenind „capul tuturor 
răutăților“, „om fără dă lege, fără omenire şi fără haractir“. Şi apoi 
invectivele cele mai aspre se revarsă asupra logofătului, văzut drept cel „mai 
murdar otrep“ şi cel „mai spurcat vas“, demn de un „jidov“ ce ştie foarte bine 
cum să „stoarcă sudoarea omenească“. Are, de altminteri, nume predestinat, 
Ştefan Bellu, pe unii îi încoronează (aluzie la semnificaţia numelui Ştefan în 
greceşte) şi pe alții îi beleşte, de la transpunerea numelui în româneste61. 
Logofătul Ştefan Bellu n-a avut deloc o bună faimă în Valahia. Mai toţi marii 
boieri sunt împotriva sa, considerându-l un parvenit, dar se arată şi speriaţi de 
abuzurile sale fără margini, cu ajutorul cărora reuşeşte întotdeauna să se 
menţină la putere. Ceea ce nu-i va împiedica pe unii să încheie cu el alianțe 
matrimoniale62. De aceeaşi imagine proastă au parte şi alte personaje ajunse 
în vârful ierarhiei, precum Alexandru Nenciulescu63 sau Samurcaş. Când 
vodă Caragea le cere boierilor să se adune pentru a citi şi a aproba codul de 
lege, Iordache Golescu redactează un pamflet în care îi sugerează să se 


sprijine pe cäftänitii ridicaţi din nimic: „să binevoieşti Măria Ta a porunci 
unora din boieri ce nici boieri au fost vreodată, nici neam boieresc, cum este 
dumnealui logofătul Belu, căminarul Filip, paharnicul Stoenescu, căminarul 
Chiriac, stolnicul Borănescu, ce-i zic Cârnul, logofătul Străchinescu (cum am 
zice, vornicul Băşină, pernom simbathion (să avem iertare), cum zic grecii) şi 
alți multi asemenea, cum Porceşti, Moineşti, Butculeşti, Mutculeşti“. Dintre 
toţi, cel mai periculos pare Nenciulescu: ţigan, fiul lui Nenciul tiganul, iertat 
de robie de Ilinca Greceanu „pentru hatârul unui boier mare“ şi care, 
boierindu-se, şi-a luat sclitada de Nenciulescu64. Totuşi nu putem trece peste 
duplicitatea acestei boierimi, ce-şi afirmă imperios „noblețea“, dar nu ezită să 
se alieze cu aceşti parveniti când interesul o cere. Şi, cel mai adesea, acest 
interes este dictat de bani, depăşind cu mult pretenţiile de evghenie. Numai 
exemplele oferite ar fi suficiente pentru a observa că mai toți fac concesii şi-şi 
amestecă sângele cu acela al vreunui favorit din anturajul domnului, astfel 
încât să poată beneficia, măcar pentru o vreme, de relaţiile şi influenţele 
ginerelui. 


Dregători şi miniştri 


La ocuparea celor mai importante slujbe în stat, boierii şi feciorii lor au 
prioritate. Regulamentele Organice nu schimbă cu nimic această situaţie, ci 
doar introduc principiul meritului, ceea ce ar trebui să declanşeze o competiţie 
„profesională“ în interiorul boierimii. Justificarea oferită confirmă analiza 
noastră din paginile precedente referitoare la acordarea unui număr mare de 
dregătorii mai ales celor cu putere şi bani, dar şi celor cu „prieteni“ şi 
„protectori“: „abuzul paialâcurilor ce da domnii de la o vreme încoace cu 
mare înlesnire s-au fost făcut pricina de multe şi grele necuviinte“, cuvântează 
Regulamentul Organic al Valahiei65. „Pentru a să curma dar un abuz atât de 
vătămătoriu în tot feliul şi chipul, să vor urma cu nestrămutare vechile 
Aşăzăminturi ale Statului, după care nici un titlu nu poate fi hărăzit fără 
adevărata lucrare a slujbei ce înființează acel titlu“, continuă Regulamentul 
Organic al Moldovei66. Se face chiar precizarea că nimeni nu va putea câştiga 
„dreptul si nobilitatea“ numai prin deținerea unei singure dregătorii, nici chiar 
domnul nu poate să acorde un rang unui candidat care n-a trecut „din treaptă 
în treaptă şi prin cuviincioasa orânduială“; cu alte cuvinte, anii de experiență 
sunt un exercițiu şi o probă în promovarea slujbaşului meritoriu: „dregătorii să 
poată câştiga cerşuta practică şi să poată într-aceeaşi vreme a da dovezi de 
vrednicie şi cinstita lor purtare“. Dar, când este vorba de promovare, alegere 
sau numire în funcţiile importante ale statului, domnul are putere deplină; 
candidaţii fiind aleşi numai din rândul boierilor, bineînţeles numai dintre cei 
care „vor avea însuşirile cerşute pentru dregătoriile ce li se vor încredința“ 


(ROM, 236). 

Un element important de progres şi modernitate înregistrat de 
Regulamentele Organice se referă la transformarea dregătoriei într-o „slujbă 
publică“, cu atribuţii specifice şi leafă fixă. De la marele logofăt, ministrul 
dreptăţii, şi până la scriitorul mărunt, orice slujbaş public este trecut la 
Regulament cu leafa aferentă lunar şi venitul anual. De pildă, acest mare 
logofăt al dreptăţii primeşte o retributie lunară de 2500 de lei, în timp ce un 
scriitor are doar 150 de lei (ROM, 89-90). Suma este nesemnificativă pentru 
un mare boier, la care şi renunţă, de altminteri, în favoarea subordonatilor săi, 
fiindcă altele sunt avantajele şi privilegiile unui minister pentru care merită să 
lupte. 

Reorganizarea boierimii avea să se facă prin ofisul domnesc nr. 235 din 
12 mai 1837, pentru Tara Românească, şi prin legea din 10 martie 1835, 
pentru Moldova. Astfel, rangurile boiereşti sunt echivalate cu slujbele statului. 
Această asimilare reprezintă un pas important spre modernizare. De 
altminteri, Regulamentele Organice conţin multe alte aspecte „moderne“: 
Adunarea Obştească, cu rol de control al activității domnului şi miniştrilor săi, 
justiția, administraţia, finanţele reorganizate pe principiile statului modern şi, 
ceea ce ne interesează aici, statutul boierimii. Mai întâi de toate se 
desființează privilegiile feudale legate de rang şi proprietate. Dreptul de a 
avea scutelnici si slujbaşi de obşte este anulat; privilegiul este însă 
„răscumpărat“ cu pensii ce pot fi moştenite (RO, 139-147). Apoi boierii sunt 
supuşi autorităţii statului, iar treburile politice sunt subordonate Adunării 
Obstesti. Dar, aşa cum vom vedea, aceste transformări „n-au contribuit prea 
mult la constituirea clasei burgheze“ şi nici n-au reuşit să diminueze rolul 
boierimii în conducerea politică67. Regulamentele Organice creează nouă 
ranguri boiereşti, împărţite în trei clase (11 clase în Moldova), care corespund 
cu vechile dregătorii, rangurile de curte şi rangurile militare. Trebuie 
menţionat că deşi avansarea trebuia să respecte sau să ţină cont de merit, 
diferențele sociale rămân. Dacă un tânăr oarecare, absolvent al unei şcoli 
publice cu calificativul „bonne conduite et moralité“, va fi acceptat ca secretar 
sau contopist într-o cancelarie (adică clasele X şi XI în Moldova), fiii de 
boieri vor fi admişi direct în clasele IV şi V, cu rangul mergând de la spătar la 
paharnic. Acest „favoritism“ este justificat astfel: „pentru a încuraja tinerii să 
se instruiască, iar părinţii spre a le procura această instructie“68. Orice 
avansare necesită, într-o primă etapă, un stagiu ce presupune exercitarea unei 
„Slujbe lucrătoare pă o vreme sorocită“, după care urmează o a doua etapă de 
stagiu de patru ani pentru rangurile I-III şi trei ani pentru celelalte ranguri. Se 
creează din nou o excepție: domnul poate „să împuţineze sorocita vreme a 
slujbei“ în funcție de vrednicia candidatului, dar nu mai mult de doi ani. Toate 
aceste promovări urmează a fi trecute într-o carte a nobilitätii — aşa-numitele 
arhondologii. Fiecare diplomă (caftanul va fi înlocuit cu un petec de hârtie 


numit pitac) este însă acordată în schimbul unei taxe ce varia între 100 şi 1000 
de lei, adică de la contopist la mare ban (RO, 578-579). 

Am insistat asupra acestor prevederi pentru a arăta că principiile 
meritocratiei au fost trasate; chiar dacă ceva mai greu, teoretic, orice persoană 
are acces la slujbele importante în aparatul de stat. Bineînţeles că accesul la 
resurse limitează şi contribuie la menținerea săracului tot mai jos, dar, 
teoretic, el are acces la „putere“. Cât de mult se regăsesc aceste principii în 
practică? Sunt ele doar „literă de lege“, atât şi nimic mai mult? Unde şi cum 
se vor crea „breşe“ pentru nou-veniti? Care vor fi posibilitățile reale de 
avansare socială? Noua reglementare va induce şi o profesionalizare a 
slujbaşilor? Vom urmări ce se întâmplă în practică, având ca repere câteva 
concepte: meritocratie, nepotism, influență şi favoritism, privilegiu, 
observarea legii, transgresarea legii. 

Deşi s-a opus în permanenţă „înnobilărilor“, accesul la putere a fost 
destul de puţin afectat. Protipendada s-a aflat tot timpul în preajma şi în 
interiorul puterii, iar o analiză asupra sfatului domnesc de pe vremea lui vodă 
Brâncoveanu (1688-1714), sau din epoca fanariotă, şi o cercetare a membrilor 
Adunărilor Obşteşti relevă că, de fapt, cam aceleaşi familii moştenesc de la o 
generație la alta dregätoriile, conducerea departamentelor, funcţiile, 
ministerele. Această permanentă participare la conducerea statului le 
fndreptäteste să se considere singure în măsură să dețină dregătorii 
importante. Mândria de a fi descendenții unor mari familii, aflate întotdeauna 
la putere, se transformă în orgoliu fără margini; acesta este verbalizat cu orice 
prilej. Tintele predilecte asupra cărora se răsfrânge acest orgoliu sunt ceilalți 
competitori, recent intraţi în această castă, cărora nu li se iartă originea şi 
modalitatea de ascensiune. 

Sunt sancţionate chiar şi persoanele care s-au pretat la mezaliante mai 
putin onorabile. Una dintre obiecțiile la realegerea domnului Grigore vodă 
Ghica, ca domn regulamentar, se leagă şi de căsătoria pe care o făcuse cu o 
Săvească, din treapta a doua a boierimii, mult inferioară celorlalte cocoane, 
care ar fi trebuit să-i sărute mâna doamnei, lucru înjositor, dată fiind originea 
lor net superioară69. 

Salarizarea introdusă de Constantin Mavrocordat prin reformele sale, 
precum şi asimilarea boieriilor într-un sistem administrativ, măsuri evidente 
de modernizare, au sporit preocuparea pentru slujbe şi mai ales dependenţa de 
puterea politică. Într-o analiză foarte amănunţită asupra Moldovei, Gheorghe 
Platon observă că boierii munteni sunt mult mai legaţi de funcţiile şi rangurile 
administrative, ele constituind în mare parte suportul economic; în acelaşi 
timp, boierimea moldavă a reuşit să-şi păstreze o oarecare independenţă, 
datorită implicării sale în exploatarea moşiilor70. 

De la stolnicul Constantin Cantacuzino, care îşi defineşte „exilul“ într-un 
mediu ce nu-i mai este familiar cu vorbele „am devenit țăran“, până la marele 


vornic de Târgovişte, Iordache Creţulescu, ce nu se încumetă să-şi lase slujba 
de la curte nici măcar o zi pentru a merge pe la moşiile sale, boierii se lasă 
atraşi de strălucirea curții şi-şi clădesc case şi conace în capitală, ca să fie cât 
mai aproape de putere. Consulul englez William Wilkinson observă 
abandonarea moşiilor şi a conacelor de dragul prezenței în capitală: „Abia se 
duc să-şi vadă moşiile pe care unii le dau cu arendă pe mai multi ani cu mult 
sub valoarea [lor reală], când găsesc arendaşi, care se învoiesc să le plătească 
anticipat toată arenda. Clădesc conace frumoase fără să aibă de gând să le 
locuiască vreodată şi acestea se dărăpănă în câţiva ani. Aşezările cele mai 
minunate din frumoasa lor țară nu au puterea să-i atragă si ei nici nu au 
obiceiul să-şi părăsească reşedinţa lor de la oraş în nici un anotimp al 
anului.“71 Lăsate la voia întâmplării sau pe mâinile arendaşilor, moşiile susțin 
faima şi măreţia unui mare boier, dar nu şi punga. De aici, nevoia de a fi 
totdeauna în slujbe înalte, de a aranja „treburile“ astfel încât aceste slujbe să 
rămână în familie. Nobletea ajunge astfel să fie ataşată de funcţie, şi nu de 
persoană, după cum observă diplomatul francez Charles Bois-le-Comte în 
raportul său către contele de Rigny.72 Aşadar, goana după slujbe şi opoziția în 
faţa masivelor înnobilări par cât se poate de legitime. Această atitudine îi 
transformă în „neguvernabili“ pe munteni, dar le dă şi „forţa“ de a deţine mai 
totdeauna „frânele administraţiei“ şi puterea politică73; mai putin interesați de 
această „goană“ sunt moldovenii, după cum scrie boierul şi memorialistul 
Nicolae Suţu: „boierii moldoveni, mult mai atenţi la interesele lor materiale, 
sunt mult mai preocupaţi de exploatarea domeniilor lor decât de căutarea unor 
dregătorii. Din acest motiv, au fost totdeauna mai independenți şi au ştiut să 
reziste domniei atunci când interesele publice o cereau. Muntenii au fost mai 
maleabili şi mai înclinați spre a trage tot felul de sfori în ocuparea unor 
dregătorii, şi deci mai puţini docili“74. Dar, înaintea lui Suţu, consulul francez 
Reinhard văzuse şi el această diferentä75; observaţia este reluată şi de 
Wilkinson: „boierii din Moldova, întocmai ca şi cei din Tara Românească, 
sunt mari stăpâni de pământ, dar ei acordă mult mai multă atenţie şi [mai 
câştig“7/6. Dezinteresul față de lucrul moşiilor accentuează dependenţa de 
dregătoriile oferite de vodă şi implicit de puterea politică. „Aşteptând mila 
stăpânirii“, constată Dinicu Golescu, „noi numai ne naştem şi putrezim în 
oraş“. Or, această aşteptare nu e uşoară, „câte cinci şi zece ani, sau până ne va 
veni rândul“, şi aduce o totală abandonare a moșiilor, a adevăratei bogății în 
favoarea dorinţei de a „domni“77. 


a) , Vrednicia şi cinstita purtare“ 


Dar prin ce mijloace se ocupă o slujbă? Ce devine „meritul“ în practica 
curentă? În raportul său către von Militz, consulul austriac la Bucureşti, 


Kreuchely (1820-1833), oferă câteva repere. Patru însuşiri sunt necesare 
pentru a „parveni până la cele mai înalte dregătorii ale țării“, dincolo de 
protecţie, în calitatea de candidat trebuie „să fii intrigant, să ştii să dai mită, să 
fii frumos sau bogat“. Şi meritul? Ar veni şi el, ca o a patra însuşire, dar, 
„dacă nu-l pui alături de una din calităţile mai sus pomenite“, nu există merit. 
Kreuchely se opreşte asupra marelui boier Constantin Dudescu, ajuns mare 
caimacam al Craiovei (1812) datorită unei sume importante de bani vărsate 
amantei generalului Kutuzov, funcţie pe care n-ar fi ocupat-o decât pentru a-şi 
satisface o fantezie, trecut apoi prin diferite alte slujbe, ca pe vremea 
raportului (1821) să fie mare căminar, dregătorie mai puţin prestigioasă, dar 
destul de bänoasä*78. Protecţia este, aşadar, principala pârghie în obținerea 
unei slujbe. De ea beneficiază clucerul Dumitrache Brăiloiu, care, cu ajutorul 
fraților Hagi lanuş — Costa şi Petru —, reuşeşte să obțină dregătoria de mare 
logofăt. La 4 noiembrie 1818, aceştia cer consulului rus Pini şi marelui ban 
Brâncoveanu să intervină pentru ca protejatul lor să obțină această dregătorie, 
justificând intervenţia prin „utilitatea“ acestei prietenii. Bineînţeles că în 
visteriile celor doi urma să intre o sumă importantă de bani; mai mult, fraţii 
Janus sunt la această dată şi arendaşii moşiilor Brâncoveanului. 

Clucerul Dumitrache Brăiloiu mai fusese amestecat în treburile domniei. 
În vara anului 1802, tot prin insistenţele şi proptelele unora şi altora, reuşeşte 
să obţină dregătoria de ispravnic de Cerneti, în judeţul Mehedinţi. Îşi începuse 
slujba cu binecuvântarea lui Constantin vodă Ipsilanti, dar mai ales cu desaga 
plină de sfaturi. „Dându-i povätuirile şi poruncile cele cuviincioase, spre a se 
osărdui pentru odihna şi buna petrecere cu linişte şi cu dreptate a lăcuitorilor 
şi spre urmarea poruncilor cu bună urmare“, vodă îl trimite la „datorie“ si la 
prestarea slujbei cu „credință“. La scurtă vreme însă, ecourile fărădelegilor 
comise se propagă cu rapiditate: „a venit la auzul Domniei mele cele ne 
nădăjduite“ şi „s-au purtat împotriva povätuirilor şi poruncilor noastre“. Cu 
alte cuvinte, ispravnicul de Cerneti, dumnealui clucerul Dumitrache Brăiloiu 
are mâinile cam lungi: „a îndrăznit a face şi orânduiala de cherestele pentru 
casa lui“, mai apoi „a cutezat şi la rânduiala untului“, adică cerea locuitorilor 
trei ocale, în loc de una, două ajungând în cămara proprie. Dar vodă trece sub 
tăcere acest comportament, de altminteri comun mai tuturor dregătorilor, şi se 
supără doar când Dumitrache Brăilou îşi arogă prea multă putere: scrie 
caimacamului de la Craiova, cerându-i pedepsirea unor zapcii şi, spre a obţine 
efectul scontat, răspândeşte zvonul „spargerii“ oraşului, pretext pentru 
constituirea unei armate proprii de arnäuti. „Cerere deşartă şi fără trebuintä“, 
decide Ipsilanti, care deschide numaidecât o „cercetare“ ca să se afle 
„scoposul“ dregätorului nerecunoscător79. 

La 12 septembrie 1818, Brăiloiu este iarăşi ocupat cu o dregătorie. Acum, 
ca mare logofăt, trebuie să ofere tot sprijinul protectorilor săi pentru a-şi 
recupera banii investiţi. Şi, împreună, vor să obțină arenda vămilor; alte 


afaceri fuseseră deja pornite, după cum rezultă dintr-o scrisoare de la 30 
septembrie80. Negustori, având comerțul în sânge, fraţii lanuş cumpără 
dregătorii şi influenţă pentru a avea linişte şi drum deschis pentru afacerile 
lor. Când, la 11 noiembrie, află că Pini cere destituirea arhimandritului Samuil 
Bistriteanu, se pare că la insistențele fostului arhimandrit, Iosif, ei reclamă 
imediat revenirea asupra deciziei; şi nu pentru că acesta ar fi mai bun sau mai 
prost gospodar decât celălalt, ci pentru simplul motiv al recuperării unei 
datorii de 18000 de grosi, la care ar fi trebuit să renunţe pe vecie în cazul unei 
demisii/destituiri8 1. Ce putem observa? Că, până la urmă, banii fac slujbele şi 
slujbele aduc bani. 


b) Competenţe şi „specializări“ 


După adoptarea Regulamentelor Organice, lucrurile nu s-au schimbat 
prea mult nici pentru cei mari, nici pentru cei mici, ce ar fi dorit să parvină. 
Elementele-cheie sunt cam aceleaşi: protecția şi mita. În radiografia sa asupra 
societății moldovene, Gheorghe Sion se opreşte asupra „calităților“ necesare 
ocupării unei slujbe ce nu prea aveau vreo legătură cu pregătirea profesională. 
lată cum le prezintă el pe la 1844: „Pe atunci în adevăr nu se cerea ştiinţă 
multă, capacitate sau învăţătură, pentru ca să ajungă cineva la posturi mari. 
Trebuia să aibă sau protecţia lui vodă, sau numele sonor al unei familii 
aristocratice, pentru ca să capete posturi sau ranguri.“82 Ca şi alți 
contemporani, Sion pune în prim-plan protecţia şi apartenenţa la aristocrație; 
„învățătura“, „capacitatea“ sau „ştiinţa“ rămân însuşiri adiacente şi nu 
neapărat necesare în promovare. De altminteri, societatea moldavă stabilise 
deja o regulă a ocupării slujbelor în funcție de statutul beneficiarilor, care s-a 
dovedit greu de răsturnat de către cei de jos. O prelungire a ierarhiei nobiliare 
din epoca fanariotă, când fiecare îşi cunoştea locul şi rangul. Tot Sion 
povesteşte cine sunt beneficiarii acestei ierarhii şi cum avusese loc împărțirea 
beneficiilor: „Funcţiile publice, ca şi titlurile de boierie, erau împărţite cam în 
trei clase distincte. Familiile de boieri vechi şi mari precum Sturzestii, 
Ghiculeştii, Rosetii, Catargii, Cantacuzinii aveau privilegiuri asupra 
functiunilor şi rangurilor mari: de la aceştia nu se cerea nici învățătură, nici 
capacitate, pentru ca să ajungă membri de curte sau miniştri, ca să capete 
ranguri de logofeti, vornici, postelnici şi agi.“83 Cu alte cuvinte, importantele 
funcţii politice le sunt rezervate, iar criterii precum „competența“ sau 
„specializarea“ nu prea contează într-o ierarhie deja stabilită. De altfel, dacă 
ne oprim asupra primilor 20 de ani (1830-1848) de la punerea în aplicare a 
Regulamentelor, vom observa că cele mai importante dregătorii ale statului, 
unele devenite ministere, altele departamente, sunt ocupate de către nucleul 
tare al marilor familii boiereşti, majoritatea membrilor înlocuind „formarea 
profesională“ cu experienţa slujbei. 


Ion Ghica completează informaţia lui Gheorghe Sion, oferind drept 
exemplu competențele juridice ale marelui ban Teodor Văcărescu Furtună, 
preşedintele Înaltului Divan pe vremea lui vodă Bibescu: „cât despre 
cunoştinţa dreptului, boier Furtună era cam släbut, ba încă slab de tot. Sacul 
său ştiinţific sta în cunoştinţa câtorva principii din Basilicalele lui 
Armenopolu şi din pravila lui Caragea, învăţate în lunga sa practică de 
judecător“. În calitate de preşedinte al diferitelor curți de judecată, marele ban 
se bazează mai degrabă pe experienţă, iar succesul se datorează mai degrabă 
calităților personale: integru, incoruptibil, nu acceptă „hatâruri“ şi „la cuhnia 
lui nu se primea plocoane“84. Iată calități foarte importante într-o epocă în 
care hatârul şi ploconul fac regula şi care au tot dreptul să treacă dincolo de 
suprema necesitate a „competențelor“. Nu pot trece mai departe fără a 
menţiona ironia crudă a celor din familia Golescu vădită atunci când marele 
ban este numit ministru al Departamentului Dinlăuntru: „Apropo, un cuvânt 
despre marele vornic Dinlăuntru. Ştiţi cine va ocupa această importantă 
dregătorie în țara noastră? Sau să vă zic eu? Ce ziceti? Fi, bine! Pregätiti-vä să 
vedeţi capul unui leu ieşind din cuşcă... Da” de unde, domnilor, este capul 
unui cocoş, nimeni altul decât dumnealui Teodor Furtună. El este ministrul 
Dilăuntru.“85 Zinca Golescu creează suspans, pentru a oferi, de fapt, fiului ei 
Ştefan o informaţie despre o avansare cât se poate de naturală, dacă ştim că 
marele ban, „cocoşul“, este, de fapt, fratele Mariei Văcărescu, la această dată 
amanta oficială a lui vodă Bibescu, iar soţie abia din 1845. 

De altfel, este destul de dificil să vorbeşti, în această perioadă, de 
„specializări“ şi de „competenţe“ urmărind sensul lor principal. Până la 
Regulamentele Organice, dregătoriile sunt departe de a avea atribuite 
„competenţe“ bine fixate şi delimitate. Exista o „specializare“ a dregătoriei, 
acoperită de titulatură86, dar asta nu-l împiedică pe deţinător să-şi aroge 
„competenţe“ din sferele alăturate sau pe domn să i le restrângă atunci când 
consideră necesar. Această lipsă de delimitare raţională a făcut posibil ca 
boierul să poată trece de la o dregătorie la alta fără prea mari dificultăți de 
adaptare. Odată cu Regulamentele Organice, intenția de a delimita 
competențele există, cel putin formal, însă este mai greu de pus în practică. 
Nu există şcoli sau universități, nu există profesori şi instructori, factorii 
principali în formarea profesională. Nici chiar despre tinerii scoliti la Paris, 
Viena sau Sankt-Petersburg nu se poate spune pe drept cuvânt că au o formare 
solidă într-o anumită disciplină pe care s-ar grăbi apoi s-o pună în aplicare. Ar 
fi vorba, mai degrabă, de sensurile foarte largi ale celor două concepte în care 
s-ar aşeza educaţia şi ştiinţa de carte, cunoaşterea limbilor străine, dublate de 
practica într-un anumit departament. Mulţi „merg la studii“, dar nu se întorc 
cu o diplomă sau cu un doctorat, din cauză că acestea nu contează în cazul 
unei promovări, pentru că se poate promova şi fără acest „efort“, pentru că 
specializarea într-un anumit domeniu încă nu este importantă în ocuparea unei 


slujbe. Nicolae Sutu sistematizeazä aceste largi competente în descrierea 
carierei sale. Ajuns în consiliul de miniştri al lui Mihail vodă Sturdza (alături 
de care a rămas aproape pe toată perioada domniei acestuia), Nicolae Suţu, 
abia stabilit în Moldova, după peregrinări prin Imperiul Otoman şi Europa, 
este numit postelnic. Cu o solidă educaţie şi versat în folosirea limbilor 
străine, tânărul postelnic se arată speriat de misia ce tocmai îi fusese 
încredinţată: „mă găseam cu totul dezorientat în primele zile ale numirii mele. 
Fără nici o experienţă în treburile ţării, în fruntea unui departament care nu 
avea trecut, nici arhive, simțeam că trebuie să trec la organizare, dar mă 
găseam lipsit de putere“87. Ministerele şi departamentele înființate sau 
reorganizate prin Regulamentele Organice cer, pe lângă o bună instrucție, 
experiență. Păstrat în funcţie, tânărul transformă postelnicia într-o şcoală unde 
îşi formează aptitudinile necesare şi achiziționează o vastă experienţă, astfel 
încât serviciile sale vor deveni indispensabile, indiferent de grupul de boieri 
ajuns la putere. Beizadeaua Suţu uită sau evită să precizeze că slujba de 
postelnic, precum alte slujbe căpătate de-a lungul vieții sale, se datorează şi 
„calității“ sale de print şi boier, descendent al familiilor domnitoare Suţu şi 
Calimah (era fiul lui Alexandru vodă Suţu şi al Eufrosinei Calimah, fiica lui 
Alexandru vodă Calimah), înrudit prin căsătoria sa cu Catherina, fiica marelui 
vistier Constantin Cantacuzino, cu o altă familie de vază. „Un mariage de 
convenance“, admite el însuşi, dar care îl introduce printre „primele familii 
din Moldova“88. Alături de el vor face carieră şi frații săi Grigore şi Iorgu 
Suţu, căsătoriți tot în Moldova pentru a-şi uşura astfel accesul la slujbe, fiul 
Alecu şi un văr, Grigore. Când, în 1839, postelnicul Nicolae Suţu îşi ia un 
„concediu“, ca să-şi aşeze fiii pe la şcolile din Apus, în locul său vine fratele 
Grigore Suţu. Constantin Sion îl „taxează“, tot aşa cum face şi snobul şi 
vanitosul Nicolae Suţu cu ceilalți: „aceşti Sutesti, bezedelele Neculai şi Iorgu, 
de cum au venit şi până au căzut Mihai vodă, un ceas n-au fost fără slujbe şi 
lefi mari şi tot feliul de ajutor le-au făcut Mihai vodă“89. Descendenta, 
rudeniile, capacităţile personale, instructia, abilitatea vor contribui la 
construirea unei importante cariere: 1832-1839 — postelnic; 1840 — şeful 
departamentului de finanţe, dar, în acelaşi timp, este „membre de la curatelle 
des fontaines“ şi al „comisiei de pavare“; „din 1843 până în 1845 am făcut 
parte din comisiile însărcinate cu redactarea regulamentului pentru instructia 
publică şi reforma legislaţiei“; între 1846 şi 1848 se află în fruntea 
departamentului de justiție. Ubicuitatea şi experiența acumulată îl recomandă 
şi în timpul domniei lui vodă Ghica: în 1849 îi întoarce serviciul fratelui 
Grigore, administrând provizoriu „la vestiarie à l’absence de mon frère“; în 
1850 este din nou în fruntea departamentului de justiție, „malgré moi“, pentru 
ca, la începutul anului, „obligat“ de „necesităţi imperioase“ şi „circumstanţe“, 
să accepte şefia ministerului de interne şi preşedinţia consiliului pe care le 
schimbă repede cu departamentul cultelor şi al instrucţiunii publice. În tot 


acest timp, Nicolae Suţu este activ în comisii de redactare a diverselor 
regulamente şi dispoziţii, stringent necesare într-o ţară în care multe sunt de 
făcut90. Or, dacă prinţul Suţu se face indispensabil, utilizând la maxim 
inteligența şi instructia, capacitatea de adaptare şi mai ales de înțelegere a 
nevoilor unui sistem, multi alți boier ajung în aceste slujbe din întâmplare şi 
fără o prea mare dorință de a „învăţa“. Lipsa de instrucţie şi obtuzitatea le-o 
reproşează colegilor de guvernare acest „prinț învăţat“ şi mândru de el până 
peste poate. Trebuie spus şi că toți ceilalți sunt competitori în ocuparea 
slujbelor de care şi Suţu este la fel de avid, aşa că afirmaţiile sale se cuvine a 
fi privite şi ţinând seama de circumstanţele rivalitätii91. Primul asupra căruia 
se îndreaptă verva scriitoricească este marele hatman Theodor Balş: „om nul, 
inutil, fără nici un merit, care nu ştia nici să scrie, nici să vorbească în vreo 
limbă, fără nici o opinie, încăpățânat până când ceea ce doreşte să fie şi 
adoptat, adulator al puterii, îşi foloseşte demnitatea pentru a-şi scoate în relief 
epoletii şi a-şi face să sune pintenii“92. Lipsa de capacitate a hatmanului Balş 
este sesizată şi de alți contemporani, dar asta nu-l împiedică să facă o prolifică 
şi frumoasă carieră militară. Nicolae Suţu ştie totuşi să vadă la Conachi 
inteligența şi educaţia, în ciuda caracterului său nu prea plăcut. Pentru 
Costache Conachi, şeful departamentului de justiție (1834), aşadar, are 
cuvinte de laudă, acesta fiind „dotat cu un caracter ferm şi loial, cu o judecată 
solidă, cu o instrucție care nu prea se găsea la confrații săi şi cu o experiență 
câştigată în treburile țării“, că era „de o avaritie abjectă în casa sa“.93 


Literatura este una dintre marile atracţii ale acestei epoci şi mai toți 
boierii cât de cât „şcoliţi“ cochetează cu poezia. Alţii preferă traducerile sau 
proza. Văcăreştii, Filipeştii, Beldimanii fac furori în saloanele cucoanelor 
datorită „talentelor literare“. Dar poezia nu poate rămâne doar deliciul elitei, 
pentru că şi boierii din clasa de mijloc au tentatia scrisului. Unii datorită 
talentului, alții datorită doar acestei pasiuni reuşesc să pătrundă în casele şi în 
anturajul marilor boieri, izbutind astfel să-şi construiască o carieră. Cunoscut 
este cazul lui Costache Negruzzi, devenit pentru tânăra generație un model 
apreciat şi idolatrizat. Datorită cunoştinţelor sale de literatură, istorie sau 
drept, Negruzzi este considerat „unul din cei întâi care făcuse minunea de a se 
introduce în societatea boierilor de clasa întâi, de a căpăta funcțiunea de 
membru de Divan şi rangul de postelnic, funcţiune şi rang ce erau ca apanagiu 
pentru familiile aristocratice“94. Gheorghe Sion îi urmează întru câtva 
exemplul şi încearcă să intre în această „clasă întâi“ graţie talentului literar, 
citindu-şi apoi poeziile în saloanele marilor boieri. Nu se poate spune însă că 
toţi cei care „fac“ istorie şi literatură se bucură de aceeaşi apreciere, în ciuda 
sträduintelor şi a unor aparente succese. Pentru Gheorghe Asachi, deşi în 
saloanele acestuia s-a lansat, Gheorghe Sion nu nutreşte nici o urmă de 
admiraţie, dimpotrivă, îl acuză de mediocritate şi de exploatarea unei stări de 


fapt: „dar, precum în ţara orbilor cel cu ochi ajunge împărat, aşa şi Asachi, 
profitând de starea de înapoiere în care se afla societatea Moldovei şi a 
românimii pe atunci a ştiut să speculeze cunoştinţele sale enciclopedice, oricât 
de superficiale erau“. Deşi preocupările sale au fost numeroase — matematică, 
literatură, publicistică, istorie —, Asachi „n-a excelat însă în nici unul“, crede 
Sion. În plus, „posteritatea nu va putea cita din voluminoasele sale 
publicatiuni nici două rânduri scrise cu stil românesc, cu fraza măcar corectă, 
cu limbă bună, cu spirit sau cu vreo înaltă cugetare“95. Nu ştim acum cât de 
nedrept este Sion cu bietul Asachi, dar, aşa cum se spune, „absurditatea face 
minunile sale“, cu alte cuvinte, peste noapte mult prea multi s-au trezit mari 
poeţi, scriitori, istorici etc. Din această mare grămadă, posteritatea i-a ales pe 
cei buni. 

Am insistat aici asupra literaturii şi a saloanelor literare pentru a aduce în 
prim-plan formaţia intelectuală a acestei aristocrații. Ea nu se detaşează totuşi 
ca o elită intelectuală de sine stătătoare, nici nu constituie o categorie socială 
aparte, ci îşi asumă rolul de agent al modernizării. Cu toţii, în afară de a 
cocheta cu literatura în saloanele cucoanelor, se vor implica într-un lung 
proces de „dumirire“ a claselor populare (si ar trebui văzut cine se „ascunde“ 
sub această denumire atât de largă) cu privire la necesitatea progresului şi a 
schimbării. Datorită lor, zi de zi, gazetele epocii introduc teme noi în 
dezbaterea „opiniei publice“. Elita este, de altminteri, singura capabilă să 
traseze o direcţie şi să trasmită un mesaj cu privire la schimbările majore prin 
care urmează să treacă întreaga societate. 


C) „ Nerespectarea drepturilor ţării“ 


Sintagma din titlul acestui subcapitol îi aparţine lui Constantin Sion şi se 
referă la Mihail vodă Sturdza atunci când ridică pe un oarecare la rang de 
boier „din mojici, din galantomia şi nerespectarea drepturilor tärii“96. Am 
început cu Mihail Sturdza dintr-un motiv deja amintit: opoziţia şi critica sa la 
adresa politicii de înnobilare practicate de vodă Ioniță Sandu Sturdza 
atrăseseră simpatia boierilor țării şi toţi s-ar fi aşteptat să acţioneze aşa cum se 
exprimase în memorii sau în discuţii. Dar vodă se dovedeşte inconsecvent şi 
chiar uituc. Ceea ce altădată incriminase devine repede o practică obişnuită şi 
o sursă importantă de venit, putere şi influență, chiar cu preţul încălcării 
legilor ţării. Să ne amintim de stagiul de trei sau patru ani prevăzut pentru 
avansarea în slujbă sau de obligativitatea detinerii unei slujbe oarecare pentru 
a putea intra în cinul boierimii. Or, pentru vodă Sturdza, litera Regulamentului 
Organic nu contează prea mult. Consulul rus la Bucureşti, Kotzebue, îl acuză 
pe vodă Sturdza că a trecut de prea multe ori peste prevederile legii. Vodă 
ridică în rang şi boiereşte slujitori şi servitori, negustori şi arendaşi, şi chiar un 
copil de opt ani, sărind peste trepte, stagii sau competente97. Dar şi boierii fac 


trafic de slujbe. Iată-l pe Grigore Morţun cerându-i lui vodă Sturdza să-i facă 
dreptate şi să înlăture „clevetirile“ câtorva boieri ieşeni, rele şi defăimătoare, 
prin care se insinuează că el ar fi cumpărat ,prezedentia“ judecătoriei din 
Bacău cu 800 de galbeni de la dumnealui marele logofăt al Dreptăţii, Lupu 
Balş. „Eu ca unul ce nici am dat cuiva vreun ban, nici mi s-au cerut de către 
cineva vreodinioară ceva, nu numai protistuind arăt că nu am dat nimic“, se 
plânge Morţun, cerând să i se facă dreptate şi mai ales să nu plutească vreo 
urmă de îndoială asupra „trudei şi osârdiei slujbelor mele ce am jertfit 
Patriei“98. Banii cumpără totul, de la stagii la competențe şi merit: „funcţiile 
se dau pentru bani sau pentru favoruri, candidatul care le solicită, plătind cu 
larghete, este adesea dispensat de trei ani de serviciu, cerut de lege“, scrie I.C. 
Brătianu în memoriul din 1857 cu privire la situația Moldo-Valahiei99. 


d) „Meritocraţia“ între rudenie şi amicitie 


În 1857, într-un memoriu adresat ministrului de externe francez, fostul 
domn Grigore Alexandru Ghica face un tablou complet şi destul de sumbru al 
amplorii pe care, deşi o reneagă, o cultivase şi el. Să-l ascultăm: „Cu ruşinea 
mea mărturisesc că, în timp de şase ani, cât am guvernat Moldova, am făcut o 
mulțime de nedreptäti şi de nelegiuiri. [...] Însă ce era eu să fac, când eram în 
înrudire şi în amicitie cu toți boierii? Cum era să nu pun eu ministru pe vărul 
meu, logofăt mare pe cuscrul meu, postelnic pe fiul meu, preşedinte al 
divanului pe cumnatul meu, ispravnici pe nepoți şi pe amici, privighetori şi 
politai pe oamenii acestora. Şi dacă vreunul dintre ei nedreptäteau pe oameni, 
dacă ei condamnau pe nevinovaţi, dacă răpiau fätis onorul şi averea cuiva, ce 
era să fac eu? Puteam să fiu eu întotdeauna drept? Dacă-i depărtam din 
funcţie, trebuia să rânduiesc pe alţii tot ca dânşii pentru că Regulamentul 
Organic nu-mi permitea să pun pe oricine cu merite.“100 Fostul domnitor 
dezvăluie capcanele unui sistem ce se perpetuase şi ce fusese întreținut secole 
la rând. Dacă privim în sfatul domnesc al domnului Şerban Cantacuzino 
(1678-1688), observăm că majoritatea dregătorilor îi sunt rude; acelaşi lucru 
se întâmplă în domnia lui vodă Brâncoveanu (1688-1714), când rotirile 
membrilor divanului se fac tot între rude101. Epoca fanariotă nu schimbă 
nimic în acest sistem, în ciuda reformelor, doar că favoriţii domnilor, de 
regulă „greci“, se strecoară, prin căsătorii, în rândul marilor boieri până la a se 
lăsa asimilați. De altfel, prezenţa acestora poate fi judecată cât mai firesc cu 
putință, dacă ţinem cont că nucleul tare al marii boierimi se reduce la un 
număr de 30 de familii pentru fiecare ţară; acestea, pentru a-şi păstra 
privilegiile, dar şi prestigiul, practică o politică matrimonială destul de strictă. 
În plus, relația domn-boieri este întreținută şi prin acordarea de slujbe fiilor 
de boieri. Privilegiati prin naştere, unii ajung în dregătorii datorită ,nobletei“, 
cum spune Dinicu Golescu, şi nicidecum datorită competenţei sau experienţei 


în domeniu. Marele logofăt se dă exemplu pe sine: ajuns ispravnic pentru 
„întâiaş dată“, fiul marelui ban Radu Golescu se vede pus în faţa unui număr 
însemnat de probleme pe care trebuie să le rezolve pe baza unor cunoştinţe 
destul de variate însă. „M-a apucat cutremurul“, scrie Golescu, când „am 
văzut pe sameş şi pe condicari viind cu sânurile pline de hârtii, pe care toate 
eram dator să le văz, să le judec şi să le întăresc cu iscălitura mea“. 
Ispravnicul trebuie să aibă „multe stiinti“; atât lui, cât şi celorlalţi fii de boieri 
le-ar prinde bine dacă ar „lua dregătoriile de la cea mai de jos treaptă“ şi 
„fieşcare, după aşa învăţătură şi cunoştinţă, s-ar sui până la cea mai de 
sus“102. Reflectia boierului Golescu, survenită în urma contactului cu 
modelele vestice, şi destul de târziu, după ce a trecut totuşi prin dregătorii 
grație ,nobletei“, nu împiedică societatea să rămână pentru mult timp 
prizoniera vechilor moravuri. 

Odată instalate domniile pământene, acuzațiile de nepotism se adaugă 
celor de favorizare a camarilei din jurul principelui. Primii doi domni 
pământeni sunt aspru criticati pentru ridicarea în slujbe înalte a membrilor 
familiilor lor. „Să zice că o să să lepede, iar nu că să-l lepede“, notează 
serdarul Grigore Andronescu la 15 mai 1827, exprimând astfel nemulțumirea 
boierilor, care „s'au supărat şi s'au plâns la consulat“ de numirea fiului în 
dregătoria de mare ban de către vodă Ghica103. Boierii aveau de ce să se 
plângă de acest domn „atât de bun pentru toate rudele sale“104, dacă avem în 
vedere că la acea dată printre dregători se mai aflau şi cei trei frați ai 
domnului — Alexandru Ghica (în 1823 vornic al poliţiei, în iunie 1824 mare 
cămăraş, între 1826 şi 1827 caimacam al Craiovei, în 1827 mare spătar), 
Mihalache Ghica (în 1822 postelnic mare, în 1825 mare vistier) şi Costache 
Ghica — dar şi numeroase alte rubedenii, date fiind atât numărul mare de copii 
pe care îi avusese marele şi influentul ban Dumitrache Ghica, tatăl, cât şi 
încuscririle rezultate 105. 

Aşadar, ce ar fi putut schimba Regulamentele Organice în această 
privinţă? Să-i luăm pe slujbaşii domnilor regulamentari şi să observăm dacă s- 
a încercat măcar schimbarea sistemului. Primii domni regulamentari sunt 
înrudiți direct cu primii domni pământeni: Alexandru Ghica nu este decât 
fratele domnului Grigore Ghica, în timp ce Mihail Sturdza este văr cu Ioniță 
Sandu Sturdza. Din noul guvern constituit de Alexandru Ghica la 17 ianuarie 
1835 nu lipsesc cei doi frați: Mihalache Ghica, la Interne106, şi Costache 
Ghica, pus şef al Poliţiei; alături de ei se regăsesc Alecu Filipescu Vulpe, la 
departamentul dreptăţii, înrudit cu Ghiculestii, sau Alecu Vilara, la Finanţe, 
înrudit cu Filipeştii şi, astfel, prin alianţă, şi cu Ghiculestii, sau Vladimir 
Blaremberg, cumnat, căsătorit cu Pulheria Ghica, sau Ion Manu, cumnat, 
căsătorit cu Ana Ghica. În Moldova, Mihail Sturdza îi are alături pe membrii 
familiei sale, marele logofăt Costache Sturdza şi Alexandru Sturdza, care îi 
sunt veri (şi cu care în scurtă vreme se ceartă), apoi pe Ghiculeştii cu care se 


înrudea prin alianță, pe membrii familiei Balş, Teodor Balş şi Lupu Balş, cu 
care se înrudea, apoi pe favoritul său, nepotul mitropolitului Veniamin 
Costachi, Nicolae Canta, cel considerat spiritul rău al domniei107, şi pe 
Nicolae Sutu108. Dar, înainte de a-i acuza pe domni de nepotism, boierii sunt 
conştienţi de faptul că ei reprezintă rețelele de solidaritate şi de interese ce se 
tot rotesc şi se perpetuează la conducerea statului şi care sunt constituite în 
mare parte pe criterii de rudenie, amicitie sau clientelism 109. Înrudirile şi 
încuscririle dețin însă punctul forte al ascensiunii la putere 110. Acest grup se 
constituie în ceea ce sociologul american Charles Wright Milles numeşte 
power-elite, un grup compus din vârfurile elitei, care frecventează aceleaşi 
şcoli, cluburi, militează în acelaşi sens, este unit de aceleaşi lucruri şi care 
domină sistemul politic111. Observațiile noastre se leagă de acest model al 
unei aristocrații suficient de puternice pentru a domina sistemul politic si 
sectoarele importante — economie, armată, administraţie — prin monopolul 
asupra funcţiilor. Bogăția, influenţa, autoritatea, puterea ajută grupul să se 
perpetueze, acceptând sau prelucrând schimbări, dar rămânând întotdeauna la 
conducere. 

În aceste condiţii, întrebarea firească se duce spre forma şi conţinutul 
puterii. Cât de obiectiv sau cât de dezinteresat mai poate fi un domn, când este 
înconjurat de ai săi, cărora, vrea, nu vrea, trebuie să le dea satisfacție, de o 
camarilă şi de opozanți a căror atitudine oscilează între amicitie şi dusmänie, 
în funcţie de poziţia la putere? Dacă n-a devenit ministru, un mare boier are la 
dispoziţie un alt mijloc de reprezentare politică: calitatea de membru al 
Adunării Obşteşti. Exclusivistă prin compoziţia ei nobiliaräl12, Adunarea 
Obsteascä a pus la grea încercare domnia. Chiar dacă nu mai au aceleaşi 
„beneficii“, ca în cazul miniştrilor, membrii Adunării îşi pot exprima punctul 
de vedere cu privire la maniera de administrare a departamentelor şi a ţării. lar 
jocul de-a opoziţia dă uneori roade: domnul cedează, îşi schimbă miniştrii 
dând satisfacție acolitilor opoziţiei, sau ţine cont, la următoarele alegeri, de 
ipochimenii opozanți. 

Amiciţiile, prieteniile, relaţiile de rudenie, constituind un veritabil „lanţ al 
slăbiciunilor“, potrivit expresiei de mai târziu a lui Caragiale, vor face ca 
domnul să nu poată acționa decât „cenzurat“, chiar şi atunci când autoritatea îi 
este pusă în pericol. Aş aminti doar cazul lui Ion Câmpineanu, plecat cu jalba 
în protap pe la marile puteri ale lumii pentru a se plânge de Ghica vodă. Nu 
discutăm aici dreptätile sau întorsăturile de condei ale Câmpineanului, ci 
reacţia inconsecventă a domnului113. Îi este prieten, colaborator, rudă, rudă a 
prietenilor, opoziția fermă pe care ar trebui să o facă este tot timpul 
împiedicată de aceste considerente şi de intervenţiile venite de pretutindeni. 
Vodă cere ajutor Porții, aceasta îl sprijină, aşa cum sprijină stârpirea oricărei 
inițiative de rebeliune, şi-l trimite pe Câmpineanu în surghiun la Filipopol114, 
nu înainte de a-i amenința pe boieri că astfel de „tulburări“ nu vor mai fi 


trecute cu vederea, ci pedepsite foarte aspru. Dar oare fusese trimis 
Câmpineanu în exil pentru ca ceilalți rebeli să țină seama de amenințările 
Porții? Nu întru totul. Toate rotitele unei anume solidaritäti sociale se 
declanşează şi fac presiuni asupra domnului pentru iertare: încep să curgă 
petitiile din partea rudelor, cumnatilor, surorilor, prietenilor. Domnul schimbă 
sentința şi intervine la Poartă pentru cel răzvrătit, cerând fngäduintä şi 
schimbarea locului de surghiun cu o mănăstire autohtonă. La 15 martie 1840, 
Câmpineanu este închis la Mărgineni, apoi este transferat la Plumbuita, iar la 
11 aprilie 1841 revine acasă. 

Un caz asemănător este cel al lui Manoil Băleanu, membru al Adunării 
Obşteşti, unde acesta manifestă o opoziţie fätisä. Chiar dacă justifică iertarea 
pe care o acorda prin prerogativa clementei princiare şi printr-o aparentă 
indiferență față de astfel de atitudini (care n-ar putea constitui un pericol 
serios), cu inconsecventa sa, domnul îşi arată slăbiciunea. O recunoaşte atunci 
când îi cere mitropolitului, ca, în calitatea sa de şef al acestei adunări, să 
împiedice astfel de manifestări şi de abateri rebele. În fruntea opoziţiei, la 
acea dată, se afla Manoil Băleanu, altădată un alt mare boier115. 

Mult mai puţin îngăduitor pare a fi vodă Sturdza în Moldova; dar şi aici 
rudeniile, prieteniile, amicitiile temperează asprimea pedepselor initiale, 
gândite să-i sperie pe opozanți. Costache Sturdza, Alecu Sturdza şi Iorgu 
Ghica sunt surghiuniti fără să se aştepte confirmarea Porții şi după ce, în 
raportul adresat reprezentantului Rusiei, întreaga opoziţie fusese descrisă în 
culorile cele mai defavorabile.116 Urmează o perioadă în care ruşii sunt 
bombardati cu memorii. Boierii se plâng de abuzurile domnului în gestionarea 
țării şi de lăcomia fără seamă de care dă dovadă când vinde dregătorii, 
dreptate şi orice îi poate aduce bani. Dar, abia ce a sosit memoriul la 
Riickman, Buteniev sau chiar la ţar, un contraraport, redactat de Vodă, care se 
plânge de boierii nemulțumiți, care nu ştiu să-şi arate recunoştinţa față de 
importantele realizări ale domniei. Din toamna lui 1835 până în primăvara lui 
1836 au loc astfel de dispute sterile, soldate cu surghiunuri, cu eliminarea 
câtorva rebeli din Adunarea Obştească, cu memorii trimise peste tot. 
Conflictul încetează pe moment cu un armistițiu de iertare, la 21 mai 1836. 
Am crede că totul se termină aici şi pacea socială, atât de necesară, se aşterne, 
dar nici gând. Boierii n-au apreciat iertarea lui Vodă şi au refuzat să ia parte la 
şedinţele Adunării, continuând să se plângă 117. 

Regulamentele Organice sunt „constituții“ ale timpului lor, cu multe 
lipsuri, ambiguitäti, omisiuni. De exemplu, se creează Adunarea Obştească, 
dar nu sunt prevăzute clar drepturile şi datoriile membrilor săi, ceea ce le 
îngăduie să manifeste anumite atitudini şi să ia poziţii fără a fi obligați să dea 
seama de ele. Amiciţiile sunt evidente în rândul membrilor Adunărilor 
Obstestil18 si le permit să se opună iniţiativelor sau să tergiverseze 
dezbaterile. Mesajele de închidere şi de deschidere ale acestor Adunări nu 


sunt decât pretexte de rezolvare a unor probleme mai degrabă minore, legate 
de vanitäti şi orgolii, atât ale puterii, cât şi ale protipendadei. Ironiile, aluziile, 
atacurile şi acuzele reciproce nu lipsesc119. Ele, de fapt, predomină. Când 
lucrurile nu-şi mai găsesc rezolvarea, vodă Bibescu alege să închidă Adunarea 
(1844), să conducă prin ordonanțe şi să se asigure că, în noua Adunare (1846), 
opozantii vor fi cât mai puţini. Mihail vodă Sturdza procedează la fel, astfel 
încât marele opozant Constantin Cantacuzino, constatând transformarea 
Adunării Obşteşti într-o „umbră de reprezentație“, punctează cu sarcasm că 
„era să ne înecăm în Dunăre, ne-am înecat în Prut“, făcând, astfel, aluzie la 
rusofilia domnului 120. 

Totuşi, domnul poate să nu ţină cont de recomandările sau de propunerile 
Adunării, care are doar dreptul de a se plânge la Sankt-Petersburg sau la 
Constantinopol. Un sistem destul de greu de controlat şi tot atât de greu de 
făcut să meargă înainte. 


Boier fără slujbă, doctor fără voie 


Ar fi nepotrivit să gândim sau să afirmăm că, odată cu trecerea spre 
modernitate, principiile, ideile, comportamentele se schimbă cu repeziciune. 
Chiar dacă unele categorii sociale sunt mai permeabile şi acceptă schimbarea, 
celelalte impun standardele unei societăți încă tradiționale. Să luăm ca 
exemplu necesitatea convertirii „meseriei“ de boier, pentru că structurarea 
societăţii, prin şi cu ajutorul Regulamentului Organic, o cere. Desființarea 
rangurilor se face greoi şi cu multă împotrivire din partea tuturor boierilor. 
Chiar dacă sunt lipsite de conţinut, titlurile se cumpără, sunt dorite, se risipesc 
cu larghete în fiecare domnie, la orice sărbătoare. Titlurile şi medaliile 
potolesc orgoliile mult mai repede decât ar face-o bogăţia. Şi, după cum s-a 
observat în analiza de mai sus, descendenții aristocrației sunt putin stimulati 
să se instruiască în condiţiile în care numele şi apartenența socială sunt 
suficiente pentru a deţine orice slujbă în aparatul statului, fără a avea 
competențele necesare. Ispravnicul Golescu îşi dă seama de deficiențele unui 
sistem pentru care propune schimbări (e adevărat, târziu, după parcurgerea 
diferitelor trepte ale dregătoriilor), dar multi alții n-o fac şi cred că o slujbă li 
se cuvine în virtutea statutului de privilegiat. Cele câteva excepţii pot fi 
numărate pe degete. De pildă, Alexandru Golescu Albu, fiul marelui logofăt 
Dinicu Golescu. Preluând crezul tatălui său, refuză o slujbă importantă în 
administraţie, sub pretextul lipsei de experiență, încredințat că o slujbă 
subalternă, în provincie, i-ar da posibilitatea să se formeze mai bine: „mă 
întrebi dacă vreau să primesc locul la Secretariatul General al țării. Nu, nu-l 
primesc; dar într'un an, când voi şti bine limba mea românească, aş primi un 
loc de subocârmuitor... şi iată pentru ce: în chipul acesta, voi fi pus în cea mai 


prielnică situație ca să mă initiez în mersul treburilor ţării, să învăţ a cunoaşte 
nevoile şi interesele... ceea ce nu pot face la Bucureşti, ci în provincie“121. 

În aceste condiţii, întrebarea legitimă are ca obiect utilitatea practică a 
studiilor făcute în această perioadă de fiii boierilor. Vom încerca să aflăm ce 
„specializări“ aleg, cu câtă asiduitate se apleacă asupra studiului şi în ce 
măsură „specializările lor“ le sunt de folos în slujbele pe care le ocupă odată 
reveniti acasă. 

Sistemul educațional românesc rămâne pentru multă vreme destul de 
precar. Până la urmă, cei care se şcolesc, primesc o educaţie, au parte de 
formare profesională sunt tot boierii, datorită resurselor lor financiare. 

Ce devin boierii noştri? Am observat, în altă carte, că, la început, mulți 
dintre ei se înghesuie să intre în armată, care, prin ranguri şi decoraţii, 
satisface pentru o vreme nevoia de prestigiu. 

Există o mare deosebire între apetenta aristocrației de a-şi trimite 
odraslele la studii şi la învăţarea unei meserii şi atitudinea societăţii față de 
practicarea unei meserii. Mulţi dintre cei care au studiat în Occident îşi doresc 
să practice meseriile pentru care s-au pregătit, unii din nevoie de bani, alți din 
dorinţa de a face ceva util. Inginerii de drumuri şi poduri, inginerii de mine, 
doctorii, profesorii, avocaţii, fiii de boieri au, cel puţin într-o primă etapă, 
pornirea de a aplica ideile dobândite. Dar se lovesc de obstacole. Mai întâi au 
de luptat cu „gura lumii“, care nu vede deloc cu ochi buni ca un fiu de boier să 
practice o meserie. Apoi, posturile, când există, nu sunt întotdeauna pentru ei. 
Şi, în fine, puterea nu se grăbeşte să înființeze sau să recunoască utilitatea 
unor domenii de activitate, ba mai mult, preferă mai totdeauna „specialişti“ 
străini. 

Modernitatea românească se construieşte cu ajutorul acestor străini, care 
fie au venit în Principate ca să-şi găsească un rost, fie au fost chemaţi chiar de 
putere pentru a inaugura diverse „programe“. De multe ori, se bucură de 
aprecierea populaţiei chiar mai mult decât unii autohtoni. Medici şi spiteri, 
tapiteri şi ingineri, cofetari şi profesori, străinii vin de pretutindeni, se 
instalează la Bucureşti, laşi, Craiova sau Bârlad şi, dacă afacerea merge, se 
căsătoresc, se naturalizează, adaptându-se la noul mediu, la noua lume. Din 
lista de medici şi spiteri din Principate realizată de Pompei Samarian cu greu 
strângi câţiva români 122. Dumitru şi Constantin Caracas, Constantin Darvari, 
Constantin Filitis, Eustatie Rola sau Dimitrie Samurcaş sunt dintre medicii 
greci, germani, francezi, macedoneni sau aromâni, scoliti la Viena, Halle, 
Paris, sau Göttingen, bine primiţi şi foarte căutaţi; „Sunt iubiți si stimati de 
toată lumea, care îi socoteşte intimi prieteni de inimă; oraşul întreg se laudă cu 
norocul de a avea asemeni medici încercați şi norocoşi întru vindecarea 
patimilor“, notează Caracas când îi prezintă pe primii trei123. La fel şi 
farmaciştii, toți de prin alte locuri şi lumi. Abia în 1832 se hotărăşte trimiterea 
lui Nicolae Gănescu la Harcov pentru a se şcoli în „meşteşugul spiţeriei“ 124. 


În 1840, când se regulariseşte partea tehnică a Principatului, în frunte se află 
Vladimir Blaremberg, inginer al statului, dar şi vornic al temnitelor, aghiotant 
domnesc, colonel şi cumnat al domnului Ghica; Thiley este inginer al secției 
inginereşti, iar Freiwald ocupă postul de arhitect, după ce obținuse câteva 
contracte de pavare a ulitelor Capitalei; este înlocuit mai apoi cu Xavier 
Villacrosse. Sub vodă Bibescu, garda se schimbă, iar printre ingineri apar 
baronul Borroczyn, fost maior în armata română, Teodor Tili şi chiar 
impiegatul Balzano, trimis de cancelarul Metternich, la cererea autorităților 
valahe, care aveau nevoie de un specialist în organizarea unui „serviciu 
regulat de drumuri şi şosele“125. Amenajarea Cişmigiului se datorează 
grădinarului Wilhelm Mayer şi ajutorului său Franz Harer. Lui Felix Barberot 
i se încredinţează lucrările publice din capitala Moldovei, pensionatele sunt 
conduse de Jean Vaillant sau de Malgouverné şi enumerarea ar putea continua 
cu multe alte exemple. Nu trebuie să uităm faptul că mobilitatea alogenilor 
este mare şi că prezența acestor „străini“ se remarcă mai peste tot. Numai 
reprezentanții armatei şi diplomaţiei ruse întâlniți în Principate oferă 
suficiente exemple pentru a ne susține ipoteza. Toţi aceşti „străini“ care ajung 
la un moment dat în Principate joacă un rol esenţial în procesul de 
modernizare al societăţii româneşti. Mai mult, ei contribuie la formarea clasei 
de mijloc. Din activităţile lor se va acumula acel capital economic, investit 
apoi în capitalurile sociale ale burgheziei care a cerut şi a susținut 
„schimbarea“ şi constituirea unui alt tip de societate. 

În ce măsură fiii de boieri întorşi de la studii îşi găsesc un loc în 
domeniile ocupate de specialiştii străini? Este nevoie de ei? Se doreşte aportul 
lor la procesul de modernizare a societății româneşti? Mai întâi de toate, 
trebuie spus că unii tineri au plecat la studii doar din dorinţa de a învăţa, şi nu 
cu intenția de a practica meseria pentru care au fost instruiți. 

Arno Mayer susţine că aristocrația alege cu precădere meserii de prestigiu 
şi prea putin meserii lucrative. Se preferă armata, diplomaţia, politica. Un 
exemplu ar fi Dumitru Sturdza, educat în Germania şi Elveţia şi devenit 
marele hatman al armatei Moldovei. De bună seamă, ar fi putut ocupa această 
poziţie şi fără educaţie, tatăl său fiind Mihail vodă Sturdza. Dar şi ceilalți 
membri ai aristocrației preferă să ocupe slujbe în aparatul de stat decât să 
îmbrăţişeze vreo profesie. 

Prima mărturie îi aparține lui Nicolae Kretzulescu; el surprinde foarte 
bine atât împotrivirea clasei din care face parte, cât şi pe cea a societății în 
care trebuie să practice o profesie. Mai întâi de toate, aristocrația judecă 
legătura dintre educaţie şi profesie cu totul diferit. Profesia poate fi înscrisă 
cel mult pe o diplomă, dar de aici până la a fi practicată este o cale lungă. Să-l 
ascultăm pe Nicolae Kretzulescu, întors de la Paris cu o diplomă de doctor, în 
anul de grație 1840: „puţin după sosirea mea în Bucureşti am presentat si eu 
într-o seară comisiunii medicale diploma mea de doctor în medicină. Membrii 


comisiunei şi-o trecură din mână în mână, uitându-se la dânsa cu multă atenție 
şi cu multă curiozitate. Ca toată lumea în Bucureşti se mira şi ei cum un fecior 
de boier mare a putut să-şi lase pozitiunea în societate şi să se facă doctor“. 
Pozitiunea în societate de care vorbeşte Kretzulescu este încă foarte 
importantă pentru această aristocrație. 

Ce „lovitură cumplită“ fu alegerea făcută de C.A. Rosetti! În 1847, C.A. 
Rosetti, fiul lui Alexandru Rosetti şi al Elenei Obedeanu, deschide la 
Bucureşti, împreună cu E. Winterhalder şi E. Grant, o „librărie“, unde se vând 
cărți, dar şi şampanie, hârtie şi caşcaval. Se spune că mătuşa sa, cucoana 
Obedeanu, ieşind la plimbare, ar fi zărit din trăsură, atârnând pe una dintre 
prăvăliile de la Cismeaua Roşie o firmă: „Librăria Rosetti & Wintherhalder“. 
Dincolo de leşinul teatral, sentința pusă acestei isprăvi oglindeşte foarte bine 
atitudinea acestei aristocrații: „Auzi, auzi! Rosetache negustor! Ne-a făcut 
familia de râs.“126 Reacţia celorlalți se înscrie în acelaşi registru. 

Nicolae Kretzulescu povesteşte că, odată, aflându-se împreună cu 
Alexandru Golescu-Arăpilă, alt boier mare cu diplomă pariziană de inginer în 
drumuri şi poduri, pe un drum de provincie, la Băicoi, sunt recunoscuţi şi 
compätimiti pentru alegerea făcută. „Uite-te de vezi ce-au ajuns astăzi feciorii 
de boieri, un Golescu care măsoară drumurile şi un Kretzulescu doctor“, spun 
doi negustori, aspiranti la statutul de boier şi departe de a înţelege gestul. 
Chiar şi aşa, fiii de boier „profesionalizaţi“ reuşesc destul de greu să obțină un 
post în domeniul în care s-au pregătit. Nicolae Kretzulescu este sfătuit de 
vodă Ghica să „lase în lături medicina“ şi să urmeze „cariera părinților şi 
moşilor săi“, cu alte cuvinte dregătoria şi politica. Va trebui să insiste, să 
uzeze de alte relații pentru a înființa şcoala de chirurgie de la spitalul Colțea, 
sau pentru a primi un post de medic127. 

În aceeaşi situaţie se află şi Ion Ghica, descendentul unei alte mari familii 
boiereşti, rudă cu Alexandru vodă Ghica şi Grigore vodă Ghica. Întors de la 
Paris, în 1841, cu o diplomă de inginer de la Şcoala de Mine, Ghica visa să se 
implice în exploatarea salinelor sau să obțină un post de profesor. Deşi avea 
rubedenii cu slujbe importante în aparatul de stat, lui Ghica nu i se oferă un 
post, ci o isprăvnicie: „adresând o cerere de catedră, m-am pomenit chemat de 
nenea mare (aşa-i ziceam în familie lui Mihalache Ghica, fratelui celui mare 
al lui vodă), care-mi propune să-mi aleg o prefectură orişicare, afară de cea de 
la Craiova şi de la Focşani“. Ghica declină „onoarea“ ce i se face, invocând 
lipsa de experienţă, ceea ce îi va crea reputaţia de revoluţionar şi îl va obliga 
să plece la Iaşi, unde obţine catedra mult dorită128. Nu însă pentru mult timp. 
Mihail Kogălniceanu practică, o vreme, avocatura, după cum se vede din 
contractul încheiat cu Eufrosina Balş şi Ecaterina Vlădoianu (născută Ghica) 
prin care se angajează (cu 10% din valoarea averii redobândite) să recupereze 
nişte moşii în instanță: „dumnealui Kogălniceanu se îndatoreşte a apăra acest 
proces cu toată râvna, activitatea şi cinstea şi a nu să dipărta din această 


însărcinare până când pricina nu se va precurma prin această înaltă 
hotărâre“129. 

Carierele tinerilor boieri în profesiile alese inițial nu sunt însă de lungă 
durată. Ele vor fi părăsite de îndată ce se va ivi prilejul, viaţa politică fiind, de 
fapt, adevărata carieră. Nicolae Kretzulescu va fi ministrul justiției, Ion Ghica 
va fi, de mai multe ori, prim-ministru, apoi ministru de interne şi externe şi, în 
fine, ambasador la Londra; Mihail Kogălniceanu va fi prim-ministru etc. 

Tranzitia lasă loc si parvenitilor, al căror acces la privilegiile 
protipendadei se realizează nu prin avere, uneori inexistentă sau mult prea 
mică, ci prin „educaţia“ care permite intruziunea într-un domeniu cu căutare 
sau aducător de prestigiu. 


Marghioale şi marghiolii 


Termenul  marghiulie/marghiolii înseamnă, în epocă, viclenie şi 
vicleşuguri. Aşa îl explică dicţionarul vornicului Iordache Golescu, aşa este el 
folosit de către popor în jalbele sale130. Cocoana Marghioala Rosettoaia este 
personajul principal al unei comedii de la începutul secolului al XIX-lea, 
unde, alături de alţi boieri, țese mai multe intrigi. Numele este derivat din 
Maria, ca şi Marița, Marica, Mărioara. Ar fi nedrept a le considera pe toate 
Marghioalele aprige, gata de vicleşuguri şi comploturi, dar Marghioala 
Rosettoaia, din piesa Comedie în două fapte pentru tarafurile cele ce aşază 
domnia, se dovedeşte demnă de numele pe care îl poartă. Probabil nu 
întâmplător, autorul (anonim) i-a ales eroinei sale prenumele. În casă ei se 
adună complotistii, aici tes ei intrigi şi, mai ales, aici se află cele mai noi ştiri, 
fiindcă Marghioala ştie să le culeagă, se pricepe să tragă de limbă, are intrare 
în mai toate casele. Acest talent o transformă într-un personaj nu prea plăcut, 
dar foarte util, care „poartă plosca cu minciuni din casă în casä“131. 
Marghioala Rosettoaie ar putea fi doar un personaj de comedie, şi atât. 
Realitatea arată că ea este mai prezentă decât s-ar crede, mereu amestecată în 
intrigile politice ce se tes în aceste epoci tulburi si de ocupații militare. Marele 
vistier Constantin Filipescu îşi țese planurile ajutat de fiica sa, mai întâi 
amantă şi apoi, potrivit lui Dionisie Eclesiarhul şi lui Zilot Românul, soție a 
generalului rus Miloradovici. El este ajutat şi de nora sa, Ecaterina Balş. 
Aceasta şi consulul francez Ledoux ajunseseră, se pare, să conducă întreaga 
țara, ducându-l de nas pe general, după cum comentează Langeron, care îşi 
întăreşte spusele cu notițele marchizului Sainte Aulaire (1809)132. Tot în 
această perioadă (1806-1812) „se remarcă“ Lucsandra Bărcănescu, măritată 
Guliano, care, devenind amanta bătrânului Kutuzov, ajunge să preia frâiele 
puterii, numind şi desfăcând dregători: „pentru 3000 de ducați, doamna 
Guliano a numit în postul de seamă de caimacan — sau guvernator general al 


Olteniei — un conte Dudescu — cunoscut ca cel mai infect român, periculos, 
chiar pentru opiniile şi legăturile sale“; „doamna Guliano a făcut să fie dată 
slujba de agă sau şef al poliţiei Bucureştilor vărului ei, un Filipescu, cunoscut 
spion al turcilor“; „n-am reuşit să-l facem pe Varlaam vistier decât pentru că 
doamna Guliano era nepoata lui“133. După plecarea lui Kutuzov, Lucsandra 
Bărcănescu va deveni amanta unui alt rus important, Cristof Frederic 
Engelhart, vicepreşedinte al divanului Țării Româneşti (între martie 1809 şi 
16 mai 1812), iar mai târziu amanta diplomatului grec Al. George Levendi, 
dragoman al consulatului rus din Bucureşti, pe vremea când Alexander Pini 
era consul (1817-1822). Lista doamnei Guliano este însă mult mai lungă, 
cuprinzând mai multi „amici, generali şi negenerali, ruşi şi neruşi“, cu ajutorul 
cărora ea reuşeşte să „aşeze“ dregători şi să „culeagă“ roadele acestei munci 
asidue 134. 

Multe dintre boieroaice au sprijinit direct sau indirect apropierea de ruşi. 
Chiar şi deplânsul vistier Varlaam şi-a căsătorit fiica, Maria, cu generalul 
Bulgakov. Povestea se repetă sub noua ocupaţie rusă (1828-1834) şi de fapt 
sub fiecare altă ocupaţie rusă, din lungul şir înregistrat în încercatul secol al 
XIX-lea. Catinca Ghica, soția banului Mihalache Ghica şi cumnata domnului 
Alexandru vodă Ghica, „s-a amorezat“ mai întâi de generalul Kiseleff, apoi a 
trecut în braţele baronului Uxküll, căpitan de husari în armata rusă, căsătorit 
cu Anica Văcărescu. Energică, Furtunoaia135 pune mâna pe corespondența 
amantilor si, deghizată în curier rusesc, pătrunde în loja lui Vodă Ghica, în 
timpul unei reprezentații de teatru, şi-i pune în braţe plicul cu „bileturi“. Dar 
Vodă nu este atent şi „bileturile“ se revarsă în sală, zburând peste capul 
spectatorilor şi oferind publicului dovada infidelitätii şi un subiect de bârfă 
pentru multă vreme136. Baronul Riickman, numit consul la Bucureşti, hotărât 
să impună politica Rusiei, devine în scurtă vreme din „leu neîmpăcat“ „miel“ 
blând datorită farmecelor Mimicăi Bălăceanu, soția lui Constantin 
Glogoveanu. „Diplomaţia cea naivă, dar energică a românilor“, după cum o 
califică colonelul Lăcusteanu, dă roade137. Cam aceeaşi situaţie se petrece şi 
la laşi, unde cancanurile, căsătoriile ruso-române, urmate, deseori, de 
divorturi, au animat mult timp discuţiile din saloanele din Copou. 

S-a vorbit mult, dar s-a scris putin despre Zinca Golescu. Corespondenta 
cu copiii săi, Ana, Ştefan, Nicolae, Radu şi Alexandru, ne-o arată prezentă 
acolo unde datoria şi dragostea de mamă o cer. Când doi dintre fiii săi sunt 
închişi la Brusa, din cauza participării la revoluţia de la 1848, Zinca li se 
alătură, sperând că-l poate convinge pe vizir să-i elibereze. Obtine cu greu o 
audiență şi merge la palat la ora fixată, plină de încredere în izbândă, dar „ce 
indignare, când fusei lăsată singură, într-o odaie, trei ore ucigătoare, după care 
îl văd ieşind pe vizir fără să-mi spună un singur cuvânt de mângâiere“. Când 
dragomanul vizirului a vrut să afle motivul audienței, mândra cucoană i-a 
replicat că „n-a venit să se plângă dragomanului, ci Înältimii sale Vizirului 


fnsusi“138. 

Ca şi soţii lor, multe dintre boieroaice sunt foarte mândre de numele pe 
care îl poartă, dar mai ales de grupul social din care fac parte. Această 
cunoaştere şi asumare a statutului social se integrează foarte bine într-un 
comportament social. O mare boieroaică descendentă dintr-o ilustră şi veche 
familie pretinde şi impune respect şi autoritate. „Frate, giubeaua cocoanei 
Benjascăi, care am scris dumitale să o trimiti cu om cu plată, până acum n-au 
mai sosit; şi de nu va veni de sfântu Petru, n-am trai în Craiova“ 139, scrie un 
negustor confratelui său de la Craiova. Descendentă a Băjeştilor, această 
cucoană impune recunoaşterea unui statut şi mai ales a acţiunii conturate în 
jurul acestuia. Alte cucoane nu se mulțumesc doar cu atât, şi, aflându-ne în 
epoca în care totul se construieşte, ele se îngrijesc, înaintea soţilor, de 
fabricarea unor genealogii fabuloase care să le pună în valoare orgoliile 
nobiliare. De pildă, Elena Ghica, căsătorită cu Alecu Sturdza, s-a străduit să 
demonstreze că familia sa descinde din marii domni ai țărilor române, 
coborând până la Vlad Dracul, şi se înrudeşte, fără tăgadă, cu conții Turzo, de 
origine maghiară. N-a precupetit nici un efort uman şi financiar, alcătuind 
comisii, alergând la curtea de la Viena pentru a valida fabuloasa şi falsa 
genealogie. Dar, dacă în Moldova lucrurile merg bine şi chiar Mihail vodă 
Sturdza se lasă păcălit de autenticitatea zapisului ce lega neamul Sturdzeştilor 
de Vlad Dracul, dacă Adunarea Obştească validează un fals fără să bănuiască 
nimic, dat fiind că arhivele, la vremurile acelea, sunt inexistente, la Viena 
cucoana dă piept cu o realitate documentară care îi spulberă toate fumurile 
nobiliare. Nu se dă însă bătută, semnând până la moarte Elena Sturdza- 
Turzo140. 

Mai trebuie spus că această doamnă îşi asumă calitatea de opozant a 
soțului său față de domnia lui vodă Sturdza şi-l sprijină prin articole publicate 
în Augsburger Allgemeine Zeitung. lar opoziția moldavă se adăposteşte în 
saloanele sale141. 

Anicuta Balş Lätescu ne este cunoscută din amintirile atât de pitoreşti ale 
lui Radu Rosetti. Livrelele englezeşti ale țiganilor şi îndemnul „Vorbeşte 
englezeşte, cioară!“ îi vor fi amuzat pe multi dintre locuitorii Iaşiului 142. 
Portretul, păstrat astăzi la Muzeul Naţional de Artă al României, emană, prin 
fiecare trăsătură a feţei şi prin postură, mândria socială, dovadă de netăgăduit 
a descendentei din vestitele familii ale Moldovei. 

Multe dintre boieroaice se implică în activități sociale, singurul mijloc, în 
vremea aceea, prin care pot ieşi din anonimatul domestic. Frecventarea 
saloanelor le ocupă o mare parte din timp. Datorită acestei forme de 
sociabilitate reuşesc să se pună în valoare, să-şi etaleze cunoştinţele, să fie de 
folos. Dar foarte puţine femei au această şansă, multe rămân în anonimatul 
istoriei, iar analfabetismul şi accesul atât de lent la educaţie le defavorizează 
şi mai mult. În lumea elitelor sociale, multe dintre boieroaice se 


„emancipează“ datorită vieţii sociale din saloane, utile si în lupta politică. 
Implicarea femeilor în activităţi culturale şi sociale este tot mai frecventă: 
zidiri de spitale, întreţinere de şcoli, ținerea şi organizarea balurilor de 
caritate. Sotiile marilor boieri implicaţi în viaţa politică sunt din ce în ce mai 
prezente în spaţiul public. Înfiinţarea primei şcoli pentru fetele sărmane se 
datorează, de pildă, Saftei Ştirbei: „Dumneaei marea logofeteasă Safta Ştirbei, 
pătrunsă de durerea de a mai vedea în patria sa că o mulțime de fete sărmane 
din pricina lipsei mijloacelor de a-şi câştiga hrana, apucă cele mai rele 
drumuri, în care nu găsesc decât ticälosii, şi cele mai multe îşi pierd şi ființa, 
printr-o chibzuire înaltă, vrednică de nobilele sentimente ce poartă, a hotărât, 
ca cu ajutorul a mai multor persoane binevoitoare, de foloase Obştii să pună 
temeliile unui aşezământ pentru fetele sărmane.“ Anunţul din Vestitorul 
Românesc, de la 14 mai 1843, este urmat de altele şi de altele, pentru că un 
astfel de aşezământ are nevoie de multi bani pentru a se pune pe picioare şi 
mai ales pentru a avea continuitate. De aceea, folosindu-se de poziţia sa 
socială, încearcă prin diferite metode să atragă în operele caritabile şi 
educative alte personalități ale urbei, alte nobile doamne preocupate de „rolul 
lor“ în societate. Devenită întemeietoare şi patroană, Safta Ştirbei îşi 
urmăreşte şi îşi protejează cu asiduitate opera, participând la toate activitățile 
şcolii, făcându-i o publicitate excesivă în presa vremii, săvârşind acte de 
caritate şi îndemnându-i pe toţi cei din jur să se implice. 

Femeile acestei epoci sunt încă prizonierele unor mentalități destul de 
restrictive, care le rețin în spaţiul privat, unde se ocupă de familie, de copii şi 
de economia gospodăriei. Depăşirea acestor granite nu prea este văzută cu 
ochi buni. Îndemnul colonelului Odobescu — „Furca, muiere, furca! Nu te 
amesteca în politică!“ — este mai real decât am fi tentaţi să credem, chiar dacă 
Revoluţia de la 1848 va consacra câteva figuri feminine. Intervenţia Catincăi 
Odobescu pe lângă soţul ei, pentru a-i tempera zelul, îi va împărți pe martorii 
scenei în două tabere: soldaţii îl vor aclama pe şeful intransigent şi pe soțul 
autoritar, iar poporul va striga „Să trăiască Odobeasca!“143. Dar femeia, 
devenită pentru o clipă eroină, este aclamată atât pentru feminitatea sa, pentru 
ipostaza de mamă a poporului năpăstuit, protectoare a celor multi, pentru 
curajul gestului, cât şi pentru faptul că este soția unui puternic al zilei pe care 
mulțimea ar fi dorit să şi-l apropie. Dacă s-ar fi amestecat cu adevărat în 
politică, i s-ar fi spus „Furca, muiere, furca!“ şi poate mai mult decât atât. 


Analiza arhivelor a scos la iveală faptul, confirmat de istoricii Gheorghe 
Platon, I.C Filitti sau Paul Cernovodeanu, că înnobilările au avut loc mai ales 
în rangurile cele mai de jos. Puţini au reuşit să urce către mijlocul ierarhiei. 


Marile familii au continuat să dețină ranguri si slujbe din clasele I-V (de la 
mare ban până la mare postelnic)144. Cei care vor reuşi să provoace o breşă o 
vor face doar urmând o carieră în armată. De altminteri, „plevuşca“ se va 
ridica din punct de vedere social doar în acest domeniu. Numai aici vom găsi 
nume noi, membri ai păturii de jos care reuşesc să parvină datorită 
perseverentei şi poate si meritului. Boierimea mare s-a adaptat întotdeauna 
vremurilor. Cu alte cuvinte, s-a adaptat la noile condiții ale modernizării şi a 
fost pregătită să devină mosierimea din preajma unirii şi a votului cenzitar. 
Convenţia de la Paris (19 august 1858) desființează privilegiile şi rangurile, 
după ce, în adunările ad-hoc din 1857, boierii renuntaserä la ele. Dar avea 
această renunțare o valoare reală? Oare calitatea de mare boier nu fusese 
ataşată persoanei mult prea mult pentru a se şterge cu totul în perioada imediat 
următoare? 

Că setea de ranguri nu se stinge o dovedeşte dorința de a primi un titlu cu 
orice preț. Dar, mai presus de toate, se reflectă în dorinţa boierilor de a se 
deosebi unii de alții. Concurența, în interiorul aceleiaşi clase sociale, atinge 
apogeul când Mihail vodă Sturdza înfiinţează titlul de baş-boier pentru a 
satisface vanitatea unchiului său Teodor Balş, vornic şi caimacan al lui Ioniță 
Sandu Sturdza. Mihail vodă Sturdza obţine pentru ruda sa ordinul „Nişan 
Iftihar“ cu briliante, ceea ce va spori şi mai mult orgoliul bătrânului boier. La 
rândul său, Gheorghe vodă Bibescu înființează acelaşi rang, de baş-boier, 
pentru marele şi bătrânul boier Gheorghe Filipescu (6 decembrie 1843). Cei 
doi se situează astfel în fruntea ierarhiilor stabilite deja prin legi şi decrete. 
Titlurile nou înfiinţate nu se leagă de o clasă socială anume, ci de o persoană. 
Ele au fost create înadins pentru a satisface vanitatea unor apropiaţi ai 
domnilor. Ce l-a determinat pe vodă Bibescu să-l facă pe Gheorghe Filipescu 
baş-boier? 

Marele boier se adaptează şi nu se opune valului de schimbări inerente 
care se petrec în întreaga Europă, mai ales în aceste vremuri, când are acces la 
ele şi când acestea îl năpădesc. Însă nu e de acord cu toate şi nu în întregime. 
Nu se poate spune că s-a îmburghezit, nici măcar despre boierimea de mijloc, 
dacă avem în vedere că, deşi mult mai permeabilă la noile idei şi mai grabnică 
să se transforme, mentalitätile rămân aproape neschimbate145. Observatia 
istoricului Alexandru-Florin Platon este corectă şi sprijină teoria noastră cu 
privire la „vocaţia de castă“ pe care boierimea şi-a păstrat-o, în ciuda 
modernizării 146. Ea s-a raportat şi s-a condus întotdeauna după valorile care o 
defineau şi care i-au asigurat permanent vizibilitatea în plan social sau politic. 
Desființarea rangurilor n-a adus şi desfiinţarea privilegiilor, chiar dacă acestea 
s-au transferat spre alt tip de capital. Membrii protipendadei, înrudiți cu 
boierimea de mijloc, vor fi încă multe decenii la cârma treburilor politice, 
deținând funcţii importante şi prestigioase în aparatul de stat147. Oare pare 
vetustă atitudinea marelui vornic lancu Manu când, la desființarea rangurilor, 


strigă „Mare vornic am fost, mare vornic voi rămâne până la moarte“, titlu cu 
care avea să semneze până la 1865? Ori este doar reafirmarea unei identități şi 
a „orgoliului feudal“, aşa cum crede Andrei Pippidi148? Sau, cum poate fi 
interpretat răspunsul marelui logofăt Alecu Balş din Divanul ad-hoc cu privire 
la actul Unirii, când îşi afirmă opoziţia raportându-se tot la valorile acestei 
elite încă dominante. „Cine este împotrivă?“ se întreabă. „la eu, marele 
logofăt Alexandru Balş, proprietar a 50 000 de fălci“, răspunde fără să 
ezite149. Sau dorinţa şi lupta înverşunată a marelui hatman Anastasie Başotă 
de a obţine titlul de mare logofăt, în condiţiile în care este deja şeful 
Ministerului Lucrărilor Publice (1852)? Să fie aceste afirmaţii şi 
comportamente doar cântecul de lebădă al unei lumi ce apune? Sunt, mai 
degrabă, tuşe ce întregesc tabloul unei aristocrații ce-şi cunoaşte identitatea și- 
şi afirmă cu orice prilej valorile. Urmaşii acestei aristocrații vor şti să le 
prelucreze astfel încât să se regăsească permanent în maniera de verbalizare a 
propriului statut 150. 


Note 

13. Vezi şi excelenta analiză teoretică a genezei burgheziei române propusă de Alexandru-Florin 
Platon, Geneza burgheziei în Principatele Române (a doua jumătate a secolului al XVIII-lea — prima 
jumătate a secolului al XIX-lea). Preliminariile unei istorii, Editura Universităţii „Alexandru loan 
Cuza“, laşi, 1997. 

14. Pentru definirea termenilor, vezi Ladislas Gäldi, Les mots d’origine néo-grecque en roumain à 
l’époque phanariote, Budapesta, 1939, pp. 199, 251. 

15. Ştefan Greceanu, Genealogiile documentate ale familiilor boiereşti, Bucureşti, 1911, vol. II, p. 
21. 

16. ANR, ms. 143, ff. 139r-141r. 

17. Document publicat în Arhivele Olteniei, 1934, pp. 431-435. 

18. Însemnările Androneştilor, publicate cu un studiu introductiv de Ilie Corfus, Bucureşti, 1947, 
pp. 52-53. 

19. D.C. Moruzi, „Curtea domnească din laşi, Uliţa Mare şi Podul Verde“, în Uniunea Femeilor 
Române, 1913, apud Mihai Dim. Sturdza (coord. şi coautor), Familiile boiereşti din Moldova şi Tara 
Românească. Enciclopedie istorică, genealogică şi biografică, Simetria, Bucureşti, 2004, p. 292. 

20. Călători străini despre ţările române în secolul al XIX-lea, serie nouă, vol. IV, coord. Daniela 
Buse, Editura Academiei Române, Bucureşti, 2007, p. 75. 

21. Ibidem, vol. I (2004), pp. 335 şi 346. 

22. Însemnările Androneştilor, ed. cit., p. 47. 

23. Vezi testamentele din 18 noiembrie 1837 şi 30 ianuarie 1854 în Iacov Antonovici, Documente 
bârlădene, Bârlad, 1924, vol. 5, pp. 104-113. 

24. Istoria politică şi geografică a Terii Românesci de la cea mai veche a sa întemeiere până la 
anul 1774, Bucuresci, 1863, p. 21. 

25. Norbert Elias, La société de cour, Flammarion, Paris, 1985, p. 107. 

26. Călători străini, X, partea I, p. 692. Vezi şi Daniel Chirot, Schimbarea socială într-o societate 
periferică. Formarea unei colonii balcanice, Corint, Bucureşti [ediţia originală: Social Change in a 
Peripheral Society. The Creation of a Balkan Colony, New York, 1976], 2002, pp. 143-144. 

27. Legiuirea Caragea, Editura Academiei Române, Bucureşti, 1953, Anexa I, p. 185. 

28. Ibidem, pp. 186-187. 

29. Pentru pamflet, vezi Iordache Golescu, Scrieri alese, ediţie şi comentarii de Mihai Moraru, 
Cartea Românească, Bucureşti, 1990, pp. 140-142. 


30. Ibidem, p. 132. 

31. Călători străini, serie nouă, vol. I, pp. 323-339. 

32. Ibidem, vol. III, p. 143. 

33. Vezi C.D. Aricescu, Satire politice care au circulat în public, manuscrise şi anonime între anii 
1840-1866, Bucuresci, 1884. 

34. Eudoxiu de Hurmuzaki, Documente privitoare la istoria românilor, Bucureşti, S/I5, 1894, pp. 
272-276, memoriul din 3 noiembrie 1835 către Rükcmann. 

35. Însemnările Androneştilor, ed. cit., pp. 51-52. 

36. Alexandru G. Găleşescu, Eforia Spitalelor civile din Bucuresci, 1832-1932, Bucureşti, 1900, 
vol. II, pp. 370-396. Vezi corespondenţa din 8, 15, 19, 21, 22, 26 ianuarie, 10, 11, 27 februarie, 7 martie 
1833. 

37. Hurmuzaki, op. cit., 16, pp. 243-244, 1 iunie 1840. 

38. Ibidem, pp. 260-262, 20 septembrie 1840, 15 octombrie 1840. 

39. I. C. Filitti, Domniile române sub Regulamentul Organic, 1834-1848, Librăriile Socec, 
Bucureşti, 1915, p. 18. 

40. Nicolas Soutzo, Mémoires du Prince Nicolas Soutzo, grand-logothète de Moldavie, 1798- 
1871, ed. Panaioti Rizos, Viena, 1899, p. 109. 

41. Ibidem, p. 123. 

42. Dionisie Eclesiarhul, Scrieri alese. Hronograf, Predoslovii, ediţie critică, Natalia 
Trandafirescu, Editura Academiei Române, Bucureşti, 2004, p. 44. 

43. Dumitru Furnică, Din istoria comerțului la români mai ales băcănie, 1593-1855, Bucureşti, 
1908, pp. 97-99. 

44. N. Iorga, op. cit., p. 15, 23 iulie 1787. 

45. D. Fumnică, op. cit., pp. 135-140, 146, 234, 28 decembrie 1786, 15 aprilie 1787. 

46. Gheorghe ajunge mare medelnicer, Zamfir este mare setrar, dar cel care îi continuă activitatea 
este Stänutä, mare serdar şi regăsit alături de tată, prins în negot. Interesant este şi faptul că tatăl şi-a 
căsătorit fiii cu fete provenite din acelaşi mediu amestecat de boieri negustori, cum sunt Samurcaş, 
Bibescu, Zătreanu sau Pârşcoveanu. Vezi D. Furnică, op. cit., p. 234. Totuşi familia nu va reuşi să 
dăinuie, în Arhondologia de la 1837 nu găsim nici urmă de boierii Jianu. 

47. Ibidem, pp. 27-28, 2 mai 1793. 

48. G. Lazăr, Mărturie pentru posteritate: testamentul negustorului Ioan Băluță din Craiova, 
Istros, Brăila, 2010, pp. 348-355. Gheorghe Lazăr prezintă cazul negustorului loan Bälutä de la Craiova, 
care trece prin acelaşi proces de stingere biologică, fiica şi ginerele aleşi să continue politica economică 
a familiei dovedindu-se nedemni de această întreprindere. 

49. Vezi episodul povestit de Ion Ghica, Scrisori către Vasile Alecsandri, EPLA, Bucureşti, 1953, 
pp. 221-227. 

50. Ionică Tăutu, Scrieri social-politice, ed. Emil Vârtosu, Editura Ştiinţifică, Bucureşti, 1974, pp. 
316-319, 330-331, 335-343. 

51. Ibidem, p. 253. 

52. Constantin G. Mano, Documente din secolele al XVI-lea — al XIX-lea privitoare la familia 
Mano, Tipografia Curţii Regale, Bucureşti, 1907, pp. 345-346, hrisoavele lui Scarlat vodă Calimah din 
3 februarie 1817 şi 19 martie 1818. 

53. Ibidem, p. 422. Hrisovul lui Constantin vodă Ipsilanti din iulie 1806. 

54. Gheorghe Platon, „Populaţia oraşului Iaşi de la jumătatea secolului al XVIII-lea până la 1859“, 
în Populaţie şi societate. Studii de demografie istorică, vol. I, Editura Dacia, Cluj, 1972, pp. 336-343. 

55. Cu privire la Anastasie Başotă, vezi M. Dim. Sturdza, op. cit., pp. 382-401; Gheorghe 
Ghibănescu, Başoteştii şi Pomârla, laşi, 1929; Mihai-Răzvan Ungureanu, „Însemnări de taină pentru 
câteva genealogii moldoveneşti“, în AG, II (VII), 1995, nr. 1-2, pp. 27-38. 

56. Ioan C. Filitti, „Arhondologia Munteniei de la 1822-1828“, în RA, II, 1927-1929, nr. 4-5, pp. 
19-49; Gh. Ghibănescu, „Boierii caftanlăi sub Ioan Sandu Sturdza“, în AG, I (1912), nr. 4, pp. 74-79; 
nr. 7-8, pp. 101-107; nr. 9—10, pp. 166-171. 

57. Iordache Golescu, op. cit., p. 34. 


58. George Fotino, Din vremea renaşterii nationale a Țării Româneşti. Boierii Goleşti, 
Imprimeria Naţională, Bucureşti, 1939, vol. II, pp. 111, 114-115, 118, august 1840. Dar dacă aceasta 
este gândirea celui mai mic dintre Goleşti, care a refuzat o slujbă în Secretariatul Statului, pe motiv că 


nu are experiența necesară, nu în acelaşi spirit se află mama, Zinca Golescu, care îşi solicită fiii cei mari, 
Ştefan şi Nicolae Golescu, pentru un rang de pitar, ce urma a se acorda unui protejat („În scrisoarea mea 
adresată domnului, principala mea rugăminte este să i se dea un rang lui Vasile al nostru. Faceţi ca acest 
rang să fie cel de pitar, şi nu altul“), sau să intervină pe lângă vodă în favoarea cunoscutilor (15 şi 25 
august 1840). 

59. Vezi reformele lui Petru cel Mare şi cuprinderea aristocrației în aşa-numitele „Tabele ale 
rangurilor“, în John P. LeDonne, Absolutism and Ruling Class. The Formation of the Russian Political 
Order, 1700-1825, Oxford University Press, 1991, pp. 3—20. 

60. Vezi în acest sens teoria lui Arno Mayer, La persistance de l’Ancien Régime. L'Europe de 
1848 à la Grande Guerre, Flammarion, Paris, 1983, pp. 85-86. 

61. Iordache Golescu, op. cit., pp. 35-36. 

62. Ştefan Bellu se căsătoreşte cu Elena Bălăcescu, fiica unui boier de rangul doi, dar pentru fiii 
săi găseşte soții în protipendadă, Constantin o ia de soție pe Elena Mavrocordat, iar Alexandru pe Irina 
Văcărescu, fiica marelui ban Barbu Văcărescu. Ştefan Bellu a lăsat însă amintirea celui mai jefuitor, 
corupt şi avar dregător. Vezi Ion Ghica, op. cit., p. 65. Acesta aminteşte versurile care circulau încă pe 
vremea sa despre abuzurile din vremea lui vodă Caragea: „Belu beleşte, Golescu goleşte, Manu 
jupuieşte“. Versurile sunt redate şi de Golescu, dar acesta omite şi amintirea numelui familiei sale. O 
imagine la fel de proastă are în aceeaşi epocă Nicolae Canta în Moldova. Vezi M.-R. Ungureanu, 
„Câteva note privitoare la ritualul ceremoniilor domneşti din vremea lui Mihail Sturdza. Sărbătorile 
instalării la putere (1834), în AG, II (VII), 1995, nr. 3-4, pp. 301-305. 

63. Alexandru Nenciulescu (cca 1770-1843) este un parvenit ce-şi datorează cariera marelui 
vistier Varlaam, al cărui secretar este. Se numără printre puţinii boieri (de rang inferior) care vor reuşi să 
pătrundă în protipendadă şi, la 1839, să deţină importanta dregătorie de logofăt al dreptăţii. Vezi Paul 
Cernovodeanu, Irina Gavrilă, Arhondologiile Țării Româneşti de la 1837, Istros, Brăila, 2002, p. 126. 

64. Iordache Golescu, op. cit., p. 141. 

65. Regulamentul Organic, întrupat cu legiuirele din anii 1831, 1832 şi adăogat la sfârşit cu 
legiuirele de la anul 1834 până acum, împărţite pe fiecare an, precum şi cu o scară desluşită a 
domn stăpânitor a toată Tara Românească Gheorghie D. Bibescu vv., Bucureşti, 1847, p. 325. 

66. Regulamentul Organic a Printipatului Moldovei, laşi, Tipografia Institutului Albinei, 1846, 
pp. 233-236. 

67. Gh. Platon, Al.-F. Platon, Boierimea din Moldova în secolul al XIX-lea. Context european, 
evoluţie socială şi politică, Editura Academiei Române, Bucureşti, 1995 p. 100. 

68. Hurmuzaki, op. cit., S/15, pp. 170, 180-185. 

69. I.C. Filitti, op. cit., p. 7. 

70. Gh. Platon, Al.-F. Platon, op. cit., p. 87. 

71. Călători străini, serie nouă, I, p. 641. Această prezenţă în capitală avea să se transforme în 
obligație, pentru că orice absenţă putea fi interpretată de domn ca trădare sau uneltire. 

72. Ibidem, serie nouă, III, p. 124; vezi şi Gh. Platon, Al.-F. Platon, op. cit., p. 69, nota 42. 

73. Ibidem, serie nouă, III, p. 124. 

74. N. Soutzo, op. cit., p. 356; Vezi şi Gh. Platon, Al.-F. Platon, op. cit., p. 69. 

75. Călători străini, serie nouă, vol. I, pp. 254-255. 

76. Ibidem, p. 641. 

77. D. Golescu, op. cit., p. 116. 

78. Călători străini, serie nouă, vol. I, pp. 947-948. 

79. V.A. Urechia, op. cit., pp. 107-108, 2 ianuarie 1803. 

80. ANR, ms. 695, ff. 365-366, 369. 

81. ANR, ms. 695, f. 337v. 

82. Gheorghe Sion, Proză. Suvenire contimpurane, EPLA, Bucureşti, 1956, p. 418. 

83. Ibidem. 

84. I. Ghica, op. cit., p. 220. 

85. G. Fotino, op. cit., vol. II, p. 150, 24 august 1842. 

86. Vezi, în acest sens, capitolul X, „Despre atributiunile functiunilor“, din Istoria politică şi 
geografică a Terii Românesci (1774), pp. 22-27. 

87. N. Soutzo, op. cit., p. 101. 


88. Ibidem, p. 35. 

89. Constantin Sion, Arhondologia Moldovei, Minerva, Bucuresti, 1973, p. 241. 

90. Ibidem, p. 122. 

91. Constantin Sion îl acuză de un evident oportunism, când, în legătură cu consulul rus, se alătură 
opoziţiei pentru înlăturarea lui vodă Sturdza, „făcătorul de bine“. Ştie să profite de noul domn, astfel 
încât împreună cu fratele său Iorgu să devină indispensabili. „Aceştia sunt totul“, spune Sion, „şi boierii 
moldoveni, tocmai după cum e gherbul țării, cap de bou sunt toţi, vaci, le-a pus funie în coarne şi-i tin 
grecii legaţi la paie“ (C. Sion, op. cit., p. 241). De altminteri, principala acuzaţie adusă fraţilor Suţu se 
referă la faptul că sunt „greci“; acuzaţie de care beizadeaua Nicolae Suţu încearcă să scape în memoriile 
sale. 

92. Ibidem, p. 100. 

93. Ibidem, pp. 99-100, 103-111. Cupiditatea şi abuzurile săvârşite de Costache Conachi pentru 
a-şi mări averea sunt foarte cunoscute în epocă, fiind consemnate de multi memorialişti. Vezi Radu 
Rosetti, Amintiri. Ce am auzit de la alţii, Fundaţia Culturală Română, Bucureşti, 1996, sau Gh. Sion, op. 
cit. 

94. Gh. Sion, op. cit., p. 419. 

95. Ibidem, pp. 405-406. 

96. C. Sion, op. cit., p. 297. 

97. Hurmuzaki, op. cit., S/15, pp. 480-482. „Martie 1834, Gheorghe Nougour, slugă la Mitropolie, 
a fost făcut stolnic, fără să fi fost în serviciul statului; mai 1834, Ion Istrati, scriitor al logofătului Teodor 
Balş, a primit rangul de serdar; mai 1834, Alexandru Profiriu, vechil al logofătului Alexandru Ghica, a 
fost făcut clucer; mai 1834, Constantin Salnogiu, slugă a defunctului vistier Dumitru Ghica, a primit 
rangul de de pitar; iunie 1834, Costachi Caliarchi, ginerele spătarului Alexandri, a fost făcut sluger, fără 
a fi în slujbă; iunie 1834, Ion Brăniştean, copil de opt ani, încă în şcoală, a fost făcut postelnic al treilea; 
septembrie 1835, Vasile Macarovici, valetul domnului, a fost făcut serdar.“ 

98. Hurmuzaki, op. cit., S/15, pp. 450-451, 24 mai 1843. 

99. Acte şi documente relative la istoria renaşterii României, publicate de G. Petrescu, A. Sturdza 
şi Dim. C. Sturdza, Bucureşti, 1889, vol. III, p. 169. 

100. Vezi Cristian lonescu, Dezvoltarea constituţională a României, 1741-1991. Acte şi 
documente, Monitorul Oficial, Bucureşti, 2000, pp. 385-386. 

101. Nicolae Stoicescu, Dicţionar al marilor dregători din Tara Românească şi Moldova, 
Bucureşti, 1971. 

102. D. Golescu, op. cit., pp. 81-82. 

103. Însemnările Androneştilor, ed. cit., p. 51. 

104. I.C. Filitti, op. cit., p. 12. 

105. lată mărturia lui Kreuchely cu privire la nepotismul lui Grigore vodă Ghica: „Printre 
persoanele favorizate se află nu numai copiii domnului (ceea ce este obişnuit), ci şi mama sa, surorile şi 
alte rude ale voievodului, precum şi unii dintre servitorii săi“, Hurmuzaki, op. cit., X, p. 216, 11 
noiembrie 1827. 

106. Într-o scrisoare din 28 aprilie 1838, vodă Ghica laudă calităţile banului Mihalache Ghica, 
şeful Departamentului Dinlăuntru şi cere Adunării Obşteşti să-i acorde o gratificatie de 2 000 de galbeni 
pentru „ținerea postului său“ (Cantor de avis, 72, luni, 9 mai 1838). 

107. Pentru cariera acestui boier, conflictele şi nemulțumirile pe care le-a generat, vezi M.-R. 
Ungureanu, „Câteva note privitoare la ritualul ceremoniilor domneşti“, ed. cit., pp. 301-305. 

108. I.C. Filitti, op. cit., p. 12. 

109. Rusia, promotoarea reformelor de la noi, se află în aceeaşi situație. Reformele din vremea 
Ecaterinei a II-a impuseseră un sistem al meritocratiei, dar în practică lucrurile funcționau oarecum 
diferit. Ocuparea unei funcții depinde mai degrabă de instituţia „patronajului, şi mai putin de un sistem 
controlat“. Acest lucru este evident mai ales pentru slujbele importante, dar „patronajul“ îşi extinde 
tentaculele şi în slujbele locale. Din 1780, un novice putea să consulte un fel de ghid ce conţinea 
flateriile şi politetea necesare rămânerii în sfera de influență a unui patron, de cele mai multe ori o rudă. 
Simon M. Dixon, The Modernization of Russia, 1676-1825, Cambridge University Press, 1999, p. 137. 
Vezi şi John P. Le Donne, „Russian Governors General, 1775-1825. Territorial or Functional 
Administration?“, în Cahiers du monde russe, 2001/1, Vol. 42, pp. 5-30; Anna Joukovskaïa-Lecerf, 


„Hirarchie et patronage. Les relations de travail dans l’administration russe au XVIIe siècle“, în 


Cahiers du monde russe, 2006/3, vol. 47, pp. 551-580. 

110. În timpul domniei lui Mihail vodă Sturdza deţin dregătorii importante în aparatul 
administrativ, judecătoresc sau militar mulți membri ai neamului Balş: baş-boierul Teodor (Frederic) 
Balş căsătorit cu Ruxandra Racoviţă, dar fără copii; marele logofăt Lupu Balş, căsătorit cu Maria 
Cantacuzino şi apoi cu Eufrosina Ghica, care are trei copii: Grigore (agă în 1848, spătar în 1856, deputat 
în divanul ad-hoc), căsătorit cu Ecaterina Rosetti, şi două fete, Ecaterina, căsătorită cu Vasile Sturdza, 
viitor caimacam al Moldovei, si Eliza, căsătorită cu Alexandru Moruzi; marele logofăt Toderitä Balş, 
ajuns caimacam în 1856-1857, căsătorit cu Catinca Dimachi; marele hatman Theodor Balş, căsătorit cu 
Maria Bogdan (soră cu marele vornic Manolache Bogdan şi cu alt mare vornic Lascăr Bogdan), frate cu 
Alexandru Balş, mare logofăt, căsătorit cu Casandra Cantacuzino şi apoi cu domnita Elenco Sturdza. 
Prin descendenţi se vor înrudi cu familiile Bogdan, Rosetti, Boldur-Lätescu, Palladi, Sturdza, 
Cantacuzino, Catargi, Conachi, Moruzi, aşadar, alți membri ai guvernelor Sturdza ce vor reveni deseori 
în dezbaterea noastră. Cu privire la aceste înrudiri vezi tabelele genealogice oferite de M. Dim. Sturdza, 
op. cit., pp. 251-257, 315. 

111. C. Wright Milles, The Power Elite, New York, Oxford University Press, 1956, pp. 202-206. 

112. Adunarea, pentru Valahia, este formată din 20 de boieri de treapta întâi, „care trebuie să fie 
pământeni“, şi 19 deputaţi din județe, aleşi tot din rândul boierilor şi al fiilor de boieri, stăpâni de moşii. 
Membrii de drept sunt mitropolitul, preşedintele acestei Adunări, şi cei trei episcopi, de Râmnic, Buzău 
şi Argeş. Cu excepția fetelor bisericeşti, toate mădularele trebuie alese, în capitală sau în resedintele de 
judeţe, după „mulţimea glasurilor de către toți boierii“ pe o perioadă de cinci ani (RO, 17-18). 

113. Cu privire la acest subiect vezi I.C. Filitti, op. cit., pp. 111-117 şi Ion Ghica, op. cit., pp. 
263-279. 

114. La 3 noiembrie 1839, vodă Alexandru Dimitrie Ghica cerea Adunării Obstesti alegerea unui 
nou „mădular“ (membru) care urma să-l înlocuiască pe loan Câmpineanu ce „din înalta poruncă a Curţii 
Suzerane este a se trimite surghiun la Filipopol“ şi „ca un căzut în osândă“ nu mai poate fi deputat 
(APR, IX/I, 79). 

115. Manoil Bäleanu este surghiunit la mosia sa Varnita, judetul Prahova, prin ofisul lui vodä din 
29 ianuarie 1841, care vorbeşte despre „abaterile“ unor membri ai Adunării sub privirile îngăduitoare 
ale mitropolitului, temerar dovedindu-se logofătul Manoil Băleanu, care „în cele după urmă... au 
întrebuințat şi expresii necuviincioase împotriva D-lui Şeful Departamentului Vistieriei, ce este unul din 
înfăţişetorii într-acea Adunare“. Cuvintele logofătului au atins însăşi puterea si cer o replică pe măsură, 
după ce blândetea şi buna-cuviintä au dat greş. Exilat, logofătul Băleanu se bucură de solidaritatea 
tovarăşilor săi, în frunte cu marele boier Grigore Filipescu şi Prea Sfintia Sa mitropolitul (cel care ar fi 
trebuit să păstreze ordinea în Adunare). Aceştia se adresează Consulului general al Rusiei, Daşcov, şi 
obțin iertarea. lar vodă nu poate decât să se supună şi să-l ierte pe rebel la 3 februarie 1841. Asta nu-l va 
împiedica pe Manoil Băleanu să aibă acelaşi discurs critic şi aceeaşi atitudine vehementă cu privire la 
orice inițativă domnească / (APR, X/I, 231-233). 

116. În raportul adresat lui Rückman, Mihail Sturdza îşi caracterizează opozantii astfel: logofătul 
Constantin Sturdza este „om de o indolentä şi de o incapacitate rare în treburile țării, îşi datorează rangul 
intervențiilor surorii sale“, postelnicul Alexandru Mavrocordat este mai întâi „înglodat în datorii“ astfel 
încât soţia, „un model de virtute“, s-a văzut obligată să-şi reclame zestre, apoi este „de o ignoranță cu 
atât mai izbitoare cu cât se crede poet, fără să ştie să scrie corect măcar o singură frază în vreo limbă“, şi 
ce-ar mai fi de spus când declară peste tot că este „omul lui Louis-Philippe“. Alexandru Rosetti se 
găseşte în aceeaşi stare de ruină financiară, se adaugă „o imoralitate şi o neruşinare care rezistă“. 
Rămâne Constantin Balş, „fără casă, fără masă“, cu averea pierdută, dar aspirând „la toate onorurile şi la 
toate slujbele, cu o asemenea extenuare fizică şi morală, că n-ar şti să pună cap la cap două idei“, 
Hurmuzaki, op. cit., S/15, pp. 280-281, 3 noiembrie 1835. 

117. I.C. Filitti, op. cit., pp. 464-470; Hurmuzaki, op. cit., S/15, pp. 135, 286-297, 449; APR, VI, 
II, 784-785. În raportul adresat baronu-lui Ruckman, la 30 aprilie 1836, vodă prezintă un proiect de lege 
care să-i permită ca opozantii iertati ieri să nu revină, Hurmuzaki, op. cit., S/15, pp. 425-428. Vezi şi 
raportul din 9 iunie 1836, când opoziţia, abia iertată, se puse iarăşi în mişcare, şi Costin Catargi, „le plus 
incorrigible d’entre eux“, nu conteneşte cu intrigile (Hurmuzaki, op. cit., S/15, pp. 462-464, 476-477, 
650-651). 

118. Din Adunarea Obştească a Valahiei, decembrie 1841, fac parte nu mai puţin de şase Filipeşti, 
în frunte cu „pohtitorul“ de domnie Iordache Filipescu, apoi opozantii de serviciu Manoil Băleanu, 


Stefan Golescu, devenit din aghiotant domnesc rival, Grigore Cantacuzino, Gheorghe Bibescu, Ioan 
Văcărescu, Alecu Villara, Iancu Filipescu, Constantin Filipescu, înrudiţi între ei. 

119. Vezi răspunsul Adunării Obşteşti la mesajul domnitorului Ghica cu prilejul deschiderii 
acesteia din 1841. Discursul este de o duritate extremă şi presărat cu critici la tot pasul, critici care, în 
fapt, anulează întreaga domnie a lui Ghica vodă. Autorii, în fruntea cărora se plasează Barbu Ştirbei şi 
Alecu Villara, se numără printre miniştrii permanenţi ai domnitorului, aşadar, implicaţi activ în 
„ruinarea“ ţării şi fără drept de a se plânge (APR, X/I, 123-124). Reacţia domnului este destul de slabă, 
ceea ce îi va aduce înlocuirea. Atitudinea sa este aspru criticată de către consulul francez Adolphe 
Etienne Billecocq, care îi este totuşi un admirator: „nu a înțeles limpede situaţia în care se afla; nu a 
numit pe nimeni să ancheteze pentru a constata abuzurile şi a-i pedepsi pe vinovaţi; nu a răspuns 
Adunării; nu a pus sub acuzare şi nu i-a trimis în faţa tribunalelor pe acei membri ai Adunării care, 
funcţionari în administraţia sa, se găseau grav compromişi de declaraţiile adresei, şi în principal pe 
redactorii acestei adrese care fuseseră miniştri şi trebuiau să răspundă de gestiunea lor“ (Călători străini, 
seria nouă, vol. V, pp. 55-56). 

120. I.C. Filitti, op. cit., pp. 464. Cu privire la maniera în care a reuşit să-şi subordoneze Adunarea 
şi s-o controleze, vezi şi Radu Rosetti, op. cit., pp. 159-161. 

121. G. Fotino, op. cit., vol. I, p. 21 şi vol. II, pp. 119-121. Iată extrasul în franceză din scrisoarea 
de răspuns din august 1840: „începând prin a fi subocârmuitor, mă aflu în cea mai bună poziţie de unde 
aş putea să mă initiez în treburile țării, să-i aflu şi să-i cunosc nevoile şi interesele, să studiez moravurile 
societății noastre, pe care nu le-am putea afla la Bucureşti, ci la ţară... apoi, după vreo doi-trei ani, când 
voi avea suficientă practică în treburile ţării, mulțumit de mine, se poate să fiu făcut cârmuitor. Abia 
atunci aş accepta, dar cu diferenţa că aş avea experiență si aş putea întreprinde o sumă de îmbunătățiri“. 

122. Pompei Gh. Samarian, Medicina şi farmacia în trecutul românesc, Bucureşti, 1938, vol. II, 
pp. 34-298, 503-549. 

123. Pompei Samarian, Topografia Tärei Româneşti. O veche monografie a Munteniei de 
Constantin Caracaş, Bucureşti, 1937. 

124. Pompei Gh. Samarian, Medicina şi farmacia în trecutul românesc, ed. cit., vol. II, p. 549. 

125. Vezi I.C. Filitti, op. cit., pp. 328-329. 

126. Dumitru Teleor, Cucoana Obedeanca. C.A. Rosetti poet. Sonete patriarhale, Minerva, 
Bucureşti, 1916, pp. 8-9. 

127. Nicolae Kretzulescu, Amintiri istorice, Tipografia şi Fonderia de Litere Thomas Basilescu, 
Bucureşti, 1894, pp. 56-59. 

128. I. Ghica, op. cit., p. 90. 

129. Gheorghe Ghibănescu, Surete şi izvoade (Documente Kogălniceşti între 1528-1878), 
Institutul de Artă Grafică, laşi, 1933, p. 237, 5 septembrie 1851. 

130. Iordache Golescu, op. cit., pp. 339-340. 

131. Ibidem, pp. 132-140. 

132. Călători străini, serie nouă, I, p. 340. 

133. Călători străini, serie nouă, I, pp. 354-357. La 9 iunie 1818, stolnicul Nicolae Guliano cere 
separarea de soția sa Lucsandra Bărcănescu, invocând „pricini stiute de obşte“ (BAR, 648, ff. 147r-v). 

134. Ibidem, pp. 947-948. Consulul austriac Kreuchely, în raportul său către von Militz din 13 
februarie 1821, confirmă observaţiile generalului Langeron. 

135. Poreclă pe care a moştenit-o de la tatăl său, vornicul Teodorache Văcărescu Furtună. 

136. Grigore Lăcusteanu, Amintirile colonelului Lăcusteanu, publicate şi adnotate de Radu 
Crutzescu, comentariu istoric de I.C. Filitti, Bucureşti, 1935, pp. 75-76. 

137. Ibidem, p. 79. 

138. G. Fotino, op. cit., vol. I, p. 340. 

139. D. Furnică, op. cit., p. 99, 18 iunie 1779. 

140. R. Rosetti, op. cit., pp. 198-200. 

141. I.C. Filitti, op. cit., p. 465. 

142. R. Rosetti, op. cit., pp. 145-146. 

143. G. Lăcusteanu, op. cit., pp. 151-152. 

144. Un almanah publicat la 1858 arată că funcţiile importante în stat sunt ocupate de boierii din 
vechile familii. Ei sunt secundati de boierii de dată mai recentă, iar funcţiile subalterne sunt ocupate de 
ceea ce am numi „burghezie“. Vezi analiza almanahului în Paul Cernovodeanu, ,L’almanach de 1858 de 


la Principauté de Valachie“, în RIS, II-III, 1997-1998, pp. 283-294. 

145. Gh. Platon arată că unii dintre membrii acestei categorii, deşi s-au dovedit deschişi ideilor 
liberale şi au propovăduit schimbări profunde în societatea românească, atunci când a fost vorba de 
relaţiile lor personale cu ţăranii care le erau supuşi sau contribuabili, s-au comportat conform 
mentalitätii boiereşti, cerând uneori intervenţia puterii în conflictele cu supuşii. Şi exemplele oferite sunt 
dintre cele mai spectaculoase şi neaşteptate: Mihail Kogălniceanu, Damaschin Bojincă, Costache 
Negruzzi (Gh. Platon, op. cit., pp. 120-122). 

146. Al.-F. Platon, op. cit., p 287. Vezi şi A. Mayer, op. cit., passim. Despre permanenta adaptare 
a boierimii vorbeşte si D. Chirot, op. cit., pp. 233-238. 

147. Vezi, în acest sens, guvernele din vremea lui Cuza vodă şi apoi ale regelui Carol I, în care o 
pondere însemnată este încă deținută de descendenții celor care au populat istoria noastră vreme de un 
secol şi jumătate. loan Mamina, Ion Bulei, Guverne şi guvernanti, 1866-1916, Silex, Bucureşti, 1994; 
vezi, de asemenea, excelenta analiză a Silviei Marton, La construction politique de la nation. La nation 
dans les débats du Parlement de la Roumanie (1866-1871), Institutul European, laşi, 2009. 

148. Andrei Pippidi, „Lecturile unui boier muntean, acum un veac: Ioan Manu“, în Revista de 
teorie literară, tom 20, 1, 1971, pp. 105-119. 

149. Marele logofăt Alecu Balş deținea una dintre cele mai mari proprietăți din Moldova. Avea 
şapte moşii şi se găsea pe locul al treilea între proprietari, urmat de alți membri ai familiei Balş, la fel de 
bogaţi în proprietăţi funciare. Vezi M. Dim. Sturdza, op. cit., p. 315. 

150. Şi aici ne departajăm clar de teoriile lui Ştefan Zeletin potrivit căruia clădirea burgheziei s-a 
făcut pe ruinele marii boierimi, deja inexistentă la 1866, decăzută din cauza unei risipe excesive, vezi 
Burghezia română. Originea şi rolul ei istoric, Nemira, Bucureşti, 1997, pp. 116-119. 


II 
Provincialii şi modernizarea 


Am analizat până acum, cu precădere, marea boierime pentru că aceasta 
ne-a servit ca model de agent al modernizării. De fapt, boierii sunt purtătorii 
de tortä, oricât de putin am vrea să credem acest lucru. Marea boierime este 
destul de permeabilă la modificările aduse de modernizare. Micii boieri, 
locuitori pe moşiile lor, nu au nici banii şi nici nu sunt gata să accepte o 
schimbare rapidă şi de proporţii. Evoluţia lor este mult mai lentă, iar uneori ei 
sunt atât de închistati în tradiție şi în obiceiuri, încât ar putea fi considerați 
piedici în desfăşurarea acestui proces. 

Ce înseamnă, până la urmă, modernizarea? Un proces ce presupune 
accesul la capital, la informaţie, la cultură. Dacă modernizarea s-ar lega de 
capitalism şi industrializare, atunci acest fenomen s-ar manifesta în societatea 
românească abia peste un secol. Prezentul demers studiază mai degrabă 
reacția societății româneşti în fața avalanselor de schimbări „impuse“ de noul 
veac. Or, provincialii (înțelegându-se aici mica boierime de provincie, chiar 
dacă aceasta, la un moment dat, roieşte în jurul capitalelor) au o reacție care 
diferă adesea de cea a marii boierimi. Dacă, la Bucureşti sau la Iaşi, figura 
unui Iordache Filipescu este singulară pe la 1852 şi trece drept pitorească, nu 
acelaşi lucru se poate spune despre boierii din provincie. Craiova sau 
Botoşani, Galaţi sau Brăila, Ploieşti sau Focşani sunt oraşe măricele, legate 
într-un fel sau altul de viaţa din capitală, dar, aici, agitația mondenă păleşte în 
faţa monotoniei cotidiene. De pildă, Helmuth von Moltke îl găseşte pe boierul 
Iancu Otetelişanu în pat, „căci era ora 4 după-amiază şi îşi făcea siesta“, dar 
gazda îl primeşte cu ospitalitate, oferindu-i dulceţuri 151. 

La oraş sau la conacul de la moşie, boierul rămâne credincios vechilor 
obiceiuri, în pofida veştilor de schimbare care sosesc, din când în când, din 
Capitală. Schimbarea costumului, de pildă, nu mai este atât de rapidă, 
interesul nu mai este acelaşi. Comunitatea se organizează mult mai mult în 
jurul acestui boier, figură locală importantă. Costumul oriental îi asigură 
vizibilitatea şi nu are de ce să renunţe la el. Legătura cu centrul se face mult 
mai greu, banii sunt mult mai puţini. Vodă Ghica emite ordonanțe prin care îi 
cere acestei lumi să-şi lase deoparte hainele orientale şi să treacă la costumul 


„europenesc“152. Dar are şi mijloacele financiare să facă această schimbare? 
Are şi motive temeinice să accepte o astfel de prefacere? 

Gheorghe Sion îşi trăieşte adolescenţa taman în provincie: pe moşie, când 
la Laza, când la Hârşova, studiind cu dascăli prea slabi pentru a putea 
progresa, ocupându-şi timpul cu treburile moşiilor, când i se cere. A fost 
salvat de cei doi ani de şcoală la Sfântul Sava, în Bucureşti, şi de dorinţa de a 
învăţa, chiar şi singur. Totuşi, departe de Iaşi, tânărul Sion nu poate afla 
noutățile, nu-şi poate împrospăta lecturile, nu poate deprinde regulile de 
conduită ale protipendadei, care este modelul tuturor provincialilor şi nu 
numai al lor. Venirea la laşi, prin anii 1840, şi intrarea în cariera 
administrativă îl pun, zi de zi, în contact cu viața din capitală şi cu 
reprezentanţii ei cei mai de seamă. În saloanele şi în casele boiereşti pe care le 
frecventează se vorbeşte franceză, „obligatoriu“, iară manierele sunt cu totul 
diferite de cele ale provincialului Sion. Contactul cu această lume îl schimbă, 
în bine, şi îl pune în ton cu „moda“, după cum singur recunoaşte: ,relatiunile 
acestea îmi făcură mult bine. Mai întâi mă mai degroşiră: mă desfăcui de 
gesturile şi apucäturile mitocăneşti sau provinciale şi mă conformai 
manierelor bunei societăţi. Pe lângă acestea, aflai ocaziune a mă familiariza 
mai mult sau mai putin cu limba franceză, pe care până acum abia o 
înțelegeam din citire“ 153. 

La Târgu Jiu sau la Focşani, la Piteşti sau la Bârlad, provincialii se 
străduiesc să fie în pas cu noutăţile, să-şi educe copiii ca la oraş, să angajeze 
profesori străini, să aducă un pian în casă, să ajungă din când în când la laşi 
sau la Bucureşti şi, de ce nu, la Paris. 


Musiu Şarlă şi Madama: despre educaţia la „ţară“ 


franceză se vede foarte bine şi în numărul mare de profesori prezenţi mai ales 
în capitală, acolo unde trăiesc cei mai mulți deținători de capital şi sunt gata să 
investească. Andrei Dezire, venit de la Lion, de opt ani, Jan Dubier, venit, de 
11 ani, de la Vilner (!), Vandam, venit, tot de opt ani, de la Pa-di-Cali (!), 
Victor Lefevru, venit direct de la Paris şi aşezat pe malurile Bahluiului de 
şapte ani pentru a preda ceea ce ştia mai bine, limba franceză; Friderih Bel, 
vine de la Baiernu (!), din Sveitarie (!), pentru a sluji ca „dascăl în limba 
frantuzeascä la dumnealui logofătul Dimitrachi Sturza“, Tomas Paul din 
Picardi este si el tot dascăl de „franțozească“ de 16 ani, Sarlu Loran din 
Lunovil (!), alt dascăl, pentru aceeaşi limbă, de vreo şapte ani154. Acestea 
sunt numai câteva nume adaptate în limbajul moldovenesc şi înregistrate în 
statistica ieşeană de la 1824. Mai sunt şi altele care vor fi stârnit invidia, 
dorinţa celor din jur şi vor fi contribuit la dezvoltarea unei mode. Deoarece 


printre marii boieri este la modă să-şi educe copiii cu Musiu Şarlă si cu 
Madama, cei cu dare de mână fac şi ei la fel. 

Cât se chinuieşte armas Buzeţel să găsească un profesor de franceză 
pentru fiica lui! Vai ş-amar! Totul începe pe la 1837, când Sultănica de la 
Fundata vrea frantuzeste şi nemteste pentru fiica ei, Elenica. Bietul armas se 
pune pe căutat şi, la 15 februarie 1837, reuşeşte să tocmească „dascăl frantez 
la Eleni pe Mosiu Sarl“ cu 50 de taleri pe lună. Dar dumnealui Mosiu Sarl nu 
este pe placul familiei, aşa că, două luni mai târziu, este „îndepărtat“. 
Căutările sunt reluate şi, repede, repede, armaşul tocmeşte o guvernantă, „pe 
Madam Janet“, ca să o învețe pe Eleni ,nemteste şi frantuzeste“. Nici nu trecu 
luna şi Madam Janet fu dusă nu se ştie unde („la împlinirea lunii au fugit, fără 
plată“), iar armaşul improvizează, plătindu-l pe „feciorul lu Bonei“ 
(presupunem că este vorba de doica devenită bonă) să o înveţe totuşi 
frantuzeste pe Eleni, până găseşte pe altcineva. Este iunie 28, anul 1837. În 
iulie, guvernantă este „Madam Maria din Braşov“, îndepărtată în septembrie. 
Nici cu „Şarlă frantezul“ nu are mai mult succes: tocmit la 15 iunie 1838, 
acesta pleacă în septembrie, când este înlocuit cu „Iancu Vremos“, „depărtat“ 
în decembrie, ca să fie înlocuit abia în martie 1839 cu „Şnel cel ce învață 
copilele vătafului Ispas“. E greu de spus câtă franceză va fi învățat sărmana 
Eleni în tot acest vârtej de Şarlă, Janet, Snel, Mosiu, Madam, ce se dovedesc 
profesori de ocazie, lipsiţi de cunoştinţele necesare, şarlatani. Fidelă îi rămâne 
cuconitei doar „Matmozel Anica Rusca“, tocmită la 1 aprilie 1835 să-i țină de 
urât155. 

Presa vremii îi ajută mult pe aceşti „profesori“ să-şi găsească de lucru. 
Madame de Orléans soseşte la Bucureşti cu dorința de a intra guvernantă la o 
casă de boieri, are „atestaturi“, bune „sintementuri“, ştie frantuzeste, evident, 
dar şi nemteste, se pricepe la cusături şi e tânără, de 30 de ani, gata să le 
servească pe cuconite (Cantor de avis, 25 noiembrie 1838). Samuil Botezatu 
îşi pune cunoştinţele de limbă ,neamteascä, datină şi moldovenească“ în 
slujba caselor boiereşti, oferindu-se să „paradosească“ aceste învățături 
(Albina românească, 30 august 1831). Vestitorul Românesc publica, la 12 
februarie 1844, următorul anunţ: „O madamă ce au venit acum de la Viena are 
ştiinţă de felurimi cusături, precum de facerea hainelor şi feluri de bonete, 
doreşte a intra într-o casă de boier ca camariera sau crescătoare de copii. 
Doritorii să îndreptează la redacţia Vestitorului Românesc.“ Alţii se pot 
îndrepta direct către pensionatele private, precum cel deschis de slugerul 
Teodor Burada împreună cu soţia sa şi care se face cunoscut publicului prin 
intermediul gazetei Albina românească. „Pansiona de nobile demoazele, fiice 
de boier“ urmează să primească „pe lângă toate îndemnările cuviincioase“ şi 
„O deplină educaţie în moral, învăţătura limbii greceşti şi frantuzesti, în ştiinţă 
şi în muzică“. Preţul unui an de studiu se ridică la 60 de galbeni. La momentul 
anunţului, 20 august 1831, pansionul avea deja înscrise următoarele 


„demoazele“: „fiica dumisale vornicului Sandu Krupenschi, două nepoate 
dumisale vornicesei Casandrei Negel, două fiice a dumisale aghii Mihail 
Veisa, fiica dumisale spătarului K.V. Rocsandra Mălăiasa“, dar din cele 15 
locuri, câteva rămân disponibile. Cu mare vâlvă, Etienne Caliva anunţă, în 
numărul din 19 aprilie 1843 al Vestitorului Românesc un alt pension: 
„Subsemnatul are onoarea să aducă la cunoştinţa înaltei boierimi şi a 
distinsului public intenţia de a deschide o şcoală privată în locuința sa. Acolo 
se vor preda valaha, greaca modernă, greaca scrisă (literară), franceza şi 
italiana. În afară de aceste limbi, elevii vor mai învăţa şi istoria Valahiei, 
istoria universală, geografia, aritmetica, caligrafia, desenul, matematicile“. 
Promite că anual va primi şi „pansioneri“, care „vor dobândi o bună creştere 
despre purtarea şi moralul lor“. 

Mulţi dintre „profesori“ acceptă orice fel de slujbă, la oraş sau pe moşie, 
de valet sau preceptor. Deosebirea dintre cele două este destul de mare, dar 
pretenţiile sunt pe măsură. lar provincia devine o zonă expusă la 
compromisuri de tot felul. De pildă, la 24 februarie 1844, Vestitorul 
Românesc publică un anunţ prin care un tânăr „neamţ“ se oferă să „intre“ într- 
o casă de boier ca „dascăl“ sau ca „camardiner“, de nu se va putea la 
Bucureşti, poate să meargă şi „la ţară în orice judeţ“, doar că ar trebui să i se 
găsească un loc şi soției, mare meşteră în cusături şi în haine fel de fel. 


De la Târgu Jiu la capitală 


Lumea lor, lumea provincialilor, ajunge să nu le mai fie suficientă. Mulţi 
dintre boieri locuiesc mai mult în oraş decât pe moşiile lor, iar cei cu averi 
importante şi ranguri pe măsură îşi clădesc case în capitale. Oraşul este 
centrul de inspirație, centrul sociabilitätii. Bărbaţii şi femeile îşi petrec cea 
mai mare parte a timpului în acest centru, refugiindu-se pe moşiile de la ţară 
doar pentru a se ascunde de căldura verii. Mulţi visează să locuiască pe Podul 
Mogoşoaiei sau pe dealul Copoului, însă nu toți izbutesc. Şi atunci oraşul 
devine o miză importantă în povestirile fiecăruia. 

Pentru Tita Clinceanu, căsătorită de 18 ani cu Nicolae Clinceanu, capitala 
este tărâmul fägäduintei. Târgu Jiu, unde soțul îşi are slujba, casa şi averea, 
pare lipsit de farmec şi mai ales de importanţă. Mic boier local, cu treburi în 
judeţ, Nicolae nu-şi poate părăsi casa doar pentru a-i face pe plac soţiei. 
Încearcă, la un moment dat, luând casă cu chirie la Bucureşti, să se împartă 
între datorie şi dorințele cucoanei, dar soluția se dovedeşte o afacere 
ruinătoare. Om cu slujbe şi moşii, Nicolae are nevoie de Târgu Jiu pentru a 
asigura existența familiei sale, dar mai ales pentru a se menţine într-o rețea 
aducătoare de venituri. Acolo, la Târgu Jiu, se află toți şi toate ale lui. La 
extrema cealaltă, Tita, iubind sociabilitatea strălucitoare a oraşului, refuză 


constant să revină la „ţară“, deşi acolo trăiesc neamurile ei, acolo se află casa 
ei. Când este adusă cu forța la țară, fuge din nou la oras156. 

Uneori, schimbările, chiar şi când se petrec, par lente pentru locuitorii 
provinciei, care tin însă permanent legătura cu marile oraşe. Obligată să 
locuiască la Craiova, unde îl însoţeşte pe soțul ei, ispravnicul Alexandru 
Racoviţă, Ana, născută Golescu, nu încetează să se plângă de lentoarea 
provincială, de ignoranță, de lipsuri, de lumea ce parcă stă pe loc. „M-am 
scârbit de Craiova, trăind şi având întotdeauna frica morţii, fiindcă în caz de 
boală n-avem doctor să ne caute“, scrie, pe 8 aprilie 1835, Ana Racoviţă 
fratelui ei Ştefan Golescu157. Departe de rude şi prieteni, Ana se simte izolată 
şi condamnată la nefericire şi plictiseală. Sarcina şi naşterea unui băiat îi 
induc şi spaime legate de sănătate. Aceleaşi temeri găsim şi în alte mărturii, 
unde Craiova apare ca un capăt de lume, cu medici ignoranti. Pentru a-i aduce 
pe cei buni, de la Bucureşti, e nevoie de o cheltuială în plus.158 

Cei care nu pot părăsi provincia se mulțumesc să imite oraşul, să nu scape 
nimic din ceea ce ar putea să-i aducă, cel putin imaginar, mai aproape de 
orăşeni. Radu Rosetti povesteşte farsele ticluite pe seama unor provinciali, 
dornici să placă, să imite, să arate că pot fi şi altfel şi că praful provinciei nu 
le-a acoperit gusturile. În iarna lui 1840, când Răducanu Rosetti ajunge la 
Botoşani, asaltat de tinerii dornici să afle noutăţile din capitală, se gândeşte să 
le tempereze entuziasmul printr-o farsă: „a venit la bal într-un frac negru, 
jiletcă de catifea neagră, numai în trei bumbi, pantaloni negri strimti şi pantofi 
de lac, cămeşă cu jabou, guler moale înalt, împrejurul căruia cravata albă se 
învârtea de vro trei ori, întocmai după moda de atunci, dar cu coltuni de 
mătasă, albastră la piciorul drept şi roză la piciorul stâng, cu mănuşă roză la 
mâna dreaptă, albastră la mâna stângă“. Astfel de costumatie stârni curiozitäti, 
dar când li se spuse botoşănenilor că aşa este moda la Paris se conformară şi 
la balul următor toată lumea adoptă costumatia ridicolă fără să le treacă prin 
minte că ar fi o farsă159. 

Provincialul devine ţinta ironiilor tuturor, iar presa vremii publică 
numeroase portrete caricaturale. Printre malitiosi se numără Costache 
Negruzzi, Alecu Russo şi chiar Mihail Kogălniceanu. 


De la Cerneti la Paris 

Descoperirea fericită a unor scrisori ne îngăduie să descoperim lumea 
provinciei, dornică să cunoască şi să imite. Între septembrie 1856 şi iunie 
1857, Grigore şi Catinca Miculescu, locuind pe moşia lor de la Cerneti, 
întrețin o asiduă corespondență cu cumnatul, respectiv fratele Dimitrie 
Zătreanu, cu casă la Craiova: 


„Sărut mâna nenişorule, 
De multe ori am vrut a vă scrie, vrând a vă întreba chiar din partea 


nenechi (de când m-am îmbolnăvit eu iar de răceală), ce atâta tăcere din 
partele că n-am primit nici măcar o scrisoare, până într-una care a primit-o 
Grigore, împreună cu a lu neni Ioniță Caragic. Dar alta n-am mai primit. Şi 
nene[a]ca era tot tristă că poate iar vei fi bolnav, îşi închipuia ca şi când nu ne 
scriai. Dumneaei a luat frică şi bine ar fi să ne scrii cel puţin o dată pe 
săptămână ca să fim toți linistiti. Despre răceala mea a fost. Ce am nu ştiu. 
Cum vrând să mă fac bine m-am făcu mai rău, că a venit un doctor turc, 
Mamat, şi nene[alca auzind l-a şi chemat, şi Grigore fiind la Schinteşti, a zis 
turcul că el mă tămăduieşte, să prinde pe capul lui, fără a-mi da băuturi pe 
dinăuntru, numai că pune ce ştie el la junghiu şi să-mi taie şi de gălbinare sub 
buza de sus. Decât zicea că când o veni Grigore, de la Schinteşti, ca să se 
tocmească şi pe urmă să să apuce să mă caute, zicând că cel mult în 20 de zile 
mă face sănătoasă. Aşa încredințându-ne toţi în el, afară de mine, hotărâră să 
vină a doa zi cu dohtoriile ce are de pus la junghiu. Când veni cu o turtă de 
bumbac cu spirt şi o tigaie, şi-a pus şi canfor în el şi tocmai după ce să răcise 
spirtu, şi-l pune la junghiu, şi leagă peste turta de vată. Eu îi spusei că este 
rece, el zice «nu e nimic că se încălzeşte», dar toată zioa am avut fiori de frig, 
şi din asta am răcit atât de rău, că unde nu mă ţinea junghiu decât prea putin 
mă întărise de nu puteam răsufla. Şi în trei zile şi trei nopți mă tot päleam cu 
călduri încât nu mai puteam, dar tot din pălituri mi-a alinat după trei zile şi trei 
nopţi. Dar de atunci am rămas tot slăbită, negrozavă. Ieri şi azi mă simtescu 
putin mai împuternicită. 

Nenefalca şi toți ceilalți sunt sănătoşi; nene[a]ca fu azi la sora, şi-mi 
spuse cä-ti scrise o scrisoare, dar îmi spuse că uită a-ţi scrie să pui băieţii din 
curte să puie bob în grădină, dar să nu-l puie tot pe unde a fost, că fiindcă a 
pus dumneaei alte lucruri, ci să-l puie în alt loc. Asemenea să puie să facă un 
răzor în grădină şi să puie usturoi şi ceapă. 

Nenişorule, te rugasem să-mi cumperi o colivie şi am tot aşteptat să mi-o 
trimiti prin cineva, dar am aşteptat degeaba, căci că ţi-ai uitat, ori n-ai vrut să 
cauţi astfel de bagatel. Dar, te rog, nenişorule şi acum să-mi cauţi o asemenea 
colivie cum te-am rugat printr-atâtea scrisori. Alt neavând, te rog, arată 
rudelor celor mai mari sărutări de mâini, iar celor mai mici complimente. 

A dumitale soră, Catinca Miculescu 160“ 


Departe de oraş, izolată pe moşia de la Cerneti, Catinca Miculescu scrie 
şi tot scrie... Această scrisoare din februarie 1857 nu este decât un exemplu 
dintr-o corespondență numeroasă în care, aici, Catinca, în altă parte soțul ei, 
Grigore, altădată neneaca, mama şi soacra îşi exprimă dorințele, îşi dau 
sfaturi, îşi mărturisesc nevoia de informaţii. Catinca este atrasă de Craiova, de 
Bucureşti, de... Paris. Doreşte să fie în ton cu moda şi cere colivii, pălării, 
rochii... „Nenişorule, te rog, să nu te superi de osteneala care te roagă Grigore 
ca să scrii Brăiloiului sau nevesti pe care am rugat-o pe vapor am face o 


pălărie la Bucureşti, pe care îmi spunea că mi-o trimite peste o săptămână si 
au trecut şi trei şi încă tot nu mi-a mai trimis-o“.161 Pălăria n-avea să mai 
ajungă, probabil dumneaei Brăiloaica „cheltuise banii“ şi uitase de cunoştinţa 
ei din Cerneti. Totuşi, pe la acest mijloc de secol, Catinca nu este deloc 
izolată, circulă. Nu atât de des cât şi-ar dori, dar pleacă ici şi acolo. Iar când 
nu poate pleca, îşi cheamă mama, să-i ţină de urât. Aceasta vine de la Craiova 
cu noutăţi, cu lucruri de povestit. Dar nici ea nu-şi petrece prea mult timp la 
Craiova, ci mai mult pe moşia sa de la Socoteni, iar când pleacă lasă în urmă 
multe treburi de făcut, pentru care îi roagă pe ceilalți: 


„Dumitrache, 

Îți trimesei cheia de la lada cu lânet, să pui să scoaţă nişte nilituri şi 
scoarte, cum şi o plapumă să pui să le mai întindă ca să nu le roadă moliile. 
Dar celelalte märuntisuri să nu le scoţi. Şi fiindcă nu eşti totdeauna acasă să 
pui peceti la lăzi si pe cele ce le vei scoate din ladă să le dai cu număr 
Ştefanii, ca să le scuture mai des. Viile crez că le vei fi săpat, dar trebuie şi 
legate, îngrijeşte pentru toate. Pentru banii scutelnicilor să-i ceri regulat, că nu 
i-am luat de un an. Să şezi la ladă până va scoate din ea şi să închizi iar, să 
faci o foaie de cât scoţi. 

A dumitale iubită maică, Zmaranda Zătreanca“ 


Mai presus de toate, Catinca şi Grigore doresc să evadeze din această 
lume a provinciei, în care doctorii sunt cum sunt, iar plictiseala toropeşte orice 
iniţiativă. Aşa că se grăbesc să plece la Paris: „Îţi scrisesem că poate să ne 
ducem pe la Miculeşti, dar vremea a fost aşa de urâtă, cu frig şi vânturi, încât 
de-abia ne-am dus numai până la Schinteşti. Acum am putea pleca în Franţa, 
dar după cum am auzit de la mai multi că dincolo de Vidin, la un sat, s-a 
descoperit un izvor unde multi pätimasi de deosebite boale s-au dus... Catinca 
doreşte prea mult să vizităm mai întâi acest loc. Aşa am rugat pe Canfora de a 
scris cumnată-său, Nicolache la Vidin, şi acesta, prin răspunsul său, arată că 
sunt adevărate toate câte le-am auzit. Se duc de aici mai multi, pleacă şi 
Străhăianu mâine. Ne vom duce dar şi noi pentru puţine zile, şi, întorcându- 
ne, vom pleca îndată la Paris“, îi scrie Grigore Miculescu cumnatului său 
pitarul Dimitrie Zătreanu 162. 

Deşi în provincie, la Mehedinţi, cuplul Catinca şi Grigore Miculescu este 
la curent cu multe întâmplări din jur. Se pare că citesc foile locale, din 
moment ce cunosc efectele unei cure şi binefacerile apelor minerale, la modă 
atunci şi beneficiind de o mare publicitate în gazetele vremii. De altminteri, 
atât Grigore Miculescu, cât şi cumnatul său Dimitrie Zătreanu îşi publică în 
această presă contribuţii proprii, deseori versuri, sau tipăresc diferite broşuri 
de popularizare a diferitelor subiecte la modă 163 

PARTEA A DOUA 
Comunitate, sociabilitate şi identități sociale 


I 
Vecini, reputatii si control social în societatea 
românească a Vechiului Regim 


Vecini si vecinătăți 


La sat sau la oraş, familia constituie nucleul vieții individului, dar unul 
integrat într-un larg țesut social alcătuit din vecini, prieteni, tovarăşi de 
afaceri, de care acesta are nevoie în fiecare moment al existenței sale. Ce este 
vecinătatea? Pentru parizienii secolului al XVIII-lea, vecinătatea semnifică 
simpla convietuire în acelaşi cartier, faptul că îi cunosc pe ceilalți şi sunt la 
rândul lor cunoscuţi de alţii164. În aceeaşi epocă, pentru români, vecinătatea 
joacă un rol esenţial în structurarea relaţiilor sociale de zi cu zi. În documente 
întâlnim două sensuri ale termenului „vecinătate“ cât se poate de apropiate: 
unul care restrânge vecinătatea la forma sa geografică imediată şi altul care 
îmbracă forma sa socială şi cuprinde aproape întreaga comunitate. Primul sens 
se referă numai la vecinii care locuiesc în apropiere şi este folosit de către 
actorii sociali când îşi declină calitatea de a face o mărturie. Un martor ştie şi 
cunoaşte foarte bine faptele sau vorbele pentru că este „vecin dintr-un päréte“, 
„vecin dă alăturea“, „vecin dă peste drum“. Aşadar, este vorba de o vecinătate 
foarte restrânsă, întâlnită mai ales în spaţiul urban. În acelaşi timp, vecinătatea 
capătă un sens ceva mai larg, referindu-se la toți cei care trăiesc şi se află la 
un moment dat în acelaşi loc. În cadrul unui proces, de exemplu, cartea de 
blestem se adresează „tuturor vecinilor mahalagii“, iar ancheta se face „în faţa 
locului“ printre „mahalagii, vecini şi alți oameni cinstiţi... şi preoți ai 
mahalalei“. Apartenența la aceeaşi comunitate, locuirea în aceeaşi mahala sau 
în acelaşi sat, frecventarea şi folosirea în comun a aceloraşi locuri, uneori 
purtarea aceloraşi tipuri de haine, împărţirea aceloraşi feluri de mâncare 
definesc vecinătatea. 

Lumea rurală nu cunoaşte decât foarte putin mobilitatea interioară. 
Credinţa că satul lor este centrul universului îi animă pe multi țărani. Totuşi ei 
îşi părăsesc casele şi vecinätätile când li se oferă vreun prilej. Arhivele 
judiciare dezvăluie o anume agitaţie, chiar dacă este mai redusă decât în 
mediul urban. Tensiunile alternează cu liniştea, conflictele din vremea 


sărbătorilor cu calmul zilelor de lucru obişnuite. Din când în când, 
comunitatea este vizitată de negustori ambulanți, moase şi doftorese, călugări 
cu moaşte făcătoare de minuni, ghicitori şi ghicitoare care spun viitorul în 
schimbul unui pahar cu vin, saltimbanci şi vagabonzi. Strigătele unui 
marchitan adună femeile şi fetele dornice să schimbe câteva ouă pe zece 
nasturi, trei panglici sau un şir de mărgele de sticlă. Toţi aceşti străini sunt 
descusuti, obligați să povestească, să ofere noutăți sau numai simple poveşti. 

Dacă în mediul rural vecinätätile sunt cât de cât fixe şi controlate, în 
mahalale vecinätätile sunt fluide, familiile stabile convietuiesc cu cuplurile 
sărace aflate mereu în căutare de ceva mai ieftin, cu celibatari care vin şi 
pleacă, cu artizani şi servitori. În acelaşi timp, boierii pleacă la moşiile lor, 
departe de aglomeraţia, praful şi căldura verii, şi revin în oraş pentru a împărți 
cu ceilalți lungile nopți de iarnă. Liniştei aparente a lumii rurale i se opune 
agitația cotidiană din mahalalele oraşului: strigătele vizitiilor se amestecă într- 
una cu cele ale vânzătorilor de märuntisuri, trăsurile aleargă pe podurile 
ulitelor şi mai lovesc din când în când un trecător neatent, straja ridică un 
cuplu de amorezi dintr-o pivniţă din Popa Nan, un petrecäret doarme lângă 
ulucile boierului Dudescu, clopotele slujbei de dimineaţă adună cerşetorii la 
uşa bisericii, cârciumile îşi deschid ferestrele, curvele trag obloanele, în timp 
ce cârciumăresele blestemă răsăritul soarelui înainte de a atipi măcar un pic, 
băcanul îşi potriveşte sortul, calfa mătură în faţa prăvăliei, bombănind şi 
ridicând nori de praf. Asa începe o nouă zi, iar oraşul se trezeşte la viață când 
nici bine nu adormise. 

Mărturiile vecinilor sunt un important izvor de informații despre 
organizarea unei mahalale. Aflăm astfel, de exemplu, că mahalaua Zlătari este 
populată de negustori şi meşteşugari, proprietari de ateliere şi prăvălii sau 
numai simpli simbriaşi. În centrul mahalalei se găseşte biserica în care 
dascălul Mihalache îl ajută pe preot la slujbe, iar în zilele de sărbătoare îi 
învaţă câte ceva pe copiii dornici de carte ai mahalagiilor. În aceeaşi mahala, 
Neaga sârba ţine cârciuma, Mihalache şi Izguri au băcănii, în timp ce Stefan 
grecul şi Dumitru Papazoglu au alte prăvălii şi afaceri. Mai sunt amestecați 
printre ceilalți mahalagii Chiriac lipscanul, negustor, după cum o arată şi 
numele, şi Maria Velisăroaia, care învârte mici afaceri imobiliare. Printre 
aceşti vecini, parteneri de afaceri şi prieteni, îşi desfăşoară existenţa cotidiană 
Mihalache băcanul, soţia lui, Catrina, şi fiul de 11-12 ani, calfă în prăvălia 
tatălui. Atmosfera este cât se poate de agitată, cu oameni care cunosc prețul 
timpului şi al muncii. Vecinii se întâlnesc la prăvălia lui Chiriac lipscanul sau 
la băcănia lui Ştefan grecul, beau împreună la cârciuma Neagăi, împrumută 
bani de la Maria Velisăroaia, iar în zilele de sărbătoare copiii lor se adună în 
chilia strâmtă a dascălului Mihalache ca să înveţe buchile ceaslovului sau se 
joacă în praful ulitei de-a puia-gaia165. În acest univers, unde oamenii se 
ciocnesc şi se ating zi de zi, nu există secrete, dorința de intimitate este încă 


un concept difuz, efemer si fără prea mare importanţă. 

Aşezarea într-o comunitate presupune integrarea persoanei într-un grup 
social distinct, respectul, acceptarea şi aprobarea valorilor şi regulilor 
grupului. Ele se concretizează într-un set de obligaţii specifice şi difuze, 
regăsite deseori în sentintele ce urmează unui proces. Astfel, vecini şi vecine 
se angajează că: „vor trăi bine ca nişte vecini cu pace şi fără vrajbă“, „se vor 
învoi“, „se vor împăciui între ei“, „se vor avea bine“, „vor trăi în dragoste fără 
prigonire şi cârteală“, „nu se vor ocărî“, „nu se vor gâlcevi sau să se 
împizmească“, „să fie pace şi dragoste“. Acestea sunt secretele „artei de a trăi 
împreună“, aşa cum o înţeleg oamenii, aşa cum o găsim şi în recomandările 
puterii politice şi ecleziastice, unde liniştea, ordinea şi compasiunea sunt 
criteriile unor bune raporturi între oameni. Regulile de bună vecinătate nu sunt 
scrise, ci se impun cu fiecare zi ce trece în cadrul procesului de socializare, 
prin permanenta lor utilizare, prin constrângerile inerente folosirii aceluiaşi 
spaţiu, prin reacţiile celor din jur, precum şi prin controlul puterii locale şi 
centrale. În fapt, experienţa socială este cea care creează raporturile de bună 
sau rea vecinătate, de prietenie sau de rudenie de sânge şi spirituală, raporturi 
identificate şi sancţionate imediat ce „opinia publică“ recunoaşte acordul şi 
investiţia protagoniştilor. 

Familiaritatea este cheia unor bune relaţii între vecini 166. Când vecinii 
vorbesc despre ceilalți, sensibilitatea, limbajul familiar, referintele intimitätii 
explică relaţia afectivă ce-i leagă. Viaţa de zi cu zi în acelaşi spațiu, întâlnirile 
cotidiene creează raporturi foarte strânse, dar care nu implică în mod necesar 
şi prietenia. De altfel, oamenii ştiu foarte bine să sesizeze diferitele nuanţe ce 
separă simpla vecinătate de amicitia convivială şi mai ales de prietenia 
adevărată. lanache rahtivan din mahalaua Sfântul Gheorghe Vechi, Bucureşti, 
chemat ca martor în judecarea neînțelegerilor dintre Anastasia şi Nicolae 
căpitan, marchează clar această distincţie, spunând, simplu, că „fiind vecin, 
adesea aude atât gâlcevindu-se ziua şi noaptea, iar pricina ce va fi între ei nu 
ştie“ 167. 

În construirea convivialitätii, frecventarea şi contactele cotidiene dețin un 
rol esenţial. Sociabilitatea este foarte importantă pentru orice comunitate. La 
sat sau în mahala, vecinii se frecventează, se vizitează, se întâlnesc în mijlocul 
ulitei, se strigă peste gard, se ajută, se anunţă când ceva se petrece în 
apropiere, se apără. Invitatiile la masă par cât se poate de fireşti şi se fac cu 
ocazia sărbătorilor sau în zilele de duminică. loan ceauş din mahalaua Popa 
Soare îl invită deseori la masă pe vecinul său lanache bărbierul cu familia sa, 
mai ales că-l ştie sărac şi cu „casă grea“168. Mihalache, din mahalaua Sfântul 
Gheorghe Vechi, recunoaşte singur că deseori îşi ia copiii şi mănâncă când la 
soacră-sa, când prin „alte părţi“, şi nu acasă cu soţia sa, aşa cum ar dori 
aceasta169; într-o zi din vara anului 1769, Turda ceauş îi invită pe Vasile 
lipscanul şi pe soția acestuia „să ospăteze bucate“, când un alt vecin pătrunde 


în curte şi le întrerupe liniştea ospätului „făcând pricină de vorbe“170. 

Bărbaţii şi femeile îşi spun glume, îşi fac curte, se flatează, se oferă, se 
târguiesc, se ating, se îmbrățişează, se sărută, flirtează. Această galanterie se 
joacă de multe ori în umbra unui pod, pe scările unei pivnițe, la fântână, în 
spatele copacilor, în tufişurile din grădină, în locuri obscure de unde nu scapă 
nimic despre vulgaritatea cuvintelor sau despre violenţa gesturilor. Bărbaţii şi 
femeile participă în egală măsură la întreținerea acestui joc al corpurilor, al 
privirilor, al sentimentelor, al vorbelor efemere care le furnizează plăcerea de 
a trăi. Stana povesteşte cu dezinvoltură cum călugărul Gavrilă îi face curte ori 
de câte ori merge să-i plătească chiria, propunerile lui cu clară conotaţie 
sexuală n-o sperie însă, ci doar o amuză171; Ioana, slujnică la popa Neculae, 
în peregrinările sale prin mahala, ba după vin, ba după alte cumpărături, îl tot 
întâlneşte pe Podul Calicilor pe unul Anton, cu care schimbă glume şi „feluri 
de vorbe“172; Popa Zamfir îşi face de treabă zilnic în casa lui Constantin 
gelepul numai pentru a se întâlni cu nevasta acestuia, cu care se amuză, pe 
care o ciupeste şi o sărută cu foc, lăsându-i semne pe obraji173. 

Vecinătatea oferă protecție mai ales femeilor singure, celibatare sau 
văduve, ori celor ale căror soți sunt plecaţi în ţară cu afaceri. Părăsită de soţ, 
devenită roabă pentru a acoperi datoriile acestuia, Irina stârneşte mila 
vecinilor, care se mobilizează şi reuşesc să adune suma de 700 de taleri pentru 
răscumpărarea ei: „am strâns milostenii, noi mahalagii“ şi „am dat banii acelui 
turc, făcându-le pomană şi am scăpat-o din robie“174, mărturisesc locuitorii 
din mahalaua Sârbilor la 1 octombrie 1784. Alteori, vecinii oferă sfaturi, 
influențând luarea unei decizii, amânarea unei afaceri sau respingerea unei 
oferte: „spuindu-i oameni de cinste ca să-i zică să o lase“, mărturiseşte un soţ 
avertizat de vecini asupra comportamentului imoral al sotieil75. Sau „mai 
ales după îndemnările unora şi altora, l-am primit iarăşi de bărbat“, afirmă 
Nita, care e în proces cu soţul ei176. 

Uneori, ajutorul se rezumă la forme banale de împrumut: o jurubitä de 
tămâie, o lumânare, un fus, o sită de mălai, un tăciune din vatră pentru a 
aprinde focul. Calita, din mahalaua Sfânta Vineri, împrumută de la vecina ei 
Dumitrana un ghem de atä pentru că avea nevoie să teasä „un tort de 
pânză“177. Popa Soare din satul Broşteni, județul Teleorman, îşi împrumută 
vecinul şi colegul de breaslă, popa Constandin, când cu bani, când cu „alte 
lucruri care adeseori i-ar fi făcut cerere a-i da“ şi îl „trage la judecată“ când 
acesta „îl prelungeşte“ şi-l amăgeşte „că azi, că mâine“ îi va restitui obiectele 
şi mai ales banii 178. 

Proximitatea naşte deseori suspiciuni, rumoare, rivalități, invidii. Neacşa, 
din mahalaua Mihai Vodă, o bănuieşte pe Marica, vecină, că „ar fi având a 
face păcatul curvii cu bărbatul ei, lancu“179. Dobre şi Ştefana, Dinu şi 
Stancea sunt buni vecini, se vizitează adesea, fac „ziiafeturi“ împreună, 
mănâncă sau numai se cinstesc la zile de sărbătoare, dar această convivialitate 


se năruie în ziua în care Ştefana observă că relația dintre soțul ei, Dobre, şi 
vecina Stancea a depăşit limitele unei bune vecinätäti. Dacă, în primul caz, 
Neacşa îşi cere iertare pentru zvonul neîntemeiat, în cel de-al doilea 
intervenţia puterii este fermă, interzicând orice formă de contact: „de acum 
înainte nicidecum să nu-l mai primesc în casa mea, sau la ziiafeturi, sau a-i da 
mâncare, vin de o pare“, se angajează Dobre, rupând orice legătură cu Dinu, 
care ar fi cerut să fie şi soția prin preajmă180. Astfel de cazuri se întâlnesc 
deseori în arhivele judiciare. 

Micile furtişaguri între vecini se întâlnesc la fel de des în documentele 
vremii. Frecventarea, apropierea oferă posibilitatea de a cunoaşte avutul, casa, 
plecările şi venirile celuilalt. Chiar dacă uşa este încuiată, se intră pe fereastră, 
uşor de spart, ştiind că este acoperită cu hârtie, iar dacă fereastra are zăbrele 
un copil se strecoară cu abilitate printre ele pentru a trage zăvorul şi a-i 
deschide adultului uşa. În absenţa stăpânilor, se cotrobăieşte în bucătărie, în 
ladă, în pod, în pivniţă, în hambar. Se fură în grabă, cu teama de a nu fi prins, 
se fură orice se află la îndemână şi poate fi uşor de ascuns şi transportat: 
mâncare, haine, bani. Întemeiate sau nu, bănuielile se îndreaptă către cel din 
imediata apropiere; o spune foarte bine Anastasie, când este acuzat de Păuna 
că i-a furat „o teacă de fildeş îmbrăcată cu argint“, afirmând că toată „pâra îi 
curge din patosul vecinätätii“181. Furturile de noapte sunt însă mai bine 
organizate şi se săvârşesc cu o minimă premeditare. Întunericul nopții le dă 
hotilor îndrăzneala de a căuta o pradă mai mare: un cal sau un bou, un sac de 
grâu sau mălai, lada „cu scule“. În acest caz, ca să dispară repede orice urmă, 
e nevoie de complici. De asemenea, de pe proprietăţile vecine se fură din 
recoltă: porumb din lan, fân de pe păşune, prune din livadă, struguri din 
vie182. 

Raporturile dintre vecini şi vecine sunt total diferite. Femeile se adună 
mai ales în casă, în uliţă, în grădină, la clacă, la fântână, la biserică, la 
prăvălie. Îşi spun glume, schimbă noutăţi, se amuză, bârfesc. Preotul Ion din 
satul Clinceni, plasa Sabarului, o zăreşte printre femeile satului „adunate la 
vorbă“ în mijlocul ulitei şi pe diaconeasa Minca a diaconului Gheorghe, cu 
care nu prea se înțelegea. Se foloseşte de prilej ca să o insulte şi să o 
defăimeze în faţa vecinelor, strigând-o „curvă şi cum mi-a venit la gură“, 
recunoaşte preotul. Supărat că femeia nu reacționează, „nici deşchizând gura“, 
popa Ion sare la bătaie. Vecinele sar şi o ajută pe Minca să fugă, dar baba Nita 
şi fiica ei se aleg cu vânătăi şi cu hainele rupte183. 

Bărbaţii se adună mai ales în grădină, la cârciumă, la cafenea, la spiter 
sau la bărbier. Încheierea unei bune afaceri este de asemenea pentru ei un bun 
prilej de a se arăta generoşi, dar şi de a-şi manifesta bucuria, oferind de băut 
celor din jur. Să refuzi un pahar care ti se oferă poate fi socotit un afront. The 
natural place for people to turn in all sorts of situations, cârciuma reuşeşte să 
coaguleze o mare parte din formele sociabilitätii 184. 


O cârciumă se găseşte în fiecare parohie, indiferent de mărimea acesteia. 
Cârciumarul vinde în principal vin, dar mai poate oferi trecătorilor sau 
clienţilor de zi cu zi de mâncare, distracţie, plăceri trupesti. La cârciumă se 
consolidează prieteniile, se încheie afacerile, se exprimă antipatiile, se rezolvă 
conflictele, se răspândesc zvonurile. Cârciuma este o prelungire a ulitei, dar 
spaţiul închis, muşteriii care beau alcool îi conferă o oarecare idee de 
protecţie, de intimitate. Este un teritoriu neutru, dar comun şi familiar în 
acelaşi timp: un loc al contradictiilor, care aparţine comunităţii 185. Aici se 
împarte aproape totul: vinul, hrana, timpul, poveştile, informaţiile, laudele, 
sfaturile, ajutorul, uneori femeile. Puterea foloseşte cârciuma şi pe slujbaşii 
acesteia pentru a culege informaţii: cârciuma din mahalaua Zlătari se 
dovedeşte a fi un izvor nesecat, datorită abilităților lingvistice ale 
proprietăresei, Neaga sârba, care ascultă, intervine, spionează, înțelege 
conversațiile clienților, fiindcă ştie şi română, şi greacă, şi sârbă, şi turcă 186. 

Femeile se ceartă, se insultă şi se păruiesc în uliţă, în timp ce bărbaţii îşi 
reglează antipatiile la cârciumă. Uneori documentele ne vorbesc de femei care 
merg la cârciumă, şi nu este vorba de femeile din familia cârciumarului sau de 
prostituate, ci de neveste căzute în „patima betiei“. Comunitatea nu priveşte 
cu ochi buni această inversare de roluri; prezența femeii la masă alături de 
bărbaţi îi intrigă pe vecini. Spre sfârşitul secolului, în peisajul bucureştean îşi 
face apariţia cafeneaua, provocând o explozie a jocurilor de noroc. 

Dacă toate aceste forme de sociabilitate sunt mai puţin vizibile şi necesită 
o analiză fină şi atentă a surselor, intervenţia vecinilor în problemele familiale 
este mai frecvent prezentă în arhivele judiciare datorită intensei folosiri a 
probei cu martori. Au nevoie de proba cu martori atât părţile în proces, cât şi 
vecinii: şi unii, şi alţii încearcă potolirea unui conflict şi restabilirea 
normalitätii. Chiar înainte de sosirea sträjii sau a ispravnicilor, vecinii reuşesc 
să potolească disputa, să se interpună ca arbitri şi chiar să ofere un 
compromis. „Sărind noi vecinii în multe râ[n]duri am scos-o din mâinile lui“, 
povestesc deseori vecinii, completaţi de vecinele brutalizate: „de nu ar fi sărit 
vecinii şi duhovnicul m-ar fi şi omorât“187. Intervenţia vecinilor este 
necesară şi reclamată cu tărie de soțiile maltratate, de părinţii neputincioşi în 
faţa autorităţii violente a fiilor, de copiii striviti de violenţa cotidiană. 

Comunitatea restrânsă este centrul preocupărilor fiecăruia, iar fragilitatea 
raportului dintre interior şi exterior face ca mare parte din viață să fie trăită în 
spaţiul public. Mai toate activitățile au loc în curte, în grădină, pe uliţă, la 
cârciumă, în faţa prăvăliei. Interiorul serveşte mai ales iarna, dar şi atunci 
vecinii şi vecinele se adună să lucreze sau numai să bârfească. O vigilentä 
exacerbată face ca fiecare gest, detaliu, cuvânt să fie reţinut, interpretat, 
comentat. Ferestrele, uşile întredeschise, gaura cheii, gardurile sunt locuri de 
supraveghere, puncte de observaţie. Pereţii sunt subțiri, iar tipetele sau numai 
simpla ridicare a tonului pot răzbate „dincolo“, acolo unde nişte priviri şi 


urechi curioase aşteaptă cu nerăbdare să prindă din zbor frânturi de fraze şi 
scene. În plus, nenumăratele războaie şi insecuritatea cotidiană transformă 
corpul individului într-un ceas ce declanşează alarma la fiecare zgomot 
necunoscut, la fiecare foc de armă, la fiecare țipăt. Noaptea se doarme 
iepureşte, cu ciomagul, cuțitul sau pusca la cap. Strigătele de „hoţii, hoţii“ în 
miez de noapte trezesc vecinătatea. Chiar dacă nu trimit întotdeauna la sensul 
original, ele sunt un semnal de alarmă care creează teamă şi curiozitate. 
Vecinii aprind lumânările şi cei mai curajoşi dintre ei se încumetă să străbată 
întunericul nopții ca să afle ce le-a tulburat somnul, dacă este un pericol, dacă 
trebuie să intervină sau dacă este vorba numai de un simplu tovarăş care 
chefuieşte. Vasile brutarul şi Istrate sunt deseori treziti din somn de vecinul 
lor Gheorghe, care „aruncă pistoale noaptea pă la trei ceasuri şi-şi bate 
sotiia“188. De patru ani, sătenii din Poienari, județul Muscel, veghează asupra 
vecinului lor Micu, sin Roşca, care, betiv şi scandalagiu inveterat, tulbură 
liniştea satului, pedepsindu-si soţia ziua şi noaptea. lată una dintre multele 
scene, povestită chiar de săteni: „în primăvara asta, auzindu tipete mare la 
m[ilezul nopţii şi un om strigându la hoţii, mai pă dăparte dă dealu, şi auzindu 
noi tipetele şi strigările hoţii, au sosit întâi eu Pătru Cosacă, şi el (Micu Roşca) 
fugind cu toporu în mână m-au lovit cu toporu dă trei ori goldu, şi dădu şi 
josu. Şi sosindu şi eu Bucur sin popa Dragomir ca să vedem ce pricină este, şi 
văzând pă Pătru josu, i-am zis: «Ce pricină este?» Iar Micu au zis: «Tu eşti 
Bucure?» Eu am zis: «Ce pricină este?» El au zis: «Fugi că te tai!» Iar Pătru 
au zisu: «Sări că mă omoară!» Şi apucându toporu, l-am legat şi ducându-l la 
ve[ci]ni, şi părintele popa şi alți o[a]meni, şi puindu-l în heară până dimineaţa, 
ca să vedem uln]de este muerea lui. Şi dimineața aflând-o bătută de el mai 
molalrtă“189. Chiar dacă bănuiesc sursa tipetelor, oamenii ies totuşi din 
curțile lor pentru un semen care are nevoie de ajutor. Amestecându-se în 
aceste conflicte, de multe ori viața lor poate fi pusă în pericol. Pe de-o parte, 
observăm cum Micu, cuprins de o criză de furie, devine un real pericol pentru 
săteni, lovind cu toporul la întâmplare, şi numai datorită curajului celor câțiva 
vecini este imobilizat, iar liniştea nopții este redată satului. Pe de altă parte, se 
remarcă solidaritatea tuturor vecinilor, care sosesc rând pe rând, se apără şi se 
sprijină unul pe altul pentru a readuce liniştea şi a-l salva pe unul dintre ei. De 
asemenea, trebuie remarcată solidarizarea sătenilor cu soţia bătută, pe care au 
adăpostit-o de multe ori în nopţile geroase, pe care acum o caută, îngrijorați să 
nu fi pätit ceva. Cei care se tem pentru propriile vieți nu intervin, ci îi cheamă 
în ajutor pe alţii, anunţă straja sau doar se mulțumesc să privească şi să 
comenteze a doua zi dimineață. Unul dintre ei este Toncea unchiaşul, din 
mahalaua Fântâna Boului, care povesteşte „că într-o seară, în păresimi pe la 
două ceasuri din noapte fiind întâmplându-se trecerea lui pe lângă casa 
pârâtului [Dumitrache] şi auzind tipete în casă s-au abătut în curte unde 
apropiindu-se de fereastra casii de jos au văzut pă Nita jăluitoarea spânzurată 


de grindă. De care el, speriindu-se, îndată de frică, au şi fugit“190. Zi sau 
noapte, vecinii intervin şi rețin cu acuratețe cuvinte, imagini sau orice alte 
amănunte pe care apoi le reproduc în fața oricui vrea să asculte. Voica 
povesteşte cum Sima grecul o bate pe Antita pe ulițele mahalalei Biserica 
Albă, trăgând-o de păr, rupându-i hainele de pe ea, cum numai intervenţia lui 
Costea Deliu 

o poate salva; un alt vecin, Ion, martor si el la scenele din mijlocul străzii, 
adaugă că l-ar fi auzit pe soţ strigând „că le va pune foc caselor“ dacă nu-l 
lasă în pace, în timp ce Necula spune şi el cum soţul s-a jurat la cârciumă „că 
va să o junghe şi să-i taie mâinile şi nasul“191. Astfel de vorbe se spun 
deseori la cârciumă sau în uliţă, dar, deşi obişnuiţi cu un astfel de limbaj, 
oamenii le acordă importanţa cuvenită, dată fiind gravitatea amenințărilor şi 
posibilitatea transformării lor în fapte. 

Există bineînţeles şi o „curiozitate patologică“, cum o numeşte David 
Garrioch, când ascultatul la uşi şi privitul prin ferestre la vieţile altora devin 
ocupația principală a unui vecin192. „Am auzit gâlceavă şi mergând eu 
aproape de casă“, „că şăzând el în casa-şi ar fi auzit gâlceavă pe uliţă şi 
mergând să vază ce pricină iaste“ sunt fraze care îmbină vigilenta, interesul şi 
teama cu nevoia de a cunoaşte, de a se alătura celorlalţi, de a se solidariza. 
Neacşu din Bucureşti, jignit de nenumăratele ocări al vecinei, „au pus gând s- 
o piarză“, astfel încât, afară de el, mai e un fecior care o pândeşte zi şi noapte. 
Până când, de „sărbătorile Crăciunului“, „pe la un ceas au venit acel copil al 
lui de i-au dat de veste“ că Maria se află cu amantul în timp ce soţul este dus 
la lucru. Repede se scoală din aşternut şi aleargă la strajă, apoi la postul de 
gardă al soțului şi dă tuturor de stire193. Alteori curiozitatea merge până la a 
crea ad-hoc puncte de observaţie: Stamate portarul, apropiindu-se de casa 
Mariei Musulingione, bănuită proxenetă, din cauză că nu fusese primit, sparge 
„cu degetul“ o fereastră şi îşi potoleşte curiozitatea văzând cine-i înăuntru, 
privind la ce se întâmplă şi luând aminte la ce se vorbeşte 194. 

Dorinţa de a domina un anumit spaţiu, de a se impune, naşte rivalitätile 
cotidiene, iar conflictul este o formă importantă de socializare195. Disputele 
dintr-o comunitate pot fi privite ca un semn de autoreglare interioară 196, de 
reaşezare a ierarhiilor, de restabilire a echilibrului. Ele trebuie analizate în 
contextul epocii şi mai ales ţinând cont de întregul joc din interiorul 
comunității locale. Conflictul se poate declanşa din orice: un împrumut 
nerestituit, nerespectarea timpului de odihnă, nerespectarea proprietății, un 
sant ce trece prin curtea celuilalt şi îi inundă straturile cu ceapă, jgheaburile de 
la casă prin care apa de ploaie se varsă pe pereții de humă ai celuilalt, o 
„umblătoare“ rău plasată care strică aerul de dimineață până seara, un salcâm 
ce ţine umbră vara şi face prea multe frunze toamna. Diaconul Gheorghe din 
mahalaua Vlădicăi se ceartă cu Trandafira „pentru căci vecină fiind, au rupt 
nuele din gard“ 197; Nita din mahalaua Foişor îl reclamă pe popa Voicu pentru 


nişte lucruri ce i le dăduse spre păstrare şi pe care refuză să i le fnapoieze 198; 
Iordache Piersiceanu îl reclamă pe Alecu Filipescu pentru nişte ferestre şi 
nişte jgheaburi care „dă câţiva ani, dăschizând ferestre la sofragerie, la 
bucătărie şi la plimbare care privesc în locul său, să scurge şi lăturile dă la 
cuhne şi spălătorie pă locul său“. Mirosul şi mizeria „zăticnesc muşteriii“ şi îi 
produc pagubă199. Grigoraşcu Asan şi Sandul Värzarul din Căzăneşti, judeţul 
Argeş, se ceartă pentru un vad de moară. Primul susține că, din invidie, 
Sandul Vărzarul i-a înfundat vadul, în timp ce acesta dă vina pe natură: 
zăpada şi sloiurile de gheață „au înecat roata cea de jos a morii“200. Alteori 
conflictele se prelungesc ani la rând şi reuşesc să tulbure liniştea întregii 
comunități, care, incapabilă să-şi regleze disputele, cere cu insistență 
intervenţia unei părți „neutre“. Fraţii Vârgolici sunt însărcinaţi de locuitorii 
din satul Bäläbänesti, ţinutul Tutova, să le rezolve conflictele care tulbură 
echilibrul vieții de zi cu zi. „Nu mai putem trăi la un loc cu un popa 
Dumitrachi şi cu neamul lui“, strigă sătenii, precizând că „au cuprins locul în 
sat tot cu tot neamul lui, cu case, cu grădini, cu livezi, şi cu arii, cum şi dealul 
cu vii, şi au prins şi toate izvoarele din sat“201. 


În fapt, fiecare actor doreşte să fie privit şi tratat ca un egal. Pe soții 
Trandafira şi Neagu Cazacu din mahalaua Vlădicăi îi supără cu adevărat 
aroganta diaconului Gheorghe, care încearcă să mute hotarul dintre cele două 
proprietăți plantând nişte sălcii. Pe el îl supără atitudinea vecinilor, care ar 
trebui să-i recunoască superioritatea cuvenită slujbei de diacon. Or, vecinii nu- 
l] consideră decât unul de-al lor, un egal, care nu are voie nici să-i ocărască, 
nici să-i îmbrâncească şi nici să le încalce dreptul de proprietate. Plantării 
sălciilor îi răspund cu priponirea vacilor de gard şi cu slutirea pomilor, 
insultelor cu alte insulte, pumnilor cu pumni. Judecata restabileşte echilibrul 
social, cerându-i fiecăruia să-l accepte pe celălalt, „să trăiască în dragoste“, ca 
nişte buni vecini202. Când diferenţele sociale sunt vizibile, puterea este 
chemată să-l apere pe cel slab împotriva celui puternic, pe cel sărac împotriva 
celui bogat. Săracul îi cere să-l reprezinte, să completeze propria „lipsă 
socială“, pentru a echilibra lupta juridică. Prezentându-se ca „om sărac“, 
Iordache Piersiceanu se încredințează puterii, care are misiunea de a echilibra 
jocul şi a-l ajuta să lupte împotriva marelui boier. 

Totodată, se manifestă şi latura negativă a unei rele vecinätäti. Un vecin 
rău „scorneşte şi poartă zvonuri“, îi calomniază pe ceilalți vecini, îi ocărăşte, 
se îmbată şi provoacă scandal, tulbură liniştea cu chefuri, urlete, muzici de 
lăutari etc. Constituindu-se într-o singură voce, sătenii din Măgureni, județul 
Ilfov, cer mitropolitului alungarea preotului Vasilie, care nu le „iaste plăcut“. 
Cei 23 de semnatari ai jalbei se angajează să-i plătească şi casa, şi 
împrejurimile acesteia, atâta cât fac, numai „să să ridice din sat, să să ducă la 
altă parte“. Chiar dacă „urmările“ numitului preot nu i se par atât de grave, 


mitropolitul le respectă dorința pentru a evita o eventuală revoltă203. Rada şi 
Dumitru Budulac, din satul Gura Văii, judeţul Vlaşca, sunt alungaţi din sat, 
din cauza „netrebnicelor urmări cu care se poartă“ femeia. Ispravnicii primesc 
poruncă domnească să găsească un sat de munte, din judeţul Argeş, unde să-i 
aşeze şi să-i supravegheze204. 

Vecinătatea prezintă două extreme: acceptare şi refuz. Nou-venitii sunt 
priviţi cu neîncredere, dar nu izolați. Treptat, vor fi integrați în rețeaua de 
sociabilitate a comunităţii. Încrederea se câştigă, ea nu se acordă oricui, iar 
nou-venitii trebuie să arate că o merită. În 1798, popa Nedelco este invitat de 
mahalagii să se aşeze în parohia Pantelimon, pentru a le fi păstor: „şi l-am 
poftit noi mahalagiii ca să vie mai aproape de noi“ şi „i-am dat loc de lângă 
casile noastre de şi-au făcut casă“. Chiar şi în aceste condiţii, de acceptare 
totală, preotul nu scapă de rutina supravegherii. E adevărat că statutul său 
diferă de cel al unui străin oarecare, iar cerinţele sociale sunt altele. El trebuie, 
aşadar, să fie un protector, un bun exemplu, un bun păstor. Mahalagiii tin 
seama totuşi, în acest caz, de aspectele sociabilitätii cotidiene şi mai putin de 
poziţia sa în ierarhia socială. Ei creionează tocmai necesitatea unor bune 
raporturi între vecini, subliniind nemulțumirea generală dacă regulile sunt 
încălcate. Intrarea în comunitate a preotului şi a soției sale s-a făcut cu acordul 
tuturor mahalagiilor, dar cu condiția respectării normelor nescrise ale bunei 
vecinätäti. Preotul se dovedeşte a fi mai întâi un soţ „înrăutățit“, ce-şi bate şi 
înjură soția, „strigând-o în tot veacul de curvă“, apoi un foarte rău vecin: „şi 
pe noi cu feluri de gâlcevuri şi ocări ne-au necinstit“, mărturisesc doi dintre 
vecinii lui. Conduita sa tulbură liniştea mahalalei: oamenii sunt treziti în toiul 
nopţii, vecinii sunt cuprinşi de teamă, sentimentul de permanentă nesiguranță 
creşte. Preotul bate la uşile oamenilor în miez de noapte şi le cere de băut, îi 
ameninţă că le dă foc la case, îi înjură, se amuză trăgând cu arma, îngrozeşte 
pe toate lumea. Pe scurt, „toate urmările lui şi petrecerile lui i-au fost 
necuvioase“. „Desfrânarea“ l-a împins până la a-şi nega propria religie: „s-au 
şi ras, zicând că va să să şi turcească“. După patru ani de convietuire dificilă, 
vecinii nu-l pot susţine în faţa tribunalului ecleziastic, când acesta îşi reclamă 
soția, ba, mai mult, îl denunță dezvăluind deteriorarea lui socială, morală şi 
spiritualä205. Comunitatea care odinioară l-a primit cu braţele deschise acum 
îl reneagă, desolidarizându-se de el şi izolându-l, din cauza încălcării 
normelor bunei-cuviinte. În plus, cazul preotului relevă legătura intrinsecă 
între un bun soț, un bun vecin şi, în cele din urmă, un bun creştin. Cele trei 
ipostaze se îmbină, pentru a forma imaginea bunului supus dorit atât de 
Biserică, cât şi de stat. 


Construirea reputatiilor 


Nimeni nu poate trăi în afara unei „instituţii“, în afara unui grup social 
sau în afara unor categorii sociale deja stabilite. La nivelul parohiei, ierarhiile 
se construiesc şi se definesc în funcţie de avere şi de poziţia socială. În 
interiorul parohiei, acest partaj social este bine evidenţiat când sistemul suferă 
o mică fisură. De exemplu, pe 21 septembrie 1783, Maria şi Ilinca Greceanu îl 
reclamă pe preotul Sin că nu le-a tratat cu respectul cuvenit rangului lor, 
lăsându-le să aştepte „la sărbători şi duminicile când vor să se miruiască“. 
Gestul devine vizibil mai ales când, în mijlocul mulțimii adunate în biserică, 
preotul se arată preocupat să le miruiască pe „altele mai proaste“, lăsându-le 
pe ele întotdeauna la sfârşit. Sfidarea în public le jigneşte profund pe 
boieroaice, care consideră că apartenenţa socială le dă dreptul să intre în 
rândul notabilitätilor din mahalaua Mihai Vodă si, mai ales, să pretindă 
respect şi întâietate206. Însă, dincolo de puterea economică sau de statutul 
social, fiecare este obligat să-şi ţină rangul cu ajutorul şi prin intermediul 
celor din jur. Buna reputaţie devine, în aceste condiţii, o valoare imanentă ce 
trebuie întreţinută, păstrată, etalată. „Un tezaur potential“ apărat cu avaritie, 
promovat cu insistenţă şi care constituie „marfa“ cea mai disputată, potrivit lui 
Yves Castan, care avea în vedere Languedocul secolului al XVIII-lea207. 
„Om de cinste“, „ipochimen şi obraz de cinste“, „bună politie“, „ipolipsis“ 
sunt cuvinte care desemnează bunul renume şi buna reputaţie a unei persoane 
în societate. Totuşi, „reputaţia“ este un bun greu de descris în cuvinte, greu de 
câştigat, uşor de pierdut. Adjectivele pot trece foarte uşor la extrema cealaltă: 
„necinstit“, „om înrăutățit şi beţiv“, „de proastă politie“, „cu politie 
defăimată“. 

Oamenii au întotdeauna o grilă de apreciere, întocmită prin raportare la 
cel care se află pe o treaptă mai înaltă a ierarhiei sociale, dar şi la cel care se 
află pe una mai joasă. Preotul Manole are această grilă în minte când declară 
că protopopul a atentat la cinstea sa, asimilându-l cu „o curvă sau o 
cârciumăreasă“. Îndrăzneşte chiar să-i ofere mitropolitului un exemplu, foarte 
recent, care îi serveşte bine cauza, relatând următorul eveniment: „aducându- 
mi aminte că, mai în trecutele zile, un polcovnic dator au necinstit pe o femee 
ce vindea vin pentru oareşcare împotrivire. Şi, nesuferindu-se, fămeia au jăluit 
Märiei Sale lui Vodă şi ş-au aflat dreptatea cu îndestulare“. Dacă o 
cârciumăreasă aflată pe treapta cea mai de jos a scării sociale îşi poate apăra 
cinstea făcând apel la justiție, cu atât mai mult el, ca bărbat şi mai ales ca 
preot, are dreptul să-şi apere cauza, cinstea, reputația 208. 

În fruntea ierarhiei sociale se află boierul, a cărui prezenţă se evidențiază 
mult mai bine în lumea rurală datorită permanentei interdependente dintre el 
şi supuşii de pe moşiile sale. Datorită poziţiei sociale, onoarea sa este aproape 
de neatins în ochii norodului. În sânul aristocrației, capătă însă alte valențe si 
impune anumite constrângeri209. 

Orice mic dregător îşi arogă un statut social ce derivă din prestigiul 


funcţiei publice si care îi conferă rangul de mic boier. Dar, dacă această 
poziţie nu este însoțită de o bună reputaţie, comunitatea îl sancţionează şi se 
întoarce împotriva lui. Logofătul Sima, bătut în public de către preotul Voicu, 
se plânge boierului Creţulescu de „necinstea“ adusă. Marele boier intervine 
imediat, trimițându-l pe preot sub escortă la Mitropolie şi cerând pedepsirea 
lui. După cinci zile de aşteptare, sătenii din satul Cretulesti, judeţul Ilfov, se 
solidarizează şi-şi cer preotul înapoi sub pretextul că „şade biserica închisă şi 
satu tot fără de preot ca oile fără cioban. Şi sunt şi oameni bolnavi, şi copii şi 
femei, şi au şi murit“. Ei contestă intervenția boierului Creţulescu, care a 
acționat fără să cerceteze şi mai ales fără să-i întrebe pe cei care au fost 
martori oculari la desfăşurarea întregii pricini. În plus, după părerea lor, 
logofătul nu merită atâta consideraţie, în tot cazul ei nu i-o acordă, ştiindu-l 
betiv, gâlcevitor, lipsit de respect față de părinţi şi rude. Faptul că nu s-a 
prezentat la judecată o dovedeşte, de altfel. Jalba este semnată de şapte săteni, 
în frunte cu pârcălabul satului, dar se menționează că toți sătenii s-au deplasat 
la Bucureşti pentru a depune mărturie şi a-şi apăra preotul. În faţa unei 
asemenea presiuni, mitropolitul îl eliberează pe preot, care îşi ia angajamentul 
că nu va mai „urma niciodată astfel de fapte“210. 

Preotul are strânse legături cu enoriaşii pe care îi păstoreşte. Împreună 
transgresează regulile stabilite de Mitropolie sau de Domnie, se „amestecă“ şi 
se sprijină în diverse situaţii. Foarte repede, preotul reuşeşte să dobândească 
un prestigiu mult prea mare, de care, la un moment dat, puterea ajunge să se 
teamă. I se cere „să nu se mai amestece cu mirenii“, să nu-i mai sprijine, să 
nu-i mai ajute, să nu-i mai sfătuiască când vor să înfrunte puterea politică. 
Popa Florea din satul Butimanu, judeţul Ilfov, este acuzat că s-a amestecat „cu 
lăcuitorii mireni“, însoțindu-i şi reprezentându-i pe la judecätile ispravnicilor, 
sfătuindu-i să fugă sau să se revolte împotriva boierului care stăpâneşte 
moşia? 11. În timp ce popa Ioan, din satul Bolintin, din acelaşi judeţ, îi sprijină 
pe săteni împotriva marelui logofăt Băleanu în probleme legate de proprietate, 
îndrăznind chiar să „dreagă cu condeiul suma stânjenilor din doao cărți ale 
moşnenilor“. Se hotărăşte ca, pe lângă destituire şi canon bisericesc, preotul să 
fie pedepsit cu excluderea din sat, pentru a rupe astfel orice formă de 
solidaritate2 12. 

Preotul Manole din oraşul Târgovişte surprinde foarte bine miza unei 
bune reputatii în interiorul unei parohii. Memoriul său din 3 octombrie 1798, 
adresat mitropolitului, poate fi socotit „un document reprezentativ“ şi ne ajută 
să înțelegem rolul şi locul preotului în societate. Această „biografie 
minusculă“, dincolo de amănuntele anecdotice şi pitoreşti pe care ni le oferă, 
poate fi considerată un „revelator al complexităţii sociale“. Totodată, acest 
individ modest, preotul, oferă posibilitatea cunoaşterii unui grup social, dar şi 
a „unui întreg strat social dintr-o perioadă istorică determinată“ 213. 

Conflictul izbucnit între preoţii din Târgovişte evidenţiază foarte bine 


rivalitatea dintre membrii aceleiaşi bresle şi dorința de a monopoliza un 
număr cât mai mare de enoriaşi pentru a câştiga bani şi putere. Sunt implicați 
în scandal doisprezece preoţi. Preoții Vasile, Pahomie, Stefan, de la biserica 
Sf. Ioan, Gheorghe, Necula şi Constantin, de la biserica Sf. Vineri, se plâng la 
Mitropolie de comportamentul preotului Manole. În cealaltă tabără se află 
Matei de la biserica Sf. Gheorghe, Androne, Ştefan, Stan, de la biserica Sfinţii 
Ierarhi, Radul, de la biserica Negutätorilor, şi Manole, de la biserica Sfântul 
Dumitru. 

Pentru Manole, preoţia este dintre „toate tagmele [cea] mai de cinste“, dar 
constată cu tristețe că acest „cin“ este făcut „de batjocoră“ nu de către cei din 
afară, cum s-ar crede, ci chiar de preoţi. Povestea lui începe într-o marţi, 21 
septembrie 1798, când, murind un negustor, toţi preoţii oraşului sunt chemaţi 
să ia parte la înmormântarea acestuia. Gândindu-se că ar putea câştiga ceva, 
Manole merge la cimitir, amestecându-se cu norodul, şi, cu patrahirul pus şi 
cu crucea în mână, încearcă să iasă cât mai mult în evidenţă. Excesul de zel îl 
supără pe protopopul oraşului, care îl admonestează în fața mulțimii şi îşi 
pune oamenii să-i dea o lecţie. „M-au luat de păr şi m-au bătut purcăreşte cu 
un ciomag de corn al Barbului, cât i-au fost cheful“, povesteşte Manole, care 
consideră întâmplarea umilitoare şi dezonorantă: „într-acea întâmplare unii 
plângea mortul, eu plângeam de ciomege şi de necinste, alții râdeau de 
batjocoră“. După o asemenea întâmplare, „cine să mă mai cunoască de preot, 
cine să mă mai miluiască“? Rusinea, crede Manole, nu poate fi spălată decât 
printr-o judecată dreaptă în faţa ispravnicilor şi a preoților din oraş. Pentru el, 
meseria de preot reprezintă totul: „că toată bogăţia mea este patrahirul, îmi 
hrănesc trei copii nevârstnici, îmi chivernisesc viaţa, îmi plătesc birul“. Însă 
practicarea acestei meserii presupune o bună reputaţie. O proastă reputație 
poate aduce caterisirea sau suspendarea din funcţie, ceea ce înseamnă sărăcie: 
„că dacă nu am preoţia cu cinste, nici pâine nu am să dau la copiii miei, că de 
acum înainte şi până în 20 de ani nu să şterge acest râs de colmlprămis“. 
Considerând că statutul său social este total diferit de cel al unui om de rând şi 
că nu se poate compara cu „o cârciumăreasă“ sau cu „o curvă“, Manole nu 
contestă bătaia primită, ci modul în care a fost administrată; ar fi preferat ca 
totul să se petreacă mai „cu perdea“, şi nu „în vileag spre privegherea 
tuturor“. Mitropolitul nu ştie ce să mai creadă, situația devenind şi mai 
confuză din cauza jalbelor lui Manole care curg la Mitropolie, una după alta. 
Pentru a limpezi apele, ordonă efectuarea rapidă a unei anchete la faţa locului, 
dar până la aflarea adevărului preotul este suspendat din funcție? 14. 

Observăm, aşadar, că miza acestei dispute o constituie reputaţia, 
acuzaţiile preoţilor se construiesc în jurul comportamentului preotului Manole 
şi al onoarei prost administrate. La rândul său, Manole încearcă să se apere, 
construindu-şi apărarea în jurul unei bune conduite. Dincolo de retorica 
extraordinară şi rar întâlnită în documentele de acest tip, preotul expune 


valorile unei categorii sociale ce pot fi extinse la scara întregii societăți. 
Fiecare membru al comunităţii are un statut social, un rang, dar acestea nu 
sunt bunuri achiziționate o dată pentru totdeauna. De eforturile personale şi de 
relaţiile sociale ale fiecărui individ depind menţinerea şi chiar depăşirea 
propriei condiţii. Onoarea devine însă un joc şi o miză în mâinile duşmanilor. 
Ea poate fi întotdeauna criticată şi contestată fie din räutate, fie din interes215. 
Viaţa unui preot nu este deloc uşoară, numai buna reputaţie îi asigură 
veniturile şi bunăstarea întregii familii. Spre deosebire de un mirean, un preot 
trebuie să fie tot timpul un model pentru cei din jur, iar abaterile de la bunele 
moravuri sunt mult mai repede şi mai uşor reperate. 

Negustorul216, meşteşugarul şi micul prăvăliaş au nevoie de o bună 
reputație pentru a-şi apăra propriile afaceri, pentru a se bucura de stima 
vecinilor şi respectul întregii comunități. În numeroasele conflicte consemnate 
în arhivele judiciare se observă miza importantă deţinută de „cinste“ în bunul 
mers al unei afaceri, al menţinerii echilibrului în interiorul familiei, în fine, în 
interiorul comunităţii. Reputația poate fi atacată de un tovarăş de afaceri 
pentru a diminua profiturile celuilalt şi pentru a-şi spori propriile beneficii. 
Devine obiect de şantaj mai ales când o persoană are o situație sau ceva de 
oferit. 

Văduva Arghira din mahalaua Colțea din Bucureşti cunoaşte foarte bine 
avantajele unei „bune politii“, încrâncenarea cu care fiecare individ încearcă 
să şi-o apere, dar şi vulnerabilitatea ei. Fostă amantă a ciubuciului Ispas, ea îl 
şantajează ori de câte ori are ocazia, amenintându-l cu scandal în public, cu 
jalbe la mitropolit şi la domn. „Ipochimen de cinste“, cu casă şi prăvălie, la 
început Ispas cedează şi, pentru a evita scandalul şi dezonoarea, îi dă 50 de 
taleri. Ştiind că poate obţine mai mult, văduva creează scene după scene, în 
funcţie de împrejurări. Aflând că Ispas s-a căsătorit, Arghira îi face o vizită. 
Iată cum o descrie reclamatul: „m-am pomenit la săptămână cu numita la casa 
mea, unde după ce înaintea soției mele, luaţi de o săptămână, m-au ocărât şi 
m-au necinstit căutând a-mi sparge casa“. Arghira nu se descurajează când 
jalbele ei sunt respinse, atât la Mitropolie, cât şi la Divan, ci merge mai 
departe, mizând pe impactul vizual al scandalului şi pe defăimarea cotidiană. 
Aşa că îl „înfricoşează“ cu „supărări şi necinste la prăvălia lui“. Îl pândeşte 
dimineaţa devreme, când acesta deschide obloanele, iar când clientela începe 
să se adune, soseşte şi ea ca să-şi împrăştie acuzaţiile, insultele şi blestemele. 
Scenele adună trecătorii şi mai ales vecinii, care nu scapă nici un detaliu: 
„ducându-se pârâta Arghira la prăvălia lui în târgu, şi el prinzând de veste, 
fiindu-i ruşine de negutätori s-au ascuns, iară pârâta l-au necinstit cu feluri de 
ocări nesuferite, făcându-l de rizil în mijlocul negutätorilor, în uliţă, căutându- 
l şi păn prăvălie, şi încă cu mare strigare întru auzul şi al sotilili lui, şi al 
musteriilor dinprejur“. După toate aceste scene, Ispas se vede nevoit să facă 
apel la justiţie, care surprinde foarte bine jocul Arghirei: „[gândea] că cu acest 


fel de pornire îl va înfricoşa pă jäluitor de a-i da oricând îi va cere de 
cheltuială ca să nu-şi strice ipolipsisul“217. Prăvălia trebuie, aşadar, să 
trăiască „bine“ atât în „interior“, cât şi în „exterior“: viaţa cuplului să fie 
liniştită, soţia „să-şi poarte cinstea“, iar soțul să nu provoace „evenimente“ 
care ar putea să-l dezonoreze, „să-l facă de batjocora oamenilor“. 

Mersul afacerii constă şi în avea o bună „politie“. Economicul este strâns 
legat de social, căci, odată „făcut de rizil“, clientela, tovarăşii de afaceri, 
vecinii se îndepărtează de persoana în cauză. O spune preotul Manole, o 
repetă Ispas ciubuciul, o afirmă un ţăran bogat din Bärästi218. 

Reputația unei femei este la fel de importantă ca şi cea a unui bărbat. 
Sotie, mamă, fiică, soră, femeia poartă onoare familiei. Ea trebuie „să-şi 
poarte cinstea“, să-şi păstreze castitatea, să fie modestă, fidelă şi supusă. În 
interiorul sau în afara cuplului, pe uliţă, numeroase dispute au ca protagoniste 
femeile, iar miza este cinstea lor, ce poate fi uşor distrusă de o vecină 
invidioasă, de un soț gelos sau de o slugă nemulțumită. Soții, taţii, fraţii sunt 
chemaţi adesea în ajutor, pentru a apăra onoarea familiei, mergând până la a-l 
înjura, bate ori chiar a-l înjunghia pe cel ce le-a dezonorat casa. 

Celibatarul, celibatara, văduva, holteiul, fata au un statut incert, 
îndoielnic, ce se poate schimba de la un moment la altul. Cât timp sunt 
integrați într-un grup familial şi se află deci în responsabilitatea părinţilor, pot 
fi uşor controlati. Situaţia se schimbă când părăsesc mediul familial în 
căutarea unei slujbe. Îndreptându-se cu precădere spre oraş, flăcăile şi fetele 
ies de sub tutela familiei şi se lasă antrenați într-un şir de aventuri care le 
scapă deseori de sub control şi care necesită intervenţia puterii. Ca servitori, 
slugi sau ucenici, ei trec de la un stăpân la altul, au conflicte de muncă, 
stârnesc rumoare printre ceilalți servitori, scornesc zvonuri, rătăcesc fără rost 
pe ulițele mahalalelor. Unei fete i se cade „să-şi păzească cinstea fetii ei“, „să 
nu umble ca o dezmetică“, să-şi controleze trupul şi dorinţele, să nu cedeze 
ispitei „de a-şi face voile trupului“, să se ofere „curată“ şi pură viitorului soț. 
Ea se află sub controlul familiei, dar şi sub supravegherea comunității. 
Abaterile ei ştirbesc însăşi autoritatea tatălui, care este apostrofat de putere, 
încurajat şi susținut în demersul său de a menţine ordinea domestică. De 
bărbatul încă necăsătorit responsabil tot tatăl este. O persoană care iese din 
aceste tipare sociale, care nu se lasă „încadrată“, are parte de neîncredere. 
Înainte ca puterea să reacționeze, comunitatea însăşi încearcă să impună reguli 
şi să introducă, chiar cu forța, pe fiecare individ într-un grup: fie că este 
familie, fie că este vecinătate, fie că este parohie. Când grupul nu-şi mai poate 
controla membrii, când mecanismele de constrângere se dovedesc ineficiente, 
abia atunci se cere ajutorul puterii. 

Străinul are o poziţie bizară atât în lumea rurală, cât şi în cea urbană: dorit 
şi alungat, iubit şi renegat. Dregătorii şi trimişii domneşti trec deseori prin 
sate, unde se stabilesc pentru o perioadă oarecare. Ei sunt acceptaţi şi integrați 


mult mai uşor mai ales dacă se dovedesc o potenţială partidă pentru fetele 
nemăritate din sat sau din mahala. Negustorii ambulanți, ce trec adesea prin 
sate şi mahalale, reprezintă o sursă inepuizabilă de informaţii, pentru că, odată 
cu marfa, ei îşi descarcă şi tolba cu poveşti. Sunt purtători de mesaje ale fiilor 
către părinţi, ale soților către soţii, aducători de corespondenţă, de bani sau de 
alte obiecte necesare în viaţa de zi cu zi. Ştefan arnäutul îi transmite soției, 
prin diverşii străini ce poposesc la Focşani, să se mărite şi să nu-l mai aştepte, 
că el şi-a luat altă nevastă acolo, în Moldova. Doi negustori ajunşi în 
mahalaua Sfânta Ecaterina îi redau Mărioarei, cuvânt cu cuvânt, mesajul 
soțului ei, fără să uite amenințările sau micile detalii despre noua viaţă, noua 
soție sau mersul afacerilor219. Ion Dedulescu, aflat în „exil“ la Braşov, îi 
gospodării aşa de mari ca a lor şi mai ales aflată sub ameninţarea „lui Neculae 
vodă“. Pentru că trebuie să ştie ce se întâmplă cu familia, cu avutul, cu copiii, 
vistierul Dedulescu se foloseşte de oricine are drum spre Tara Românească şi 
insistă ca Maria să-i trimită veşti la fel de repede „cu cine ar veni mai 
curând“220. 

Femeile abandonate aleargă la aceşti străini ca să afle ştiri, să întrebe dacă 
bărbaţii lor mai trăiesc, dacă au trimis ceva, dacă se mai gândesc la familiile 
lor, dacă ori s-au însurat, ori s-au turcit, dacă mai există speranță. Populaţia 
oraşelor este deja obişnuită cu toți aceşti mici meşteşugari şi negustori care 
circulă între mahala si sat, între Tarigrad şi Ploieşti, Craiova sau Târgovişte, 
Adrianopol şi Bucureşti. Confesiunea ortodoxă, faptul că ţin aceleaşi 
sărbători, că respectă aceleaşi ierarhii religioase îi apropie. Arhivele nu au 
păstrat nici o dovadă a vreunei reacţii de ostilitate colectivă în faţa aşezării lor 
într-o mahala sau într-un sat. Ei sunt acceptaţi, cât timp respectă regulile 
comune. Totuşi, față de orice străin există o suspiciune continuă, o barieră 
mentală, invizibilă, dar permanentă. Ea este manifestă şi declarativă când 
străinul are o religie diferită. Chiar acceptaţi, turcii, evreii, „nemţii“ sunt tot 
timpul suspectați de localnici că au venit să le ceară bani, să-i înşele, să-i 
„jupoaie de vii“. Cu străinii nu se pot încheia alianțe matrimoniale; nici nu pot 
fi de încredere într-o toväräsie de afaceri. Chiar şi convertiți la ortodoxie, 
străinilor li se spune tot „Petru botezatu“, „Ruşa ovreica“, „Eva papistaşa“, 
„Andrei neamtu“. 

În oraşe (Bucureşti, Craiova, Ploieşti, Târgovişte), foarte multi trăiesc „în 
marginea“ ierarhiilor sociale cunoscute, „sunt fără loc“221. Ei nu pot fi 
,Clasati“ în nici o categorie socială, nici nu pot fi integrați într-o breaslă, într-o 
vecinătate, într-o parohie sau într-un grup familial. „Fără lege şi fără 
Dumnezeu“, ei provoacă teamă, incertitudine, insecuritate. Săracii, cerşetorii, 
vagabonzii, tâlharii, nebunii, prostituatele alcătuiesc această populație 
refugiată la periferia oraşelor, pe poduri şi sub poduri, pe treptele bisericilor, 
la uşile tribunalelor, la porţile cimitirelor. Oraşul oferă mult mai multe surse 


de subzistență decât lumea rurală, dar si locuri unde se pot ascunde de poteră, 
de strajă, de propria familie, de partenerii de afaceri. Marginalii alcătuiesc o 
populaţie greu de supravegheat şi asupra căreia planează totdeauna bănuiala 
de necinste, de escrocherie, de libertinaj, de încălcare a legilor. 


Pentru menţinerea unei bune reputatii, pentru difuzarea „cinstei“, a 
bogăției, a poziţiei sociale, boier, negustor, țăran, meşteşugar, toţi au nevoie 
de privirile şi comentariile celor din jur. Vecinii, mahalagiii, sătenii duc mai 
departe faima unei persoane, susținându-i şi întreținându-i în fapt prestigiul în 
mijlocul comunităţii. O serie de evenimente se desfăşoară în public tocmai 
pentru a realimenta şi reîntări renumele fiecăruia. Botezul, negocierea zestrei, 
logodna, nunta, înmormântarea au loc în public şi cu participarea publicului. 
Purtarea zestrei într-un ritual public, transmiterea darurilor de nuntă prin 
intermediul cältunarilor, ce traversează cu zgomot comunitatea, sunt 
evenimente care îi cheamă şi-i atrag pe ceilalţi, invitându-i să privească, să 
reţină, să comenteze, să ducă mai departe faima familiilor implicate. În acelaşi 
timp, publicitatea contribuie la legitimarea unui act social, pentru că oamenii 
secolului al XVIII-lea au nevoie de acordul comunității, exprimat prin reacţii 
şi opinii. Există bineînţeles şi o latură afectivă: necesitatea de a împărți cu 
ceilalți bucuria, succesul, tristeţea, nefericirea. „Laudele“ au rolul lor în 
alegerea unui partener, în construirea unei rețele, în încheierea unei afaceri. 
Or, pentru difuzarea lor, orice persoană are nevoie de ceilalți. 

Reputatiei fiecărei categorii sociale i se asociază mândria pe care fiecare 
individ o afirmă în orice moment. Orice mică atingere adusă cinstei personale 
provoacă nemulțumire, care se manifestă prin violență verbală şi chiar prin 
violenţă fizică. Dacă un țăran sau un mestesugar „înghit“ o umilință din partea 
unui boier sau acceptă cu stoicism o bătaie de la vreun reprezentant al 
autorităţii politice, nu acelaşi lucru se întâmplă când umilinţa vine din partea 
unui semen, a unuia aflat doar cu o treaptă mai sus, cu atât mai putin din 
partea unui inferior. Numeroasele procese de calomnie sunt dovada acestei 
sensibilitäti. Indiferent de avere, fiecare are o onoare a lui pe care ştie să şi-o 
afirme şi, mai cu seamă, „s-o poarte cu mândrie“. Orice afront, orice insultă îl 
fndreptätesc pe individ, indiferent de poziţia socială, să ceară „reparaţii morale 
sau materiale“, să încerce să-şi facă singur dreptate sau să trimită o jalbă 
autorităţii politice. În acelaşi timp, ele oglindesc raportul dintre reputaţie şi 
cuvinte: reputaţia este construită din cuvinte şi poate fi distrusă cu ajutorul 
cuvintelor. Din arhivele judiciare reiese că sunt diferenţe clare între calomnia 
în rândul femeilor şi calomnia în rândul bărbaţilor. Certurile între femei se 
petrec aproape în fiecare zi şi pot fi privite ca un factor esenţial în construirea 
sociabilitätii cotidiene222. Ele au o importantă componentă verbală — insultele 
— şi degenerează destul de des în bătaie cu muşcături, păruieli, zgârieturi, 
sfâşierea hainelor, dar nu duc decât rareori la moartea uneia dintre 


protagoniste. Preoteasa Maria începe „gâlceava“ insultând-o pe preoteasa 
Sora. Cum aceasta nu se lasă intimidată, sare la bătaie, „zmulgându-i şi o viță 
de păr din cap“223. 

Folosirea excesivă a cuvintelor transformă conflictele femeilor în 
întâmplări derizorii, pe care atât bărbaţii, cât şi puterea le desconsideră şi 
cărora nu le acordă importanță decât atunci când li se cere intervenţia sau 
când ordinea internă a parohiei este pusă în pericol. Considerată drept 
„limbută“, ,nestatornicä“, „iute la fire şi spornică la limbă“, „proastă firea 
fămeiască“, „muere rea, limbută şi gâlcevitoare, spornicä la vorbe fără de 
ruşine“, femeia provoacă deci dispute mai puţin grave, calificate drept 
„dihonie femeiască“ sau „prigonire între muieri“. Totuşi, insultele constituie o 
mare atingere adusă reputației. „Curvă“, insulta cea mai des proliferată atât de 
bărbaţi, cât şi de femei, şi în orice context, provoacă reacția imediată a 
persoanei ofensate. Deşi des întâlnită, o asemenea acuzaţie este foarte gravă şi 
pune în discuţie castitatea, fidelitatea, onoarea fetei, a nevestei sau a văduvei. 
Aruncată în public şi în repetate rânduri, insulta se propagă şi sapă la temelia 
relației dintre soţi, stricând relația cuplului cu restul comunităţii. Persoana 
ofensată nu se poate apăra decât cu ajutorul puterii, chemată să oprească 
procesul de defăimare prin pedepsirea propagatorului şi restabilirea reputației 
feminine. 

Bărbatul, căruia forța fizică îi dă o anumită autonomie, proliferează 
amenințări în public, ca adversarul să fie conştient de pericol: „s-a lăudat că 
ne va pune foc caselor“, „că bagă cuțitul în ea şi va să fugă“, „că-i taie nasul şi 
buzele“, „că-l împuşcă şi-ncalecă să fugă“. Yves Castan constată că toate 
aceste dispute masculine sunt departe de a avea „precizia unei provocări la 
duel“, bărbatul încearcă mai degrabă să pună în scenă „un art de se faire 
redouter“224. Astfel, omul se foloseşte de subtilitate şi de amenințări, 
aşteptând ocaziile favorabile, pândindu-şi adversarul la ieşirea din cârciumă 
sau noaptea, pe un drum pustiu, atacându-l pe la spate, fără ca această tactică 
să fie tratată cu dispret225. Cutitul, ciomagul şi pistolul sunt armele prezente 
în fiecare casă, iar folosirea lor pare cât se poate de naturală. Conflictele 
spontane sunt stârnite de o vorbă spusă la întâmplare, de o insultă, o grimasă, 
un gest de neluare în seamă, ignorarea unui salut, o palmă, o ură mai veche. 
Ele se desfăşoară în uliţă, în fața prăvăliei, la cârciumă sau la cafenea, în jurul 
mesei de joc, în prezenţa publicului, pentru că miza este importantă: marcarea 
statutului social. De data aceasta, contează lupta corp la corp, iar pumnii, 
muşcăturile, hainele sfâşiate o apropie de conflictele feminine, însă având un 
grad mult mai mare de agresivitate. Trebuie de asemenea menționat că, în 
multe cazuri, alcoolul provoacă sau accelerează o dispută, iar cârciuma sau 
cafeneaua sunt „decorurile“ privilegiate în care indivizii au curajul să-şi 
exprime ranchiuna sau invidia, să ceară socoteală pentru o ofensă, să 
interpreteze un gest drept o sfidare. Robert Muchembled consideră că toate 


aceste conflicte, violente sau nu, sunt „o expresie publică a virilitätii, un 
spectacol“226 în care bărbatul se manifestă, punând în joc propriul trup, 
curajul şi forţa fizică. Bărbaţii îşi dau ghionturi sau palme, se îmbrâncesc, îşi 
smulg bărbile, îşi rup anteriele, apoi trec la picioare şi pumni, iar în final scot 
cuțitul, sabia, iataganul, pusca227. Dacă în primul caz intervenţia celorlalți 
este minimă din cauza premeditării, în cel de-al doilea caz desfăşurarea în 
locuri publice necesită intervenţia publicului. Dacă autorităţile sancţionează 
foarte dur uciderea unei persoane228, celelalte acte de agresivitate fizică sau 
numai verbală sunt sancţionate tot cu pedepse care presupun suferință fizică: 
toiege la tălpi, bătaie la falangă, „la piatră“ sau „la scară“. 

Jalba pentru calomnie pune în evidenţă un „cod al onoarei“ față de care 
fiecare reacţionează în felul său; jalba devine o „oglindă a aspirațiilor sale 
sociale“229 care îi dă reclamantului dreptul să revendice respectul de sine. 
Insulta, expresie verbală cotidiană şi banală, traduce în fapt tensiunile dintre 
membrii unei comunităţi, constrânşi să accepte şi să respecte nişte reguli şi 
obligaţii sociale. Interferentele zilnice, conflictele socio-economice, respectul 
sau încălcarea relațiilor sociale duc la permanenta construire a raporturilor 
umane. În plus, între oamenii de condiţie diferită se manifestă un anume 
dispreţ social, o puternică conştiinţă de apartenenţă la un grup, la o ierarhie, la 
un statut social. Proclamarea în public a acestei ,mândrii sociale“ provoacă, 
inevitabil, conflicte şi insulte. Revolta poporului în faţa acestui eşalon social, 
uneori dificil de integrat şi de respectat, se manifestă prin sfidarea ordinii 
sociale şi se exprimă prin insulte şi agresiune fizică. Apostrofarea în public 
are ca efect iritarea persoanei, care nu suportă umilința, chiar dacă vine din 
partea unui superior230. Admonestat, în fața bisericii, pentru „multele 
sminteli“ ce le face în mahalaua Apostol, preotul Mihai, la început, se abtine 
şi nu-i răspunde lui Dumitru, slujitorul de politie. Dar într-una din zile, 
găsindu-l „la o adunare de oameni“, îşi varsă tot amarul, înjurându-l şi 
făcându-l „cum i-au venit la gură“. Chemat la ordine de către superiori, 
preotul refuză să se prezinte la judecată şi continuă să insulte şi să amenințe, 
bravând şi strigând „că nu-mi este voie să ştiu“. Pentru a-l potoli, este nevoie 
de intervenția mumbaşirului, care îl potoleşte „ridicându-l fără de voia 
lui“231. 


Control social şi ordine politică 


La sfârşitul secolului al XVIII-lea şi la începutul secolului al XIX-lea, 
Domnia şi Biserica îşi unesc eforturile în vederea preluării „monopolului 
violenței“ prin reiterarea necontenită a autorității. Că este vorba de un amplu 
proces de civilizare sau de „criminalizarea omului modern“, că este vorba de 
afirmarea unui stat ce încearcă să-şi consolideze propria autoritate — putin 


importă232. Ceea ce se observă este începutul unei noi etape, în care individul 
face din ce în ce mai des obiectul preocupărilor puterii politice şi ecleziastice. 
O serie de ordonanţe se adresează norodului, care trebuie instruit, format, 
„civilizat“ în spiritul ordinii şi al disciplinei sociale. Ordonantele 
reglementează aproape orice amănunt din viața cotidiană a supusului: de la 
măturatul ulitelor până la sexualitatea fetelor, de la comportamentul preoţilor 
până la prestarea jurământului, de la mersul la biserică până la respectarea 
posturilor, de la cheltuirea averilor până la folosirea „sulimanurilor“. Iar 
puterea ştie să folosească, abil, familia, vecinătatea, comunitatea, pentru a 
impune şi a menţine ordinea politică. 

Ordinea domestică, ordinea socială, ordinea politică sunt intrinsec legate, 
iar una nu poate fi menținută fără cealaltă. Familia, comunitatea, puterea se 
sprijină reciproc, pentru că toate trei au un interes comun: asigurarea 
stabilităţii şi a securităţii necesare în viața de zi cu zi. Voi încerca să 
evidentiez, în cele ce urmează, permanenta întrepătrundere ce se realizează 
între individ, familie, vecinătate, comunitate, Biserică, Stat. 

O primă formă de control se realizează în interiorul familiei, unde soţul şi 
tatăl au o mare putere asupra soţiei şi copiilor. Controlul familial nu este 
întotdeauna suficient, pentru că individul îşi desfăşoară o mare parte din 
activitate interactionând cu persoane din afara familiei. În acest caz, legătura 
dintre individ şi colectiv se dovedeşte esențială. Să începem cu construirea 
identitätilor. 

În sat sau în mahala, fiecare persoană face parte dintr-un „ţesut social“ la 
care se raportează când îşi declină identitatea, la care face apel în cazul unui 
litigiu, cu care împarte experienţa unei victorii sau nefericirea unei înfrângeri. 
Apartenența la o comunitate îi asigură persoanei stabilitate, legitimitate si, de 
ce nu, un statut afectiv. „Este mahalagiu de al nostru“, „este sătean din acelaşi 
sat cu noi“, „îl cunoaştem încă din copilărie, că trăieşte în acelaşi sat cu noi“, 
„îl ştim că este vecin lângă casile noastre“ sunt afirmaţii care dovedesc 
legătura strânsă dintre membrii aceleiaşi comunități. 

În declinarea identităţii, vecinätätile joacă un rol foarte important, mai 
ales în absenţa actelor de identitate, a numelor de familie şi în condiţiile în 
care nici străzile nu au denumiri, nici casele nu sunt numerotate. Individul se 
legitimează precizând numele, apartenenţa la o familie (numele tatălui şi 
meseria acestuia, numele mamei, numele altor rude, care sunt pomenite numai 
dacă au vreo legătură cu litigiul în care este implicat), meseria, localitatea etc. 
Nevoia de precizie, de înscriere într-un cadru uşor reperabil, îl obligă să ofere 
o serie de detalii cu privire la peisaj (o fântână, un arbore, o răscruce, o 
biserică, o cruce, o cârciumă), vecinii şi prăvăliile din jur, numele unui 
proprietar deja cunoscut (de obicei casele care se disting de celelalte prin 
mărime, culoare sau decoraţii), un mic detaliu familiar întipărit în memoria 
colectivă datorită vizualizării cotidiene. 


Maniera de verbalizare a propriei identitäti si de descriere a mediului 
înconjurător demonstrează familiaritatea acestei relații de vecinătate unde este 
normal ca oamenii să se cunoască şi să-şi vorbească. Se poate observa, în 
acelaşi timp, că ei se adresează unei puteri locale care ştie să-şi asume şi să 
repereze toate aceste borne de identificare. Iar puterea se foloseşte de această 
„familiaritate“ pentru a repera individul, a-l forţa să intre într-un tipar, într-un 
grup stabil, să accepte şi să se supună constrângerilor grupului. Identitatea, 
mărturia, cartea de blestem, chezăşia, procesul în sine, toate se construiesc în 
jurul individului ancorat în mijlocul unei comunități. Puterea sancţionează 
această ancorare a individului în colectiv făcând frecvent apel la mărturia 
comunității. Adesea, un proces se judecă ţinând cont de reputaţia persoanelor 
printre membrii vecinätätii, chemaţi să depună mărturie. Preoții, judecătorii, 
zapciii sunt trimişi să cerceteze, să interogheze vecinätätile: „i-am trimis acolo 
să afle printre vecini de le este politia bună sau defăimată“. Ajunşi în faţa 
instanţei, acuzatorii şi acuzaţii asigură puterea că sunt „oameni de cinste“, 
„fără patimă“, „fără ponos“, cunoscuţi pentru bunul lor renume „de toată 
mahalaua“, „de tot satul“, „de toți vecinii“. Vorbele lor n-ar avea nici o 
valoare dacă n-ar fi confirmate şi susținute de vecini, mahalagii, săteni. 

În interiorul comunităţii, vecinätätile exercită propriul control, aprobând 
tacit bunele conduite şi sancționând zgomotos devierile. Mahalaua în sine 
devine un personaj colectiv cu suficientă autoritate pentru a supraveghea, 
sancţiona, gira sau a pedepsi oamenii şi comportamentele lor: „ştie toată 
mahalaua“, „râde toată mahalaua“, „a nemulțumit toată mahalaua“. Ea se 
dovedeşte a fi „o umbră amenințătoare, o răscruce a reputatiilor, unde se 
fabrică onoarea şi dezonoarea“233. Lumea rurală inventează la rândul ei un 
personaj imaginar, difuz, autoritar, un ochi public ce veghează zi şi noapte la 
ordinea socială şi morală: „gura satului“. Bârfa, atât de răspândită în sate şi în 
mahalale, reprezintă o formă de control social, comunitatea emite un mesaj în 
centrul căruia se află analiza unui comportament judecat ca abatere de la 
norma cunoscută. Discuţiile avertizează persoana vizată de nemulțumirea 
generală față de conduita sa considerată ca „proastă“ sau „defăimată“. De 
altfel, bârfa, purtată pe ulițele comunităţii, adevărată sau nu, duce deseori la 
conflicte. Insinuările cotidiene, şuşotelile vecinilor, grimasele sau numai 
simplele priviri malitioase deteriorează raporturile de prietenie, relația de 
cuplu, tovărăşia de afaceri. În faţa acestei avalanse de cuvinte şi gesturi, soţul, 
soția, stăpânul, calfa, negustorul, clientul cedează şi se lasă antrenați în 
vârtejul zvonurilor incontrolabile. Ele se conturează mai ales în jurul 
comportamentului masculin, al sexualităţii feminine, al relaţiilor conjugale. 
Comunitatea îşi afirmă şi totodată îşi apără valorile, sanctionând prin bârfă 
devierile vizibile şi nesupunerea în fața regulilor de convietuire cotidiană care 
asigură coerenţa, stabilitatea şi securitatea. Popa Cozma nu poate nega 
„bănuielile cu care îl categoriseşte satul“ (Cojeşti, judeţul Ilfov), că are o 


relație sexuală cu soția unui enoriaş. Are de ales între a-şi schimba 
comportamentul sau a fi izgonit din sat234. În fapt, sătenii se simt ameninţaţi 
că, abuzând de prestigiul slujbei sale, preotul ar putea atenta şi la „cinstea 
caselor lor“, corupându-le soțiile; ei reacționează bârfind, astfel încât persoana 
în cauză să afle şi să se teamă. 

Bârfa cotidiană fabrică ceea ce este gândit ca „normal“, ca „aşteptat să se 
întâmple din partea membrilor“, sanctionând ceea ce este gândit ca anormal. 
Teama de a nu se afla în „gura lumii“ duce inevitabil la conformitate, la 
dorinţa de a respecta regulile, de a fi respectat de ceilalți. Prin folosirea bârfei, 
comunitatea îşi afirmă şi reafirmă autoritatea asupra propriilor membri, îşi 
proclamă valorile pe care, verbalizându-le, le întăreşte. Bârfa este, aşadar, o 
formă de control care aparține comunităţii şi prin care se încearcă reglarea 
conflictelor şi a disputelor din interior fără să se facă apel, întotdeauna, la 
autoritatea politică. De altfel, abia când devine zvon, bârfa este directionatä 
către centrul de putere cel mai apropiat. 

Vorbele spuse la mânie, la beţie, la întâmplare, în mijlocul ulitei, la clacă 
sau la cârciumă, capătă importanță pentru comunitatea restrânsă. Ele circulă 
cu rapiditate de la o persoană la alta, iar simplele susoteli între vecine se 
amplifică, părăsind parohia şi ajungând la urechile agenţilor puterii locale şi, 
în sfârşit, la urechile agenţilor puterii centrale. Fie că este vorba de o simplă 
bârfă, fie că este vorba de o gravă nesupunere, puterea intervine. 
Comportamentul preoților din mahalaua Biserica Albă este de mult cunoscut 
şi contestat de mahalagii, dar în Săptămâna Luminată, când toţi trei s-au 
îmbătat, uitând să slujească Sfânta Liturghie, nemulțumirea s-a amplificat, a 
crescut, iar zvonul s-a răspândit cu repeziciune: „făcându-se vorbă între 
mahalagii, au mersu vorba până la auzul Prea Sfinţiei Sale părintele 
mitropolit“235. Puterea reține zvonul din sfera vorbelor şi a faptelor 
necontrolabile, pentru că trebuie să cunoască în orice moment starea de spirit 
a supuşilor. Vorbele purtate de ici, colo în orice parohie o ajută să cunoască, 
să supravegheze, să intervină, să controleze, să ia pulsul fiecărui eveniment. 

Peste controlul familial şi controlul comunitar se suprapune controlul 
politic. Percheziţiile în pivnițe, în poduri, în cârciumi sau în hanuri şi în casele 
oamenilor au loc în orice moment, mai ales în spaţiul urban. Straja poate intra 
oriunde, are dreptul să ridice pe oricine care este suspect sau care se opune 
controlului, are dreptul să trezească oamenii din somn, să întrerupă partide de 
amor, să ceară socoteală, să amendeze, să bată, să închidă. Denunturile 
vecinilor, ale soţilor înşelaţi, ale soțiilor geloase, ale slugilor invidioase, ale 
clienților nemulțumiți o ajută să cunoască, să îndrepte, să restabilească 
echilibrul social. În miez de noapte, ceauşul agiesc bate la uşile lui Neculae 
cizmarul şi ale lui Ivan cojocarul, din mahalaua Gorganului, vecini de 
„părâte“ cu Maria, şi le cere să asiste la prinderea acesteia în pat cu ibovnicul, 
în timp ce soțul îi este plecat cu afaceri la Iaşi. Dar zarva iscată îi avertizează 


pe cei doi. Femeia se refugiază în podul unei brutării, iar ibovnicul, după ce 
primeşte câteva picioare şi pumni, reuşeşte să sară gardul şi să se piardă în 
grădina mănăstirii Sfântul Gheorghe236. Tot noaptea sunt pânditi şi urmăriți 
de ceauşi, spătărei şi căpitani Anca şi amantul ei. Pânda a fost organizată 
câteva zile, întreaga gardă a fost pusă la treabă, iar dumnealui lamandi Deşliu 
biv za căpitan za lefegii a dirijat afacerea din umbră, însărcinându-i pe ceauşul 
Hristofi şi pe logofătul Gheorghe, însoţiţi fiecare de către un zapciu, să 
supravegheze casa Ancăi, mişcările amantului, orele de întâlnire, să-i ridice 
din aşternut fără a fi simtiti237. 

Intervenţia puterii este brutală, arbitrară şi creează deseori confuzie în 
rândul populaţiei. Treziti din somn sau fntrerupti din diferite activități, 
oamenii încearcă să se opună arestării, să se apere sau pur şi simplu să fugă. 
„M-au închis la spătărie fără de nici o vină“ sau „m-au bătut dumnealui aga 
cât i-au fost voia“, se plâng actorii la tribunal, în faţa lui Vodă, cerând 
explicaţii sau numai denuntând brutalitatea gratuită a slujbaşilor puterii. Din 
cauza unei neînțelegeri cu vecinul, Antonie grecul de la Craiova este închis 
trei luni. La judecată, marele vornic Badea consideră că, de fapt, polcovnicul 
Craiovei a acționat abuziv, dar, cum faptul este deja consumat, nu poate decât 
să-l constate şi să-l consemneze238. Alteori, complicitätile dintre agenţii 
executivi şi norod sunt evidente, împiedicând punerea în aplicare a unei 
măsuri sau pur şi simplu respectarea ordinii politice. Ion căpitan preferă să-şi 
însuşească prada celor trei hoți prinşi, cărora le dă drumul, în loc să-i pună la 
închisoare, să-i ducă în faţa judecății şi, astfel, să-şi îndeplinească datoria față 
de un stat care îl numise în dregätorie239. De altfel, sistemul este atât de 
corupt, încât aproape orice măsură se opreşte la jumătatea drumului. 

Corpul este principalul instrument de care puterea se slujeşte ca să-şi 
exercite controlul. Punerea în scenă a unei pedepse devine un spectacol al 
fricii, un spectacol în care brutalizarea corpurilor trebuie să inducă supunerea. 
În fiecare zi, în faţa Divanului, la Mitropolie, la Spătărie, la Agie, la 
Isprăvnicie, sau în alte centre ale puterii locale, corpuri umile, corpuri docile 
sunt expuse, la „scenă deschisă“, privirilor publice. Bătaia la falangă, „bătaia 
la scara“ Mitropoliei sau „bătaia la piatră“, „darea prin târg“, „punerea în 
jug“, tăierea mâinilor, spânzurarea sau tăierea capului se desfăşoară în piața 
publică, în faţa bisericii, pe ulițele mahalalei sau ale satului, la răscruce de 
drumuri, în târg, oriunde oamenii se adună în mod natural pentru a-şi 
desfăşura activităţile. De altfel, din cauza „efectelor“ pe care trebuie să le 
producă asupra vinovaţilor, dar mai ales asupra spectatorilor, administrarea 
unei pedepse nu poate fi concepută în afara spaţiului public. Publicitatea 
pedepsei face parte din sistemul represiv al puterii240, iar utilitatea pedepsei- 
spectacol constă în faptul că ea ar trebui să-i potolească pe cei care suferă şi 
să-i avertizeze pe cei care privesc. Puterea insistă pe „efectele laterale“ ale 
pedepsei, cum le numeşte Michel Foucault, deoarece pedeapsa „trebuie să 


aibä efectele cele mai puternice asupra celor ce nu au comis greseala“241. 
Într-o societate a oralitätii, în care cea mai mare parte a populaţiei este 
analfabetă, reprezentarea pedepsei devine o necesitate. „Să fie pildă şi altora“, 
cu aceste cuvinte se încheie aproape toate hotărârile departamentelor de 
judecată. Caracterul public al pedepsei are ca miză o învăţătură şi asigură 
difuzarea acesteia în rândul norodului purtat de curiozitate în fața supliciului. 
Vizibilitatea pedepsei presupune umilirea condamnatului şi implică 
colaborarea publicului, care îi asigură un caracter moralizator. În acest mod, 
„spectacolul pedepsei este integrat în cotidian“242, iar condamnatul este 
„Vestitorul propriei lui condamnări“243. Intenţia puterii nu reuşeşte 
întotdeauna. Fiecare individ crede în propriul adevăr, îl afirmă, îl susține: 
acceptarea unui compromis nu înseamnă că persoana a abandonat ideea de 
„dreptate“ revendicată. De aici, reluarea conflictului, imediat ce uşile 
tribunalului s-au închis în spatele actorului social; el n-a obţinut ceea ce a 
considerat că i se cuvine, ci ceea ce puterea i-a oferit crezând că asta i se 
cuvine. Supuşii şi puterea au o interpretare diferită a ideii de justiţie şi adevăr 
(„să mi se facă dreptate“, „să se afle mai cu adevăr“) şi, astfel, obiective 
diferite în viitorul apropiat: primii vor răzbunare, fie că este materială, morală 
sau simbolică, puterea doreşte impunerea şi recunoaşterea propriei autorități, a 
propriei forte politice. De altminteri, unul dintre împricinaţi o spune răspicat: 
„şi eu ticălosul răgaz nu am avut, ca să-mi arăt şi eu dreptätile mele, ci cu un 
cuvânt sunt osândit“244. Când reuşeşte să îmbine sensurile diferite ale celor 
două obiective, puterea găseşte în sfârşit calea către „sufletul“ norodului. 
Puterea menţine, în fapt, o graniță difuză între public şi privat şi nutreşte 
dorinţa de a şti tot ce se desfăşoară în cel mai întunecat colț al mahalalei, în 
cel mai îndepărtat sat. Judecătorii insistă pe lângă actorii sociali să li se 
adreseze ori de câte ori au o problemă, să vină să spună ce li se întâmplă, să 
povestească fără reținere toate detaliile scabroase ale unei aventuri, să reclame 
şi să ceară ajutor. Femeile sunt certate când îşi părăsesc soţii fără să treacă 
mai întâi pe la Mitropolie, bărbaţii sunt pedepsiți când îşi fac singuri 
„dreptate“ fără să aibă medierea unui reprezentant al puterii, toți sunt invitați 
să treacă prin sita puterii pentru a lăsa o urmă, a oferi o informaţie. Interesul 
pentru problemele oamenilor se observă în multitudinea intervențiilor 
cotidiene în cele mai neînsemnate litigii. Informaţiile pe care le dobândeşte 
astfel îi dau posibilitatea să cunoască starea de spirit a populaţiei. Prin 
intermediul vecinilor, informaţiile se adună în centrele principale: Mitropolia, 
divanul, departamentele de judecată. Vecinătatea apare ca un „jurnal nescris“ 
ce poate fi consultat în orice clipă, pentru a afla fie întreaga viaţă a unei 
persoane, fie numai un mic fragment care a produs un fapt, un eveniment. 
Când Micul, din satul Crângurile, îl acuză pe Radu că i-a sedus fata, puterea îi 
cere o scrisoare semnată de toți sătenii „întru care să coprindă că s-au auzit 
vorbe în sat că pârâtul Radu a avut a face cu fata“245, aşadar că satul cunoaşte 


şi poate să povestească şi să redea prin cuvinte gesturile si atitudinile celor doi 
tineri care au dus la naşterea unui asemenea zvon. Contactul, chiar şi 
individual, cu propriul norod ajută puterea politică şi puterea ecleziastică să-l 
„educe“, să-l formeze în spiritul valorilor creştine, între care supunerea ocupă 
locul principal. Şi Biserica, şi Statul au nevoie de buni supuşi care să 
plătească dările, să respecte ierarhiile şi ordinea socială, să meargă la biserică, 
să nu devină subiecți politici capabili să conteste sau să pună la îndoială 
autoritatea puterii. 

Totuşi, controlul nu este nici prea eficient, nici prea extins. Statul şi 
Biserica se contrazic sau se suprapun în punerea în aplicare a aceleiaşi măsuri. 
Ambiguitatea, incoerenta, brutalitatea caracterizează intervenţiile celor două 
puteri, care, abia spre sfârşitul secolului, încep să construiască diverse 
mecanisme necesare în impunerea şi menţinerea ordinii politice. 

Il 
Biserica în epoca schimbărilor: tradiţie, sau 
modernitate? 


Biserica si Regulamentele Organice 


Puterea ecleziastică nu mai aparține doar Bisericii. Treptat, laicul se 
amestecă în treburile bisericeşti prin impunerea unui anumit control, prin 
preluarea de competenţe sau trasarea altora noi. Regulamentele Organice 
fixează reguli şi elaborează regulamente justificate de necesitatea de a înlătura 
„tot abuzul ce s-au fost introdus în ierarhia bisericească“. Primii paşi ai 
secularizării se fac destul de repede, cu reticentä din partea unora, cu 
resemnare din partea altora246. 

Mai întâi de toate, mitropolitul este secundat de un reprezentant al puterii 
laice în persoana marelui logofăt al pricinilor bisericeşti, care verifică şi 
aprobă cheltuielile şi deciziile. Având un rang important în sfatul 
administrativ, marele logofăt supraveghează de aproape „ca tot clirosul din 
Valahia să se poarte cu bună orânduială şi să nu calce pravilile şi legiuirile 
aşezate“ (RO, 329-333). 

Un alt pas către modernizarea Bisericii, şi inclusiv către secularizarea sa, 
îl constituie preluarea unor atribuții care până atunci ţineau exclusiv de 
domeniul său: alegerea mitropolitilor şi a episcopilor este încredinţată puterii 
laice, respectiv Adunărilor Obşteşti Extraordinare; ploconul cârjei este fixat 
printr-o lege laică — „ploconul să hotărăşte acum pentru totdeauna“, scrie 
articolul 362 din Regulamentul Organic al Țării Româneşti; prin remunerarea 
lor, protopopii sunt integrați în sistemul administrativ şi birocratic; veniturile 
mănăstirilor neînchinate au o destinaţie: casele făcătoare de bine şi educaţia; 
veniturile acestor mănăstiri se integrează într-un proces de arendare publică 
(RO, 329-333). Biserica pierde în fața modernităţii şi când este vorba de 
competențele judecătoreşti cu privire la propriii slujbaşi: pricinile clerului nu 
mai sunt judecate doar de un tribunal ecleziastic, ca până atunci, ci, în 
teritoriu, preotul se află în subordinea protopopului, dar şi în subordinea 
stăpânului moşiei; în fine, litigiile „politiceşti“ trebuie judecate în faţa unui 
tribunal laic. 


Tara Românească trece destul de lent spre acest proces de secularizare, 
fără prea mari şi substanţiale proteste. La început se înregistrează refuzul 
mitropolitului Grigore de a semna recunoaşterea unui astfel de aşezământ; 
între 1829 şi 1833 se află mai mult într-un exil benevol la mănăstirea 
Căldăruşani. La 22 august 1833, generalul Kiseleff, guvernatorul rus în 
Principate, acceptând unele modificări cerute de mitropolit, îl îndeamnă să 
revină asupra deciziei, să-şi reia scaunul: „Foarte m-am bucurat primind acum 
prin comunicația Voastră de la 15 ale acestei luni încredințarea înduplecării 
Voastre asupra acestor aşezământuri, că numai ele pot de acum înainte a face 
fericirea acestei țări, cu neîngăduială aşteptăm să se primească această 
încredințare din pofta mare ce avem a vă aduce cu un ceas mai nainte la turma 
Voastră“247. Dar invitaţia de a reveni la „Scaun“ n-avea să se mai 
concretizeze, chiar dacă propunerile îi fuseseră acceptate. 

După adoptarea Regulamentului Organic, episcopul de Râmnic, Neofit 
(locţiitor al mitropolitului Grigore), adresează o scrisoare-protest generalului 
Pavel Kiseleff, în care invocă drepturile vechi de secole ale Bisericii, care, 
potrivit documentelor păstrate în arhive, nu pot fi schimbate. Şi, încă de la 
7250 (1742), de pe vremea lui Mihai vodă Racoviţă, Biserica şi-a păstrat 
autonomia. Tradus în ruseşte, hrisovul este trimis spre dovadă generalului cu 
următorul comentariu: „îndestulare-vă de drepturile şi chiriarhieceasca putere 
ce au avut din vechime acest arhipăstoresc Scaunul al Sfintei Mitropolii, de 
aici, atât întru ale sale, cât şi asupra tuturor fetelor duhovniceşti, i asupra 
mănăstirilor şi treburilor bisericeşti de aici din ţară, care aceste drepturi şi 
puteri fiind întemeiate pe sobornicestele sfintele canoane i pe pravile si 
porunci împărăteşti şi pe vechiul obicei al țării, precum şi în mai sus numitul 
hrisov pe larg şi cu desluşire se arată, deşi s-au păzit acestea până acum, de 
obşte ştiut“. Şi cere, nici mai mult, nici mai puţin, ca nici una dintre reformele 
ce ar viza Biserica să nu se pună în practică: „nici de acum înainte nu numai 
să nu se facă în vreun chip vreo strămutare sau vreo schimbare a acestor vechi 
legiuiri şi orânduieli“. Dimpotrivă, dacă orânduiala cea nouă o va fi 
contaminat pe cea veche, să fie numaidecât îndepărtată, stăruind să „se 
păzească legile şi drepturile Bisericii“248. Mai apoi, mitropolitul Neofit va 
trece prin metamorfoze greu de înţeles, chiar şi pentru cei din jur. 

Opoziția Bisericii se face simțită, dar, de cele mai multe ori, are mize 
prea puţin importante sau care se îndepărtează uşor de adevăratele probleme. 
De pildă, iniţiativa inventarierii bunurilor bisericeşti aparține puterii politice, 
care, alcătuind un proiect privind „alegerea şi lămurirea documenturilor 
proprietăților mănăstirilor închinate şi neînchinate“, îl trimite spre lectură 
mitropolitului, care... îl pierde. Dar vodă nu se dă bătut şi îi cere iară şi iară 
mitropolitului să treacă la înscrierea în condici nu numai a bunurilor, ci şi a 
documentelor pe baza cărora se bazează posesia (ANR, IX/I, 625-628, 23 
ianuarie 1840). 


În Moldova, punerea în aplicare a Regulamentului Organic întâmpină 
rezistența mitropolitului Veniamin Costachi. Sunt în joc aici averile 
mănăstirilor, pe care vodă ar dori să şi le însuşească, însă mitropolitul se 
opune din toate puterile controlului laic adus de noile reguli. Ştiind că nu 
poate trece peste hotărârile Regulamentului Organic, mitropolitul Veniamin 
redactează un proiect de organizare a averilor mănăstireşti (1835) prin care să 
susțină seminariile şi casele făcătoare de bine, aşa cum este stabilit; chiar de la 
început, Veniamin cere o perioadă de graţie de şapte ani, în care Biserica se 
angajează să plătească mai întâi imensele datorii, şi abia apoi să fie capabilă 
să gireze programul249. Despre marele logofăt bisericesc sau despre soarta 
averilor Mitropoliei sau episcopiilor nu suflă o vorbă. Vodă are propriul 
program de reformare a Bisericii250, în care încearcă să integreze şi averile 
mănăstirilor neînchinate, punct nevralgic, care agită spiritele atât în interiorul 
Bisericii, cât şi în exterior, dar greu de atins din cauza Rusiei, devenită, peste 
noapte, protectoarea ortodoxiei şi implicit a Locurilor Sfinte. Mai voia vodă 
Sturdza să elimine cu totul prezența clerului de pe scena politică, care n-ar 
mai face parte din Adunările Obşteşti, iar averea imensă să fie dată pe mâna 
unor laici251. Opoziția mitropolitului întârzie însă introducerea măsurilor 
prevăzute. Este nevoie ca mitropolitul să plece, ca să-şi poată pune vodă în 
aplicare legiuirile252. După demisia mitropolitului mai trec doi ani până când 
Obicinuita Obştească Adunare votează „Legiuirea pentru regularisirea 
averilor Mitropoliei şi ale Episcopiilor“. Ceea ce Veniamin încercase să evite 
se întâmpla acum: destinaţia veniturilor averilor Bisericii este stabilită de către 
puterea laică, care veghează la punerea în aplicare a legii cu ajutorul 
logofătului bisericesc: „toate veniturile Mitropoliei, precum şi ale 
Episcopiilor, vor intra într-o ladă de unde se vor da potrivit cu dispoziţiile de 
mai sus“; lada, chiar dacă se va păstra în incinta Mitropoliei, va avea două 
chei: una la mitropolit si alta la şeful Departamentului Treburilor Bisericesti“ 
(MAPM, II, 263). Pentru acest logofăt se contruieşte un întreg Departament. 
Ofisul domnesc din 21 martie 1844 îi fixează atribuţiile, nu cu mult diferite de 
cele din Valahia vecină, trasează şi schița cancelariei, cu amploiatii necesari şi 
lefurile aferente (MAPM, II, 265-268). Aici se stabileşte, prin „Regularea 
averilor şi veniturilor Mitropoliei şi ale episcopiilor“, ca acestea să acopere 
nevoile interne ale personalului şi să susţină instituţia (RO, 664-669, martie 
1847). Averea mănăstirilor închinate rămâne un obiect de dispută (MAPM, II, 
263)253. 

Acelaşi lucru se petrece şi în Tara Românească, unde soarta averilor 
imense, dar prost gestionate de Biserică încinge spiritele. La Râmnic, de pildă, 
multi dintre egumeni trec direct la vinderea averilor, fără să ceară voie şi fără 
ca aceste vânzări să fie în folosul Bisericii, ci al propriului buzunar254. lar 
când se trece la arendare... corespondența cu Logofetia Pricinilor Bisericesti 
arată toată această stare de suspiciune şi de abuzuri inerente255. Cert este că 


opoziția şi implicit închiderea în vechile tradiţii vor persista în interiorul 
Bisericii. 

La 1859, mitropolitul Sofronie al Moldovei revine asupra acestor vechi 
drepturi garantate de „legile şi canoanele Bisericii“, de „dreptul roman“, de 
„dreptul firesc“ şi încearcă să desființeze recentul decret al lui Alexandru Ioan 
Cuza, prin care administrarea bunurilor mănăstirilor este pusă sub controlul 
unei comisii laice; cu alte cuvinte, face primul pas spre secularizare256. 
Reacţia este de-a dreptul virulentă, mai ales că Biserica nu se aştepta la o 
asemenea măsură tocmai din partea lui Cuza. Rezultatul ar fi unul catastrofic: 
„se surpă cu totul moralitatea, se deschide drum nelegiuirii, se atacă şi se 
nimiceşte dreptul şi dreptatea“. Răspunsul mitropolitului Sofronie este o 
pledoarie bine argumentată şi mai ales foarte combativă bazată pe un 
raționament de genul: dacă „Măria Ta“ îţi bazezi decretul pe abuzurile comise 
de Biserică în administrarea averilor mănăstirilor, atunci ar trebui să ştii că 
„abuzuri s-au făcut din partea guvernului Moldovei de la 1844 încoace şi până 
astăzi în administrarea averilor monastireşti şi bisericeşti într-o măsură mai 
mare decât de către călugări“; pe scurt: „au păcătuit şi călugării, şi guvernul“. 
Gestul mitropolitului atrage inevitabila reacţie, la fel de virulentă, a lui vodă, 
care, prin intermediul lui Manolache Costache Epureanu, preşedintele 
cabinetului, îi transmite, zece zile mai târziu (20 septembrie 1859), un 
„răspuns“: „Măria Sa Domnitorul... m-au trimis ca să vă spun că nu vă 
primeşte această anafora şi să v-o arunc în obraz şi pe viitor să vă märginiti cu 
asemenea căci veţi päti de la Înălțimea Sa ca un monah prost.“257 

Mitropolitul îi răspunde pe măsură, dar, ca şi confratele său Veniamin 
Costache, va sfârşi în exil, la mănăstirea Slatina. 


Profesionalizarea clerului între seminar şi simonie 


Prin Regulamentele Organice, Biserica primeşte misiunea de a se îngriji 
sistematic de educaţia viitorilor preoți. Hotărându-se înfiinţarea de seminarii 
teologice pe lângă mitropolii (Bucureşti şi laşi) şi pe lângă fiecare episcopie 
(Argeş, Buzău, Râmnic, Roman, Huşi, Suceava), cu scopul de a pregăti 
personal „calificat“ pentru fiecare eparhie, Biserica trebuie să se ocupe 
singură de ridicarea clădirilor acestor şcoli şi să sprijine, din punct de vedere 
financiar şi profesional, atât seminariile, cât şi pe elevii lor. 

Toţi mitropoliţii sunt conştienţi de importanţa acestui proiect de educare 
şi profesionalizare a slujitorilor Bisericii, dar vor întâmpina mereu probleme 
financiare. De pildă, mitropolitul Veniamin este preocupat de buna 
funcţionare a seminarului de la Socola, care, în 1841, avea nevoie de încă 
35000 de lei pentru a se descurca cât de cât. Suma „împovărătoare“ nu poate 
fi asigurată de către bugetul public, aşa că, pentru o vreme, se găseşte soluția 


să fie pusă pe seama episcopiilor de Huşi şi Roman (APR, X/I, 495, 4 martie 
1841). Exemplul degringoladei prin care trece acest seminar este unul cât se 
poate de elocvent pentru începuturile învățământului teologic din ţările 
române. 

Înființat de mitropolitul Veniamin şi reformat de Mihail Sturdza (23 
ianuarie 1848), seminarul de la Socola nu se mai bucură de aceeaşi simpatie 
din partea mitropolitului Meletie, zis Brandaburul, şi problema finanțării 
devine acută. De-ar fi fost numai asta. Raportul întocmit de consulul rus 
Vasili Tumanski, la cererea colegului său, consulul rus la Bucureşti Karl 
Evstafievici Kotzebue, reflectă micile neînţelegeri locale care fac ca lucrurile 
să nu se mişte în nici un fel, chiar şi atunci când banii există. La această dată, 
rector al seminarului este arhimandritul Filaret Scriban, pe care mitropolitul 
nu-l prea place şi căruia îi subminează orice inițiativă, orice activitate. Ca să 
întrerupă activitatea seminarului de la Socola, mitropolitul cere şi obține de la 
Mihail vodă Sturdza înfiinţarea unui alt seminar, pe lângă mănăstirea Neamţ, 
special pentru pregătirea clerului inferior. Odată aprobat, mitropolitul îl 
propune ca rector al acestui nou seminar pe Filaret Scriban, dorind astfel să-l 
îndepărteze de la Iaşi. Cum arhimandritul pretinde că este bolnav şi că nu 
poate pleca din capitală, iar mitropolitul nu doreşte numirea altcuiva în fruntea 
seminarului de la Neamţ, activitatea celor două şcoli, înființate tocmai pentru 
a forma clerul de jos, este blocată. Această stare de provizorat, la care se 
adaugă caracterul anxios al arhimandritului Filaret, va duce la un permanent 
conflict, mai întâi cu mitropolitul şi mai apoi cu profesorii seminarului. Filaret 
va adresa tuturor forurilor nenumărate jalbe în care aminteşte de tot felul de 
comploturi şi atentate la viaţa sa, dovedite de multe ori imaginare. Cursurile 
sunt, aşadar, suspendate. Un alt ofis al lui vodă Sturdza (23 ianuarie 1848) 
care prevedea că, de va fi nevoie urgentă de preoți, candidaţii trebuie să fie 
trimişi la Socola pentru câteva luni, special pentru a-şi însuşi elementele de 
bază ale practicii, creează o altă discrepantä, între cei care urmează regulat 
cursurile seminarului şi cei doar în trecere, dar care sunt totuşi hirotoniți. Se 
adaugă simonia de care se face vinovat însuşi arhimandritul Scriban, care îşi 
aduce multe rude la seminar, pe care apoi le sprijină să obţină o bursă la Kiev, 
ceea ce va provoca vociferări, proteste, intrigi. Elevii se arată nemulțumiți şi 
de lipsa unei perspective după absolvirea seminarului. După patru ani de 
studii, puţini sunt dispuşi să accepte să fie preoți în cine ştie ce obscură 
parohie de ţară: „tinerii seminarişti sunt putin dispuşi să mai urmeze cursurile 
acestui seminar, căci multi dintre cei care au terminat studiile la Socola, 
văzând că nu au nici o speranţă în obținerea unor slujbe şi a unor demnități 
compatibile cu cunoştinţele lor, au abandonat cariera ecleziastică“258. 
Pesimismul se răspândeşte printre toţi elevii seminarului care nu văd de ce și- 
ar sacrifica inutil timpul pentru studii care nu le aduc nici un profit. Slujbele 
sunt date oricum: „simonia şi cupiditatea clerului înalt din Moldova primează 


întotdeauna atunci când este vorba de distribuirea de slujbe şi demnități 
ecleziastice şi chiar şi atunci când este vorba doar de simpli preoţi de sate“, 
comentează acelaşi consul rus. La 18 martie 1849, când se întocmeşte 
raportul, seminarul de la Socola cu greu reuşeşte să-şi adune elevi: „numărul 
de elevi, fixat la 200, n-a atins niciodată nici măcar jumătate din această cifră 
şi continuă să se diminueze considerabil“259. La rândul său, consulul rus la 
Bucureşti, fost consul la Iaşi, Karl Kotzebue, scriind cancelarului rus Karl 
Vasilievici Nesselrode, vorbeşte de condiţiile precare în care îşi desfăşoară 
activitatea seminarul de la Socola, de care vinovaţi sunt oamenii, cu atitudinea 
lor: faptul că seminarul şi-a schimbat regulamentul de funcţionare de trei ori 
în doar câţiva ani, discrepanta dintre obiectivele educaţionale şi rezultatele 
obținute, numeroasele conflicte de autoritate, proasta alegere a unui efor (la 
această dată Gheorghe Asachi, criticat că „ar face orice pentru a avea avantaje 
numai pentru sine“), rectorul Scriban, care se lasă antrenat în tot felul de 
conflicte, provocând deseori, în mod gratuit, situații jenante (MAPM, II, 459- 
460, 5/17 aprilie 1849)260. 

Când dreptul de hirotonire este controlat şi de puterea laică, prin 
intermediul marelui logofăt al pricinilor bisericeşti (RO, 334), Biserica se 
opune cu toată forța, neglijând formarea propriului personal şi construirea 
unei şcoli teologice. Or, ocârmuirea are tot dreptul să se amestece, având în 
vedere numeroasele abuzuri, în urma cărora a rezultat un număr foarte mare 
de preoți, multi fără vocaţie, şi mai multi fără cunoştinţele necesare, ajunşi 
slujitori ai Domnului doar pentru a se bucura de scutiri de bir. În conflict cu 
episcopul Veniamin, vodă Sturdza îl acuză că ar fi vândut darul preoţiei la 470 
de persoane, acumulând suma de 7648 de ducați. Ancheta dusă în episcopia 
Roman de către însărcinatul administraţiei domneşti a adunat mărturii de la 
toți preoţii, care au declarat suma plătită pentru a obține hirotonirea. Simonia 
este o „crimă“, decretează vodă, drept care episcopul este decăzut din toate 
drepturile sale261. 

Ce poate fi mai elocvent decât statistica lui Nicolae Suţu, care, în 1849, 
număra 8948 de clerici şi parohi, corespunzând unei populaţii de 1462521 de 
locuitori. La aceeaşi dată, aceleiaşi populaţii îi corepund 104 profesori şi 
medici262. 

În Tara Românească, mitropolitul (sau locţiitorul Neofit, devenit apoi 
mitropolit) întocmeşte anaforale peste anaforale şi cere reprimirea acestui 
drept. Domnul îi cere să se ocupe de seminar, să-i şcolească pe viitorii 
candidaţi şi apoi să-i trimită spre hirotonire. Numai cei ce vor fi ascultat 
cursurile seminarului vor fi vrednici de a fi preoți, sună ofisul domnesc din 29 
mai 1835, în condiţiile în care seminariile fuseseră deja înființate la 11 aprilie 
1834, prin ofisul Adunării Obstesti263. Se acordă o îngäduintä de patru ani 
pentru hirotonirea celor ce doar vor fi audiat cursurile, urmând ca după opt ani 
nimeni să nu mai poată deveni preot dacă nu este absolvent de seminar 


teologic. Mitropolitul nu se dă bătut şi propune o soluţie de compromis: o 
sumară pregătire de şase luni pe lângă un dascăl special adus la Episcopia de 
Râmnic şi apoi hirotonirea264. Cererea este respinsă, dar Neofit va tergiversa 
cât va putea organizarea şi reorganizarea învățământului teologic. 

În Moldova, reorganizarea învățământului bisericesc are loc abia în 1851, 
sub păstorirea proaspătului mitropolit Sofronie Miclescu (1851-1861), prin 
Legiuirea pentru reorganizarea învățăturilor bisericeşti în Moldova votată de 
către Divanul Obştesc şi întărită prin Ofis Domnesc (MAPM, II, 376-380, 7 
iulie 1851). 

Mai trebuie spus că acest punct nevralgic al modernizării româneşti, 
educaţia, nu este un proiect pentru toată lumea; întâmpină piedici din toate 
părţile, când este vorba de formă, conţinut, public. Cui să i se adreseze, cine 
să fie beneficiar, sub ce formă? Opiniile sunt împărţite. În frunte se află 
mitropolitul Grigore, care se opune cu regularitate proiectelor de educaţie. De 
partea cealaltă se află alţi capi ai Bisericii, care, prin atitudinile lor mult prea 
independente şi alegerile lor „liberale“, „agresează“ nevoia de cenzură a 
puterii. Unul dintre ei este protosinghelul Neofit Scriban, profesor la 
seminarul de la Socola, cititor de Voltaire, iubitor de vioară, ceea ce îi atrage 
apostrofarea lui Mihail vodă Sturdza şi mai apoi exilul la mănăstirea Neamţ, 
unde se va pocăi până la 2 februarie 1842, când i se ridică pedeapsa, pentru a 
fi trimis la Fălticeni, nu încă la lasi265. Altul este Eufrosin Poteca, care se 
foloseşte de orice discurs în public pentru a atrage atenţia asupra nevoii 
stringente a instruirii, mai ales a instruirii preoților. Atitudinea lui atrage 
nemulțumirea mitropolitului. „lar mai ducându-mă să-mi iau ziua bună, mi-au 
zis numai du-te, dar mâna nu mi-au dat-o să i-o sărut, nici nu să uita la mine. 
Eu eram foarte păcătos înaintea lui, nu atâta pentru că mâncam şi beam, nu 
pentru că nu păzeam la beserică băbeşte, nu pentru că mă uitam cu dragoste la 
fete, pentru că aşa trăiesc toţi oamenii cei înţelepţi, ci pentru că propovăduiam 
neîncetat legea dreptăţii, ertarea robilor şi învăţătura preoţilor“, îşi aminteşte 
Poteca de ziua aceea din 1828, când, înainte de a pleca la Pesta, trecuse să 
ceară binecuvântarea mitropolitului Grigore266. Cu un an în urmă, acelaşi 
mitropolit refuzase să-i aprobe cuvântarea ce urma s-o ţină de Paşte. Supusă 
cenzurii mitropolitane, ea va fi conţinut prea multe referințe la necesitatea 
educaţiei şi mai ales la obligativitatea schimbărilor, măsuri nu tocmai agreate 
de cei din jur. 


Preotul — „apostolul“ modernizării ? 
Reformarea Principatelor are nevoie de pioni în teritoriu; puterea are 


nevoie de legături cu norodul pentru a-i transmite ce are de făcut, pentru a 
primi informaţii despre ce se face, cum se face etc. Or, singura categorie 


profesională care poate servi scopurile acestei misiuni de reformare o 
reprezintă tagma preoțească. Puterea are o masă importantă de personal 
„format“, cu ajutorul căruia va putea transmite în rândul populaţiei discursul 
moralizator şi „civilizator“, atât de necesar în vremuri de schimbare. Misiunea 
cu care îl încarcă este uriaşă: preotul se ocupă de trup, de suflet, de minte. Cu 
alte cuvinte el trebuie să îndeplinească atribuţiile sale religioase, dar primeşte 
şi atribuţii de educator, practicând, în foarte multe sate, şi meseria de dascäl. 
Deseori e şi felcer, şi moaşă. În Învățătorul Satelor se face o adevărată 
pledoarie pentru acest rol multiplu al preoților. 

În caz de epidemie, şi nu numai, stăpânirea face apel la puterea de 
convingere a preotului, la prestigiul său, pentru a transmite măsurile de igienă 
şi profilactice necesare ieşirii din impas. De aceea, în condiţiile în care 
formarea de învăţători sau medici cere timp şi resurse, asigurarea unei 
oarecare bunăstări preotului devine indispensabilă. La acest început de drum, 
puterea încearcă să construiască o categorie socială pe care să se poată baza şi 
care să-i fie de folos. 

Astfel, un sat cu o populaţie de 50-100 de locuitori are doi preoţi, un 
diacon, doi dascăli, satele mai mari, de până la 400 de locuitori, primesc patru 
preoţi, doi diaconi şi doi dascăli. Aceştia sunt aleşi dintre bărbaţi „încuviințaţi 
şi destoinici“. Îngrijirea lor este lăsată pe seama proprietarului moşiei; fiecărui 
preot ar trebui să i se dea (aici este vorba de Moldova, dar măsura este aceeaşi 
şi pentru Tara Românească) un loc de casă cu grădină, trei fălci de arătură, trei 
fălci de fâneti, o falce şi jumătate de imaş. Preotul se va îngriji doar de 
sămânță, de lucrat vor lucra locuitorii. Diaconul primeşte casă, mai putin cu o 
falce din fiecare categorie de teren agricol şi se va bucura de ajutorul 
locuitorilor, în timp ce dascălul beneficiază doar de o falce de arătură şi una 
de fâneatä, pe care are obligaţia să le lucreze singur. Scutirea de biruri şi 
dijme se menţine, astfel încât cei trei să aibă timp să ţină slujbele religioase şi 
să acorde asistență gratuită enoriaşilor. Nu au voie să ceară, ci să se 
mulțumească doar cu ceea ce „fieştecare se va proerisi a-i da“. Se 
reglementează chiar şi proveniența vinului de împărtăşanie şi a făinii pentru 
prescuri: „pentru prescuri şi vinul trebuitoriu la biserică de slujit, fiindcă prin 
darea orănzilor pe la jidovi, care dovedit este că ei jidovii pricinuescu multă 
necurätenie în băutură, vor fi îndatoriți proprietarii prin vechilul... a avea 
toată îngrijirea, atât pentru vin, cât şi pentru făină curată de prescuri, lumânări 
de ceară, undilemn pentru candele şi tămâie“ (MAPM, II, 437-438). 

Odată cu numărul celor pe care ar trebui să-i păstorească, cresc şi 
„pretenţiile“ legate de calităţile lor educaţionale şi morale. „Ca să nu 
pricinuiască vreun feliu de zeticnire la slujbele bisericeşti“, preotul este scutit 
de alte munci, carevasăzică timpul şi statutul său sunt valorizate în aşa fel 
încât să-i construiască autoritatea morală necesară în educarea norodului. 
Astfel, preotul „niciodată nu se va socoti în numărul clăcaşilor“ şi nu va presta 


activități agricole. lată argumentul din Regulamentul Organic al Țării 
Româneşti: „preoţii ca unii ce port obraz apostolesc, urmând a-şi ţinea al lor 
caracter la treapta cinstei de care s-au învrednicit ca nişte dascăli ai norodului, 
de la care se aşteaptă învățătura moralului şi duhovnicestele povätuiri întru ale 
credinţei, nu este de cuviință a se îndeletnici aceşti slujbaşi bisericeşti întru 
lucrarea pământului de rând cu muncitorii plugari“ (MAPM, II, 331). Pentru a 
completa această misie, Regulamentele se străduiesc să stabilească numărul 
preoților din fiecare eparhie şi mai ales să găsească soluţii viabile la 
excluderea lor de la alte munci267. 

Prin aceste norme, se creează bazele unei categorii sociale şi profesionale 
destul de bine închegate şi de eficiente în misiunea reformatoare. Publicate în 
1832, ca legi hotărâte prin Regulamentele Organice, aplicarea lor întâmpină 
destul de multe dificultăți, mai ales din partea enoriaşilor. 

Să urmărim, spre exemplificare, ce s-a ales de aceste articole în Moldova. 
În 1835 se cere, iarăşi, „îndestularea preoţilor de către proprietarii cu pământ“, 
după cum prevedea Regulamentul Organic... În plus, neînțelegerile la nivel 
comunitar sunt din ce în ce mai dese: pe 8 mai 1837, preoții din satul 
Vadurile, ţinutul Neamţ, se află în conflict cu locuitorii; cinci zile mai târziu, 
locuitorii târgului Fălticeni se revoltă împotriva iconomului Stamate Iftimi; în 
septembrie este rândul locuitorilor din Răpciuni să se arate nemulțumiți de 
preotul Grigorie, pentru ca, în octombrie, să se înregistreze conflictul din satul 
Stroiesti268. An de an, aceste tensiuni se adâncesc, culminând cu reclamaţii 
ca aceasta: , fetile ce jăluiesc că preoții se împotrivesc a săvârşi cele cuvenite 
prin casele lor“269. În 1840 se constată că hotărârile Regulamentului Organic 
„n-au slujit de alt folos precum se vede decât pentru povätuire la darea 
locurilor de hrană de către proprietari“, căci locuitorii refuză să muncească 
gratuit aşa cum se fixase, deşi doresc să primească asistenţă gratuită; la rândul 
lor, nici preoții nu prea vor să oficieze gratuit, deşi aşa se hotărâse din 
moment ce se bucură de atâtea înlesniri. Vodă Sturdza este solicitat să 
intervină: „acum însă, Prea Înältatule Domn, binevoind a porunci să urmeze 
stäruintä ca să se aplicarisească în totul, adică de a se îndatori atât pe locuitori 
ca să le lucreze locul, cât şi pe dânşii preoţii a împlini către lăcuitori toate 
îngrijirile ce datoria îi privesc fără a mai cere osebită plată“. Obligati să se 
hrănească, clericii neglijează atât slujba, cât şi lăcaşele, devenind „ţărani“ şi 
preoți de ocazie, refuzând să mai fie „scriitori de sate“, obligându-i pe săteni 
să mai suporte economic un alt „funcţionar“. Nici în Tara Românească o 
astfel de misiune nu este respectată, nici de o parte, nici de alta. Arhivele 
locale dezvăluie o lume deloc dispusă să se conformeze şi să urmeze 
poruncilor unei puteri centrale care ştie atât de puţine despre traiul zilnic. 
Astfel, „contractul“ nu are nici o valoare, chiar dacă e stabilit prin reguli. 
Sătenii se plâng de preoți şi preoţii de săteni, ambele părți fiind nemultumite 
de obligaţiile „contractuale“, pe care însă nu le respectă nici una, nici alta270. 


Se dă, în acest sens, chiar şi o circulară prin care se anunţă pedepsirea tuturor 
preoţilor care oficiază slujbele cu „un galben“, şi nu aşa cum se preväzuse271. 
De pildă, în 1849, sătenii din Băltişoara, judeţul Gorj, se plâng că, deşi 
lucrează pământul preotului, acesta nu vrea să le oficieze slujbele gratuit, aşa 
cum se stabilise, ci are propriul tarif şi percepe: „de morţi 4 sfantihi, de 
cununat un sfantih, de botez un sfantih, de molitvă o jumătate sfantih, de 
maslu asemenea“. Dacă aşa se poartă cu cei care au o situație materială ce le 
permite să plătească în avans şi chiar în natură, cu vin şi rachiu, atunci „la om 
mai scăpătat nici nu voieste a merge ca să-i facă orice slujbă îi va fi de 
trebuintä ca unui creştin zicând că de unde să-i plătească slujba fiindcă este 
sărac“. Preotul Constantin din satul Băltişoara se bucură de protecția 
protopopului, mituit din când în când cu de-ale gurii, pentru a trece sub tăcere 
nerespectarea regulilor: „fiindcă pomenitul preot să are a da bine cu părintele 
protopopul şi orice rău şi greşeală va face nu să bagă în seamă pentru că 
totdeauna îi aduce păstrăvi cu ocalele, unt şi orice alți peşti“ 272. 

Dincolo de Milcov, o nouă „ţirculară“ se plimbă, dar tot fără folos: şi în 
1852, un alt ofis domnesc este dat pentru a reglementa o stare de fapt ce se tot 
reglementează de 20 de ani: „Agiungând însă la cunoştinţa Domniei Noastre 
că preutii, dieaconii şi ceilalți servitori bisericeşti sunt astăzi lipsiţi în cea mai 
mare parte de asemine înlesniri cum şi de lucrul lăcuitorilor, acel legiuit, 
încât, nevoiţi fiind a-şi căuta pentru cele de trebuintä întru ţinerea familiei lor, 
nu îngrijesc de biserică şi de celelalte îndatoriri“. Se constată că lucrurile se 
mai schimbaseră pe ici, pe colo: unii dintre preoți sunt „înzestrați“, 
carevasăzică formaţi în seminariile teologice înfiinţate pe lângă episcopate, şi 
pot pretinde ajutor din partea ocârmuirii, amenințând cu îndreptarea spre altă 
„carieră“: „acii ce au săvârşit învăţăturile în seminarii sau pe la catihetii din 
täputuri, şi de la care ca unii ce’s înzăstrați cu cunoştinţele cerute, se poate 
aştepta cu deosebire însuflarea moralului religiei în duhul locuitorilor, văzând 
neînlesnirile şi nevoile ce duc acii de astăzi preuti, vin în descurajare şi în 
hotărâre a fmbrätosa altă carieră, în chip că cheltuielile ocârmuirii şi silintele 
sale întru ajungerea scopului arătat în mare parte se paralizează“. Vodă Ghica 
hotărăşte o cât mai grabnică şi strictă intervenţie pentru „întocmai aducere în 
aplicaţia a celor legiuite“ (APR, X/I, 440-441). 

Despre necesitatea unei cât mai bune educatii morale a preoţilor vorbeşte 
şi mitropolitul Veniamin Costache. Pe la 1841, el consideră că numai şcolirea 
la seminarul de la Socola poate contribui la „câştigarea stimei“ de către tagma 
preoțească. Propune ca numai cei ce au trecut pragul acestui seminar să fie 
hirotonisiti, asigurându-se astfel că vor fi „cu deplină ştiinţă a dogmelor 
duhovniceşti, şi tot odată împodibiţi de un bun moral“ (APR, X/I, 495, 4 
martie 1841). Astfel, încerca să țină sub control formarea slujitorilor, care au 
un rol foarte mare în menţinerea şi rezolvarea crizei morale prin care trece 
societatea. 


Îndemnul este preluat şi de foile vremii, care subliniază implicarea 
preoţilor în educarea norodului. De pildă, Învățătorul Satelor laudă, în 
numărul său din noiembrie 1843, virtuțile acestei categorii profesionale fără 
de care „omul nu poate nici să se nască, nici să moară“. Atrage însă atenția 
asupra importanţei acestei misiuni care aduce prestigiu, dar şi asumarea unei 
enorme responsabilități: „preotul trebuie să fie în faptele sale totdeauna pildă 
vie a Sfintei Evanghelii“. La rândul său, doctorul Constantin Vârnav 
subliniază încă din primele numere ale Foii societății de medici şi naturalisti 
rolul capital şi decisiv pe care l-ar putea ocupa preoţii în formarea populației 
rurale. Acest rol este condiționat de propria formare, „însuşiți-vă ştiinţele cu 
care puteți fi folositori acestei trepte, prin pilda voastră vă puteţi îndemna spre 
o mai bună petrecere, prin învățăturile voastre puteţi desrădăcina rălele lui 
năravuri“273. 


Milostenii şi Case făcătoare de bine — asumarea misiunii sociale 
cu poruncă de la Stăpânire 


În această epocă, misiunii pastorale a Bisercii i se adaugă o misiune 
socială constând în grija ce urmează s-o aibă față de „sărmani“ pe baza 
veniturilor care prisosesc. Biserica încearcă tot timpul să evite orice implicare 
în social. Preferă să se ţină la distanţă şi să se bucure de enormele „pomeni“, 
fără însă a se arăta grijulie cu amenajarea, exploatarea şi întreţinerea 
läcasurilor de cult274. 

Biserica participă la administrarea sărăciei, dar rareori este contribuitor 
direct. În 1813, boierii decid ca doctorii şi dascălii din Vâlcea să nu mai fie 
plătiți cu bani din Cutia milelor, aflată în administrarea Episcopiei de Vâlcea, 
ci direct din veniturile Episcopiei. Clerul nu-şi asumă această obligaţie 
socială, iar județul rămâne şi fără şcoli, şi fără doctor până în 1815. În urma 
jalbei locuitorilor, ancheta, condusă de boierii Grigore Brâncoveanu şi 
Constantin Nestor, constată că „părinţii arhierei cu totul au contenit plata 
dascălilor, nevrând să se îndatoreze la această plăcută şi sfântă sinesforea“, ba 
mai mult „nu s-ar fi cuvenit Prea Sfinţiei Sale [episcopul Râmnicului — n.n.] 
ca să împuţineze rodurile învățăturilor, ci mai vârtos a le spori cu adaus, 
pentru a eparhiei podoabă şi folosul obştii, iar mai vârtos că se cade şi în faptă 
a-şi arăta râvna si filotimia către cei săraci străini şi lipsiţi, împlinindu-şi cu 
aceasta şi datoria cea păstorească, cu îngrijirea ce se cuvine a o avea pentru 
binele norodului şi cinstea eparhiei, când va fi împodobită cu astfel de 
fnfrumusetäri folositoare“. Frumoasă retorică, dar nu şi pentru episcopul de 
Râmnic, care, deşi are de unde, nu are de ce să facă un act de generozitate. E 
nevoie de porunca lui vodă, care, la sugestia boierilor, îl obligă să plătească nu 
numai lefile dascălilor şi ale doctorilor din oraşul Râmnic, ci „încă de la toate 


orasele celelalte din eparhie“275. De va fi plätit sau nu episcopia Râmnicului 
e mai greu de ştiut. Cert este că Biserica se implică în opera socială 
promovată de stat doar ca administrator al Cutiei milelor, dovedindu-se însă 
de cele mai multe ori beneficiar. Boierii mai ştiu că Episcopia este îndeajuns 
de „îndestulată“ ca să susțină financiar leafa dascălilor şi doctorilor. 

Prin Regulamentele Organice, dimensiunea socială şi caritabilă a 
activităţii Bisericii este prevăzută cu precizie, nemaifiind lăsată la voia 
întâmplării sau a hazardului „divin“. De pildă, Regulamentul Organic al 
Valahiei hotărăşte, prin articolele 67 şi 123, că Mitropolia şi episcopiile sunt 
„datoare să contribuiască la cheltuielile statului pentru aşezări publice şi 
pentru faceri de bine“. Printre aşezămintele ajunse acum la „mila“ Bisericii şi 
sub stricta coordonare a marelui logofăt al pricinilor bisericeşti se numără 
şcoli, spitale, orfanotrofii, casa cersetorilor, casa ajutoarelor pentru săraci. 
Fondurile, pentru toate milosteniile, ar trebui să provină din arendarea 
veniturilor mănăstirilor printr-un contract public (RO, 340-347). 

Pentru început, Biserica se foloseşte de pretextul lipsei unui cap, fiindcă 
mitropolitul Grigore nu se mai află în slujbă, ceea ce ar presupune că nu are 
cine să se mai ocupe. Acesta chiar conditionase revenirea în scaunul 
mitropolitan de renunţarea la această măsură276. Apoi, obligativitatea vărsării 
unei sume de bani către casele făcătoare de bine este convertită de generalul 
Kiseleff în angajamentul deschiderii unui seminar, la propunerea 
mitropolitului Grigore, pentru ca în 1840 să se hotărască ca Biserica, folosind 
fonduri provenite din arendarea moşiilor bisericeşti, să-şi asume organizarea a 
două seminarii şi desfăşurarea unui program de „mile“ (un fel de asistență 
socială) acordate săracilor, aleşi de mitropolit. În 1843, când îşi redactează 
lucrarea, diplomatul german C.A. Kuch notează că Biserica din Valahia are în 
grijă, la această dată, un orfelinat, un azil şi un spital. În orfelinat sunt îngrijiţi 
anual 400 de copii277. Reamintesc că şi Veniamin Costachi, mitropolitul 
Moldovei, a trenat cât a putut implicarea Bisericii în administrarea sărăciei. 

Deşi Biserica se numără printre cei mai importanţi proprietari de pământ 
arabil, păduri, livezi, vii, cârciumi, prăvălii, este mai totdeauna în căutarea de 
mile. De fapt, ea face concurenţă laicilor aflându-se alături de ei pe listele de 
mile institutionalizate. Pe o astfel de listă se află nu mai putin de 39 de biserici 
şi 20 de schituri miluite, la rugămintea mitropolitului şi cu susținerea 
logofătului bisericesc, cu sume cuprinse între 20 şi 2 000 de lei (APR, VII, 
233-234). Precizarea că multe dintre aceste biserici, schituri şi mănăstiri 
supraviețuiesc datorită ctitorilor este foarte utilă. Multe trăiesc şi înfloresc 
odată cu boierul, negustorul, comunitatea care îi asigură venituri permanente 
şi consistente. Şi, ca orice afacere, averea trebuie bine administrată, pentru a 
produce venituri. Unii egumeni se dovedesc departe de povara sacului cu 
bani. Doctorul Ştefan Episcupescu vorbeşte, în memoriile sale, de proasta 
administrare „bisericească“ şi de agätarea permanentă de un venit deja 


asigurat. El are în grijă schitul Golesti, ctitorie a familiei, căzut în ruină când 
mama sa s-a îndepărtat de atribuţiile de ctitor, dar preluarea şi administrarea 
averilor acestui schit îl vor duce spre ruină. Neînţelegerile cu starețul, apoi cu 
beneficiarii direcți ai veniturilor acestor proprietăți şi mai ales cu cei care au 
luat în arendă, sub diverse forme, diferitele pământuri ale schitului îi vor crea 
încontinuu probleme, mergând aproape de faliment278. 


Moravuri şi... moravuri 


Am arătat în altă parte cum familia scapă puţin câte puţin de controlul 
Bisericii. Schimbările, atât de dese şi de profunde, nu au cum să nu afecteze 
familia, iar Biserica nu are cum să nu observe toată această derivă pe care o 
consideră o eliberare excesivă. În Tara Românească, Vestitorul Besericesc 
(1840) atrage deseori atenţia asupra acestei „eliberări“ morale în care reperele 
se conjugă diferit, iar aparențele se impun: „este un lucru fioros dacă vede 
cineva o mulțime de mascarade a face din biserică în unele ceasuri sală de 
dant; te doare inima când vezi pe cei mai multi bărbaţi şi muieri că nu vin la 
beserică pentru ce trebuie să vie, ci numai ca să-şi arate hainele, găteala şi ca 
să hotărască ceasul întâlnirilor de seară“. Biserica mai fusese ea loc de 
„priveală“; asupra acestui aspect atrăsese atenția şi mitropolitul Antim 
Ivireanul, la începutul secolului al XVIII-lea, într-un alt moment de criză 
morală. Dar parcă deriva valorilor morale n-a fost niciodată atât de mare, dacă 
ar fi să-l credem pe arhiereul Dionisie Romano. El atrage atenţia mai ales 
asupra rolului negativ jucat de femei în popularizarea unor comportamente 
publice care le îndepărtează de locul sacru al căminului. Cochetăria şi 
frivolitatea vor lua locul îndatoririlor conjugale şi al respectului pentru vechea 
instituție a căsătoriei. lată femeia, întruchipată de o frivolă Mărioară, dornică 
să placă şi, plăcând, să se bucure de efemeritätile flirtului atât de păgubos. „Se 
gătea bucuros, căuta, de câte ori avea o haină nouă, căuta zic, locurile publice, 
plimbările, nici un bal, nici un club, nici un picnic, nici o soare, nici o sărbare 
de hram nu era în care să nu se fi aflat Mărioara ca să-şi arate pălăria cea 
nouă, salopu său cel nou“, scrie din nou atunci când trage un semnal de 
alarmă cu privire la mondenele, prea mondenele preocupări ale tinerelor 
(Vestitorul Besericesc, 7, 1840). 

Mitropolitul Veniamin Costache al Moldovei se arată la fel de îngrijorat 
de vârtejul nesfârşit al mondenitätilor cărora le-a căzut pradă familia. Pe 5 
martie 1839 adresează lui vodă Sturdza un memoriu în care descrie situație 
rea a Moldovei: „cu sufletească durere, văzând mărimea răului următor din 
adesea dispertenie a cäsätoritilor care din zi în zi sporeşte, lätindu-se ca şi o 
epidemie fără stavilă de la cei mari până la cei mici a norodului, şi iarăşi 
prevăzând că înfiorătorul acest rău va să aducă pe norodul acestei țări la cea 


mai mare demoralizatie şi sleire, dacă Înălțimea Voasträ ca Domn şi 
Stăpânitor, ca ocrotitorul, apărătorul şi sprijinitorul legii nu veţi binevoi a 
pune stavilă mărginitoare înfricoşatului acestui rău“. Mitropolitul nu 
imaginează soluţii pentru înlăturarea „răului“ cel mare, ci cere doar 
respectarea Pravilelor, a codurilor şi a Regulamentului Organic cu prevederile 
lor referitoare la casnici. Or, acest joc cu normele şi obiceiurile se face în 
defavoarea năravurilor: „cu nepăzirea pravililor hotărâte pentru dispertenii nu 
se face altă decât se deschide mai mare medean răului, se slobode mai mare 
frâu desfränatilor, şi prin urmare se înfige o săgeată otrăvită în inima 
moralității norodului, care rău sdruncinător moralității se poate lesne mărgini 
şi desrădăcina, dacă de către giudecători se va păzi cu scumpătate hotărârea 
pravilelor întru asemenea; şi cu cuvânt de obiceiu nu se poate încungiura 
legiuirea pravilelor statornicite pentru că unde este pravila rostitoare acolo nu 
poate avea glas obiceiul ca unul ce numai în lipsă de pravilă poate să prind 
loc“. Doar o dezbatere asupra acestei probleme ar putea să aducă rezolvarea, 
prin adoptarea de legi care să impună respectarea pravilelor, crede 
mitropolitul. Cum o astfel de rezolvare are nevoie de timp, de reflecţie şi 
analiză, mitropolitul cere suspendarea proceselor de divorț pe o perioadă de 
un an: „În curgerea unui an, până la viitoarea sesie să nu se sloboadă nicicum 
cărți de despărțenie“. După câteva zile, Adunarea Obştească analizează 
cererile şi propunerile mitropolitului şi îi dă dreptate. Mai întâi de toate nu se 
poate face o lege aşa peste noapte: „spre a se putea face o temeinică încheere 
întru aceasta se cere o gândire mai cu scumpătate şi mai îndelungată“. Aşadar, 
se amână dezbaterea până la sesia următoare. Apoi, până se va hotărî ce va fi, 
mitropolitul este rugat să nu mai „sloboade“ cărți de despărțire (APR, LX/II, 
464-465, 5-11 martie 1839). Proiectul din 1840 hotărăşte ca pricinile dintre 
casnici să se afle încă sub competenţa unui consistoriu bisericesc (este vorba 
doar de desfacerea legăturilor sfinte), care să-l aibă în frunte pe mitropolit. De 
pricinile dintre clerici se ocupă o dicasterie. Ambele se organizează şi se 
susţin financiar de către Mitropolie (APR, IX/I, 1018-1038). Or, criza familiei 
ocupă un rol major în criza prin care trece Biserica, o Biserică de care 
populaţia se îndepărtează cu indiferență, lăsându-se tentată de alte sfere ale 
vieții publice. Criza familiei este, de altminteri, o problemă a întregii Europe, 
şi chiar a Rusiei, ajunsă acum putere protectoare279. Predicatorul Ecleziastic, 
jurnalul Bisericii Ortodoxe, publicat de-a lungul anului 1857, crede, în primul 
său număr din ianuarie, că această criză a familiei nu este decât rezultatul 
direct al împrumuturilor de tot felul, al limbii franceze, al „modelelor“ de 
aiurea. Şi „foarte puţine familii sunt la noi care ştiu să respecteze astăzi sfânta 
legătură a căsniciei şi să rădice amândouă părţile conjugale sarcina căsniciei şi 
să o poarte până în sfârşit“. Rezultatul imediat: multele divorturi pe care 
Sfânta Mitropolie „nu mai poate să le prididească“. Cauza: „efectul civilizării 
noastre“. Este foarte interesant că acest jurnal educativ oferă şi soluţii, nu doar 


critică, propunând o serie de lecţii pentru luminarea norodului, împărțind 
rolurile în lupta pentru adevărata „civilizare“. 

Acelaşi mitropolit Veniamin Costachi insistă şi încearcă să combată un 
alt fenomen moral cu implicaţii canonice foarte mari: injuria. Această luptă o 
începuse deja mitropolitul Antim Ivireanul, care criticase cu virulență 
„năravul prost“ al românului de a înjura de mama focului invocând deseori 
cele sfinte: „că ce neam înjură ca noi, de lege, de cruce, de cuminicătură, de 
morţi, de comândare, de lumânare, de suflet, de mormânt, de colivă, de 
prescuri, de ispovidanie, de botez, de cununie şi de toate tainele sfintei biserici 
şi ne ocărâm şi ne batjocorim înşine légia?! Cine din păgâni face aceasta, sau 
cine-s mäscäréste légia ca noi?“280 În aceeaşi epocă (1757), mitropolitul 
Iacob Putneanul notează năravul amestecării crucilor şi icoanelor printre 
ocările ordinare: „Aceasta nici păgânii nu o fac să-şi suduiască legea sau pre 
Dumnezeul lor. Iată dar că creştinii cei ce suduiesc legea, sufletul, Crucea, 
Precistania, botezul, judeţul, şi alte odoare din dogmele credinţei, unora ca 
aceştia le este năpastă numele de crestin.“281 Un secol mai târziu, 
mitropolitul Veniamin Costache, asociindu-şi doi episcopi, Meletie al 
Romanului şi Sofronie al Huşilor, îşi arată nemulțumirea faţă de acelaşi obicei 
al pomenirii obiectelor sfinte în injurii, „sudălmi şi huli“. În enciclica „Pentru 
cei ce hulesc cele sfinte“, mitropolitul spune că moldoveanul s-au obişnuit rău 
a folosi „sudălmile i atâta desfrânare şi slobozenia... încât nu iaste vârstă, nu 
se află mai nici un sătean şi târgovet care să nu suduie: bărbaţi, bătrâni, 
tineri... până şi mamele, până şi copiii şi copiii cei mici învățându-se de la 
părinți“. Adaugă locurile unde sudălmile se aud mai abitir: „prin târguri, prin 
sate, pe la locuinţele lor, pe la crâşme, pe la adunările rele şi răsvrătite, cu 
păreri mincinoase, tot cuvinte putrede de sudălmi şi hule“. Le cere „să-şi 
înfrâneze limba“, să se teamă de Dumnezeu şi pentru că toate acestea sunt 
mult prea „mici“ pentru un norod obişnuit să suduie, blestemul cel mare se 
revarsă asupra capetelor lor. Bubele lui Ghezei, urgia lui Dumnezeu, sunt 
mobilizate pentru a provoca frica. Preoţii sunt chemaţi să ia aminte şi să 
pedepsească prin scoaterea nesupusului în afara spațiului sacru: „preoţii să nu 
fie volnici a merge în casa lui, nici să-i lucreze nimic de ale preoţiei, încă nici 
la moarte trupul lui să nu-l prohodească, nici la biserică să nu-l îngroape, ci 
să-l îndepărteze cu totul de Biserică ca pre acela ce nu ascultă de 
Biserică“282. Această lipsă de respect față de cele sfinte nu poate fi socotită o 
formă de secularizare a credinţei; este, după părerea noastră, mai degrabă 
vorba de maniera în care se practica credința, o credință populară mult prea 
departe de dogma oficială şi mult mai aproape de valorile vieţii cotidiene. Si 
apoi ar fi şi dificil de pus în aplicare aceste măsuri când acelaşi mitropolit, ca 
şi înaintaşii săi, se străduieşte, pe cât posibil, să-i aducă pe enoriaşi la biserică. 

Să ne amintim că în tot secolul al XVIII-lea, Domnia şi Biserica se 
străduiesc să-l țină pe credincios legat de un timp al bisericii. Măsurile sunt 


diverse şi pornesc de la simple sfaturi, pentru a ajunge la pedepse în toată 
regula. În 1783, Mihai vodă Suţu (1783-1786), secundat de mitropolit si de 
cei doi episcopi, trimite „cărți de porunci“ în toată ţara spre a fi citite „prin 
toate oraşele şi satele“, dar şi spre „a fi auzite şi înţelese de toţi“, trasând 
datoriile creştinului: „să păzească sfânta biserică, duminicile şi sărbătorile, să- 
şi facă cuviincioasă închinăciune şi rugăciune la dumnezeeştele slujbe şi 
liturghii, să vă ispoviditi, să vă grijiți“. Poruncile se extind şi asupra vieţii 
cotidiene, unde ziua trebuie să înceapă cu „închinăciune“. Punerea în aplicare 
a acestei porunci se face chiar şi cu forța, dacă „blândeţea şi învăţătura“ nu 
dau roade: „să-i siliți, să-i înfricoşaţi cu jug şi cu alte cercetări, ca pe lângă 
lucru pământului să nu uite biserica în zilele cele cuviincioase“283. Pitacul 
domnesc nu are impactul dorit, chiar dacă vodă recurge şi la jug. Jugul este 
pus în faţa bisericii. Există unul şi la Mitropolia din Bucureşti. Persoana 
vinovată este imobilizată în jug duminica şi în zilele de sărbătoare pentru a fi 
văzută de cât mai mulți enoriaşi. Sunt pedepsiţi cu „punerea în jug“ îndeosebi 
cei care nu merg la biserică, nu respectă sărbătorile religioase, sau cei care, 
prin comportamentul lor, aduc o gravă atingere vieţii religioase, cum ar fi, de 
pildă, soţii violenti, betivi si risipitori, fiii care nu-şi respectă pärintii284. 
Instalat la poarta bisericii parohiale, jugul poate fi văzut ca un stâlp al 
infamiei285. Pedeapsa, care se aplică doar când şi când, nu-i va aduce pe 
creştini la biserică, dovadă reluarea circularei un an şi jumătate mai târziu, cu 
aceeaşi veşnică reiterare a obligaţiilor şi datoriilor legate de conduita unui bun 
crestin286. 

Un an mai târziu, sub un alt domn, se duce aceeaşi luptă pentru aşezarea 
creştinului în cadrul unei stabile vieți comunitare; căci ce este până la urmă 
această luptă dacă nu o manifestare a dorinței de ordine, dată de înscrierea 
supusului într-un timp şi într-un spațiu uşor de controlat? Vodă Mavrogheni 
(1786-1790) acționează pe două planuri complementare: măsuri care să 
stimuleze implicarea şi participarea activă a clerului şi pedepse care să aducă 
creştinul la biserică. Până atunci, măsurile îl aveau în vedere doar pe 
credincios, presupunându-se că Biserica este pregătită să-l primească şi să-l 
îndrume, că biserica îl aşteaptă cu porțile deschise, că preotul este totdeauna 
acolo gata să-l sfătuiască. Or, mărturiile epocii insistă mai degrabă pe relația 
strânsă între preoți şi enoriaşi când vine vorba de ocolirea tuturor poruncilor, 
trimise fie de puterea politică, fie de autoritatea ecleziasticä287. Biserici 
deschise zi şi noapte, preoți ținând slujba la orice oră, vecerniile şi utreniile 
contopite într-o singură slujbă de seară, pentru a nu irosi timpul creştinului, 
acestea sunt poruncile lui vodă, verificate prin descinderi neanuntate şi 
săvârşite sub anonimatul pe care îl conferă deghizarea într-un preot oarecare 
sau într'un călugăr refugiat, la vreme de seară, pe treptele unei biserici dintr-o 
parohie aleasă la întâmplare. Credincioşilor li se cere participarea activă la 
acest program, fiind „sfătuiți“ să treacă pragul bisericii seara, când se întorc 


de la muncä. Acest program este specific populatiei urbane, ocupatä cu 
artizanatul şi comerțul şi obligată să ia parte la liturghiile de duminică şi de 
sărbători. Orice încălcare de la acest program se pedepseşte cu bătaia în public 
a „vinovatului“. La început, aplicarea acestor măsuri, atent supravegheată de 
vodă, va da roade. Un martor ocular constată: „şi aşa să umplea besericile de 
oameni de frica poruncii, iar nu pentru dragostea lui Dumnezeu“288. 

Măsurile domneşti sunt cât se poate de vizibile în lumea urbană, şi mai 
ales în oraşele mari, ca laşi şi Bucureşti, unde autorităţile politice şi cele 
religioase se află în permanent contact cu supuşii. Lumea rurală scapă acestui 
control, iar amănunte despre practicile religioase aflăm doar când acestea sunt 
într-o contradicție flagrantă cu o conduită aşteptată. E nevoie ca, din când în 
când, atât lumea rurală, cât şi cea urbană să fie traversate de adevărate 
procesiuni de relicve şi icoane ale tuturor sfinților, pentru a linişti o populație 
care are o imensă nevoie de siguranță. Rămâne în afara câmpului cercetării 
populaţia care nici nu merge la biserică, nici nu practică religia din „ignoranță 
şi indiferență“, dacă ar fi să preluăm sintagma folosită de Keith Thomas289. 
Fenomenul este specific mai ales lumii rurale, care se găseşte departe de orice 
factor central de putere. Documentele vorbesc despre lipsa lăcaşurilor de cult 
şi a preoților din această lume, dar şi despre o populație preocupată de 
supraviețuire, aflată într-o permanentă mobilitate spre locuri ferite de 
controlul vreunei autorități. 

Pentru această populaţie, mitropolitul Veniamin Costache redactează un 
catehism (catihis). Încearcă să-l impună cu ajutorul lui Mihail Sturdza, 
supunându-l aprobării acestuia la 19 noiembrie 1834 şi făcând menţiunea că a 
fost alcătuit pentru „lăcuitorii satelor“. Care sunt ,printipiile de învățătură“? 
Ca şi altădată, creştinilor de pe la sate li se aminteşte stăruitor de „datoria 
către Dumnezeu, către sine şi către aproape, a lucra pământul, a mânca pâinea 
sa, a cinsti pe Dumnezeu, a se supune stăpânirii şi Domnului rânduit“. Li se 
spune apoi că numărul mare de sărbători este pricină de „lenevire şi de 
petreceri zadarnice“. Tocmai de aceea, pentru prima dată, mitropolitul 
suprimă câteva dintre ele. Urmează ca acest catehism să fie adus la ştiinţa 
țăranilor, prin protopopi şi preoţi care, „în toate duminicile, după Sfânta 
Leturghie mai înainte de împărţirea nafuralei“, ar fi citit cu voce tare 
poruncile mitropolitului. Cam vreo 3 000 de exemplare vor fi fost distribuite 
în ţară. Porunca domnească din 27 aprilie 1835 reia cerința mitropolitului: „să 
nu lăsaţi vreo duminică au praznic din cele mari fără a merge la biserică şi 
fără să ascultați cu toată luarea aminte rugăciunile şi învățăturile bisericeşti“. 
Altădată jugul, acum este folosită bătaia în mijlocul satului spre a-l aduce pe 
credincios la biserică: „în mijlocul satului pe aseminea neascultători câte cu 
zece lovituri spre pilda şi îndreptarea celorlalți pentru buna pitrecere a lor pe 
pământ, şi mântuirea cea sufletească“ (MAPM, II, 677-678). 

Observăm un secol şi jumătate de continuitate, în care doar pedeapsa îl 


tine pe credincios aproape de Bisericä si în care libertatea individualä nu 
există nici măcar în teorie. Secularizarea, deşi începută, se organizează totuşi 
pe principii diferite de cele din alte state290, având efecte diferite şi 
neterminându-se cu adevărat niciodată. Statul, care încă nu este pregătit să-şi 
asume misiunea de civilizator al supusului său, se asociază cu Biserica, 
sperând încă în autoritatea sa morală. 

Scopuri märete pentru o Biserică mult prea ancorată în tradiţie şi mult 
prea reticentă la schimbările ce se produc atât de repede. Dar nu numai clerul, 
ci şi boierii vor fi reticenti, chiar dacă manifestările sunt diferite. 
Modernizarea îndepărtează însă, treptat, Biserica de misiunea asumată cu 
tenacitate de-a lungul secolului al XVIII-lea. Codul civil definitivează acest 
proces transformând căsătoria într-o instituţiei laică: „căsătoria se va celebra 
în public înaintea oficerului stărei civile al domiciliului uneia din părţile care 
se însoțesc“; separarea trece tot în competenţa instanţelor laice: „oricare ar fi 
natura faptelor sau a delictelor, care ar provoca cererea de despärtenie pentru 
cauză determinată, o asemenea cerere nu se poate face decât numai la 
tribunalul civil al districtului, în care soţii îşi au domiciliul“291. Or, până 
atunci, familia fusese exclusiv în competenţa Bisericii. 


Dimensiunea politică 


Implicarea reprezentanților Bisericii în viaţa politică este, în perioada 
regulamentară, cât se poate de evidentă. Veniamin Costachi şi Neofit sunt 
două voci care tin cu orice pret să fie ascultate când se face politică. Puşi, prin 
Regulamentele Organice, în fruntea Adunărilor Obşteşti, mitropoliţii se 
implică activ în frământările epocii, uitând parcă de adevărata misiune a 
Bisericii. 

latä-l pe mitropolitul Neofit, nemulțumit de politica domnitorului Ghica, 
alăturându-se boierilor şi scriindu-i personal reprezentantului rus la Bucureşti, 
contele Nesselrode. Erijându-se în „apărător al celor săraci“ pe lângă domn, 
mitropolitul se vede ignorat şi consideră că sfaturile sale sunt privite cu 
aroganță. Astfel, „les misères publiques“ s-au extins, când ar fi fost atât de 
simplu să fie îndreptate datorită operei binefăcătoare a Regulamentului. Starea 
ţării este jalnică, după părerea mitropolitului. Ne vom opri doar la chestiuni ce 
se află în competenţa Bisericii: educaţia şi religia. „Şcolile, scrie mitropolitul, 
după zece ani de existență, n-au produs decât fructe amare; fără nici un plan, 
abandonând tinerimea declamatiilor profesorilor străini, ignorante şi rău 
intenționate, şi lecturii unor opere obscure, produsele presei incendiare din 
Europa Occidentală“292. Cultul e de asemenea într-o situație deplorabilă: 
„formele sunt, dar sentimentul dispare zi după zi“. Şi, ceea ce este mai 
important, mai toți vor să se înfrupte din bunurile Bisericii prin „exploatarea 


pământurilor clerului valah“, devenit „unic obiect de speculație scandaloasă“. 
Nu uită să menţioneze că slujbele şi favorurile sunt inegal distribuite, că 
venalitatea care domină alegerile din administraţie este izvor de dezordine, că 
justiţia este şi ea venală şi arbitrară etc. Aşadar, un tablou urât al unei societăți 
prinse în „mondenități“ şi care nu mai lasă loc credințelor religioase. 
Reprezentând „vocea ţării“ şi exprimându-şi fidelitatea față de Curtea 
protectoare („mă grăbesc să vă asigur, Domnule Conte, că, în ceea ce mă 
priveşte, v-am oferit în toate ocaziile întreaga şi sincera mea supunere la 
ordinele Curţii Protectoare“), mitropolitul cere nici mai mult nici mai puţin 
decât o intervenţie şi o supraveghere cât mai activă din partea „Augustului 
Protector“293. 

E nevoie de interventia rece si transantä a contelui Nesselrode, care spune 
că, de fapt, „răul nu este atât de mare, nici atât de general cum vreţi 
Dumneavoastră să credeţi“ şi că „judecata Dumneavoastră este prea aspră cu 
privire la oamenii şi lucrurile din Valahia“. Ba mai mult, că, de la 
introducerea Regulamentului Organic, „a avut loc o îmbunătățire 
considerabilă a afacerilor Principatului“, că mai sunt încă „injustiţii“, 
„dezordine“, „abuzuri“ deplorabile, dar „legile, oricât ar fi de bine făcute, nu 
pot să schimbe peste noapte caracterul şi moravurile unei naţii“. Şi că 
responsabili de această situație sunt marii boieri ai ţării, care ar trebui să fie 
mai devotați şi mai grijulii în a asigura prosperitatea ţării lor, şi mai putin 
atenţi la propriile interese294. Dar nici n-apucă să se usuce bine cerneala pe 
răspunsul contelui, că mitropolitul Neofit se grăbeşte să-i scrie, de astă dată, 
consulului general Daschkoff, acuzându-l pe domn că atacă Adunarea fără 
motive întemeiate şi doar pentru a motiva gestul „arbitrar şi inutil“ privitor la 
exilul boierului Manoil Băleanu295. 

Dar nu numai mitropolitul, ci şi episcopii sunt cuprinşi de frenezia 
politicii. Vodă Ghica descoperă următoarele: „Iubitorii de Dumnezeu, 
Episcopii, al Argeşului şi al Buzăului, au început mai vârtos de la o vreme 
încoace să se facă supărători printr-un şir de urmări ieşite cu totul din calea 
cuvenită Sfinţiei lor.“ Care sunt însă aceste urmări supărătoare pentru vodă, 
„acoperite“ o vreme cu speranţa îndreptării, dar devenite „vătămătoare“? Mai 
întâi „stăruirea Sfinţiei lor a nu se arăta la Curtea Domnească, după datorie, la 
zilele însemnate de adunarea notabilitätei Statului în Domneasca Curte, 
însoțită cu publica necuviintä de a primi vizitele obicinuite în acele zile“, 
atitudine care poate fi clasificată drept o „stăruitoare nebăgare de seamă către 
stăpânire“. Apoi ,silinta ce îşi dau cu orice prilej să prefacă cuvântul lui 
Dumnezeu, pe carele Sfintia lor sunt chemaţi să propovăduiască, în cuvinte 
politiceşti şi de atingere“ dovedeşte foarte clar „abaterea din datoriele ce le 
sunt însuşite“. Părintele mitropolit are datoria să-i cheme de față, să-i 
povätuiascä şi să le aducă la cunoştinţă că sunt pasibili de pedeapsă din 
moment ce atâtä norodul cu „rătăciri anarhiceşti“296. Cum ar putea oare 


mitropolitul să-şi certe subalternii, când el însuşi se află în fruntea celor 
nemulțumiți? 

Am crede că mitropolitul Neofit are o problemă personală cu vodă Ghica, 
la a cărui cădere a contribuit din plin, dar iată că, abia ridicat vodă Bibescu, 
este reluat şirul memoriilor vorbind de starea jalnică a ţării, de nerespectarea 
promisiunilor făcute înainte de urcarea pe tron, de necesitatea intervenţiei etc. 
Generalul Kiseleff îi cere să aibă răbdare, mai ales că îl ştie pe vodă Bibescu 
drept „un om onest, de o integritate absolută, dotat cu un spirit drept şi clar, şi 
de un caracter destul de ferm, suficient pentru a îndepărta toate piedicile pe 
care le-ar putea întâlni în drumul său, atunci când vine vorba de binele patriei 
sale“. Aşadar, ar fi bine să dea dovadă de supunere, să încurajeze şi să şi 
susțină măsurile luate de către domn. Nemulțumit de un atare sfat, 
mitropolitul răspunde, legându-se de amestecul prea „intempestiv şi inoportun 
al autorităţii suzerane, care nu face decât să demoralizeze spiritul public“. 
Memoriile devin atât de numeroase, că generalul Kiseleff nu mai găseşte timp 
să răspundă, înfuriindu-l şi mai tare pe mitropolit, care se plânge acum de 
faptul că nu este ascultat şi încheie într-un stil admirabil: „Mitropolitul 
Ungrovlahiei nu mai poate nimic pe viitor. Intimidarea şi corupția l-au izolat. 
Calomnia, umilinţa şi ultrajul s-au abătut în număr mare asupra părului său 
alb, pus în slujba patriei sale; nu-i mai rămâne decât să verse lacrimi peste 
patria sa“297. Să amintim că mitropolitul Neofit are o răfuială personală cu 
vodă Bibescu, legată de divorțul, pe care nu-l fncuviinteazä, de Zoe 
Brâncoveanu şi dorinţa de a se recăsători cu Maritica Ghica298. 

Anul 1848 îi găseşte pe mitropoliți şi pe episcopi amestecați în politică. 
Nici nu ar fi putut evita implicarea în vârtejul evenimentelor, dat fiind statutul 
lor de membri importanţi ai forurilor politice ale epocii şi de personalități 
marcante ale societăţii. 

Chiar şi Eufrosin Poteca este împotriva revoluţiei, în ciuda faptului că îi 
anunţase cândva, cu multă sinceritate, principiile299. „Revoluţia“ vine, iar 
lucrurile nu mai par atât de simple, întrucât punerea în practică a enunturilor 
se face prin răsturnarea ordinii şi a unor stări de fapt. Mitropolitul Neofit este 
consecvent doar în inconsecventa sa şi în râvna cu care întreţine 
corespondența cu mai-marii zilei de la Sankt-Petersburg. Ajuns în fruntea 
guvernului provizoriu, el îi scrie împăratului Nicolae I, şi apoi consulului K. 
Kotzebue, demonstrând legitimitatea revoluţiei, o revoluţie „calmă şi plină de 
demnitate“, o revoluţie determinată de „o tristă experiență de 17 ani“, în care 
Regulamentul Organic s-a dovedit o iluzie. Însă în aceeaşi zi, într-o altă 
scrisoare, adresată tot lui K. Kotzebue, se plânge de intransigenta capilor 
revoluţiei, ajunşi acum în guvernul provizoriu, incapabili de moderație, 
ignoranti în treburile țării: „indivizii care păstrează puterea, foarte compromişi 
datorită conduitei lor, îşi refuză orice moderație si se atâtä între ei anunțând 
cele mai sinistre proiecte“300. Când evenimentele iau o întorsătură mai putin 


favorabilă, rămâne în mijlocul mulțimii, ca reper de stabilitate si de securitate, 
ca să asigure calmul unei populaţii care este surprinsă de un val de schimbări 
greu de înțeles. Totdeauna alături de Rusia, insistă în mesajele sale publice ca 
poporul să se arate recunoscător armatelor turco-ruse, care chipurile ar fi 
restabilit ordinea necesară. „Mă grăbesc să vă dau această veste fericită“, se 
bucură Neofit, când armatele celor două puteri se apropie de frontierä301. 
Defilează maiestuos printre soldați şi răzvrătiți, încercând să pacifice pe toată 
lumea, deşi revoluţia fierbe în propria nesiguranță: „Mitropolitul s-au dat jos 
din caretă, învestit cu omoforul mitropolitan, şi trecând pe dinaintea oştirii, îi 
blagoslovea şi îi ruga să se înfrățească cu poporul.“ Până la ,fnfrätirea“ cea 
dorită nu mai este decât un pas: „văzui preoţii sfântului altar al Bisericii 
Ortodoxe călări pe tunuri“, îşi aminteşte colonelul Grigore Lăcusteanu, 
participant activ la „revoluţia ştrengarilor“302. Inconsecventa mitropolitului 
Neofit, niciodată mulţumit, îi va aduce antipatia tuturor, astfel încât, aflându- 
se în situaţia de a fi ales domn, Barbu Ştirbei trece printre cererile sale şi 
destituirea acestuia. Mitropolitul este acuzat, cu asprime, de anarhie, de 
demoralizarea poporului, de intrigă şi fraude, pe care le-a săvârşit folosindu-se 
pe cât a putut de cârja episcopală. Rusofilia mitropolitului se dovedeşte 
inutilă. Generalul rus Al. Duhamel notează în marginea memoriului lui 
Ştirbei: „prezenţa Mitropolitului în fruntea clerului este un mare scandal“ 303. 

În Moldova, episcopul de Roman, Veniamin Rosetti, se aliază cu 
„revoluționarii“, aruncă anatema asupra acelora care ar gândi altfel, refuză să 
pronunțe numele domnitorului Sturdza în predicile sale. Primul care îi cade 
victimă este ispravnicul de Roman, care se plânge Vorniciei Dinlăuntru că s-a 
trezit cu o depeşă a episcopului, prin intermediul protopopului, în care îl 
anunţa că este excomunicat. Motivul: arestarea unui diacon care aducea, în 
mijlocul ulitei, un elogiu revoluţiei din Muntenia. La ordinul episcopului, 
bisericile şi preoții nu-i mai acordă serviciul religios cuvenit unui creştin. 
Vodă Sturdza, informat, îl supune judecății Consiliului Administrativ 
Extraordinar, avându-l în frunte pe ministrul Departamentului Treburilor 
Dinăuntru, Alexandru Balş, care decide că episcopul „s-a îndepărtat de 
îndatoririle sale, şi nu şi-a îndeplinit deloc misiunea pastorală ale cărei 
atribute esențiale sunt pacea, supunerea față de Ocârmuire şi o permanentă 
dorință de a menţine ordinea publică“, că, dimpotrivă, a „abuzat de influența 
sa politică şi de calitatea sa de membru al Adunării Obşteşti, de autoritatea sa 
spirituală“, purtându-se drept exemplu pentru „rebeliune“. Pe scurt, să fie 
destituit şi exilat la vreo mănăstire. Ajunge la Soveja, de unde, la rândul său, 
se plânge ruşilor, cerând generalului rus Al. Duhamel îmbunătăţirea situației 
sale de „prizonier“ în condiţii foarte grele, „privat de toate cele necesare vieții, 
şi chiar fără hainele trebuincioase iernii“, cu o sănătate precară şi fără 
medic304. 


Biserica nu reuşeşte să se ţină departe de năravurile societăţii. Alegerea 
mitropolitilor sau a episcopilor se face prin trafic de influență, mită si 
favoritism. Eufrosin Poteca descrie felul în care se aleg episcopii. Prezent la 
şedinţele Adunării Obstesti din octombrie 1848, arhimandritul de Motru 
povesteşte atmosfera acelor alegeri în cadrul cărora „dregătoria“ de episcop se 
negocia ca oricare alta: „îmi spunea şi unii dintre boierii cei mari că episcopi 
se vor alege, dar nu fără bani, ci care vor da mai multe mii de galbeni, şi vor fi 
mai buni pentru guvernul prințului Gheorghe Bibescu, a nu-i face băgări de 
seamă“. Şi cum dregätoria se tocmeste cu oricine, Eufrosin Poteca devine un 
potenţial candidat: „Ce dai mi-au zis, şi negreşit vei fi episcop. [...] Măcar 7-8 
mii galbeni să dai şi vei fi protimisit unde alţii nu vor putea cu atât.“ Dar de 
unde atâta bănet? Şi pentru ce, se întreabă arhimandritul Poteca. În august 
1850, când au loc, în sfârşit, alegerile, suferă o înfrângere covârşitoare: 
„pentru mine n-au [ileşit nici măcar o bilă, dar nici eu nu făgăduisem la 
nimeni nimic, nici măcar nu mă rugasem de cineva să mă aleagă“305. Practica 
vânzării slujbelor îşi făcuse loc, inevitabil, şi în Biserică. O remarcă şi Radu 
Rosetti, care povesteşte că Meletie Brandaburul ar fi dat nu mai puţin de 40 
000 de galbeni pentru a obține slujba de mitropolit. Cunoscând cupiditatea lui 
Mihail vodă Sturdza, suma pare a nu mira pe nimeni: „multe mii, cucoane 
Grigore, multe mii!“, avea să ofteze Meletie confesându-se unui boier306. 


Vestitorul Besericesc 


Într-o epocă a schimbărilor de tot felul, Biserica se adaptează, pe cât se 
poate, la noile realități. Când, în jur, apar diverse gazete, propune, la rândul 
său, publicații, în care îşi expune propriile puncte de vedere, menite să 
combată măcar anumite direcții, sau să dezmintă anumite informaţii. Presa 
devine un instrument util şi de mare forță în sfera publică, iar Biserica nu 
întârzie să îl folosească. 

Pe 18 decembrie 1838 se lansează, la Buzău, Vestitorul Besericesc. 
Gazetă religioasă şi morală. Justificarea apariţiei se află în cuvântul înainte, 
numit „înştiinţare“: „O nație este tare când e tare în religie şi puternică în 
moral. Fără temeiul religiei şi fără temeiul moralului, puterile fizice ale unei 
natii, fie măcar cât de tari şi mari, sunt slabe.“ O argumentatie înaltă, am 
spune, dar, citind mai departe, aflăm că, de fapt, concurenţa acerbă venită din 
spaţiul public nu are cum să treacă neobservată: „gustul de cetire s-a întins şi 
se întinde din zi în zi mai mult, precum în clasele celelalte şi între cler“. Iată, 
aşadar, pericolul cel mare al ştiinţei de carte în rândul a cât mai multi. Or, 
ştiitorii de carte trebuie îndrumați şi „controlaţi“ într-un fel şi nu lăsaţi 
„pradă“ lecturilor de tot felul: „un număr de gazete politiceşti ce avem pot 
mulțumi dorința publicului cetitor, de o parte. O foaie de colorul acesta ne 


lipsia până acum. De aceea, subt însemnatii socotesc că întreprinderea aceasta 
să nu fie fără vreme şi se linguşesc cu nădejdea că foaea lor va fi bine venită 
înaintea publicului iubitor de cetire“. „Însemnaţii“ sunt doi: ierodiacon 
Dionisie Romano, „profesorul national“, şi G. Munteanu, „profesorul 
seminarului“. Revista îşi propune să apară săptămânal, sâmbăta, cu următorul 
sumar: „povestiri, anecdote, sententii şi tot felul de articole religioase si 
morale şi alte fnstiintäri din lăuntru şi din afară care se ating de sfera ei, ori au 
raport cu scoposul care şi l-a pus: de a hrăni duhul religios şi moral ce a 
caracterisit totdeauna natia românească“. Pentru un galben împărătesc pe an, 
oricine poate avea un abonament la revistă. Setea de lectură nu va fi însă 
îndeajuns de mare încât să asigure supraviețuirea gazetei, care, după doi ani, 
va înceta să apară307. 

Multe dintre subiecte au caracter religios, dar, ca şi în alte gazete ale 
timpului, traducerile de prin presa străină ocupă locul central. Articolele, 
niciodată semnate (autorul fiind Dionisie Romano), sunt însă scrise cât se 
poate de „lejer“, fără să fie pătrunse de suflul greu al habotniciei sau al 
conservatorismului religios. Dimpotrivă, mai totdeauna, povestioarele sau 
„dialogurile“ au un scop moral, încearcă să ofere un drum „drept“, unde 
cinstea, dreptatea, iubirea, fidelitatea, înţelepciunea sunt valorile esenţiale. 
Deja legătura dintre celula familială şi stat s-a sudat, deja ordinea domestică 
este însăşi esența „statului“. Pe 13 mai 1839, unul dintre autori o spune 
răspicat când îşi apostrofează un „prieten spărgător de case“: „ştii bine că 
acela care vătamă năravurile unei familii vătamă statul“. Or, isprava lui 
Costache, eroul spărgător de case, se dovedeşte un minunat pretext pentru o 
lecţie morală cu trimitere directă la „trupul natiei“: „răul în care ai împins pe o 
familie nenorocită nu se va mărgini la jertfa aceasta. Va mânca împrejur şi va 
cangrenisi trupul între. Pilda cea rea a iubitii tale va trage după sine 
toväräsâtele junii sale, prietena ta va găsi, în puţină vreme, următoare 
păcatului său între prietenele sale şi aşa răul se va läti. Socoteşti, Costache, 
câți şi câte ar fi putut să rămâie viirtuoşi fără pilda cea rea ce ai dat-o tu. După 
câteva sute de ani se vor mai naşte poate oameni în care să curgă încă umezeli 
otrăvite prin amăgirea ta“ (Vestitorul Besericesc, 13 mai 1839). 

Tot ceea ce, până atunci, fusese spus între zidurile bisericii sau în chilia 
duhovnicului devine public. Creştinul primeşte, în pilde şi dialoguri, reperele 
moralei şi valorile ortodoxiei. Mai mult, Vestitorul Besericesc pledează ca 
educaţia fetelor să nu se mai facă strict în familie, ci în şcolile publice. 
Bineînţeles că viziunea ierodiaconului Dionisie Romano este tributară mai 
degrabă timpului său decât învățăturilor Bisericii, dar este de remarcat faptul 
că Vestitorul Besericesc pledează pentru educaţie, sfătuindu-i pe cititori ca 
fetele să nu primească în şcoli „învăţăturile“ care le-ar putea face rău: „nu 
trebuie să înveţe acele ştiinţe care nu le pot fi de trebuintä şi care pot a le 
vătăma“. lată care sunt acele „învățături“ dăunătoare naturii feminine: „ele nu 


au să cârmuiască statul, nici să facă războiu, nici să intre în slujba celor sfinte, 
aşa pot prea bine a fi lipsite de nişte cunoştinţe întinse de politică, de 
meşteşugul militer, de jurisprudentä, de filosofie şi teologie, precum şi cele 
mai multe din mestesugurile mehanice le sunt nefolositoare si 
necuviincioase“. Ce rămâne? Păi natura a înzestrat femeia cu „iubire de 
osteneală, curăţenie şi iconomie“ (Vestitorul Besericesc, 22 aprilie 1839). 

Să ne amintim că mitropolitul dezaproba educaţia oferită tuturor, 
învăţarea limbilor străine de către toți tinerii şi toate tinerele, căci, astfel, ar fi 
ajuns la cunoştinţa lor fel de fel de idei. Or, Vestitorul Besericesc pledează 
exact pentru ceea ce, până atunci, nu-i fusese pe plac Bisericii: „în zioa de 
astăzi fără cunoştinţa limbilor streine nu ne putem rădica la o treaptă mai 
înaltă de ştiinţe, de aceea mai nainte de toate (afară de moral, care niciodată 
nu se va începe prea de timpuriu) de învățătura limbilor străine să se apuce 
tânărul“. Şi se insistă: „folosul limbilor vii, ale acelora mai vârtos care în 
sotietate au ajuns prea obicinuite, se recomandează tânărului de sine prin 
trebuinta lor“, scrie Vestitorul Besericesc în numărul său din 22 aprilie 1839. 


Epoca de tranziție a afectat inevitabil Biserica, iar secularizarea de pe 
vremea lui Cuza este tocmai efectul incapacității sale de a se adapta 
vremurilor. Capii Bisericii se văd mai tot timpul amestecați în problemele 
țărilor, participanţi activi la treburile politice, lăsând de multe ori să treacă pe 
lângă ei adevăratele probleme ale instituţiei pe care o păstoresc. Preoţii sunt 
pe tunurile revoluţiei paşoptiste, în timp ce mitropoliţii se prind în jocul 
politicii. Noile legiuiri vor încerca să facă din preot un „apostol“ al 
modernizării, un apostol educat, cu ştiinţă de carte, apărător al dogmelor, 
apărător dedicat al „adevăratei credinţe“, un apostol cu atribuţii multiple în 
lumea rurală. Proiectul ar fi contribuit la luminarea satelor, dar n-a reuşit decât 
parţial şi foarte puţin. Preotul a fost un reper pentru lumea rurală, dar n-a 
izbutit să iasă din limitele unei educatii sumare şi deloc compatibile cu 
schimbările care se produc în lumea urbană. Mulţi dintre preoți n-au reuşit 
nici acolo să depăşească nivelul unei educatii minime, lăsându-i pe credincioşi 
la îndemâna ,noutätilor“ de tot felul. Însă toate aceste schimbări au ştirbit 
foarte puţin din autoritatea morală pe care Biserica a exercitat-o şi a continuat 
s-o exercite mult timp de aici înainte. Dar „simbioza“, pentru a folosi 
termenul lui René Rémond, dintre puterea laică şi cea religioasă, considerată 
unanim, până atunci, naturală308, devine dintr-odată mai puţin legitimă. Şi 
dacă reprezentanţii Bisericii se consideră încă îndreptätiti în intervenţiile lor, 
chiar şi atunci când nu se mai află pe teritoriul sacrului, reprezentanţii puterii 
politice îi apostrofează, restrângându-i de fapt într-un cadru deja bine 


delimitat. 

„Prea Sfintia Ta să te amesteci şi să fii chiriarh numai în cele bisericeşti; 
în cele politiceşti şi în ale oblăduirii nu voi să am tovarăşi; şade şi rău, Părinte, 
să-ți pui mintea cu copiii“, îi atrage atenţia, în 1823, vodă Ghica 
mitropolitului Grigore, care nu este de acord cu simplificarea alfabetului 
propusă de Ion Heliade Rădulescu şi mai ales cu dorinţa de trecere la alfabetul 
latin309. Acest moment marchează foarte bine îndepărtarea celor două lumi, 
în care atribuţiile şi îndatoririle nu mai sunt aceleaşi. 

III 
Aceeaşi comunitate, alte valori, câte schimbări? 


Chiar dacă societatea începe să treacă printr-o oarecare schimbare, chiar 
dacă Regulamentele Organice propun legi fundamentale capabile să schimbe, 
uneori radical, statutul individului, comunitatea continuă să dețină un rol activ 
în definirea identităţii. Micile rețele de solidaritate şi sociabilitate în care 
individul se regăseşte şi de care uzează în orice împrejurare domină lumea 
rurală, iar în lumea urbană îşi păstrează eficiența până spre mijlocul secolului 
al XIX-lea. De altminteri, prin Regulamentele Organice, comunitatea este 
încurajată să-şi păstreze rolul de supraveghetor al membrilor săi, pentru că 
Statul, care abia se construieşte, încă nu are resursele necesare pentru 
preluarea acestei atribuţii. Până acum, chezăşia funcţiona ca o instituţie 
informală, aşa cum este ea definită de Richard W. Scott310, dar ea prinde 
contur şi se institutionalizeazä prin înscrierea într-o lege organică a statului: 
„hălăduitorii din fiecare sat să îndatorează a să lua în chezăşie unul pe altul, şi 
vor fi răspunzători toți pentru fiecare dintr-înşii“. Această răspundere 
colectivă se instituie pentru a proteja comunitatea, pentru a crea, prin recursul 
la stabilitate, aparențele unei anume securitäti. Supravegheati sunt cei aflaţi în 
trecere prin comunitate, care se opresc o vreme la cârciumă, altă plagă a 
societății moderne. Dar şi localnicii, care, prin contaminare, la un moment dat 
pot destabiliza comunitatea: „vor fi cu îngrijire a priveghea asupra purtării 
fiecăruia dintre dânşii, precum şi asupra cârciumarilor de obşte, ca dacă s’ar 
întâmpla a fi prin satele lor câte unii, sau având aplecare la rele năravuri, sau 
dând bănuială din înclinările lor şi din mişcări pentru care nu'şi pot da seama, 
să dea în cunoştinţă Sub-ocârmuirii. Ce fapte netrebnice şi păgubitoare să va 
întâmpla întrun sat va cădea învinovăţirea şi răspunderea asupra a tot satul“. 
Personajele cu moralitate îndoielnică sunt repede nominalizate şi 
individualizate: cârciumarii, hangiii, ciobanii, văcarii. Ei se află la granița 
dintre legal şi ilegal, dintre moral şi imoral: cârciumarii şi hangiii din cauza 
adăpostului frecventat de mult prea multe personaje obscure şi cu identitate 
ascunsă, ciobanii şi văcarii din cauza mobilităţii şi prezenţei lor în locuri prea 
greu accesibile pentru a fi permanent supravegheați. Aceste personaje vor fi 
obligate să garanteze, cu chezaşi, că nu vor fi „niciodată în fapte de hotie, sau 


gazde de hoţi“. Fără aceste „certificate“ nu pot practica meseria (RO, 154). 
Cerinţele, necesare într-o societate fără prea multe „granițe“ şi fără prea mari 
puteri financiare, pentru a prelua controlul violenţei şi al moralității publice, 
vor fi apoi iterate printr-o serie de circulare trimise peste tot în ţară, în ţinuturi 
şi judeţe, la micile Subocârmuiri. 


Vecinätäti vs rudenie — mahala vs comunitate 


Parohia în care îşi duce existența Grigore Andronescu este, pentru noi, 
exemplară în privinţa schimbărilor induse de reformele inerente acestui proces 
de „modernizare“. Memoriile sale cuprind aproape o jumătate de secol; 
Grigore Andronescu este prins în activități mărunte, cotidiene, indispensabile 
supravieţuirii, ocupă diferite slujbe, la fel de mărunte, dar este legat 
indisolubil de comunitatea restrânsă a mahalalei, pentru care nutreşte diverse 
sentimente: dragoste, ură, suferință, bucurie, extaz, amărăciune, solidaritate, 
sociabilitate, conflictualitate, prietenie, amicitie, duşmănie. Născut la 11 
ianuarie 1781, în mahalaua Popescului din Bucureşti, fiul stolnicului Şerban şi 
al Zamfirei va fi legat de urbe prin ctitorirea unei biserici, Sfântul Nicolae, şi 
de memoria părinților săi, aflați atât de „aproape“, chiar în biserică. Slujbaş 
mărunt, Grigore îşi ţese o întreagă rețea de alianțe la nivelul mahalalei sale, 
pentru a le extinde apoi la scara întregului oraş. Este un om al trecutului, dar 
şi al prezentului, ştie că nu poate trăi singur, că nu poate urca treptele ierarhiei 
fără ajutorul celorlalți, că oamenii din jurul său pot deveni piese importante în 
orice tip de relații. Or, relaţiile sale se bazează foarte putin pe rudenie şi foarte 
mult pe vecini, cunoştinţe, prieteni. Din jurnalul său, aflăm, pe zile şi 
săptămâni, mai ales când este vorba despre cei pe care i-a cunoscut, 
programul înmormântărilor, nuntilor, botezurilor, împrejurările în care se 
săvârşesc adulterele, datele la care au loc despärtirile, momentele izbucnirii 
epidemiilor de ciumă din mahala. Este prieten bun cu mahalagioaica Ancuta, 
femeie de „ispravă“ cu care „bine petrece“, şi duşman cu popa Stanciul, care 
„era să mă omoare cu barda din puţină pricină“. Zamfirache Petrescu îi este 
„dulce prieten“, la fel şi Scarlat Brătăşanu, o prietenie umbrită de o soţie 
„foarte iute“ etc. De departe se întrevăd obrajii desfigurati de ruşine şi ciudă 
ale doctorilor politiei, Estiotis şi Gusi, încornoraţi cum nu se poate mai rău cu 
boierii de seamă ai Obştii, Scarlat Rosetti şi Costache Faca, figura voioasă a 
Mariutei, vecinica de peste drum, tovarăşa de joacă a copiilor, initiatoarea 
băieților în tainele sexualităţii, chipul acru al Maritei Furtunoaia, fugită de 
„trai bun“ din casa bărbatului pentru a muri „în casă streină“, slujnica Maria, 
moartă de ciumă şi îngropată în grădină printre straturile de flori şi 
zarzavaturi311. 

La polul celălalt se află lumea descrisă de un alt serdar, Teodor Vârnav. 


Născut într-un sat din Moldova, Vârnav îşi trăieşte copilăria, adolescenţa şi 
apoi viața de adult printre rude, indiferent de gradul de rudenie. Copilul şi mai 
apoi adultul Vârnav se tot mută, pentru a-şi „aranja“ viaţa, la Floreşti, Tecuci, 
Iaşi, Bucureşti, Bacău, Tâmpesti, Fălticeni, Hotin, Cernăuţi sau Chişinău. 
Copil sărac, el şi mama lui îşi pun speranţa în rudeniile cu dare de mână 
dispuse să ia sub protecţie o rudă scăpătată. Unii nu-şi doresc asta şi o fac din 
obligaţie: „eu în ograda Ciurii eram lepădat ca un copil sărac, şi fără părinți, 
nimeni pentru mine nu căta, nimeni nu se îngrijea“, notează Vârnav, ajuns la 
unchiul mamei sale, slugerul Fotachi Ciurea; de aici ajunge la un alt unchi al 
mamei, căminarul Tudorache Ciurea, iar apoi la Iordachi Brăiescu, tot unchi, 
unde „petrece foarte vesel“. E din nou pe drum, în ţinutul Hotinului, către 
fratele mamei, cu „bună petrecere“, dar „ma ecspediat şi de la dânsul“, pentru 
a ajunge la stolniceasa Safta Leonarda, această „făcătoare a mea de bine“, 
„bună şi milostivă“, care îl expediază totuşi la Bucureşti pentru a se „şcoli“ pe 
lângă marele negustor Constantin Lada. Moartea negustorului îl va sili să ia 
din nou drumul pe la rudenii şi prin Basarabia. Adult deja, Vârnav îşi va 
începe ucenicia în ale vieții, dar, ca întotdeauna, ajutat de rude312. 

De fapt, cele două modele nu sunt incompatibile, ci cât se poate de 
complementare. Ele descriu o lume încă adânc ancorată în tradiţie, în care 
familia lărgită şi comunitatea restrânsă reprezintă punctul de întâlnire pentru 
orice eveniment social, economic, familial şi chiar politic. 


Populaţia creşte şi, odată cu ea, se dezvoltă şi comunitatea umană. Deja 
pe la 1850, mahalalele se găsesc către periferia oraşului, înglobând o 
populaţie tot mai numeroasă, dar ele continuă să se comporte ca mici 
comunități individuale, capabile să controleze şi să sanctioneze moravurile şi 
reputatiile. Locul lor este luat ba de aşa-zisele „culori“, ba de alte forme 
administrative cu care succesivele regulamente înzestrează lumea urbană. Din 
zone rezidenţiale, ele devin zone periferice313. Oraşul îşi schimbă forma, 
aspectul, statutul. Mahalaua (şi rolul ei de control) se pierde şi se îndreaptă 
spre periferie, acolo unde comunitatea păstrează multe din formele de 
organizare ale lumii rurale din care provin locuitorii săi. 

Fără îndoială, presa, în special presa oficială, a contribuit foarte mult la 
prelucrarea mentalităților, la apariția noilor idei, la impunerea unui alt tip de 
control. „Cu plăcere vedem că în limba noastră să fac de oarecare timp o 
mulțime de lucrări literare. Numărul gazetelor sporeşte, dezertatiile, 
romansurile, versurile isvorăsc cu îmbelşugare. Întru aceasta să cearcă a imita 
lucrările de acel feliu care se fac pă aiurea, dar în mijlocul zborului se alege 
mai mult calea plăcerilor decât cea a folosului“, scrie Albina Românească în 
numărul său din 29 mai 1838. Or, aceste publicaţii cresc neîncetat şi ajung să 
transmită o linie de urmat, dar, mai ales, să dea seamă despre ce e bine şi ce e 
rău într-o comunitate. Gura lumii rămâne stăpână de necontestat peste 


comunitate, dar pentru lumea urbană reputatiile încep să fie narate mai 
degrabă în paginile gazetelor. Într-o epocă a oralitätii, fără prea mare acces la 
lectură, fără gazete, fără scrieri, bârfa şi gura lumii reprezintă un lucru esențial 
nu numai în controlul moravurilor, dar şi în transmiterea informaţiilor. La 
începutul secolului al XIX-lea se dezvoltă accelerat presa scrisă, se înmulțesc 
tipografiile, cabinetele de lectură, sporeşte numărul cărților, ştiutorii de carte 
sunt tot mai mulți. Apărarea şi susținerea reputației nu se mai fac doar cu 
ajutorul comunităţii, ci, într-o formă şi mai acută, cu ajutorul „publicităţii“ pe 
care o oferă gazetele. lată un mic incident în jurul reputației: un oarecare 
Alexandru Nicolau, comerciant de came, posibil măcelar, dar membru al 
Sfatului Orăşenesc ieşean, ţine să-şi rezolve un conflict de reputaţie prin 
intermediul gazetei, insistând chiar pe publicitatea „onoarei reparate“: 
„Alexandru Nicolau, unul din mădularele Sfatului Orăşenesc, pre carele 
dumnealui sărdar Gavril Avram îl învinovăţea că ar fi luat rusfet 20 galbeni de 
la un jidov ca să fie îngăduit până la sfântul Gheorghie a vinde carne de mel 
cu bucata, iar nu cu oca, orânduind cercetarea pricinii aceştia prin agie s-au 
dovedit că nedreaptă ar fi arătate hulă. Drept care, spre satisfacția cinstei 
numitului Alexandru Nicolau, să aduce la cunoştinţa publică a sa 
nevinovăție.“ 

Anunţul este publicat de către Departamentul Ministerului Pricinilor 
Dinlăuntru la insistența acuzatului, pentru ca, dându-i-se astfel satisfacţie, să- 
şi recâştige clientela şi să-şi reconsolideze reputația (Albina Românească, 42, 
29 mai 1832, S12). 

Numărul populaţiei este într-o continuă creştere, oraşele se măresc, 
oamenii se îndreaptă către alte tipuri de sociabilitäti, care nu mai sunt 
integrate în enorie. Mersul la biserica din mahala sau la cârciuma de alături nu 
mai este o prioritate, când oraşul este populat cu alte şi alte locuri ale 
sociabilităţii. Iar identitatea, dependentă până atunci de vecinätäti, comunități, 
familii, rudenii, prinde acum o nouă viață, „de hârtie“. 

Catagrafiile, inventarele şi recensămintele, condicile de stare civilă fac 
parte din modernizarea românească. Individul începe să fie scos din anonimat 
prin inventarierea sa în diferite liste. Anumite categorii sunt mai prezente 
decât altele: boierii apar în arhondologii şi liste elective, negustorii şi 
prăvăliaşii sunt trecuţi alături de dughenele lor, scäpätatii apar pe listele 
pomenilor oferite de Cutia milelor, toţi ar trebui să intre în programul de 
recenzare al noilor stăpâniri etc. De pildă, la 1 aprilie 1838, vodă Ghica 
justifică amânarea deschiderii sesiunii Adunării Obşteşti prin dorința de a le 
prezenta catagrafia ce nu voia să se încheie. Aflase însă, de la Departamentul 


Treburilor Dinläuntru, că „lucrările pomenitei catagrafii se apropie către 
sfârşit“, doar în judeţul Vâlcea se mai află „trei oraşe şi târguri nelămurite“, 
dar „în grab“ se va săvârşi (APR, VII, 33). 

După adoptarea Regulamentelor Organice, rapoartele statistice de tot 
felul devin aproape o necesitate. An de an se elaborează rapoarte cu privire la 
starea de sănătate a populaţiei, rapoarte cu privire la diferitele epidemii, 
epizootii, în fiecare judeţ, ţinut, plasă, isprăvnicie, subocârmuire etc., 
catagrafii cu numărul de preoți, diaconi, târcovnici, catagrafii cu näscutii, 
cununatii, decedatii, din nou, pentru fiecare secțiune administrativă etc., 
rapoarte cu privire la mortalitatea infantilă, la vaccinare, la vitele deținute de 
populaţie, la liniştea publică etc. Preocuparea firească a stăpânirii este deseori 
zădărnicită de lipsa de participare a populaţiei care fie refuză să se lase 
inventariată, fie sabotează orice încercare de catagrafiere declarând date false. 
Când este vorba de raportarea recoltei sau a numărului de vite, această situație 
este frecventă: „adevărul spre a descoperi cinevaşilea ființa producturilor este 
peste putinţă, fiind obişnuit lucru a nu-şi arăta nimini avutul său, precum să 
poate şi judeca de oricine“, raportează la 17 decembrie 1834 ocârmuitorul 
județului Teleorman, aflat în imposibilitatea de a trimite statistica exactă 
cerută de stăpânire cu privire la producţia anului curent315. 

Dar şi atunci când este vorba de inventarierea populaţiei, stăpânirea se 
loveşte de lipsa de reacție a populaţiei. Odată instalată la Iaşi şi la Bucureşti, 
Puterea Protectoare are nevoie de o evidență cât mai exactă a populației 
pentru a cunoaşte resursele financiare ale celor două provincii, dar şi ale celor 
care, într-un fel sau altul, se bucură de „privilegii“. Hotărăşte, de pildă, 
inventarierea categoriilor de „privilegiați“, printre aceştia se numără şi preoţii 
care vor beneficia de o evidență destul de amănunțită acum, în 1828316. 
Acelaşi Stat, la presiunile Puterii Protectoare, încearcă să reglementeze şi 
statutul celorlalți privilegiați ai puterii: boierii, beneficiari de multiple scutiri 
şi introduşi, grație Regulamentelor, în sistemul de pensii. Dincolo de acea 
condică a deceselor pe care ar fi trebuit s-o ţină Biserica, şi ea, Otcârmuirea 
are nevoie să ţină socoteala populaţiei sale. Numai că oamenii, ca şi bunurile 
lor, se lasă foarte greu de prins în orice statistică. Porunca din 6 iulie 1832, 
trimisă isprăvniciei din laşi, prin care se cere ca toţi boierii de pe la ţinuturi să 
prezinte la Vistierie situaţia lor, cu documente originale, are nevoie de o serie 
de reveniri şi mai ales de ameninţări. Devenită realitate abia în 1834, această 
inventariere trezeşte suspiciuni în anii următori şi e nevoie să fie reluată şi mai 
ales verificată317. 

Situaţia este determinată de numeroşi factori, printre care şi dificultatea 
de adaptare la o practică nouă, niciodată utilizată până atunci. Boierii, chiar şi 
țăranii, preoţii sau membrii oricărei alte categorii sociale nu prezintă 
documente decât dacă acestea au o strânsă legătură cu o nevoie personală, o 
autentificare, un litigiu, o hotărnicie, o schimbare de domnie care presupunea 


reîntărirea privilegiilor, altminteri documentele, acolo unde există, se 
păstrează. Mai este vorba de inevitabila suspiciune, de frica unei impuneri 
fiscale, de anularea de privilegii, iar forma curentă de opunere nu poate fi 
decât o permanentă ocolire a unei porunci prin diferite şi multiple tipuri de 
eschivări. 

Regulamentele Organice vor aduce schimbări majore în drumul urmat de 
Biserică: atribuţiile se schimbă, priorităţile sunt altele. Până în 1864, Biserica 
va păstra şi în Codul civil dreptul de a desface „taina cununiei“, dar va primi 
noi atribuţii, care ar fi trebuit să-i schimbe modul de a reacționa, de a gândi, 
de a ieşi din tradiţie, de a se adapta în statul modern. În primul rând, primeşte 
sarcina de a alcătui acte de stare civilă318. Înainte de 1831, Biserica începuse 
o mişcare timidă de tinere a unor evidențe; ele nu au aspectul unor acte de 
stare civilă, ci sunt pur şi simplu „tabele“ ţinute de fiecare preot interesat de 
perceperea banilor pentru cununii. Pe 10 ianuarie 1828, preotul din plasa 
Cotmeana, județul Teleorman, alcătuieşte un „catastih de câte cununii s-au 
făcut“, dar evidenţa este săracă în informaţii, preotul consemnând doar 
numele însuratului, numele tatălui, satul de provenienţă. lată un exemplu: 

„Satul Malul 

Pană sin Mihai 

Neculae sin Radu Curelea 

[++] 

Cununii: 

103: însă acum trec cununii ce s-au făcut pă acest următor an. Protopop 
Toma“319. 

Evidentele devin mai detaliate în următorii ani: 

„Sud Muscel, catastih de toate nunțile cât s-au făcut pă acest an cu leat 
1830. 

Sud Muscel: 1830 

Catastihul nuntilor de câte s-au făcut pă acest an de la începutul lui 
ghenarie şi până acum în decemvrie prin care ne-am încheiat socoteala cu 
cantälaria Sfintei Mitropolii după suma ce se cuprinde mai jos, însă: 

Cunfunii |: 

Ioan Chiriţa văduva, biserica [din] mahalaua Pavel 

Gheorghe văduvul Canda, [satul] Glambocele 

Radul Ioana, [satul] Tigänesti 

Dragomir Dumitra, [satul] Brăteşti 

Florea Luxandra, [satul] Băleni 

Ioan Dobra, [satul] Călineşti 

Ioan Maria, [satul] Domnesti 

[+] 

Total: 618 nunţi pentru care s-au ridicat taleri 1 854320 

Astfel de „catastihuri“ sunt ţinute aproape pentru fiecare județ, pe sate 


sau mahalale, scopul lor fiind practic o evidență a banilor cununiilor ce 
urmează a fi predati Mitropoliei321. Un exerciţiu util, în urma căruia Biserica 
este deja pregătită în 1831, când, prin Regulamentele Organice, primeşte 
misiunea de a alcătui acte de stare civilă322. Cerinţele sunt însă altele: 
„înscrisurile stării civile slujesc spre dovada celor trei mai de frunte întâmplări 
ale vieţii omului, adică naşterii, însurării şi morţii“. Având acest scop, 
bineînțeles că datele ar trebui să fie mult mai amănunțite, se doreşte 
„cunoaşterea stării civile a fiecărui om“, ceea ce înseamnă locul, rangul în 
comunitate, pentru a i se fixa obligaţiile şi atribuţiile, „când se însoară şi când 
devine părinte“. Mitropolitul şi episcopii primesc această misiune, urmând a o 
pune „neîntârziat“ în practică prin intermediul preoţilor, cu consecvență şi 
responsabilitate (RO, 361-364)323. În şedinţa din 9 februarie 1832 a Adunării 
Obstesti, logofătul dreptăţii anunţă că, în conformitate cu anexa 3 a 
Regulamentului Organic, Mitropolitul, „râvnitor întru lucrarea acestei legiuite 
reguli, au făcut toată cuviincioasa punere la cale trimițând pe la toate 
bisericile din ţară câte trei condici îndoite, spre a se trece într-însele ştiinţele 
cerute, cum şi o câtätime de bileturi a se da drept încredințare celor ce se vor 
boteza şi se vor cununa“324. Deşi Biserica se arată pregătită şi dornică să 
treacă la îndeplinirea poruncii, condicile de stare civilă reflectă gradul de 
cultură al preoţilor şi simțul datoriei, pe care îl aveau sau nu-l aveau, şi mai 
puţin dorinţa puterii. În perioada imediat următoare, ele nu se vor deosebi cu 
nimic de vechile „catastihuri de cununii“. Iată o astfel de condică: 

„Catastihul de cununiile ce s-au făcut pă anul opt sute treizeci şi cinci, 
ghenarie-decembrie 

Chircă june cu Paraschiva fata, mahalaua Popa Nan, ghenarie 10 

Ion june cu Lucsita fata, mahalaua Radu Vodă, ghenarie 10 

Banciu june cu Ilinca fata, mahalaua Apostolului, ghenarie 10 

Ion june cu Tinca fata, mahalaua Vergului, ghenarie 10 

Mihai june cu Paraschiva fata, mahalaua Popa Nan, ghenarie 12 

Radu june cu Maria fata, mahalaua Foişorului, ghenarie 12 

Ştefan june cu Uta fata, mahalaua Foişorului, ghenarie 12“. 

Condica e ţinută până la 31 decembrie şi înregistrează cele 315 cununii 
care au avut loc în capitală, transcrise fiind de protopopul Pantazi325. Aceste 
catastihuri sunt prezente pe perioada 1833-1835326. După cum se poate 
remarca, doar cununiile sunt scrise, nu şi naşterile sau decesele. Aveau să 
urmeze şi acestea şi, încet, încet, statisticile încep să prindă contur. Condicile 
stării civile întâmpină multe dificultăți, legate de probleme economice, dar şi 
de educaţie. În următorii trei ani, ele se tin destul de sporadic şi destul de 
inegal. 

Încep să apară, totuşi, „certificatele“ de botez sau de cununie, eliberate 
deseori la cererea părinţilor şi în anumite contexte327. Oamenii nu prea ştiu 
însă la ce le sunt de folos astfel de acte. Dacă un mare boier e mândru să-şi 


scrie numele, cu sclitadă, de faţă cu nasi şi alte notabilitäti, ţăranul nu iese din 
tradiție. Martorii şi satul sunt lucruri arhisuficiente pentru a atesta parcurgerea 
unui ritual. Aşa că țăranii, când mai primesc şi-un petec de hârtie... îl pun în 
geam. Sau îl aruncă pur şi simplu, nefiind conştienţi de importanţa şi utilitatea 
acestuia. Iarăşi altă circulară citită în mijlocul satului şi la biserică prin care 
săteanul este îndrumat să păstreze totuşi „bileturile“ primite de la preoti328. 
Constientizarea acestei identități de hârtie este însă departe de a se petrece. 
Puţini sunt cei care acordă vreo importanță actului scris. Departamentul 
Dinlăuntru trimite circulare, pe care, spre folosul tuturor, le publică şi în presa 
vremii, vorbind mai întâi de toate de celelalte natii, mult mai deştepte şi mai 
disciplinate în folosirea acestor „hârtii“. „Bileturile ce se slobod din partea 
preoților Bisericilor pentru cei ce se nasc şi se căsătoresc, toți lăcuitorii 
orăşani şi săteni din staturile Europei, fiind pătrunşi de folosul sfârşitului, 
pentru care li se dă la mână nişte asemenea acturi trebuincioase la multe 
împrejurări le primesc cu toată multumirea, păstrându-le apururea în 
desăvârşită întregime“, scria, în 1843, marele vornic Barbu Ştirbei, şeful 
Departamentului Treburilor Dinlăuntru. Pe la noi, dimpotrivă, lucrurile stau 
nu rău, ci foarte rău, oamenii arată dispreţ şi refuză să primească hârtia, iar 
când sunt obligaţi s-o primească „unii dintr'înşii le leapădă, alţii le dă drept 
jucărie copiilor, alţii lipesc ferestrele cu dânsele, iar alţii, în sfârşit, le ard“. 
Iarăşi se fac cerinţe şi se iau măsuri de aplicat si de trimis pe la judeţe, unde 
trebuie spus că toate aceste „acturi“ şi „înscrisuri“ sunt de ,trebuintä“, iar 
locuitorii trebuie să fie „îndemnați“ a le primi cu „plăcere şi bunăvoință şi 
multämire“ şi a le păstra întotdeauna „subt cea cu denandinsul îngrijire“ 
(Învățătorul Satelor, 15 noiembrie 1843). În 1844, aceste acte de stare civilă 
capătă „formulare“ foarte amănunțite. Asa cum arată, redactate de către 
Secretariatul de Stat al Moldovei, formularele sunt radiografii necesare 
cunoaşterii amănunțite a populaţiei. Oralitatea, atât de utilă în stabilitatea unui 
individ, este acum transpusă în scris. Actul de botez, de pildă, aduce în prim- 
plan nu atât copilul, cât universul în care se va regăsi: părinții cu meseriile lor, 
satul, preoții, martorii, biserica (MAPM, I, 658-659). 

Până în 1865, când a fost adoptat Codul civil, actele de stare civilă nu au 
continuitatea şi periodicitatea impusă de ritmul natural al naşterilor, cununiilor 
sau deceselor. Încă din 1832, logofătul pricinilor bisericeşti are printre 
atribuţiile sale şi pe aceea de a priveghea ca aceste „condici de acturile civile 
să se tie, cât va sta cu putinţă, întru cea mai bună orânduială“ (RO, 361-364). 
În 1849, când Nicolae Suţu redactează Noţiuni statistice asupra Moldovei, 
este nevoit să precizeze că „aceste acte [civile — n.n.] nu sunt obligatorii“, 
aşadar, nici statistica oferită nu poate fi „de ultimă exactitate“ 329. 


„Fără de căpătâi“: identitate, mobilitate, comunitate 


A călători, cu treabă sau fără de treabă, nu se mai face la voia întâmplării, 
ci cu paşaport, „bileturi“ şi răvaşe. Aceste documente sunt folosite mai ales în 
perioada ocupaţiei ruseşti din anii 1806-1812. Se elaborează chiar un nizam al 
trecătorilor, cu obligativitatea alcătuirii de răvaşe de drum pentru cei „ce vin 
şi merg de aici“ (adică din Valahia) şi apoi o regulă cu privire la folosirea 
paşapoartelor (paşuşuri)330. Regula funcţionează cel putin în vremea 
ocupației ruseşti, când personalitățile vizibile ale Principatelor cer astfel de 
documente pentru a părăsi ţara. De altminteri, cum ar fi reuşit marele vornic 
Barbu Văcărescu sau marele vornic Iordache Slătineanu să ajungă în Tara 
Nemteascä, trecând prin punctele de control ale armatei ruse fără documente? 
Desigur, foarte greu. Astfel începe reglementarea diferitelor acte, printre care 
paşapoartele şi răvaşele de drum ocupă locul central. 

Multe dintre aceste noi documente sunt introduse şi din nevoia de bani, 
tot mai mare, a statului modern. Răvaşele de drum sau paşapoartele nu sunt 
doar instrumente de control al mobilității populaţiei, ci şi un prilej de a 
percepe taxe. Departamentul din Lăuntru al Moldovei stabileşte, pe 17 august 
1850, datoria poliţiei de a ţine o condică de „trei conturi hârtie“ în care să fie 
trecute toate răvaşele de drum „slobozite“ sau paşapoartele vizate, ca pe acest 
temei să i se ceară socoteală cu privire la „taxia adunată“. Astfel, un răvaş de 
drum slobozit de poliţia Iaşiului aduce o taxă de o jumătate de sorocovät, iar 
avizul pe un paşaport costă un sorocovät întreg. Fiindcă această măsură fusese 
deja experimentată şi adusese ceva foloase visteriei Eforiei oraşului, se 
hotărăşte ca toți călătorii „pe jos de prin târguri, în a lor purtare prin ţară, să 
fie datori a-şi lua răvaşe de drum de la Isprăvnicii“. Hotărârea duce la trecerea 
identităţii în forma tipărită, ocârmuirea fiind datoare să alcătuiască un model 
valabil pentru toată lumea, care trebuie să le fi inspirat şi pe celelalte 
departamente locale. lată acest model: 


„POLITIA CAPITALIEI IASII 

BILETU DE DRUM 

185... în... 

Masa paşaporturilor 

NO 

Fisionimia 

Vârsta — Infăţăşito... acestui... ce voeşte a merge... cu trăsura... pe 
vade... şi 

Statul — dar după chizăşiea ce au dat... i s-au dat acest bilet pentru 
sloboda 

Faţa — mergire şi întoarcere, fiind lucrătoriu numai în sorocita vade 

Ochii — şeful Poliţiei 

Sprincenile — Director 

Părul capului (L. P.) 


Nasul — seful Mesei 
Gura 

Mustetile 

Barba 

Portul 

Colorul fetei 
Osebite semne“. 


Bineînţeles că documentul păstrează şi argumentul ordinii şi al preventiei 
săvârşirii de rele, dar „lipsa de băneşti mijloace ce au atât Eforiile, cât şi 
osebitele cutii a târgurilor“ duce la extinderea măsurii asupra întregului 
teritoriu. Răvaşele de drum şi paşapoartele primesc acum folosințe obligatorii 
şi detaliate (MAPM, I, 147-149, 511, 556). 

Făcătorii de rele nu sunt numai pe drumuri, ci chiar în mijlocul cetăţii şi 
profită de lucrurile bune făcute de Ocârmuire spre a trage foloase. Un alt 
motiv de fixare cât mai exactă a identității individului se leagă de necesitatea 
înlăturării înşelătoriilor, atât de prezente. Puterea se serveşte încă de 
comunitate pentru fixarea individului în cadrele sale rigide, fie că este vorba 
de vecinătate, fie că este vorba de o asociaţie a meseriaşilor sau slujbaşilor, fie 
că este vorba de o categorie etnică. Chezăşia este „reactivată“, iar rolul 
comunităților, mai ales rurale, sporit prin dreptul pe care îl primesc asupra 
membrilor lor. Astfel, cel greşit nu se poate întoarce acasă, după ce şi-a ispăşit 
pedeapsa, decât cu acordul satului, care se pune chezaş pentru viitorul său. 
Lăsat la voia statului, fără ancorarea lui în comunitate, greşitul poate fi dat 
afară, peste hotare. O manieră facilă de a scăpa de indezirabili. Iar anaforaua 
domnească din 14 iulie 1839 stabileşte că vagabondul este individul ce nu 
plăteşte o dare către stat, pentru care nu poate garanta nimeni, care este în 
afara unei bresle. În această reglementare, evreii par cei mai 
„reglementarisiţi“. 

Abia termină de reglementat uniformele tuturor slujbaşilor (tot un mijloc 
de recunoaştere, identificare, plasare a fiecăruia acolo unde îi este locul), ce 
numai lucru uşor nu se poate numi, şi vodă este fnstiintat că „mulţi şi feluri de 
vagabonti“ cutează „a purta sămnele uniformei statului tivile, şi sub masca 
acelora numindu-se pe sine amploiat ai Ocârmuirei, fac felurite necuviinte, cu 
care aduc şi publicului nelinişte şi Ocârmuirii nemulțumire“. Cum poate statul 
să înlăture o astfel de situație? Făcând alte uniforme? Renunţând la ele? Prin 
impunerea foilor de identitate: slujbaşul poartă uniformă, dar are şi o foaie 
care nu numai că atestă calitatea, ci conţine informaţii şi despre fizionomie: 
„tuturor adeväratilor amploiati să le sloboade bileturi arătătoare fiziognomiei 
amploiatului, locul läcuintei şi a îndatorirei ce poartă“. Actul trebuia eliberat 
în două exemplare: unul la purtător, altul, spre identificare şi control, la 
Poliţie. Se cere grabă în aplicarea măsurii, semn că numărul falşilor amploiati 


nu este de neluat în seamă (MAPM, I, 577, 27 mai 1841). 

Vagabondul este noua plagă a societăţii. Neprins niciunde, fără loc si fără 
nume, fără posibilitatea de a fi controlat, hoinărind ici şi acolo, cerşind, 
comițând diverse infracțiuni, tulbură liniştea unei populaţii stabile, lăsând în 
urmă mizerie şi dezordine. De acest vagabond se vor ocupa mai multe acte, 
întrucât „cei fără căpătâi“ devin preocuparea principală. Prinderea celor fără 
de căpătâi, întemnițarea, pedepsirea, expulzarea lor fac obiectul altor 
circulare331. 

PARTEA A TREIA 
Norodul între ,, lipicioasa sărăcie“ si ifosul rangului 


I 
Slujbe si slujbasi: de la Ocârmuire la birocratie 


Plevusca: micii boieri 


Cu meşteşug sau fără mestesug, cu stare sau fără stare, românul visează la 
boierie. Gheorghe Lazăr a arătat foarte bine cum negustorii nu reuşesc să se 
transforme într-o categorie socială aparte tocmai din cauza apetentei pentru 
ranguri332. Dar, având în vedere numărul mare de înnobilări care au loc între 
1750 şi 1858, este foarte clar că negustorii nu rămân singurii visători ai 
societății. De ce această dorință? Ce le oferă? De ce domnia se lasă implicată 
în acest proces? Înnobilarea unui cojocar nu-i oferă acestuia mare lucru din 
punct de vedere social. Devenit serdar sau pitar, el are puţine şanse să urce 
treptele ierarhiei sociale până la demnitatea de mare ban sau cel putin de mare 
serdar, acolo unde se află cu adevărat puterea, veniturile, orgoliile. Ajuns 
serdar, cojocarul de ieri n-are nici o şansă să-şi mărite fiica după un 
Brâncoveanu sau un Bălăceanu; nici să o aibă de noră pe fiica unui Balş sau 
Rosetti-Roznovanu. În plus, pentru a dobândi titlul de serdar, cojocarul 
trebuie să plătească o taxă destul de consistentă către domnul ce numai astfel 
îşi revarsă bunăvoința asupra neamului. Taxa nu este chiar de neglijat în 
economia unei familii333. Această taxă îi împinge pe domni să acorde ranguri 
oricui este dispus să le cumpere. Vodă Mavrogheni se numără printre aceşti 
domni şi „boeriia cu sila pe cei ce afla că au ceva bani; le trimitea caftane şi 
cărți domneşti cu ciohodari, şi ori pe unde îi afla îi înbrăca şi le lua bani“. Se 
pare că printre cei astfel cäftäniti se află şi „negustori“ ce tin mai mult la banii 
lor decât la caftanul lui vodă. Dar cum vodă este interesat mai mult de bani, 
decât de voința supușilor, îi boiereşte şi fără de voie: „iar care nu să supunea 
şi nu primiia, îi ducea arnäutii la nazâru si la Dărviş aga, cari era caimacami, 
şi-i punea la grosul vartei, în putoare; şi aşa nevrând, primiia caftanele de 
pânză şi da la bani“334. Astfel, de la băcani la țărani înstăriți, de la indivizi 
merituoşi la cei mai putin merituoşi, românii au devenit boieri cu caftan. S-au 
acordat peste o mie de titluri. În urma plângerii marilor boieri, şi nu a celor 
cäftäniti, a fost nevoie de intervenţia sultanului ca să fie anulate335. 

Domniile pământene constituie o altă etapă în vânzarea fără seamă a 


titlurilor. Potrivit consulului austriac Wallenburg, Ioniță Sandu Sturdza 
distribuie într-o singură zi nu mai puţin de 390 de pitace. Cine sunt cei 
boieriti? După „Condica boierilor făcuţi în vremea Măriei Sale loan Sandu 
Sturdza vv. începându-se de la nov 1822“, au fost înaintați sau confirmaţi în 
rang 354 de boieri şi fnnobilati 497. Istoricul Gheorghe Platon constată că cei 
înaintați aparțin „stării de jos“ şi exemplul cel mai concludent îl constituie cei 
doi psalti ai Mitropoliei, deveniți prin pitac domnesc unul comis, şi celălalt 
pitar336. Cei ridicați „din proşti“ (C. Sion) sunt destui, unii cu moşii, alţii 
fără. Această inflaţie este aspru criticată de contemporani, printre ei 
numărându-se şi Constantin Sion, care-l acuză pe Ioniță Sandu Sturdza că „au 
început a täväli boieriile“, iar pe vodă Mihail Sturdza că „au batjocorit si au 
făcut de râs boieriile şi noblețea tärii“337. Mihail Sturdza a reuşit să se 
impună şi să atragă simpatia boierilor mari tocmai datorită criticii sale acerbe 
cu privire la politica de înnobilare practicată de predecesorul său. Însă, odată 
ajuns pe tron, nu s-a putut opri să nu reia vânzarea rangurilor, pe care le-a 
oferit fie pentru bani, fie drept recompense pentru diferite servicii sau „ca să 
câştige domnul majoritatea glasurilor l-au făcut sardar“ la alegerea deputaţilor 
pentru Adunarea Obsteascä338. 

Grigore vodă Ghica (1849-1853, 1854-1856) foloseşte aceleaşi „decrete“ 
de boierie pentru a „cumpăra“ bunăvoința populaţiei față de proiectul de 
unire, oferind, ca recompensă, celor ce încă aveau dubii, un rang. „Pe lângă 
alte nebunii, îi mai venisă în cap să unească pe moldoveni cu munteni, să facă 
crăiie şi capitală nout“, notează Constantin Sion, oferindu-ne detalii cu privire 
la procedură: „ca să dobândească în faţa lumii că doresc toţi moldovenii a să 
înnoda, au trimes pe la toate ţinuturile apostoli cu hârtii, ca să le iscălească şi 
care n-ar vré să iscălească, să le deie decrete de boierii, pe care cu 
gemandanili le-au purtat prin ţară si cu ochii închişi le-au împărţit în dreapta 
şi în stânga“339. De la „geamandanul“ lui Ghica, „pitacele“ boiereşti coboară 
şi mai mult în derizoriu sub caimacamul Vogoride. Este deja 1858, marii 
boieri din adunarea ad-hoc renuntaserä la ranguri, dar acestea continuă să-i 
atragă pe unii şi pot fi procurate de la debitele de tutun, ca oricare altă 
marfă340. 

Am văzut cum personaje diverse, unele cât se poate de obscure, se 
grăbesc să obţină un titlu, oricât de mic. De ce o fac? Ce presupune deținerea 
unui pitac? Ce le aduce, în afară de o cheltuială, urmare a taxei? Pitacul 
înlocuieşte competența? Este echivalentul unui certificat sau al unui 
calificativ? Ce putea să mai ofere, mai mult decât un suvenir, acum când cine 
nu dorea nu-l avea? „Protecţia“ pare a fi răspunsul magic. Boierit, cojocarul 
de altădată se află la adăpost de abuzurile semenilor săi. Apoi, cojocarul 
devenit serdar se poate descurca mai bine în afacerile sale cu patalamaua de 
înnobilat, uşile se deschid mai repede, privilegiile, puţine dar existente, îi aduc 
ceva înlesniri, fără a mai vorbi şi de prestigiul şi mândria asociate rangului, 


oricât de mic ar fi fost341. Iată-l pe grecul Neculai Cucule, venit cu 
negutätorie pe la 1832, care, zece ani mai târziu, îşi cumpără un decret de 
paharnic, „ca să fie apărat de bir şi bice, şi să-i şi zică la cafine «arhon 
paharnite»“, sau pe Călin Kirilovici, croitor bulgar, care, „văzând că darea 
patentei pe fiecare cifert să încarcă, pentru că mulți din patentari pe toată ziua 
să boierea, unii murea şi alţii fugea, au hotărât să piardă din capital una sută 
cincizeci galbini, şi aşa cu aciia ş-au cumpărat un decret de sărdărie şi acum 
zice bogdaproste domnului Mihai că, pe lîngă că au scăpat de bir, apoi s-au 
făcut şi cucon, nu numai el, ce încă şi copiii şi bäcälita lui se numeşte cuconita 
Măricuţa“ 342. Dincolo de ironie şi malitiozitate, Constantin Sion observă 
aviditatea de recunoaştere socială a acestei categorii. 

Un alt răspuns ține de mitul fmbogätirii rapide, prin comiterea de abuzuri, 
în spatele unei haine de dregător. Marele logofăt Dinicu Golescu oferă o 
radiografie lucidă a felului în care este privită „necesitatea“ detinerii unei 
slujbe în aparatul de stat. Dacă vodă vinde dregătoriile cele mari, dregătorii 
cei mari vând slujbele cele mici. Termenul de „vânzare“ nu este deloc 
impropriu, orice serviciu capătă un pret, fie că acest pret se reflectă în bani, în 
bunăvoință sau într-o răsplată pentru anumite servicii. Înainte de a-şi căftăni 
neamurile, slugile şi clienţii, marii dregători se întrec în a face negot cu 
ranguri şi mici dregătorii: „un boier, ce lua spătăriia, băga în casă-i o mare 
sumă, vânzând poll]covnicii, căpitănii şi alte asemenea iraturi, care, ca nişte 
speculanti negutätori“, iar un vistier, ajuns în scaun, vinde „isprăvnicii, 
sameşii, până şi zapcilicuri“. Boierul trebuie să recupereze într-un fel banii pe 
care i-a plătit pentru propria slujbă. Negutätoria slujbelor este încurajată de 
schimbarea lor anuală şi de practica vânzării lor „de la cea dântâi treaptă, până 
la cea mai din urmă“. Recuperarea sumei include abuzuri inerente, „căci 
cumpărătorii, polcovnicii Craiovii, armaşii, polcovnicii Cernetului, tretii 
Divanului Craiovii, izbăşia Divanului, toți vătaşii de plaiuri, toți condicarii, 
toate judecătoriile, toţi polllcovnicii şi căpitanii, toți calemgiii şi sameşul 
visteriii, isprävniciile, samesiile şi zapcilicurile, dorobontia, ceusiia, 
polcovniciile, toate vânzându-se zic, cine poate zice că cumpărătorii nu iau 
din toată ţara, pe tot anul, o sumă foarte mare şi fără dreptate“. În toată lumea, 
spune Golescu, care are în minte modelul vienez, un slujbaş este răsplătit cu 
leafa sau, pentru vreo „deosebită slujbă“, este cinstit şi înnobilat. Mai mult, 
ascensiunea nu este întâmplătoare, ci respectă competenţa, practica şi 
experiența acumulate din treaptă în treaptă. Dar, pe la noi, ajung în slujbe 
multi ce nu ştiu nici măcar „carte românească“, darmite pravila țării sau cum 
ar trebui redactată o anafora343. lată motive suficiente pentru ca un „pohtitor“ 
cu ceva cheag să nu aibă de ce să-şi dorească a învăța arta meşteşugului când 
poate să se chivernisească foarte bine cu o slujbulitä de zapciu pe plaiurile 
Sabarului. Nu cere ştiinţă de carte, nu implică responsabilitate, nici muncă 
prea grea, ci doar noroc şi privilegii de drept sau atribuite, că doar braţul scurt 


al dreptăţii n-ajunge nici până pe plaiurile Focsanilor. 


În umbra puterii: slugile boiereşti şi clientelismul 


„Gardul fără proptele nicicum poate sta, 
iar cel cu proptele niciodată piere.“ 


Iordache Golescu344 


Boierii îşi creează o rețea clientelară de care se folosesc ori de câte ori au 
nevoie. Nu se poate spune că este o relație unilaterală, ci că atât stăpânul, cât 
şi supusul se implică activ. Supusul are nevoie de protecție şi sprijin, stăpânul 
are nevoie de ajutor şi un grup cât mai mare care să-i susțină şi să-i propage 
măreţia, prestigiul, renumele. În jurul unui centru de putere şi influenţă roiesc 
personaje diferite — rude sărace, amici, slugi — care îşi oferă serviciile, 
obedientele, lingusirile şi aşteaptă o răsplată sub diferite forme. Boierul, pe 
moşia sa sau în conacul de la oraş, este înconjurat de un număr important de 
astfel de „clienți“. Numărul acestora se stabileşte în funcție de statutul social, 
bogăţia, prestigiul, influenţa deținute de boier. La rândul său, boierul se află în 
sfera altor relaţii clientelare. Dar, dacă la vârful ierarhiei sociale rudenia 
deține ponderea principală în construirea unui grup de solidaritate, cu cât se 
coboară spre bază schimbul de servicii, recunoaşterea şi respectarea autorităţii 
celui mai puternic devin dominante. Rudele prea sărace pentru a servi de 
motor în ascensiunea socială se inserează totuşi în aceste rețele, dar în 
„calitate“ de ,profitoare“ şi susținătoare ale acestora. Rudenia îşi are 
importanţa sa, dar în astfel de rețele acceptarea dominaţiei şi necesitatea 
supunerii sunt esenţiale. Acceptarea unui „minimum de supunere“, remarcă 
Max Weber, include un „interes“, fie că este vorba de un interes material, 
afectiv sau „ideal“345. lar această docilitate îşi găseşte explicațiile în 
„rațiunea de oportunitate, impusă de interesele materiale particulare, acceptată 
ca inevitabilă de indivizi sau de grupuri întregi, din cauza slăbiciunii şi 
neputinței lor“346. Aşadar, slăbiciunea şi cutuma legitimează existența unui 
astfel de raport de dominație regăsit destul de des în societatea românească şi 
transgresând modernitatea, aşa cum vom vedea. 

Pentru a funcţiona, curtea boierească (ca şi curtea domnească) are nevoie 
de servitori şi slujbaşi. Boierul îi recrutează din rândul țăranilor săi (sau din 
rândul robilor ţigani) mai ales când atribuţiile lor se restrâng strict la serviciul 
domestic, unde nu au nevoie de „specializare“ sau de „competenţe“. Dar, pe 
măsură ce curtea boierească se măreşte, iar economia conacului cere logofeti 
sau vornici, recrutarea nu se mai face din masa supuşilor direcţi, ci din rândul 
micilor boieri sau al tuturor celor care posedă „arta“ de a citi şi a scrie. Într-o 
epocă în care alfabetizarea este atât de putin răspândită, a citi şi a scrie 


constituie elemente importante de recomandare. Boierii cer deseori semenilor 
lor „recomandarea“ unor persoane care să fie posesoarele unei oarecare 
„educaţii“. Dar, ca elemente la fel de importante, se adaugă acceptarea 
supunerii, fidelitatea, respectul, onestitatea. Acestea sunt şi calitățile pe care le 
are în vedere Sion când povesteşte cum şi-au început cariera frații Negruzzi. 
Logofătul Constantin Balş Ciuntu îi cere vecinului şi finului său, banul Toma 
Stamatin, „să-i găsească doi băieți de boiernaşi curätei şi cuminţi“ pe care să-i 
folosească în treburile gospodăriei de la Trifesti, reşedinţa boierului. Acesta 
nu alege la voia întâmplării, ci îl ştie pe Negrut tatăl „ca megieş şi om de 
treabă“. Astfel, alegerea se opreşte asupra celor doi băieți, cu ceva ştiinţă de 
carte („ca copii de mazâl ei ştiau carte“), muncitori şi ascultători, pe care 
logofătul Balş îi trece imediat în serviciul domestic: „pe Dinu l-au făcut 
cafegiiu, şi pe Gheorghe sofragiu“. Nu scapă însă din vedere „procopseala“ 
lor: „totodată le-a hotărât să înveţe bine a scrie şi i-au dat în seama vătavului 
de curte, să aibă îngrijire pentru ei a ceti şi a scrie în toată ziua“. Este o 
investiţie pe care logofătul o va recupera în timp; cei doi frați se dovedesc 
ascultători, harnici şi utili. În doi-trei ani, Dinu este suficient de şcolit pentru a 
deveni logofăt, iar Gheorghe obține încrederea stăpânului pentru a fi chilnaş. 
Ceilalţi frați, rămaşi acasă, beneficiază şi ei de reuşita celor mari. Odată 
construită o carieră de succes, ei se alătură grupului clientelar, intră sub 
protecţia stăpânului — „apoi şi-au adus şi pe ceilalți doi frați mai mici, ce erau 
acasă, Manolachi şi Enachi“ — şi, dovedind aceeaşi obedientä şi cumpătare, şi- 
au făcut „mare stare“347. Reţeta urmată de frații Negruzzi este una de succes, 
regăsită deseori în epocă. Pentru a face stare şi carieră, fiul de boiernaş nu are 
nevoie de cine ştie ce calităţi, ci doar de un patron puternic şi de un minimum 
de voinţă în acceptarea autorităţii celuilalt. Această rețea de „dominație 
tradițională“ stabileşte natura raporturilor dintre „stăpân“ şi „servitorii săi 
personali“, care sunt totodată „supuşi“348. Slugile sau slujbaşii nu se supun 
unor regulamente, ci unei persoane: stăpânul. În interiorul acestei rețele 
clientelare există diferite ierarhii de servicii prestate către stăpân şi 
recompensate în funcție de importanță. Beneficiile depind atât de calitatea 
serviciilor, cât şi de calitatea prestatorului. Până către începutul secolului al 
XIX-lea, stăpânul îşi plăteşte slugile mai ales în natură, cu alte cuvinte le 
asigură hrana, îmbrăcămintea, încălțămintea, un acoperiş, protecție. Aceştia 
trăiesc şi mor în curtea stăpânului. Unii dintre ei sunt răsplătiți la moartea 
stăpânului cu părți de moşie sau locuri de casă, cu haine sau alte bunuri care 
să le asigure traiul la bătrânețe. 

Slujbaşii dintr-o altă categorie primesc, pe lângă aceste „beneficii“ în 
natură, simbrie şi o serie de favoruri menite a le asigura ascensiunea socială. 
Ei îşi transferă „competențele“ spre sfera nondomestică a activităţii 
domeniului boieresc, fiind mai legați de administrație decât de prestarea unor 
servicii. ,Competentele“, în care zelul şi fidelitatea deţin prioritatea, sunt 


răsplătite cu diferite favoruri: ridicarea în slujbă fiind cel mai important favor. 
„Curăţel şi cuminte“ par a fi calităţile ce-l fac pe un slujbaş să capete atenţia, 
protecţia, favorurile stăpânului. Fiind „mai deştept“, răzeşul Savin Florescu, 
din ţinutul Fălciului, este ridicat la rangul de stolnic, prin mijlocirea boierului 
Şerban Negel, şi-l răsplăteşte prin recomandarea către boierul Mihai Sturdza, 
care-l ia slugă în casă. Procopie Florescu, dovedindu-se „bun şi cuminte“, este 
ridicat la grad de secretar şi boierit în mai multe rânduri când stăpânu-său 
ajunge domn şi are grijă şi de cariera supusului349. Vodă Sturdza îi 
răsplăteşte astfel fidelitatea, „competențele“ şi îndelungata activitate într-o 
slujbă în aparatul administrativ al statului350. 

„Slujba dreaptă şi credincioasă“ este o a doua calitate care rezumă 
onestitatea şi fidelitatea. Adesea, termenii sunt destul de vagi şi ascund, la 
urma urmei, arbitrarul şi voința stăpânului în promovarea unui slujbaş. 
Boierul răsplăteşte aceste „calităţi“ ori de câte ori are ocazia. Clientul caută 
protecţia, acceptă supunerea, încearcă să se facă remarcat, cere ajutorul, se 
„îndatorează“ şi-şi serveşte stăpânul chiar şi atunci când nu-i mai este 
subordonat direct. Boierimea scăpătată reprezintă masa din care un boier îşi 
recrutează slujbaşii cu ajutorul cărora îşi propagă autoritatea şi faima. Printre 
aceştia se află şi alte personaje provenite din rândul preoților, al 
meşteşugarilor sau negustorilor (mult mai puţini la număr). Toţi ştiu că numai 
protecţia şi acceptarea obedientei le pot asigura o „carieră“, relativ uşor de 
construit şi o serie întreagă de alte beneficii şi privilegii. Sub pălăria unui 
stăpân puternic şi influent, viaţa e mult mai uşoară, chiar dacă îngrădeşte întru 
câtva personalitatea şi libertatea. Şi, până la urmă, de ce ar avea nevoie de 
atâta slobozenie sau personalitate, când accesul la putere şi la dregătoriile 
înalte este deja stabilit, iar bunăstarea contează mult mai mult. Prin susţinerea 
supusului, boierul îşi asigură nu numai prestigiul, ci şi serviciile celui 
promovat. Promovarea nu are nici o legătură cu o „pregătire“ a slujbaşului 
(adesea ajuns într-o slujbă total diferită de cea pe care o ocupase până atunci), 
căci un slujbaş domestic nu are nici o fărâmă de formare profesională, ci îşi 
datorează poziția mai degrabă unui favor şi unei nevoi a stăpânului. Acesta 
are nevoie de un om de încredere într-o anume slujbă şi îşi asigură informaţia 
şi celelalte beneficii materiale sau simbolice ale slujbei prin numirea unui om 
de încredere. Astfel, marii boieri ajung să deţină monopolul numirilor în 
slujbele inferioare şi să-şi asume o parte din profitul acestora. Acelaşi lucru 
poate fi observat şi la nivel local, unde boierii înstăriți din provincie îşi 
construiesc rețele clientelare de putere. Cu cât sistemul administrativ creşte, 
cu atât se înmulțesc slujbele. Veniturile nu presupun numai simpla deţinere a 
unei importante dregătorii, ci şi popularea întregului aparat cu oameni loiali, 
datori şi dependenţi. Ajuns în fruntea unui departament, dregătorul-ministru 
este însoţit de întreaga sa clientelă. Marele hatman al Moldovei, Teodor Balş, 
răsplăteşte serviciile subalternilor; boiernaşi şi oameni boieriti, prin influența 


lui îl urmează când la putere, când în opoziţie. O excentricitate a acestui boier 
dovedeşte familiaritatea cu cei care îl slujesc: îi primeşte în fiecare dimineaţă 
„pe scaunul lui cu bortă“ (adică pe umblătoare) în lungi sedinte351. Un alt 
mare hatman, Anastasie Başotă, se comportă cât se poate de legitim când, 
numit şef al Ministerului Lucrărilor Publice, populează întregul departament 
cu oameni ce până mai ieri slujiseră în curtea conacului: în fruntea unei secții 
se află vechilul său Costescu (acesta iscăleşte: „le bano Costesco, chef de la 
section“), iar avocatul său lancu Drăghici şi Evdochim lanov, slujbaş la 
Pomârla, primesc slujbe în cancelarie. Lor li se adaugă alţi clienți, cunoscuţi 
ca apropiați ai noului ministru, numiţi în diferite slujbe şi blocând astfel 
accesul altor ,protejati“352. Această „desfăşurare de trupe“ pe faţă stârneşte 
nemulțumirea celorlalți competitori. Printre ei un alt mare împătimit al 
dregătoriilor, beizadeaua Nicolae Suţu, care îi contestă marelui hatman orice 
abilitate şi cunoştinţe. Sion dezvăluie că beizadeaua nu este străin de practica 
vremii, dimpotrivă, ştie să-şi creeze o largă clientelă (şi să-şi sporească 
averea), „boierind“ şi oferind slujbe tuturor acolitilor, graţie influenței 
deținute pe lângă vodă: „mulțime de boieri au făcut din mazili, şi din 
negutätori patentari; mulțime de ispravnici, prezidenti pe la judecătorii, 
cilenuri şi-n Divanuri au făcut şi le-au luat bani“353. Neamul Balş a „boierit“ 
şi năşit pe foarte multi. Pe primul loc în Arhondologia lui Sion se află 
Constantin Balş Ciuntu, care-şi ridică multe din slugile sale la ranguri şi 
mijloceşte pentru introducerea lor în diverse slujbulite prin cancelariile 
dregătoriilor sau departamentelor354. În „clasamentul“ lui Sion urmează 
Rosetteştii, Sturdzeştii, Ghiculeştii, Catargii, nici un mare boier al timpului nu 
pierde ocazia de a-şi promova slugile. Alţii îşi răsplătesc slugile pentru 
servicii mai putin „publice“, pe listă aflându-se mijlocitorii (,pezevenghe“) 
pentru relaţiile amoroase ale stăpânilor, amante, femei „frumoase“ sau doar 
„rele de muscă“, care contribuie din plin la ridicarea soţilor sau fiilor, lăsându- 
se „netezite“ de diverşi boieri. Lista se întregeşte cu bucătari, amanți 
(homosexuali), sau, cum spune Sion, cu malitiozitate, şi un măgar de ar fi vrut 
ar fi putut deveni „logofăt mare, numai bani să dea“ ori să ofere alte 
servicii355. 

Urcă boierul, urcă şi sluga. Cade boierul, cade şi sluga şi intră în 
„hibernare“ până când stăpânul capătă o slujbă importantă. Dar chiar şi în 
această perioadă şanse să se procopsească şi să se chivernisească tot există. 
Pierderea unei dregătorii nu înseamnă neapărat ocuparea ei de către un rival al 
stăpânului. Dacă stăpânul are timp şi bani să aştepte, sluga nu-şi permite 
întotdeauna să facă acest lucru. Cere ajutor, marele boier are oricând o relație, 
un alt tovarăş care îi este dator, deține destulă influență ori putere ca să poată 
interveni pentru o „slujbuliță“ cât de mică în marele aparat administrativ al 
statului. Ion Ghica redă cu mult umor rotirea slujbaşilor în funcție de 
hatârurile prietenilor, iar slugerul Chiriac şi pitarul Matache reprezintă 


emblema acestor intervenții atât de necesare în susținerea clientilor356. 

La rândul său, scăpătatul caută protecţie. Această căutare este cel mai 
uşor reperabilă la nivelul rețelelor de rudenie spirituală. Boierii îşi fac 
„pomană“ botezând şi cununând pe oricine le-o cere. Cumetriile se tes la toate 
nivelurile, iar cel scăpătat încearcă, şi deseori reuşeşte, să obțină mai mult 
decât un dar simbolic în momentul ceremoniei. „Nu era casă boierească unde 
să nu se boteze, peste an, cinci-şase copii ai celor ce-i rugau“, povesteşte 
Dumitru Papazoglu, notând imediat şi „interesul“ acestei practici: „şi aceasta 
ca să-i facă fini şi să-i ataşeze la casa lor“. Băieţii sunt trimişi la şcoli şi apoi 
„procopsiţi“ ca oameni de casă, fetele sunt măritate cu oamenii din curte, 
„procopsiţi“ „cu slujbe şi caftane“357. Fenomenul surprins de Dumitru 
Papazoglu este real, chiar dacă de beneficiile sale nu au parte toţi săracii 
botezați şi cununati de un boier358. 

De reținut este că săracul caută această protecţie şi se mândreşte cu ea 
când ajunge în sfera de influență a unui mare boier. Are pretenția de a fi 
susținut de „naş“ în virtutea relaţiilor de rudenie spirituale create. O spune 
Grigore Andronescu. Serdarul are o carieră aparte ce poate exemplifica foarte 
bine această nevoie de protecție şi acceptare de a trăi în umbra unui stăpân. 

Andronescu nu este decât la a doua generaţie de fnnobilati. Bunicul său, 
popa Andronie, este protopop şi referendar în mahalaua Popescului, fiul 
preotului Mănăilă. Abia tatăl, Şerban, intră în cinul dregătoriilor şi urcă până 
la rangul de vel stolnic. În construirea carierei sale, stolnicul Şerban ştie să 
speculeze relaţiile cu boierii importanţi ai vremii, dacă ar fi să privim numai la 
ultima căsătorie: soţie îi este Frusina, fiica biv vel slugerului Teodosie Tigara, 
naş de cununie îl are pe biv vel spătarul Costache, iar nunta se face în casa biv 
vel vistierului loan Damari359. Călcând pe urmele tatălui, Grigore se „lasă“ 
cununat de marele ban Manoil Băleanu, cu speranța certă că o astfel de 
protecţie îi va fi de ajutor în avansarea socială. Dezamăgirea a fost destul de 
mare, întrucât marele ban nu s-a grăbit să-şi ajute protejatul, aşa cum acesta 
gândea că ar fi fost drept. La moartea naşului notează cu năduf: „acest boier 
m-au cununat şi m-au ajutat câteodată, dar prea putin“360. Adevăratul 
protector se dovedeşte a fi un alt mare ban, Grigore Brâncoveanu, care 
lucrează cu sârg la procopseala favoritului: „acest boier m-au aşăzat în 
calemul jălbilor visterii, m-au făcut sărdar, mi-au dat îndată scutei cinului şi 
m'au iubit cât au trăit, fără a-i sluji macar o sticlă de apă, m-au miluit cu 
acestea“. Şi urmează temenelele recunostintei celui mic şi îndatorat: „şi eu, şi 
copiii miei sunt dator a cinsti slăvită casă a lui şi a-i fi fierbinte rugător către 
milostivul Dumnezeu pentru iertarea păcatelor şi viiaţă a cocoani 
dumisale“361. Obsesia de a fi în permanenţă în umbra cuiva, gândul că numai 
aşa se poate supraviețui îl domină. Când, într-o zi, luleaua i se aprinde mai 
mult decât trebuie, Andronescu se duce cu gândul imediat la faptul că flacăra 
n-ar fi nimic altceva decât „vreo vorbă de om mare pentru mine“. Se pune pe 


aşteptat şi promite că va nota: „să vedem ce-o să fie si voi semna“. N-a fost să 
fie, mai ales într-o epocă în care are nevoie de protecţie şi o caută peste tot. El 
ştie s-o caute, fiul lui îi dă cu piciorul, deşi acest noroc chior dă peste el. Fiul 
lui, Grigore, nu ştie să fie la locul potrivit pe vremea înăbuşirii räzmeritei de 
la Brăila, ci „din nenorocire-i“ umblă tot aiurea „pă drum“ şi nu capătă „cinul 
de ofițer“, oferit de vodă drept recompensă participanţilor. „Noroc“ pe care îl 
invidiază şi atunci când crede că alţii au beneficiat din plin de el, chiar dacă îi 
sunt prieteni. Când moare „dulcele prieten Manolache Ralea stolnic“ nu se 
poate abtine să nu-şi exprime invidia, deşi regretă moartea. „Noroc au avut 
mai frumos decât al mieu în câştiguri de cin şi bani“, care nu i s-ar fi cuvenit, 
dacă ţinem cont că nu avea cine ştie ce „cunoştinţe de slujbe“362. 


O slujbă cât de mică... da” la stăpânire să fie: despre birocratie 
şi functionarism 


Regulamentele Organice creează o puzderie de slujbe si slujbulite, de 
cancelarii şi departamente. Această „birocraţie“ ar trebui să fie construită în 
jurul a şase elemente, dacă folosim clasificarea propusă de Max Weber, 
pentru a fi şi eficientă: specializare, ierarhizarea departamentelor, reguli şi 
regulamente, competenţe tehnice, impersonalitate, comunicare scrisă363. Nu 
toate aceste elemente vor fi regăsite la prima noastră birocratie sau cel putin 
nu în forma propusă de Max Weber. Dar această formă ne va fi utilă în 
structurarea şi depistarea schimbărilor necesare unor alte forme instituționale. 

Fiecare departament, fiecare minister, fiecare cancelarie, fiecare tribunal, 
orice instituție locală, toate sunt populate de contopisti, arhivari, logofeti, 
avocaţi, procurori, aprozi, scriitori, „reghistratori“, „şefi de mese“, casieri, 
cileni, supraveghetori, ispravnici cu diferite grade de specializare, secretari, 
pedagogi, vătafi, căpitani, comisari, „îngrijitori“ (slujbaşi orânduiti cu 
îngrijirea odăilor“), rândaşi etc. Departamentele sunt organizate pe criteriul 
„specializării“, fiecare având atribuţii specifice. Pe măsură ce modernitatea 
avansează, birocraţia creşte şi se specializează. Deja, în 20 august 1837, 
secretarul statului, Constantin Cantacuzino, trimitea Adunării Obşteşti un 
proiect „pentru adäogirea de amploiati ce este trebuintä a se face la cantelaria 
Secretariatului Statului“, argumentând că „masa jelbilor“ a ajuns la „atâta 
înpoverare încât nu se poate birui numai de stolnacealnicul şi pomojnicul 
său“. Urmând modelul, şi nou înființatul departament al cenzurii cere mai 
multi amploiati, strigând că „îndeletnicirile sale sunt „multe şi „grele“, „din 
pricină că şi gazetele s-au înmulţit, în număr de patru deocamdată, şi tipografii 
s-au întocmit cinci, şi literatura naţională mergând spre sporirea 
manuscriptelor se înmulțesc“. Fireşte că toate acestea trebuie „cercetate şi 
întoarse la vreme autorilor“. Dar, mai presus de toate, cartea străină vine 


necontenit şi în cantitate mare, mult prea mare pentru un singur cenzor. Pentru 
toate acestea, departamentul are nevoie de un stolnacealnic „cu cuvenita 
ştiinţă de limbi străine“ şi de un scriitor etc. (APR, VIII, 383-385). 

Pentru recrutarea slujbaşilor publici se introduc câteva criterii care ar 
putea presupune o oarecare „specializare“, dacă privim slujbele create şi 
lefurile aferente. Ei trebuie să aibă „însuşirile cersute pentru dregătoriile ce li 
se vor încredința“ (APR, VIII, 236); aşadar, un „casier“ ar presupune o 
formaţie în ştiinţe economice, un „procuror“, o formaţie juridică, un logofăt, o 
bună caligrafie, dar şi o cultură a scrisului. Toate acestea nu sunt prevăzute ca 
atare, ci doar se cere absolvirea unei şcoli publice pentru intrarea în slujba de 
contopist sau scriitor, iar de acolo începe promovarea364. Pentru avansare 
este nevoie de „practică“, de stagii de trei sau patru ani, de „buna purtare“ 
dovedită365. Prin lege, slujbaşului i se trasează un domeniu de „competenţe“ 
şi o leafă fixă în funcţie de poziţia ocupată în ierarhie: prezidentul divanului 
de comerţ are 2 000 de lei pe lună, primul cilen 1 200 de lei, iar al doilea cilen 
doar 800 de lei. Slujbele mai mici sunt şi ele departajate de venituri: un casier 
are acelaşi venit ca şi un „reghistrator“, 300 de lei pe lună, un scriitor doar 
150, în timp ce un rândaş primeşte doar 60 de lei (RO, 89-119). 
Regulamentele şi regulile de funcționare se rezumă doar la „buna purtare“; 
aceasta presupune cinste şi bun comportament pentru care slujbaşul depune 
jurământ366. Iată jurământul: „Jur în numele Prea Sfintei Troite să slujesc la 
slujba ce mi s-au încredințat cu râvnă, cu credinţă şi cu dreptate, fără de a mă 
abate de la datoriile prescrise, precum şi de a păzi pravilile şi de a respecta 
instituțiile patriei mele“ (RO, 328). Pentru a se deosebi de ceilalți, toți 
dregătorii civili ar trebui să poarte o uniformă, diferențiată de apartenența la 
un departament, dar si de poziţia socială: cu rang sau fără rang367. Anaforaua 
Sfatului Ocârmuitor, din 22 ianuarie 1835, împarte slujbasii pe litere, clasuri, 
postavuri, catifele, culori — negru, violet (doctorii şi academicienii), roşu 
(boierii) —, pălării în trei colţuri, şepci, bumbi, cocarde, petlite etc. (MAPM, I, 
571-576). 

Toţi „dregătorii politiceşti şi milităreşti“ sunt răspunzători „pentru 
datoriile atingătoare de dregătoriile lor“. Cei „mari“ se află în directa 
răspundere a Obicinuitei Adunări, datoare să raporteze domnului cu privire la 
orice „necuviință“ (ROM, 151). Märuntii slujbaşi se află sub supravegherea 
directorului de departament, obligat să urmărească punerea în aplicare a 
sarcinilor şi să sanctioneze „amploiaţii“ care „se îndeletnicesc cu molătate“ în 
îndeplinirea atribuţiilor sau se „abat“ spre lucruri mai putin importante. El 
trebuie să-şi avertizeze superiorul „prin graiu“ şi pentru „pricini mici“ şi în 
scris pentru „pricini deosebite“, având în vedere necesitatea impunerii de 
„măsuri cuviincioase“. La rândul său, este tras la răspundere pentru „scăpări 
din vedere“, „neorânduieli şi abuzuri urmate la departament“ (RO, 172-173). 

Faţă de funcţionarul onest şi obedient, stăpânirea se îndatorează cu plata 


unei pensii: „stăpânirea socoteşte drept a sa osebitä datorie a răsplăti slujbele 
ce să fac statului, când folosinţa şi îndelungarea lor ca o asemenea mărturisire 
de recunoştinţă“. Astfel, toți cei care „au slujit patriei lor au dreptul a li se 
cunoaşte slujbele din partea stăpânirii şi pot, după felul şi vremea slujbei, să 
ceară răsplată“. Se creează un fond de pensii pentru toţi cei care au slujit „cu 
cinste“ cel putin „în curgere de opt ani“. Pensia se calculează în funcție de 
vechime: pentru opt ani, beneficiarul are dreptul de a pretinde „a treia parte 
din leafa ce primea în cea din urmă slujbă“; pentru 16 ani, pensia creşte la 
„două părţi“, iar pentru 24 de ani are dreptul la întreaga leafă. Fiecare an de 
slujbă trebuie dovedit cu documente vrednice de credință. „Beteşugul“, 
căpătat în timpul slujbei şi pricinuit de slujbă şi din cauza căruia slujbaşul este 
nevoit să se retragă, se „despăgubeşte“ cu pensia aferentă vechimii. Aceeaşi 
pensie îi revine văduvei, dacă vremurile aduc moartea slujbaşului. Cumulul 
pensiei cu leafa este interzis, pensionarul rămas în slujbă poate fi răsplătit cu 
„vreun dar“ sau „alt semnu de cinstire“. Pensiile se acordă doar slujbaşilor 
publici, nu şi celor aflați în serviciul personal şi privat al domnului 368. 

Regulamentele Organice schiteazä atât profilul unei administrații 
birocratice, cât şi pe cel al funcţionarului care urma să slujească patria. Aceste 
contururi se vor dezvolta an de an printr-o serie de legi, menite a răspunde 
necesităților, la acel moment încă neprevăzute. De exemplu, la 12 iulie 1845, 
răspunzând unei propuneri a domnului, Sfatul Administrativ Extraordinar se 
ocupă de „regularea şi completarea slujbaşilor poliţiei din capitală“, analizând 
şi dezbătând proiectul prezentat de şeful poliţiei (RO, 643). 

Slujbele la stat, cu micile lor avantaje, vor deveni lucrul cel mai dorit de 
orice român369. Marii dregători sunt deţinătorii de drept ai monopolului 
slujbelor mărunte, iar ei, datorită persistentei raporturilor de putere şi 
dependență cu norodul, vor face regulile jocului birocratic. Până la urmă, o 
slujbă la stat înseamnă o minimă ştiinţă de carte, un loc cäldut într-un 
departament, efort minim pentru un salariu minim, dar o pensie pentru văduvă 
sau copii. Este calea cea mai sigură nu spre îmbogăţire, ci spre supraviețuire. 
Or, multi dintre românii acelei epoci nu-şi propun să se îmbogăţească, ci doar 
să supravieţuiască. Într-o societate cu ierarhii bine stabilite, saltul dintr-o 
categorie în alta nu se poate face uşor sau peste noapte. Trecerea de la sărăcie 
la bunăstare (nu bogăţie) este posibilă, dar acceptând valorile sistemului. 

În capitolul precedent ne-am oprit asupra primei părți din mărturia lui 
Gheorghe Sion cu privire la ocuparea marilor dregătorii de către familiile 
importante. În partea a doua a mărturiei, Sion vorbeşte şi despre maniera de 
atribuire a slujbelor mărunte: „Familiile de mâna a doua, precum Dräghicesti, 
Pogori, Greceni, Coroi, Gänesti, Sionesti, Negrutesti, Cazimireşti, Cuzesti, 
aveau drept să aspire la posturi de mâna a doua, precum casieri, membri de 
tribunale, directori sau capi de secțiuni prin departamente; numai dacă aveau 
legături cu familiile cele mari, sau se impuneau prin capacități marcante, 


ajungeau la funcţii cu cele mari; iar la arhontologie urcau de la pitar până la 
spătar.“370 Spusele lui Sion sunt confirmate de analiza oferită în prima parte 
a acestui capitol. Slujbele se obţin şi se menţin cu ajutorul protecţiei si al 
banilor. Vechea ierarhie de ranguri se înlocuieşte acum cu ierarhia slujbelor 
acordate nu prin concurs sau ținând seama de competenţă, ci după „obraze“. 

Pe treapta cea mai de jos se află cei mici, împărtăşiți din posturile minore 
şi cele mai neînsemnate: „Familiile cele mici, plevuşca rădicată din 
negutätorime sau dintre mazilime era primită la funcțiunile inferioare şi 
onorată abia cu ranguri de şetrar, vtori-logofăt, sau vtori-vistier, ranguri care 
abia îi distingea din plebe şi-i scăpa de contributiunile fiscale“371. Această 
functionärime măruntă se recrutează din rândul celor mici, uneori abia 
înnobilați; alţii vor fi înnobilați tocmai datorită slujbelor, ca o compensație 
pentru „devotament“ sau îndeplinirea atribuţiilor poate mai bine decât s-ar fi 
aşteptat stăpânirea. De pildă, un Alecu Vasiliu este ridicat la rang de spătar 
(1852) „pentru îndatorirea de director [la] Poliţia Capitalii“372. Trebuie 
făcută precizarea că slujba este desprinsă de rang; întâi se obţine slujba şi abia 
apoi rangul; pentru multi, rangul apare ca o „distincţie“ socială, totuşi inutilă 
dacă nu are în spate o activitate economică de care să beneficieze 
„proprietarul“. 

Această clasă de funcționari, creată prin Regulamentele Organice, este 
departe de a se comporta ca un corp comun sau de a se supune regulilor, 
incipiente, dar existente. Îi lipseşte, mai mult ca orice, instrucțiunea. Având în 
vedere criteriile selecției, ea nu are cum şi de ce să se formeze, din moment ce 
obținerea unei slujbe, păstrarea ei, promovarea nu se făceau, şi nu se vor face 
multă vreme, respectând litera legii sau stimulând valoarea, meritocratia. 
Drumul alunecos al protectiilor de tot felul, al intervențiilor, al obedientelor şi 
linguşirilor pare a fi preferat de români. Sau, pur şi simplu, el este singurul pe 
care îl cunosc şi singurul pe care acceptă să meargă. Or, el va începe să-şi 
arate dezavantajele încă de la naştere, perpetuând şi întronând abuzul, 
incompetenta, „năravurile proaste“, ineficienta. Multi dintre primii slujbaşi 
regulamentari refuză, de pildă, să presteze jurământul obligatoriu, preferând 
demisia şi aşteptând o altă ocazie; alţii se eschivează de la o asemenea 
îndatorire373. Lipsa de responsabilitate față de funcția prestată este invocată 
adesea. În 1836, când vodă Ghica vizitează cancelariile judeţelor, primeşte o 
serie de jalbe ale localnicilor cu privire la abuzurile săvârşite de cei trimişi să 
pună în aplicare Regulamentul. În anul următor, la Slatina, lui Vodă îi merge 
şi mai bine: nu găseşte pe nimeni la post şi destituie întreg tribunalul374. Un 
alt raport al lui vodă Ghica notează abuzurile săvârşite de slujbaşi, mai ales în 
teritoriu, unde se cred deplin stăpâni şi se îmbogăţesc prin tot felul de afaceri, 
în complicitate cu hoţii, prin însuşirea banilor statului. Concluzia este una 
singură: moralitatea clasei din care sunt ieşiţi aceşti slujbaşi lasă mult de 
dorit375. Unii dintre märuntii slujbaşi ajung la gazetă spre a fi pildă şi altora. 


Toma Petreşcanul este unul dintre ei, ajuns în paginile gazetei Învățătorul 
Satelor, prin decretul de destituire al lui vodă Bibescu, din 28 decembrie 
1843. El este unul dintre zecile de ocârmuitori (de data aceasta al plăşii 
Ogrezenilor din judeţul Vlaşca) care, ca şi alții, au „hrăpit o sumă de bani, şi o 
câtâtime de orz de la lăcuitorii a patru sate“, promitându-le că-i vor apăra de 
căratul pietrişului la facerea drumurilor. Or, prin lege, sătenii sunt obligați, 
şase zile pe an, să lucreze la construirea drumurilor. Nimeni nu-i poate scuti 
de această corvoadă, cu atât mai puţin cel care ar trebui să supravegheze 
respectarea poruncii. Prilej de a itera toate eforturile făcute de stăpânire pentru 
a opri astfel de „incidente“: „luând în băgare de seamă că cu toate 
povätuitoarele instrucțiuni şi stăruitoarele măsuri întreprinse din partea 
stăpânirii, în feluri de chipuri, nu s-au putut încă stârpi cu deplinătate 
abuzurile şi nepravilniceştile de asemenea fire“. Şi mai ales se prevăd pedepse 
aspre pentru toți cei „greşiţi“ (Învățătorul Satelor, 30 decembrie 1843). 
Constantin Sion semnalează o serie de abuzuri ale micilor funcționari, 
săvârşite în Moldova, pentru care uneori sunt destituiti. De cele mai multe ori, 
sunt însă reprimiti în slujbe şi chiar promovați, nu datorită unor „competenţe“ 
superioare care să-i facă indispensabili, ci datorită aceleiaşi protectii care 
revine şi trece peste orice. Ştefanache Florescu, scriitor la isprăvnicia Vaslui, 
este prins cu multe „blestămăţii“ şi „tâlhării“; destituit şi pedepsit — „au fost 
pus şi în gros, în butuc“ —, fostul scriitor revine, în timpul domniei lui Ghica 
vodă, „nu ştiu prin ce mijloc“, se arată nedumerit Constantin Sion, ca 
amploiat al Departamentului Dinlăuntru, de unde este ridicat la rang de 
căminar376. Un alt „şiret obraznic“ este Costachi Roată, mazil şi răzeş de la 
Galbeni, ţinutul Neamţului. Acesta ajunge la 1830, „prin logofătul Todiraşcu 
Balş“, samiş la Bacău, dar foarte repede „au făcut multe abuzuri“. Vistierul 
Alecu Sturdza, „încredințându-se de urmările lui, l-au dat afară şi în hérä l-au 
adus la Iaşi, unde l-au ţinut câtva închis“. Asta nu-l împiedică, după ce scapă, 
să-şi cumpere un titlu de serdar (1840), să se apropie de beizadea Grigore 
Sturdza, care îl răsplăteşte cu slujba de cilen (1846) la judecătoria Roman377. 
Toleranta se manifestă la toate nivelurile, nu pentru că se crede în schimbarea 
slujbaşului greşit, ci pentru că el are întotdeauna în spate un protector. Acesta 
intervine şi promite în numele „greşitului“ îndreptare, supunere, onestitate. 
„Familia grea“, „lipsa“, sărăcia“, umilința sunt mizele acestui joc uzitat, fie că 
au, fie că nu au vreo urmare. Dar nu este suficient, se adaugă îndatoririle față 
de protector, alierea cu acesta în împărţirea veniturilor slujbelor sau în 
comiterea abuzurilor. De peste tot se îndreaptă către autoritatea centrală jalbe 
peste jalbe cu privire la numeroasele abuzuri săvârşite de slujbaşii locali 378. 
În 1844, când vodă Bibescu ajunge prin Vâlcea, locuitorii din Cozia îl 
întâmpină cu mic cu mare, pentru a se plânge de subocârmuitorul Gheorghe 
Străichinescu, care şi-a depăşit de mult atribuţiile şi care, ascuns sub haina 
slujbei, se poartă tiranic şi fără limite379. Cozia nu este singura zonă, tot 


judeţul se plânge lui vodă în august, în acelaşi an, iar jalbele nu sunt cu mult 
diferite380. Unii sunt pedepsiţi, cum este cazul lui Dincă Pârâianu, care, 
acuzat că foloseşte „rău“ puterea dobândită prin slujba de ocârmuitor, este 
trimis de vodă Ştirbei în surghiun la mănăstirea Sadova spre a linişti astfel 
spiritele aprinse ale locuitorilor nemulțumiți din plasa Oltetul de Jos381. 
Aceeaşi corupţie şi aceeaşi delăsare se întâlnesc şi la nivelul 
departamentului judecătoresc. O spune logofătul Dreptăţii Barbu Ştirbei, la 27 
iunie 1840, în raportul său adresat Adunării Obşteşti. Or, măsurile urgente şi 
necesare pentru îndreptarea acestei situații au o legătură directă cu formarea 
profesională a slujbasului şi implicarea statului în educație. Numai instructia 
poate să „prelucreze“ moralitatea, să formeze o conştiinţă de grup şi un 
prestigiu al meseriei: „după pilda neamurilor civilizate, slujba de judecător să 
închipuiască o meserie, să fie o vocaţie şi să nu se primească în sânul 
magistraturii decât cel destoinic, iar odată primindu-se, să aibă încredințarea 
că, îndeplinind ale sale datorii se va înainta până la cele întâi trepte 
judecătoreşte“. Logofătul Dreptăţii crede că aceste deziderate pot fi atinse 
printr-o şcoală de drept de bună calitate, care, în 12 ani, prevede cu optimism, 
va forma ,amploiati cu desăvârşită ştiinţă de pravilele terii, pentru toate 
posturile judecătoreşti“382. Optimismul celui ce avea să devină domnul ţării 
n-a prea dat roade. În 1852, adică după exact 12 ani, sistemul întâmpina 
aceleaşi probleme legate de lipsa de instrucţie, de recrutarea deficitară, de 
corupție şi abuzuri. Departamentul Dinlăuntru dă o circulară prin care 
încearcă, ca de fiecare dată, să potolească un pic vanitatea slujbaşilor ce-şi 
arogă mari drepturi odată ce au îmbrăcat uniforma statului. „În puterea 
influentii posturilor ce ocupă“ şi „în nădejdea aceea absurdă că stăpânirea n-ar 
avea mijloace de descoperirea lor“, slujbaşii se „întind fără sfială în urmări 
nelegiute“, constată Dimitrie Ioanid la 11 mai 1853. Dar măsurile întârzie şi 
de data aceasta, fiind înlocuite cu „repetarea necurmatelor porunci date de la 
Departament“. Responsabilitatea este trecută asupra ocârmuitorilor care 
primesc misiunea de a-şi spiona mai „stăruitor“ subalternii. Depistarea şi 
pedepsirea unui slujbaş corupt trebuie să se facă înaintea reclamării abuzului 
la organul central cu argumentul că „vreme dar fiind acum a se pune stavilă 
vericăria nepravilnicii din partea slujbaşilor şi a stârni şi a se precurma cu 
desăvârşire verice urma abuzivă, pripăşită din obiceiuri întreprinse, din 
nenorocire, din vremile trecute“. În plus, se vorbeşte mult, în această 
circulară, despre „pătrunderea“ slujbaşului de „îndatoririle la care sunt 
chemaţi în posturile lor, de multumirea de a trage după dânşii când se vor 
conforma cu a stăpânirei părintească bunăvoință“. Se face o trimitere şi la 
eventuale „pedepse“, fără a se insista pe gravitatea actului şi sancţionarea lui 
conform literei legii (Vestitorul Românesc, 39, 20 mai 1853). Cu alte cuvinte, 
o circulară destul de vagă pentru a stârpi un lucru grav. Doar „vremurile 
trecute“ rămân, ca mai totdeauna, tap ispăşitor pentru multe dintre 


comportamentele prezente. 

Acest aparat administrativ evoluează, dar trebuie să facă față unui număr 
mare şi important de provocări, iar sistemul educativ, deşi are nevoie de cea 
mai mare atenţie, rămâne cel mai neglijat. 

Regulamentele Organice vor avea în vedere şi organizarea învățământului 
public, punând accentul mai ales pe învățământul secundar şi primar. Cele 
câteva „cursuri speciale“ sunt dedicate ştiinţelor juridice, ştiinţelor agricole şi 
matematicilor superioare, cu ceva trimiteri la arhitectură. În ciuda 
regulamentelor şi prevederilor detaliate, practica dovedeşte neputinta de a le 
pune în aplicare. Deşi recunosc că „cea mai dintâi trebuintä şi cea mai de 
căpătâi pentru pământul nostru“ este „creşterea bună“ şi „cuviincioasă a 
tinerimii de orice stare“, domnii şi miniştrii lor investesc prea putin timp şi 
bani în învățământul public şi naţional. Având o oarecare vizibilitate şi 
dezvoltare incipientă în capitale şi în oraşele mai mari, în lumea rurală şcolile 
publice rămân doar un deziderat. Oraşul beneficiază şi de avantajul şcolilor 
private, susținute de diverşi străini, unde limba franceză şi profesorii francezi 
ocupă un prim loc. Cu toate acestea, chiar autoritățile recunosc că pregătirea 
tinerilor este insuficientă dacă s-ar raporta numai la învățământul românesc, 
astfel încât mulți aleg să-şi completeze studiile în străinătate, pe banii 
părinţilor sau trimişi cu burse guvernamentale. Şcoala de la Sf. Sava avea în 
plan pregătirea slujbaşilor publici şi multi paşoptişti i-au trecut pragul, dar 
majoritatea n-au ocupat o slujbă decât după un alt stagiu, făcut la şcolile 
europene. În Moldova, Academia Mihăileană ar putea fi considerată o 
instituție superioară pentru pregătirea tinerilor, mai ales în domeniul dreptului 
şi agronomiei, dar şi aici nivelul studiilor sale este sub cel al studiilor în 
străinătate383. 

Până la introducerea învățământului obligatoriu în timpul domniei lui 
Cuza, satul rămâne tributar Bisericii şi preoţilor. Instruirea şcolarului este 
încredinţată de obicei preotului, uneori unui profesor plătit de boierul din 
regiune, care susține financiar şcoala sau îi oferă cel mult un local. Condiţiile 
sunt precare şi departe de a produce slujbaşii necesari noului sistem 
administrativ384. Bâjbâielile sistemului educativ sunt notate cu dezamăgire 
de Ion Ghica. Analiza pe care o face evidenţiază multe dintre tarele societății 
româneşti în drumul ei spre modernitate. În scrisoarea sa din 1882, omul 
politic Ghica constată progresele făcute de învățământ: „gimnazii, licee, 
colegii, facultăți de litere, de ştiinţe, de drept, de medicină, nimic nu ne 
lipseşte“; dar „nu se văd răsărind luceferi pe orizontul literelor“, din cauză că 
preferinţele se îndreaptă spre avocatură şi jurnalism, meseriile speculațiilor, şi 
nu cele ale practicii. Şcolile au în general rezultate slabe, bacalaureatul nu se 
poate compara cu cel dobândit în şcolile Apusului. Motivul este unul destul de 
cunoscut, dar neluat în seamă — lipsa de seriozitate: „profesorii nu sunt destul 
de exigenti, nici destul de riguroşi la ecsamene; gradul universitar se acordă 


prea lesne şi a devenit accesibil inteligentelor celor mai mediocre“. Cei cu 
bani preferă să-şi trimită copiii la învăţătură în şcolile străine, ceilalți să treacă 
târâş-grăpiş prin sistemul românesc, să se avânte în domenii cât mai 
speculative, fie că au talent, fie că nu, şi să practice apoi o meserie pentru care 
n-au vocaţie sau pregătire: „a face oameni învăţaţi este un bine, a face numai 
advocati sau jurnalişti este un rău“, conchide Ghica, punctând alunecarea 
sistemului spre trăncăneala ineficientă385. 

Fără un sistem educativ eficient, birocraţia românească este departe de a 
forma funcţionari loiali slujbei, în care „vocaţia“, „datoria“, „stima socială“, 
„specializarea“ să lucreze conştiinţa unui grup aparte. Slujbasul este tributar 
unei persoane şi nu unei instituții impersonale care îl răsplăteşte pentru 
serviciile prestate, şi nu pentru alt tip de servicii (fidelitate, linguşeală, servicii 
private). El se află încă într-o „relaţie patrimonială de autoritate“386 cu 
instituția angajatoare, personificată de cele mai multe ori de un protector. 


Trocul cu slujbe nu face decât să recunoască şi să consfinteascä ierarhiile 
tradiționale; marele boier îşi formează o clientelă utilă în orice împrejurare, 
dar îşi afişează autoritatea, influența, prestigiul. Ca şi alte simboluri specifice 
elitei, şi această putere de intervenţie se lipeşte de aristocrație. „L-au făcut“, 
spune Constantin Sion, „m-au făcut“, confirmă Grigore Andronescu, 
subliniind rolul esenţial al marelui boier în căpătarea unei slujbe, a unui rang. 
Nepotism, simonie, favoritism, intervenţie, mită, voie vegheată, mijlocire, tot 
atâția termeni pentru a desemna marea autoritate a boierului fără de care nimic 
nu se poate face, fără de care cel mic n-are nici o şansă să parvină, să 
supraviețuiască. Aceeaşi termeni desemnează totodată neputinta unui sistem 
ce se perpetuează în ciuda reglementărilor, un sistem hulit şi de cei mici, şi de 
cei mari, şi totuşi acceptat, propagat, menţinut, încurajat. Din rândul slugilor 
boierite se vor recruta funcţionarii aparatului administrativ schițat mai ales de 
Regulamentele Organice, dezvoltat de o serie de instituţii create acum sau mai 
târziu sub domnia lui Cuza sau Carol I. Deşi legile s-au pus în pas cu Europa, 
recrutarea slujbaşilor a continuat să se facă pe aceleaşi baze clientelare. Marii 
boieri de ieri, deveniți moşieri şi miniştri, şi-au promovat şi susținut clienții, 
rudele, slugile, amicii. Apariţia partidelor politice va naşte un alt tip de 
clientelă, ce va fi exploatată odată cu fiecare nou scrutin. Bineînţeles că 
dezvoltarea învățământului va spori într-o anumită măsură educaţia 
funcţionarului, dar nu cu mult, ci doar cu spoială de „cultură“. Altfel cum să 
explicăm raportul şi analiza ministrului de interne387, Vasile Lascăr, din 
1901, în care incompetenta, abuzurile funcţionarilor, pe de o parte, 
interventionismul celor mari în numirile în slujbă, pe de altă parte, sunt încă 
de actualitate? Despre acelaşi lucru vorbeşte şi Andrei Sora în analiza sa 
asupra formării corpului prefectoral în a doua jumătate a secolului al XIX-lea. 
Acum, practici vechi se adaptează la evoluţiile sociale sau politice, pentru ca o 


oligarhie localä sä controleze accesul la functii importante si, prin intermediul 
unei rețele, să-şi croiască propriul aparat clientelar în teritoriu388. 


A avea o meserie între procopseală şi sărăcie 


Străinul observă că în ţările române nu există o clasă de mijloc; totodată 
el punctează că românul se îndreaptă foarte putin către o meserie, lăsând locul 
liber alogenilor: „aproape toți muncitorii sunt străini — scrie consulul Reinhard 
în raportul său din 1807 —, atraşi fie de o soartă nenorocită, fie de uşurinţa 
dacă nu de a face avere, cel puţin de a-şi câştiga pâinea cu o muncă şi 
mijloace modeste. Din pricina lenei şi ignoranței — localnicii nefiind apți 
pentru industrie sau comerț regulat —, toate aceste ramuri au ajuns pe mâna 
străinilor, de la meseriile şi profesiunile cele mai banale până la cele care tin 
de artă si ştiință“389. Această observație poate fi considerată un topos ce s-a 
perpetuat în scrierile acestor „călători străini“ (vezi Larry Wolf). Ea este însă 
reluată şi în proverbele româneşti. Unul dintre ele, „Stăpân mă duc să-mi 
găsesc, d-ar da Domnul să nu găsesc“, este explicat astfel de Iordache 
Golescu: „se zice pentru cei ce nu vor să slujească“390. Economistul şi omul 
politic Nicolae Suţu analizează această lipsă de meseriaşi şi conchide că 
„industria manufacturieră e ca şi inexistentă“, iar „artele şi meseriile nu sunt 
exercitate decât de străini“. Absența unei şcoli de meserii şi mai ales absența 
unui spirit de „industriaş“, „moldoveanul este orice altceva decât industriaş“, 
vor contribui la menţinerea în umbră a acestei activități şi mai ales la slaba 
implicare a populatiei391. Doctorul Constantin Vârnav face un pas înainte în 
explicarea preferințelor pentru agricultură şi statutul de „cultivator“. El 
explică absența unei industrii autohtone prin specificitatea noastră 
românească: „pământul nostru cel roditor şi lenea i nepăsarea lăcuitorului 
nostru pentru viitorime“. Pământul mult şi roditor asigură hrană suficientă şi 
bogatului, şi săracului, aşa că nu prea are de ce să se gândească la investiţia pe 
termen lung. Şi face un calcul: în 39 de zile un țăran ară, seamănă, prăşeşte şi 
culege o recoltă ce îi asigură supraviețuirea, nu vrea mai mult şi nu cere mai 
mult. „Mămăligă şi rachiu“ este lozinca sub care îşi duce existența norodul, 
aflat moral şi intelectual pe cea mai de jos treaptă a „ticăloşiei“. Doctorul 
Vârnav îşi argumentează „axiomul“ povestind experiența sa de cultivator: 
„atuncea, în anii lipsei, când dimerlia de popusoi se suise şi pân” la 8 lei, 
găseam argati îndestui cu 120 lei pe an; coborându-se iarăşi prețul la 2 lei, nu 
s-au coborât şi preţul lucrului, ce dinpotrivă s-au suit peste îndoit“. Cu alte 
cuvinte „nevoia sileşte pe locuitor la lucru, iar nu dorinţa câştigului“ 392. 

Acelaşi Constantin Vârnav identifică trei factori care ar sta în calea 
practicării unui meşteşug: lenea, beţia şi nepăsarea. lată ce spune: „Afară de 
casapi, pitari, ciobotari, alămari şi fierari, din care mai toţi sunt ţigani, mai că 


n-avem meseriaşi pământeni. Tot ce avem, fie pentru trebuintele de rând, fie 
pentru comoditate sau lucs, este sau din ţări streine adus, sau făcut aici de 
către străini... Moldova în adevăr au făcut cercări şi cu fabrici, însă... unde 
este fabrica de postav a lui Fraivald? Unde”i steclăria de la Comăneşti? Ce s- 
au făcut cu fabrica de farfurii de la Scobâlteni? În sfârşit unde este fabrica de 
unelte agricole din Păcurari?“393 Şi, acolo unde există, fie este susținută 
direct de la buget, aşadar fără prea mare impact, fie nu reuşeşte să se impună 
în fața numeroaselor şi ieftinelor produse de import. Nicolae Suţu exclamă: 
„La ce-i trebuieşte domnului Asaki (este vorba de Gheorghe Asachi — n.n.) o 
presă mecanică dacă, din două foi care nu apar decât de două ori pe 
săptămână, una este subventionatä de Cârmuire şi distribuită funcţionarilor, 
iar cealaltă nu are mai mult de 200 de abonaţi?“ 394 

Coagularea acestor diverşi artizani într-un grup social aparte va fi destul 
de anevoioasă. Breslele nu vor reuşi să se concretizeze viabil, astfel încât să-i 
adune, să le dea o identitate, o conştiinţă de grup, ci ele însele se vor construi 
şi reconstrui pe diverse principii395. Puterea nu va fi mai niciodată interesată 
de asocierea lor în diferitele atribute politice sau economice; concurati de 
boierime şi chiar de stat în practicarea diferitelor activități economice, le va fi 
imposibil să se ducă spre altceva, spre constituirea unui grup cum a fost, de 
pildă, starea a treia în Franţa. 

Minima ştiinţă de carte îi ajută pe unii să ocupe una dintre slujbele 
regulamentare. „Învăţând carte“, Vasile Procopiu, feciorul casapului Procopi 
din târgul Botosanilor, intră mai întâi în cancelaria isprävniciei, pleacă la Iaşi, 
unde devine scriitor la agie, de aici la Departamentul Dinlăuntru, pentru a fi 
boierit mai întâi cu şetrăria (1835) şi apoi cu stolnicia (1849). Ajuns boier, fiul 
casapului trebuie să-şi adapteze şi „porecla“: se „precizează“ şi devine 
Procopiu396. 


De pe la începutul secolului al XIX-lea, țările române îşi deschid porțile 
oricui doreşte să vină şi să practice o meserie. Meseriasii sunt mai mereu 
puţini. La 1 iulie 1815, frații lanuş, negustori din Craiova, îşi deschid o 
zalhana, dar nu au „specialişti“ pentru a ține o asemenea afacere. Aşa că îi 
scriu fratelui lor întru tovărăşie, loan Mimi, să le găsească la Bucureşti 
pastramagii, cervigii, cazangii si cârnätari, pe care să-i trimită cât mai degrabă 
la Craiova pentru a putea porni afacerea. Îl sfătuieşte chiar ca, în cazul în care 
n-ar găsi, să-i „fure“ de la altă zalhana397. 

Pentru multi, Bucureştiul, lasiul, dar şi alte oraşe de provincie par o 
alternativă reală pentru supraviețuire. Documentele statistice ale oraşului Iaşi 
ne pun în temă cu toți străinii aciuati în capitală, monopolizând diferite 
profesii. Iacob Chicherali şi Luiz Volponi sunt „fabricanți de macaroani“, 
Filip Pistol, „franţoz“, este „lăcătuș“, alt ,frantoz“, Alexâi Lasărv, se declară 
„camardinier“, iar loan Varon munceşte ca „slugă pe la unii şi alţii“ de vreo 


patru ani; multi alţi „franţozi“ au meserii banale, dar necesare, de zugravi, 
grădinari, cârciumari, teslari sau vizitii, precum Stişcher, înregistrat ca având 
paşaport de Odessa, dar statornicit la Iaşi de vreo patru ani. Bucătarul nu mai 
poate fi considerat un oarecare, căci trecerea spre alte gusturi cere noi 
„profesionişti“, cum e Anian Felixu, venit tocmai de la Paris, de şapte ani, 
spre a găti cui s-o nimeri398. E de la sine înțeles că unii dintre ei se vor fi 
alăturat meşteşugarilor autohtoni sau celor ce-şi vor fi găsit norocul pe ulițele 
şi în dughenele valahe. Că vor reprezenta un model pentru această pătură 
urbană, că modul lor de viaţă, că stilul vestimentar ,nemtäscu“, deosebit de 
„moldovinesc“ sau „țărănesc“, că atitudinile lor vor fi tot atâtea noi repere în 
noua stratificare urbană. Cäsätoriti, cu moldovence sau cu fete de aceeaşi 
nație, ei vor contribui la reorganizarea vieţii urbane şi a populaţiei. De altfel, 
Documentele statistice ale oraşului Iaşi îi inventariază şi îi stratifică tocmai 
pentru a afla dacă privilegiul de sudit n-ar trebui eliminat, astfel încât ei să 
treacă de fapt şi de drept în rândul contribuabililor natiei în care au reuşit să 
pătrundă şi chiar să se integreze: „naţia sa îl încredințează de străin, însă 
îndelungarea vremii de 17 ani şi viia de veci ci o are îl trag în dreptätile 
pământeşti. Pentru aceea, ori de una sau de alta trebui a să disfaci, iar acum 
mai mult se poati socoti de raie“, se specifică în dreptul lui Filix Barla, 
„taliian“, venit din Piemont să deschidă, pe dealul Copoului, cofetărie cu 
„beliart“ şi cârciumă399. 

Protipendada şi curtea domnească îşi cumpără mobilă de lux de la 
Friederich Bossel. Măcar pentru cei din clasa de sus, confeturile nu au gust 
dacă nu sunt făcute de cofetari şi patisieri străini. Cofetăriile cele mai 
renumite aparţin italianului Comorelli, polonezului Fialkowki sau unui anume 
Pangalon, care, pe 15 mai 1846, onorează comanda lui vodă Ghica făcută cu 
ocazia primirii consulului francez Nion. Străzile Iaşiului se pietruiesc cu 
meşteri nemți şi sârbi şi, chiar dacă se mişcă încet, autorităţile îi preferă 
autohtonilor sau insistă să fie aduşi alţii, dar tot din sträinätäturi400. Când 
vine vorba de partea tehnică, Adunările Obşteşti recunosc neputinta ţărilor 
române de a furniza specialişti, legând lipsa ,canalizatiei“ în Bucureşti de 
„pricina că nu se află în ţară oameni cu asemenea ştiinţe idrolice“. Aşa că se 
cere lui vodă, dacă tot vrea să aibă canalizare, să „cheme din streinătate 
asemenea oameni cu destoinice ştiinţe“ (APR, VIII, 408, 18 iunie 1838). De 
multe ori, aceştia ajung în slujbe importante cu ajutorul „proptelelor“ şi 
recomandărilor celor din jur. De pildă, la 5 mai 1840, Ştefan Vogoride cere 
ginerelui său, Mihail vodă Sturdza, să-i ofere unui protejat un post de profesor 
la laşi sau să-i găsească o altă slujbă. Ce îl recomanda pe acest pictor de 
ocazie? Portretul făcut socrului şi... timpul pierdut cu asta. În rest, pictorul 
este „un homme d’aspect agreable et de bonne éducation“, calități mai mult 
decât necesare pentru a primi un post „au lycee de Iassi comme 
professeur“401. Asemenea intervenţii sunt o practică cotidiană, un drum sigur 


de urmat; protectia cuiva tine loc de recomandare; influenta si puterea 
înlocuiesc competența. 

Un croitor şi un caretaş oferă informaţii esenţiale despre practicarea unui 
meşteşug în țările române. Cunoaşterea cu temeinicie a unei meserii constituie 
nu numai o sursă de prestigiu, ci şi o importantă sursă de venit. Croitorul 
neamt Holthaus ajunge în 1830 la Bucureşti şi-şi găseşte foarte repede de 
lucru, alături de alți conationali ai săi, negustori germani aşezaţi pe Ulița 
Lipscanilor402. La fel se întâmplă si cu caretaşul Dôbel solicitat atât la 
Bucureşti, cât şi la laşi sau Galaţi. Pretutindeni însă poartă cu el „specialişti“ 
străini, neavând timpul şi resursele necesare pregătirii unor calfe 
autohtone403. 

Vodă Ghica înființează în 1835 şcoala de meserii de pe Podul Târgului de 
Afară. Dar ea începe să funcţioneze abia în 1836, sub conducerea doctorului 
Zucker. Principalii elevi ai şcolii (în jur de 40 pe an) sunt militarii în termen, 
care învață meseriile de lăcătuș, fierar sau tâmplar. Dar şi pentru alte meserii 
tot soldații rămân materia din care se recrutează elevii, prinşi deja într-un 
sistem, disciplinati şi mai ales obligaţi să-şi folosească într-un fel timpul. 
Consulul Kuch laudă această inițiativă, dar mai ales buna pregătire care face 
ca produsele meseriaşilor să întreacă în „gingăşie şi trăinicie mobilele 
fabricate în atelierele din străinătate“. În plus, produsele autohtone sunt cu 
mult mai ieftine404. Şcoala de meserii este o inițiativă bună, dar, ca şi alte 
lucruri, se urneşte destul de greu. Asta face ca ea să nu producă atât de multi 
meseriaşi cât să acopere nevoile unor provincii prinse în „lupta“ lor cu 
modernizarea. Despre beneficiile şcolii de meserii deschise la Iaşi vorbeşte şi 
Nicolae Suţu; bursieri ai statului, elevii se îndreaptă către tâmplărie, tâmplărie 
de mobile, lăcătuşărie, fierărie, rotărie, strungărie şi dogărie405. Dar şcoala 
produce, sau ar fi trebuit să producă, cam 10 meseriaşi pe an, mult prea puţin 
pentru a acoperi nevoile unei populaţii sporite. Şi, până spre mijlocul 
secolului al XIX-lea, rezultatele sunt destul de slabe406. 

Ion Ghica pledează insistent pentru dezvoltarea învățământului practic: 
„dacă oamenii învăţaţi sunt folositori, cei meşteri sunt indispensabili“. Şcolile 
de meşteşugari nu atrag aproape pe nimeni: „ar fi fatal să nu avem dulgheri, 
tâmplari, zidari, croitori, cizmari şi să avem numai oameni stropiti cu 
literatură si cu filozofie“, spune Ghica. El cere deschiderea pe lângă şcoli a 
unor ateliere care să dea posibilitatea tinerilor să-şi găsească măcar un drum în 
viaţă, dacă nu vocaţia: „să se înființeze în fiecare oraş trei, patru, zece, 
douăzeci de ateliere, în cari copiii să înveţe meseria la zi care se destină şi 
totodată să aibă trei sau patru lecţii scurte pe fiecare zi, în cari să poată 
dobândi cunoştinţe de religie, de limba naţională, de istoria ţării, de calcul, de 
geometrie şi de desemn aplicabil la meserie lui“. Iată, aşadar, un program care 
ar putea forma meseriaşii de care societatea are nevoie şi ar acoperi nevoile 
unei industrii atât de râvnite şi care se credea că „s-ar putea înființa fără 


meşteri şi s-ar putea produce fără producători“. Acest sistem ar fi capabil să 
încurajeze talentele şi le-ar propulsa spre ,dispozitiuni literare sau ştiinţifice 
serioase“407. E stare de fapt, crede Ghica: mestesugurile nu prea au căutare, 
lăsate încă, poate pentru multă vreme, în mâinile alogenilor. Dar nu este prima 
oară când I. Ghica militează pentru formarea unei clase de mijloc. În 1848 
scrie concret despre necesitatea formării unei clase de mijloc, identificată cu 
„națiunea“ capabilă să susţină progresul şi prefacerile unei societäti408. Pe 
drumul deschis de el se va plasa mai apoi Ion C. Brătianu, care va scrie 
sistematic despre virtuțile acestei burghezii în paginile jurnalului Românul. 

Ideea de profesie este, după Max Weber, parte constitutivă a spiritului 
capitalist409. Dar, în ţările române, fără o şcoală şi mai ales fără o tradiție în 
formarea unor profesii, această idee prinde contur foarte greu. Am arătat în alt 
capitol cum boierii, marii boieri, dispretuiesc practicarea unei meserii, 
considerată ca o totală nepotrivire cu statutul lor social. Am văzut, de 
asemenea, cum clasa de mijloc a boierilor se adaptează fără prea multă tragere 
de inimă la ceea ce Regulamentele Organice vor impune, îndreptându-se spre 
practicarea unor meserii doar pentru a supraviețui, în timp ce unii din pătura 
de jos a societăţii, având o oarecare ştiinţă de carte, preferă să se îndrepte cu 
precădere şi în număr mare către aparatul administrativ nou creat. Nu putea fi 
vorba, în această perioadă, de specializare sau de profesionalizare în deținerea 
unei slujbe într-o cancelarie, ci doar de un loc cäldut, iar acest „loc cäldut“ din 
administraţie va face carieră, fiind dorit şi criticat în acelaşi timp. 

„Noi, românii, fii adevăraţi ai patriei, lăsăm toate celelalte întreprinderi 
care pot să ne fericească atât pe noi, cât şi pe muma noastră şi năvălim din 
lenevire si trândăveală în canțelariile statului pentru o lefşoară de 
chiverniseală, şi neîncăpând în aceste cantelarii ne facem pe urmă şi cersetori, 
pretinzând ca să ne hrănească alții de pomană ca pe nişte orbeti“, scrie 
Predicatorul Ecleziastic în numărul său din 5 decembrie 1857. Figura fantelui 
birocrat se conturează din ce în ce mai clar: un individ având o brumă de 
carte, dobândită într-o şcoală prost întreținută, uneori fără să-şi ducă studiile 
la capăt. Amploiatii, cätärati pe spinarea statului, se „chivernisesc cu 
condeiul“, adică trăiesc de azi pe mâine, şi mai ales se fălesc umblând 
„înmănuşaţi, frizati, fluierând în biciuşcă si tâind câinilor frunză“. lar acest 
chip va deveni din ce în ce mai prezent în memoria epocii, invadând presa, 
caricatura, dramaturgia, dar mai ales realitatea. 


De la Lina tiganca la Madame Helene: despre slugile particulare 
Domeniul boieresc încearcă să-şi formeze propriii slujbaşi pe care să-i 


păstreze şi pe care să conteze în orice ar fi de făcut. Când nu-i are, îi tocmeşte, 
făcând apel la cei din împrejurimi. Notele armaşului loan Buzeţel privind 


cheltuielile de pe mosia sa Fundata, judetul Buzäu, pun la dispozitie o serie de 
„contracte“ (tocmeli) menite a face lumină asupra acestei probleme. Mosia are 
țigani şi poslujnici, dar trebuintele se dovedesc mult mai numeroase decât 
ceea ce pot oferi resursele proprii, aşa că boierul tocmeşte doici, potcovari, 
fierari, vizitii, profesori, dulgheri, tâmplari, zugravi, vieri, slugi pentru treburi 
mărunte în casă etc. Are cu fiecare câte o înțelegere verbală, un fel de contract 
nescris, în privința atribuţiilor şi a simbriei. Cum armaşul ține o evidență 
strictă a tuturor evenimentelor petrecute pe moşie, şi aceste „contracte“ sunt 
trecute în condică. lată cum arată un astfel de contract: 

„1822 noiembrie 14: am tocmit pe Tudorache vier la vie dăn Fundata pe 
an tl 25“, după care urmează notarea simbriei: „3 tl, 30 bani i-am dat martie 3, 
1823; 6 tl., bani 30 i pac martie 20“. 

În 25 decembrie 1822 face o altă tocmeală: „am tocmit pe Mihai 
potcovaru să-mi potcovească patru telegari, pe an câte taleri 11 de cal, 
îngrijind de dânşii şi când să vor bolnăvi“. Mihai potcovarul este o slugă 
bună, iar „contractul“ său se tot reînnoieşte ani la rândul, până la moartea sa, 
când este înlocuit de un alt potcovar. Acelaşi lucru se poate spune şi despre 
Mihai vizitiul, tocmit la 22 august 1823, cu 30 de taleri pe lună. Aşezate pe 
moşie, aceste slugi devin parte a marii familii boiereşti, unde caută protecție 
ori de câte ori au nevoie. Când rămâne fără lemne şi mălai, Mihai vizitiul dă 
fuga la stăpân. Acesta nu-l refuză, dar ajutorul este scăzut din simbrie: „5 tl., 
bani 60 i-am dat de şi-au luat lemne şi mălai, septembrie 20“410. 

Slugile bune sunt păsări rare, o spune indirect armaşul, când notează 
experiențele neplăcute. La 1 iunie 1820 o tocmeşte pe Sultana pe post de 
chelăreasă şi doică — „dădacă la lancul şi să umble cu cheile la pivniţă i la 
cămară, cum şi alte îngrijiri ale casii“ — la recomandarea unei alte slujnice din 
casă — „adusă de doica lu Näitä“. Simbria este pe măsura acestei sarcini: „pe 
an taleri 140, i o rochie de stambă, două cămăşi, un fes şi un testemel, i 
încălțăminte“. Slujba presupune o foarte mare încredere în persoana 
responsabilă cu administrarea resurselor unei gospodării. Cinste, îndemânare, 
hărnicie, autoritate sunt calitățile cerute pentru a rămâne stăpână peste cheile 
cămării. Sultana nu va dovedi că le are, iar două luni mai târziu va fi gonită de 
pe moşie. Aceeaşi soartă o are şi Radul Holteiul din Vălenii de Munte, tocmit 
în noiembrie 1807 şi fugit de cum s-a încălzit vremea cu o pereche de „iminei 
noi ai Neacsului ţigan“ (mai 1808); în toamnă fuge si Ştefan, după ce primise 
bani de cămăşi şi iminei (iunie-septembrie 1808); în timp ce Dumitrache din 
Târgovişte, tocmit fecior în casă, este „gonit“ după o lună (iunie-iulie 1839). 
Nici Petre tiganul, tocmit să prepare bucate şi „jimblă“ (un fel de pâine), şi 
soția sa, Ilinca, tocmită „să lucreze în casă“, nu fac mai multi purici, o lună, de 
la 18 decembrie 1809 şi până la 11 ianuarie 1810, după care sunt ,goniti“411. 
Să nu ne închipuim acum că toate aceste slugi ajung să obţină un „contract“ 
din momentul în care bat la poarta conacului. Au nevoie de recomandarea 


cuiva; de fapt, această recomandare contează cel mai mult. Printre cei angajaţi 
de armas se numără fraţi, surori, fini, naşi ai celor deja în slujbă, foste slugi pe 
la alte case boiereşti, venite astfel cu o anume experienţă, dar şi cu un nume 
care să garanteze pentru ei, tineri de pe moşiile boierului, cunoscuţi întru 
câtva şi legați de comunitatea care să dea amănunte despre conduita lor. Unii 
rămân pentru totdeauna în casa boierului, alții îşi „etalează“ repede 
nepriceperea sau caracterul, astfel încât Sultana Fundäteanu să-i poată judeca 
şi alunga dacă nu corespund exigențelor. Mâna de lucru este din abundență şi 
ieftină, astfel încât, până la găsirea celui potrivit sau a celei potrivite pentru o 
meserie ce nu necesită, deocamdată, cine ştie ce specializare, se pot face mai 
multe încercări. 

În secolul al XIX-lea apare nevoia de slugi cu o oarecare calificare. Se 
caută mai ales „bone“ şi „guvernante“. Țiganca nu mai pare să acopere o 
nevoie socială. Se deplânge lipsa de oameni şi se insistă pe necesitatea 
„importului“, care însă nu-i aduce întotdeauna pe cei buni. Se caută explicaţii 
şi lipsa de educaţie a populaţiei feminine pare a fi prima. lată ce scrie 
Vestitorul Besericesc, când pledează pentru educaţia fetelor: „toate casele se 
plâng că nu găsesc slujnice sau guvernante pentru copii şi sunt siliți cei bogaţi 
a le aduce din țări streine, iar cei fără stare neavând alt ce face lasă pe copii şi 
pe fete în îngrijirea unor slugi şi slujnice lipsite de tot moralul şi cunoştinţele 
trebuincioase care adeseori pricinuiesc copiilor atâta vătămare încât cele mai 
mari silinte ale părinţilor şi ale învăţătorilor sunt pe urmă zadarnice“ 
(Vestitorul Besericesc, 22, 1840). 

Despre dezvoltarea micilor slujbe şi căutarea lor dau seamă publicaţiile 
vremii. Anunţurile sunt prezente mai peste tot, iar cei mai activi sunt străinii 
veniţi să slujească pe la casele boiereşti ca profesori, guvernante, cameriste, 
valeti, bucătari, grădinari. Mai întâi boierii se îndreaptă cu cereri către străinii 
presupusi a le satisface anumite „gusturi“ şi mofturi, educați într-o direcție 
anume, cu un „savoir-faire“ atât de diferit de cel al liotei de robi țigani formaţi 
în casă. Pe 11 mai 1794, boier Brăiloiu cere, de la Sibiu, o „bucătăriță 
săsoaică“ care „să fie meşteră, curată“, cu „pracsis“ de „uscături, de bucate şi 
de zaharicale“; câțiva ani mai târziu şi boierul Radu Golescu cere o altă 
bucătăreasă care să gătească „fripturi şi prăjituri, feluri de feluri“ numai şi 
numai pentru el; şi cu cât veacul înaintează, creşte şi nevoia de slugi 
„practicoase“: „eu am mare trebuintä pentru o practicoasă muiere, care să aibă 
ştiinţa a face toaleta si a îngriji pentru haine, späläturi şi pentru rochii“, cere 
pentru fiica sa Elena Brăiloiu din Craiova. Or, nevoia de cameriste şi valeti 
este mai mare chiar decât în capitale, deoarece servitorii aduc cu ei şi noutățile 
atât de râvnite. În acest caz, Anica are nevoie de educaţie estetică, aşadar de o 
femeie educată în acest sens: „să ştie cum să o gătească şi cum să îngrijească 
pentru hainele sale“412. 

Ştiind că se poate găsi de lucru prin intermediul gazetei, românii îşi oferă 


„Slujbele“. În Cantor de Avis se tipăreşte rubrica „Caută stăpân“. De 
altminteri, redacţia funcționează ca un fel de „centru de plasament“, 
ocupându-se de negocierea dintre părţi, cum şi anunţă: „cui va trebui fecior în 
casă sau altă slujbă să se îndrepteze la Cantor de Avis, că sunt destui, dar de 
bucătărese este lipsă, că fac nazuri şi caută stăpâni după voia lor“. lată cum 
sunt formulate anunţurile din mai 1837: „Un grădinar învăţat ce cunoaşte 
botanica, ştie cultura florilor, croirea grădinilor englezeşti caută stăpân sau 
grădini a le cultiva“, „O doică bună, sănătoasă şi curată, a născut de 40 de 
zile, caută stăpân“, „Un vizitiu bun caută stăpân“, „O fată rumâncă ştie lucru 
şi marşande modă caută stăpân“, „O femeie în vârstă de 40 de ani, ştie 
nemteste, vrea să intre crescătoare de copii“. „Feciori de slujbă sunt destui“, 
dar „bucătărese nu să găsesc bune“. 

La un moment dat apare chiar ideea alcătuirii unor catastife cu numele 
tuturor slugilor ce servesc cu simbrie pe la casele boiereşti şi negustoreşti, un 
fel de recensământ. O corespondenţă a Visteriei cu Ocârmuirea Vâlcea arată 
că aceasta din urmă este interesată cum să ţină evidența tuturor acestor 
slugi413. În aceste vremuri, aceşti slujitori alcătuiesc o categorie destul de 
mobilă, încă neprinsă în nici un fel de evidență, predispusă la tot felul de 
delicte şi infracţiuni, migrând de la un stăpân la altul, incapabilă să respecte 
un termen, un contract, începând anul la unul şi terminându-l la altul, plecând 
atunci când ocazia se oferă, fugind odată ce au încasat prima simbrie, furând 
de prin casa stăpânului şi dispărând în noapte414. 

Treptat, treptat, slugile ajung un corp profesional în sine. Este adevărat că 
a fi slugă nu poate fi privit decât ca o decădere socială. Pentru femei, mai 
treacă-meargă, dar pentru bărbaţii rămaşi „slugoi“ din nestiintä sau din lipsă 
de noroc nu este prea onorant. Pentru această categorie socială destul de 
numeroasă, la mijlocul veacului al XIX-lea, se creează un manual sau mai 
degrabă o  cărticică de  „instrucţii“. Aceste „instrucțiuni“, adresate 
„servitorilor“ sunt justificate de „starea deplorabilă în care au ajuns clasa 
slugilor şi trebuinta ce este de a se statornici o autoritate specială însărcinată 
cu privegherea asuprali“. De fapt, manualul este opera Ministerului 
Dinlăuntru, care încearcă să „regularisească măsurile ce trebuie să se ia de 
către respectivele politii pentru a face să înceteze dezordinea“. Manualul 
apare tot datorită nevoii de ordine, specifică modernității. Astfel, slugile se 
adună într-o breaslă ce are în frunte un staroste, cu „caracterul“ unui 
„comisariu de poliție“, ajutat de un supleant şi doi scriitori, ce priveghează 
slugile din Iaşi. Însă fiecare oraş şi târg vor trebui să se organizeze după 
acelaşi mod. Nu este decât o manieră de supraveghere a acestei categorii 
sociale nestatornice, care până atunci reuşise să scape controlului. Acest 
organism funcționează pe lângă Poliţie şi cu ajutorul acestei instituţii. Cu 
această ocazie se oferă şi o definiție a acestei „clase“: „slugă se numeşte 
oricare persoană ce-şi oferă exerciţiul braţelor sale pentru îndeplinirea 


serviciilor casnice în contra unei retributii în bani sau în produse naturale, care 
se numeşte leafă“. Deja categoria este mult mai limitată, manualul îi reține pe 
„feciorii şi fimeile din casă, bucătarii, vezeteii, argatii şi chelarii“. Cu ajutorul 
manualului se face o identificare strictă a fiecărei persoane aflate în serviciul 
altei persoane. Cărticica este, de fapt, un act de identitate. Servitorul este dator 
să treacă pe la poliţie, de unde primeşte manualul şi unde se notează cu 
minutiozi-tate: „numele şi familia (locul naşterei, domiciliul actual, pasportu), 
fisionomia (Statul, vârsta, părul capului, sprâncenele, ochii, nasul, gura, 
mustetile, barba, fața, osebite semne)“, data când s-a dat manualul, cui, locul 
unde a servit anterior, urmat de pagini albe necesare vizării ori de câte ori au 
loc schimbări. Într-un contract sunt notate atribuţiile servitorului, dar şi 
îndatoririle stăpânului, cu expunerea precisă a sarcinilor pentru care a fost 
tocmit, dar şi a lefii aferente. Se încearcă astfel limitarea abuzurilor săvârşite 
de stăpâni, dar şi a exceselor servitorilor, Poliţia devenind un fel de garant şi 
pentru unii, şi pentru alţii. Se reglementează, în primul rând, bătaia, atât de 
prezentă în lumea slugilor. „Stăpânul trebuie să trateze sluga cu umanitate“, se 
subliniază în partea îndatoririlor. Bătaia nu este interzisă, ci doar sanctionatä: 
bătaia uşoară, adică palmele, se amendează cu 50-100 de lei, în funcţie de 
numărul palmelor, bătaia cu contuzie se pedepseşte cu 10 zile de arest, bătaia 
gravă intră sub acțiunea legii criminale. „Hrana îndestulătoare şi sănătoasă“ 
este o altă îndatorire înscrisă în contract. În plus, stăpânul nu-l poate goni pe 
slujitor decât dacă are motive bine întemeiate şi prevăzute de manual: 
nesupunere repetată, furtişag, înşelăciune, boală molipsitoare, ignoranță în 
exercitarea atribuţiilor, limbaj neadecvat. Pentru micile „vinovăţii“, nu 
stăpânul este cel care trebuie să-l judece, ci Poliţia. La rândul său, sluga, 
trebuie „să serveze cu onestitate şi decentä“. De notat că acest manual dedicat 
slugilor este semnat şi parafat, la 4 septembrie 1860, de către ministrul de 
interne Mihail Kogălniceanu415. 


„ Vremea vinde paile şi nevoia le cumpără“: despre „folosul“ 
unei profesii 


Cu acest proverb îşi deschide serdarul Grigore Andronescu condica de 
„avocat“ la 30 mai 1830. Coborâtor dintr-o familie de preoţi „înnobilaţi“, 
Grigore Andronescu nu visează să devină avocat, o meserie oarecare, ci să 
rămână în cinul boieriei, să se bucure de privilegiul acestei categorii sociale şi 
să capete o slujbă, la curte sau pe la vreun departament, care să-i aducă un 
venit sigur, cel putin pentru o anumită vreme. Dar, citându-l, „întocmirea 
regulamentului“ (adică Regulamentului Organic) îl împinge la nevoia de a 
accepta slujba de avocat: „ca să nu aştept vacantie de a mă orândui în slujbă 
să iau leafă de un judecător, care astăzi nu-mi ajunge la greotatea casii şi ca să 


nu pier în casă de foame cu atâţia copii... am apucat sarcina slujbei de 
avocatlâc“. Între decembrie 1832 şi 1 septembrie 1833, avocatul de ocazie 
ține evidența proceselor, dar mai ales a banilor câştigaţi cu exercitarea 
meseriei în „Condica de pricinile şi hârtiile lor care iau asupră-mi de a mă 
judeca în locul stăpânilor“416. 

Acest pasaj spune foarte multe despre conceptul de „slujbă“ şi conotatiile 
căpătate în drumul lui spre modernitate. Andronescu ştie foarte bine că o 
slujbă de „judecător“ însemna stabilitate şi un venit sigur, dar insuficient; în 
plus, ea aduce şi însumează prestigiu. Avocat poate fi oricine, iară veniturile 
depind de circumstanţe, de punga celui ce te angajează, de soarta procesului şi 
până la urmă tot de influenţa şi favorurile pe care le poți obține din partea 
unor „judecători“. Folosesc termenii cu ghilimelele de rigoare, pentru că 
aceste „meserii“ nu există ca profesii ce presupun pregătire şi formare 
specializată. Dreptul şi interpretarea lui au fost multă vreme apanajul 
aristocrației, fără însă ca acest lucru să presupună competențe. 

Aşadar, Grigore Andronescu nu este decât un avocat de ocazie; îşi asumă 
practica avocatlâcului nu din convingere, ci din nevoie, nu pentru că asta îi 
este formaţia, ci pentru că i se oferă un prilej de care profită spre a-şi hrăni 
„casa grea“. Tot avocat de ocazie este şi negustorul Iorga Radu Bou; el 
practică avocatura la Craiova, dar îndeletnicirea sa de bază este negustoria. 
Abilitatea, influenţa şi „faima“ îi aduc clienţi; avocatura este o activitate 
adiacentă care îi permite să-şi rotunjească veniturile. Dar trebuie spus că 
profesia nu este constituită, nu se poate vorbi de o construcție socială capabilă 
să-i atribuie capital social şi simbolic. Este nevoie de secole de dezbatere 
pentru a impune prestigiul profesiei, pentru înscrierea pledoariei printre 
ratiunile gloriei, pentru transformarea tribunalului într-un „forum politic“. 

Ingineria hotarnică se pare că reprezintă specialitatea cea mai căutată în 
țările române, iar prin intermediul ei multi boieri mărunți şi-au dezvoltat 
abilitățile. Un astfel de inginer hotarnic şi „gheometru“ este comisul Ionică 
Tăutu. După patru ani, comisul abandonează această ocupaţie, considerând că 
„alergătura“ este prea mare şi nu aduce nici beneficiile intelectuale dorite, nici 
procopseala materială sperată417. 

Ar trebui să adăugăm şi nevoia de ingineri, avocaţi, arhitecţi, judecători, 
doctori, profesori, procurori. Ajunşi într-o slujbă publică, ei se grăbesc să 
cumpere un „pitac“. Costantin şi Vasile Paulini sunt fiii preotului Pavel 
Paulini; ambii, „sfârşind cursul învățăturilor în limba moldovenească“, se 
rânduiesc profesori, unul la Focşani şi altul la Botoşani, dar asta nu-i 
împiedică ca la scurtă vreme să cumpere pitace de slugeri (1835, 1840), 
pentru ca Vasile să urce până la rangul de căminar (1852)418. Observăm cum, 
şi ei, se lasă atraşi de prestigiul clasei boiereşti, care încă fascinează, deşi nu 
mai are mare lucru de oferit. 

Despre formarea unei „noi clase“, a „intelectualilor“, care să preia asupra 


sa proiectul de modernizare, nu se poate vorbi încă. De pildă, la mijlocul 
secolului, la o populaţie de 1 462 521 de locuitori, Moldova are doar 104 
profesori şi medici, un număr mult prea mic, dispersat prin toate târgurile şi 
satele, cu o formare sumară şi fără o conştiinţă de grup în virtutea căreia să se 
comporte ca un corp, cu un discurs comun419. Cu alte cuvinte, lipsa unui 
proiect educativ coerent se reflectă şi în această stare de fapt. Abia acum se 
pun bazele unei astfel de „individualităţi“, iar Junimea de mai târziu va juca 
un rol major. Reamintesc aici rolul major asumat de către prima generație a 
secolului al XIX-lea, descendenți ai aristocrației, educați, cu diplome sau fără 
diplome, în Apus, susținători ferventi ai modernizării, dar care, pe măsura 
trecerii timpului, se vor scinda când va veni vorba de căile de urmat pentru a 
atinge acelaşi scop. 


Toate aceste informaţii ne arată că abia acum se poate vorbi de conturarea 
unei clase de mijloc, abia acum se construiesc toate elementele necesare 
constituirii acestui corp. Ştefan Zeletin consideră şi el Revoluţia de la 1848 ca 
punct de plecare în formarea acestei „burghezii“, dar premisele sunt cu totul 
diferite de ceea ce vedem noi: acordă o importanță deosebită capitalului 
englez în ridicarea şi detaşarea acestei categorii sociale420. Or, Bogdan 
Murgescu arată, pe bună dreptate, că nici pe departe nu este vorba de o 
investiţie uriaşă în această directie421. Şi, aşadar, nu acest factor va aduce 
ridicarea burgheziei. Putem reţine: contextul international, o mobilitate a 
acestei categorii sociale, o restructurare a micii boierimi şi obligaţia ei de a se 
constitui ca grup pentru a se opune astfel privilegiilor şi autorităţii cu tendinţe 
de a se întări a marii boierimi, accesul la instrucţie şi mai ales accesul la 
curentele şi ideile care circulau în Europa, fie prin intermediul publicațiilor şi 
presei, fie prin intermediul călătoriilor de studii. 

IT 
Elogiul muncii la Stefan Episcupescu 


Memorie de taină pentru iconomie şi iconomi 


Ştefan Episcupescu este fiul Elenei şi al lui Vasile Manega, nepotul lui 
Ştefan Episcupescu şi al Smarandei422. S-a născut în Bucureşti, mahalaua 
Scortarilor, enoria Sfântului Dumitru, la 25 martie 1777. La 13 ani îşi începe 
ucenicia în ale spiteriei, la Andrei spiterul. În 1797, după şapte ani de slujbă, 
îşi deschide propria spiterie la Craiova. Dar focul „basvandogliilor“ nu-l iartă, 
prăvălia arde din temelii şi afacerea se duce pe apa sâmbetei. Acest necaz îi 
aduce însă „noroc“, pleacă la Viena, ca să se şcolească în ale medicinii. După 
cinci ani (1800-1805), spiterul Episcupescu se întoarce în țară, în calitate de 
medic al Bucureştilor. Aceasta este, foarte pe scurt, biografia celui de care ne 
vom ocupa în paginile de față. De el, ca medic în Bucureşti s-a ocupat mai pe 
larg şi Pompei Samarian în a sa Istorie a medicinii423. Nu vom stărui asupra 
lui ca medic, ci ca autor al unor memorii foarte interesante, redactate între 
1805 şi 1847, şi în care, pentru prima dată, maniera de a gândi diferă de ceea 
ce au lăsat contemporanii lui. În plus, sistema gândirii lui Episcupescu are în 
vedere un alt tip uman, un alt mod de a se comporta, o altă manieră de 
organizare a economiei familiei, astfel încât aceasta pare a-l anunţa pe viitorul 
„burghez“. 

Frica de sărăcie domină „Memoria de taină“ a doctorului Episcupescu şi 
îi formează caracterul. Titlul dat de autor rezumă scopul acestei lecţii oferite 
copiilor săi: „Memorie de taină, spre o ferită petrecere în lume şi între oameni. 
De paza vieţii, a sănătăţii, a averii şi cinstei spre fericire“424. Educaţia 
doctorului începe la şcoala catolică de pe lângă Bărăţie; aici învaţă latina şi 
germana, limbi care îi vor fi de folos la Viena, unde va fi trimis cu ajutorul 
episcopului Constantin al Buzăului spre „învăţarea ştiinţei medicale“. 
Adevărata medicină înseamnă însă practică, pe care n-o poate obţine decât la 
„patul bolnavului“, prin observaţie („vedere“ şi „tactul practicii“) în preajma 
unor buni doctori cum sunt, în cazul lui, doctorii Silvestru, Constantin Darvari 
şi loan Marco425. În 1810, obţine diploma de „hirurg“, chiar dacă el se 
numeşte mai tot timpul „doctor“. 


Întuneric şi lumină, bine şi rău, îngeri şi demoni sunt constantele unei 
vieţi de creştin sub care Episcupescu îşi redactează „întâmplările“, analizează 
„starea veacului“ şi a „vremurilor“. Memoriile sale au, aşadar, o importantă 
componentă religioasă „a pravoslavnicii legi a răsăritului“ în care s-a născut. 
Modelul este unul al creştinului ortodox care trebuie să ştie să aleagă, să-şi 
controleze mintea şi trupul, să se ferească de lene, linguşeală, „desfrânările 
trupeşti“, să promoveze rațiunea şi cumpătarea. Chiar şi numai din aceste 
câteva principii se vede că lecturile şi gândirea doctorului Episcupescu 
depăşesc cu mult simpla educaţie ortodoxă. Cum poate un individ să parcurgă 
acest drum spre bogăție şi cumpătare este ceea ce el oferă sub formă de 
experienţă şi testament unor „fii“ imaginari, poate chiar copiilor săi: „Aceste 
cuvinte ale glasului vieții mele las mostenitorilor miei cu blestem, care din 
mila prea puternicului Dumnezeu, peste toți Dumnezelili puterilor lumesti, 
vor avea viaţă de trăit spre a le păzi de sfinte şi a le cugeta mai întâiu la toată 
simtirea şi mişcarea lor până se vor desprinde întrânsele, când vor afla şi cea 
mai înaltă şi mai prețioasă moştenire şi nu se vor mai slăbi si rătăci de 
credinţa lor.“426 Aceşti moştenitori, numiţi generic, „fiii miei“, apar deseori 
ca adresanti în cuprinsul memoriilor. Tatăl oferă explicaţii, argumente, 
modele, informaţii utile nu numai pentru ei, ci şi pentru toţi cei ce vor să se 
adape de pe urma unor „nenorocire“ folosite spre formarea şi îndreptarea 
spiritului, trupului omului. 

Orice om trebuie să fie de folos lui şi semenilor lui. A avea o ocupație 
reprezintă un avantaj pentru minte, trup, comunitate şi umanitate, în sensul cel 
mai larg. Lucrul, munca îl îndepărtează pe om de „relele urmări“: „trebuieşte 
neapărat să fie omul ocupat, întreprins în toată vremea c’o grijă sau c'o 
lucrare de mână, care îl apără de nălucirile păreri deşerte ale fantasii“. Omul 
trebuie să se cunoască foarte bine pe sine. „Sineşul“, căruia îi acordă un 
capitol întreg în tratatul său de medicină427, îl îndeamnă pe om la rău, la lene, 
la desfrânare, îl amăgeşte şi-l îmbrobodeşte „cu dorinţele şi plăcerile lui“, 
îndepărtându-l de la calea cea dreaptă. Cel ce se cunoaşte ştie să-şi 
stăpânească trupul, să „se înfrâneze“, să se lupte şi să se apare de „patimile 
dulcetilor“. Şi se deosebeşte astfel de „omul prost“ ca „virtuos şi cuvios către 
sine, către altul şi către Dumnezeul lui“. 


Adună-te cu cei deopotrivă tie 


Căsătoria este un pas important, iar buna alegere constituie piatra de 
temelie a unui menaj prosper. Vom grupa „principiile“ doctorului 
Episcupescu în ordinea în care le oferă chiar el. Toate se coagulează în jurul 
conceptelor cumpătare, „iconomie“, „folos“, muncă, cunoaştere de sine 
(„sineş“), prosperitate, interes etc. Rațiunea trebuie să călăuzească fiecare pas, 


fiecare gest, gând, iar criteriile prestabilite nu pot fi niciodată abandonate. 
„Norocita“ sau „nenorocita“ soartă se află în mâinile fiecărui individ. Orice 
alegere are repercusiuni, bune sau rele. Ce visează tânărul doctor 
Episcupescu? Dorintele doctorului nu se dezvăluie în fața unei femei, ci ele 
sunt „urzite“, analizate, inventariate: „mă privegheam să nu mă greşesc în 
alegerea unui soții“, povesteşte; soţia trebuie să fie „potrivită de haracter, de 
obiceiu şi de orânduială vietuirii mele, dintr-o familie cuvioasă şi liniştită“. 
„Sineşul“ tânăr şi neexperimentat îi ia minţile când petitoarea îi vorbeşte de 
fiica unui „boier de ţară“. Îşi doreşte mai mult ca orice o fată de la „țară“, 
crezând că acolo moravurile şi simplitatea însoțesc orice comportament. 
„Semeţindu-se“, pleacă în „zbor“ să o vadă, luat pe sus de idea nobletei, 
cucerit apoi de mişcările ochilor „când d'o mesterä cochetă, când d’o fire 
blajină şi nevinovată“. Deşi suspecte, hainele „şterfelite“ în care se prezintă 
fata, părinţii, cumnatii428 le consideră ca semne ale „iconomiei“, şi nu ale 
sărăciei, ale simplităţii şi umilintei, si nu ale fätärniciei. Fără să mai fie atent 
la principiile îndelung urzite, îşi dă acordul. „Da“-ul spus în pripă şi confirmat 
pe actul dotal îl va costa fericirea şi prosperitatea, gândite şi dorite, va fi 
piedica principală în construirea lor. Nu te poți aduna cu cei ce nu merg pe 
acelaşi drum cu tine, cu cei care nu au „haractir“. Şi va descoperi toate acestea 
încă înainte de a ajunge la nuntă. Îşi judecă alianţa din perspectiva unei afaceri 
şi cu o mentalitate pur „burgheză“: muncă, economie, seriozitate, prestigiu, 
respect pentru cuvântul dat, stăpânirea trupului, sancțiuni pentru orice 
îndepărtare de la aceste principii. Or, socrii şi cumnatii îşi dezvăluie repede 
adevăratele caractere, în care lenea, minciuna, linguşirea, risipa, desfrâul sunt 
precumpănitoare. lar sărăcia lucie apare hidoasă când se vădeşte că 
„aparențele“ nu sunt decât realități iremediabile: „veni răposatul Castritu, om 
sufletescu şi cinstit, negustor, şi mă întrebă cum numai eu nu cunosc numele 
lui Ciocârlan Şiretul (socrul, medelnicerul Matei Ciupelniteanu — n.n.) care a 
înşelat piaţa şi e sărac de’l mănâncă päduchii, cu toate moşiile lui, face şapte, 
opt pogoane de porumb sau grâu, îl vinde vara după loc arendaşului, şi-l 
cumpără iarna cu înpătrit preţ; şi dă la trebuintä pentru una sută de lei zapis de 
o mie, ci să mă desfac de dânsul oricum voi putea“429. 

Sărăcia este dublată de meschinărie, mojicie, ipocrizie. Zestrea, promisă 
şi oferită cu larghete când socrii şi fraţii aveau interesul să-şi mărite fiica şi 
sora, se transformă în obiect de văicăreală şi defăimare. Socrul, medelnicerul 
Matei Ciupelniteanu, aleargă din casă în casă şi se vaită de bani, de avaritia 
ginerelui, de nenorocirea căzută pe capul lui. În cinci-şase rânduri a procedat 
în acelaşi mod, pentru că logodirea unicei fiice nu este decât un mijloc de 
supravieţuire pe spinarea presupusului ginere, până la o altă tocmeală, la o altă 
logodnă, la un alt candidat. Dincolo de jaful propriu-zis, doctorul îşi face griji 
pentru „scăderea de cinste“, adusă de un astfel de comportament: „mă 
categorisea că l-am înşelat şi acum voiesc să mă trag şi să stric logorna, fraţii 


asemenea pe oriunde mergea că voiescu să-i sărăcesc, încât se făcuse 
însurătoarea mea de o comedie în tot Bucureştiul şi rărisem vizitele bolnavilor 
miei de mulțimea întrebărilor când fac nunta... care mi-a smintit cinstea şi 
interesul şi m-a scăzut din ceea ce eram“430. Or, bunul renume dă spor unei 
afaceri, aduce şi menţine clienții. Un doctor pătrunde în casele tuturor şi mai 
ales în casele celor mari, el are nevoie de cinste, de probitate morală. Până 
atunci îşi construise o avere frumuşică numai din practicarea meseriei sale, cu 
multă onestitate şi cu hărnicie: „m-a purtat norocul ca pe un copil, de mână, în 
triumfuri în toate lucrările mele; osteneam două perechi de telegari şi un 
armăsar pe toate zilele, cu venit de douăzeci şi treizeci de galbeni pe fiecare 
zi, şi cu o petrecere de o vietuire strălucită de sănătate si de duh deştept, 
primitor şi dătător de bucurie“431. 

Mitropolitul, vistierul Varlam, banul Manolache Creţulescu, banul 
Racoviţă şi multi alți boieri se implică în comedia însurătorii, astfel încât 
„şiretului socru“ i se închid uşile, dovedit de mincinos. Insuficient însă pentru 
doctorul Episcupescu, foarte atent la reputaţia sa, cât mai nepătată: „dar nici 
cinstea şi interesul mieu nu s-a mai putut îndrepta la starea dintâi“, conchide 
cu dezamăgire. Obsesia sărăciei revine, iar el, „cunoscând soarta sărăciei că se 
moşteneşte şi este lipicioasă ca râia“, hotărăşte ruperea logodnei, asumându-şi 
paguba432. Din nou „sineşul“ needucat se dovedeşte mai puternic: lacrimile 
fätarnice ale fetei îl înduplecă şi el consimte să se căsătorească, împotriva 
evidenţelor. 

Întâmplările au scopul de a-i preveni pe „fii“ de pericolele care îi pândesc 
în alegerea alianțelor, în construirea viitorului. Chiar dacă exemplul imediat îl 
reprezintă „neamul“ său, accentul pus de Episcupescu nu se referă la 
legăturile de familie, ci la rațiunea gestului: ascultați şi luaţi aminte, stăpâniţi- 
vă trupul, educati-vä mintea, sfaturi ce revin după fiecare „capcană“ a sorții. 
Alianţa contractată pe baza „slăbiciunilor spiritului“ i-a adus numai necazuri. 
Nu faceţi la fel, le dictează „fiilor“. Deschideţi ochii, priviți în viitor şi nu vă 
lăsaţi coplesiti de milă, tentaţii, dorinţe. 

Ceea ce Episcupescu notează cu atâta râvnă nu este numai un deziderat al 
său. Un alt ideal de familie, leagăn al calmului, al solidarităţii imediate, al 
tainei ce previne orice insinuare din afară, se formulează în acest nou început 
de veac. „Toate le-am suferit în tăcere“, mărturiseşte la un moment dat 
doctorul Episcupescu, pentru că expunerea problemelor în public devine o 
„comedie“, un subiect de dezonoare, şi nu unul necesar şi indicat în 
soluționarea conflictelor. Nu este singurul. Pe la 1823, un mic negustor, loan 
Jupaniotul, are propria idee de viaţă privată în interiorul menajului ideal, pe 
care îl vede dominat de „purtarea cu cinste“, „blândeţea inimii“, „enteresele 
casii“, „creşterea copiilor“, „cuvinte dulci şi mângâioase“, „dragoste“433. Tot 
pe atunci, Ionică Tăutu îşi exprimă şi el opinia cu privire la familie, alegere, 
sentimentele şi comportamentele soților în interiorul menajului. „În sânul cel 


fragid a unii soţii plăcute si încungiurat de odraslele iubirii sale“, omul poate 
gusta din himerica fericire, crede Tăutu în scrisoarea sa adresată unui prieten 
în octombrie 1827. Viaţa tihnită nu se află decât în „sânul unii familii“, dar 
această familie nu este întotdeauna uşor de adunat. Alegerea unei „fete“ pare 
grea din moment ce doar „părerile (les apparences)“ se prezintă la prima 
înfăţişare. A alege doar pe baza aparentelor poate uneori să transforme 
„nădejdea“ în „amăgire“. Prietenului, confruntat cu eternele neînțelegeri 
conjugale, i se cere răbdare şi severitate față de soția „neascultătoare“: „eu te 
sfătuiesc a mai strânge legătura pe care i-o fi bältit numai o zburdare 
copilăriască a unii fimei de multe ori copilă însăşi, supt sarcina anilor“. 
Bärbätia, cuvânt atât de drag lui Ionică Tăutu, revine ca mijloc de afirmare în 
interiorul menajului, dar şi ca o calitate neîndoielnică ce trebuie să domine 
orice atitudine. Apoi răul este făcut şi „a-şi pierde cineva gândurile în 
întristări este a-şi pierde vremea“; acţiunea şi găsirea unei soluţii par mai 
viabile decât a-şi plânge de milă, dând satisfacţie celor ce râd din „neştiință 
(l’ignorance)434. 

Această „boală molipsitoare“, provocată de ,räsfät“435, îndeamnă la 
căutarea de soluţii şi la definirea şi redefinirea principiilor pe care ar trebui să 
se întemeieze o familie. Inspirându-se din tradiție, dar inovând în funcţie de 
spiritul vremurilor şi de mentalitätile unei categorii sociale în formare, 
doctorul Episcupescu stabileşte în cele mai mici detalii, ca nimeni altul până 
atunci, atribuţiile şi îndatoririle, rolul şi locul fiecăruia în cadrul familiei. 


Tirania menajului 


„Educaţia şi familia erau cele două preocupări majore ale burghezului, 
cărora le consacră multi bani“, spune Theodore Zeldin în analiza sa asupra 
burgheziei franceze436. Aceste două preocupări domină memoriile doctorului 
Episcupescu. Familia este cea în care investeşte şi căreia îi dedică toate 
economiile. Tot familiei îi sunt adresate sfaturile, experiențele şi gândurile, 
căci de buna ei organizare depind toate. În casă, fiecare primeşte îndatoriri şi 
drepturi. Datoriile bărbatului se răsfrâng asupra întregii familii. El trebuie să 
aibă „casă de păstrarea agoniselii şi de lăcuit, a agonisi pe cale dreaptă, 
cinstită atât trebuincioasele din toate zilele, cât şi de peste tot anul, a îmbrăca 
şi a căuta nevasta şi copiii în patimă de boală şi a se pune şi răspunde pentru 
dânşii la orice nevoie“. Pentru asta primeşte „drepturi“ depline asupra familiei 
sale: „a stăpâni şi a cârmui nevasta şi copiii, şi a le arăta treaba şi orânduiala 
îndatoririlor pe care sunt datori a le cinsti“. Soţia are datoria de a „iconomisi 
agoniseala, a ținea şi a păzi curăţenia casii bărbatului şi a creşte copiii la 
pieptul ei“, îndeletniciri care justifică drepturi „împreunate cu ale bărbatului“. 
Traiul bun constituie miezul modelului oferit copiilor ce-şi vor „imita“ părinţii 


în toate. Or, pentru a imita, ei trebuie să aibă modele bune de urmat. Femeia, 
mamă şi soţie, este pilonul central al menajului; ea trebuie să aibă calitățile 
unei stăpâne, dar şi supunerea unei roabe, respect şi consideraţie pentru 
stăpânul casei, dar şi härnicie şi dăruire. Maria Ciupelniteanu nu este decât un 
personaj (din păcate, pentru doctor, cu totul negativ), oferit ca exemplu, în 
jurul căruia se conturează portretul soției din mediul „burghez“. În plus, soţia 
unui doctor trebuie să posede smerenie, educaţie, astfel încât să ştie să 
vorbească „oamenilor după deosebirea lor“, să se ocupe de calfe şi slugi, să se 
aplece asupra creşterii copiilor, nu băbeşte, ci potrivit cu statutul social al 
părinţilor, să fie evlavioasă şi „să citească închinăciunea în toate zilele“, să 
păstreze curăţenia odăilor, orânduiala hainelor şi „iconomia casii“437. Aceste 
cerințe, atât de explicit exprimate, oglindesc un alt mod de viaţă decât cel 
dominant până atunci438. Acesta este mai degrabă propriu unui mic-burghez 
şi este regăsit în manualele de savoir-vivre specifice Europei moderne precum 
Manuel de la maîtresse de maison (1821) sau Manuel complet de la maîtresse 
de maison ou la Parfaite Ménagère (1826). Aici se insistă „asupra rațiunii 
economice a rolului îndeplinit de femeie într-un spaţiu privat, de a cărui 
administrare ea este răspunzătoare“439. Va fi răsfoit aceste manuale la Viena 
sau în Valahia, prin bibliotecile boierilor înalți pe care îi frecventează?! Că are 
cunoştinţă de literatura franceză aflăm din următoarele pagini, unde invocă 
„sofismele eresurilor literaturii frantuzesti“ urzite împotriva papilor. Dacă 
aruncăm o privire peste cărțile ajunse în Principate la începutul veacului al 
XIX-lea, descoperim un Manuel d’économie rurale et domestique, tipărit în 
1823 la Paris440 şi care va fi constituit o sursă de inspiraţie pentru postelnicul 
Manolache Drăghici şi al său manual de „iconomie rurală“441. 

Cu alte cuvinte, armonia în menaj depinde în mare măsură de 
comportamentul soției, dar şi de „potrivita alegere de soţie si de soț“. Buna 
alegere, „unirea şi dragostea însoţirii“ îi par lui Episcupescu un „obicei bun“, 
cu o contribuţie esenţială la „rodirea şi sporirea agoniselii casei“. Îndepărtarea 
unuia sau altuia este vinovată de „prigonire“, „stricăciune“. Până la urmă se 
ajunge la obsesiva sărăcie. Fără copii şi obligații morale, soţii aflați într-un 
astfel de menaj n-au decât să se despartă şi chiar le recomandă divorțul, pentru 
că n-au de ce suferi „unul scârba altuia“. Familia însă trebuie să-i țină 
împreună; pentru binele copiilor să se prefacă a fi mulțumiți: „fiind cu familie, 
atunci este vai de copii şi amar părintelui celui mai milos, că-şi va jertfi starea, 
cinstea şi viața pentru nebunii lui“. Aşa cum i s-a întâmplat lui. Pentru 
evitarea multor şicane cotidiene, recomandă odăi separate între soți încă de la 
începutul mariajului, un obicei mai deloc întâlnit în societatea românească. 
Intimitatea este o cheie indispensabilă în păstrarea menajului. 

Având în faţa ochilor un model bun, copiii îl imită şi se supun părinţilor, 
a căror priveghere trebuie să fie foarte activă, pentru că „răul“ ascuns în 
fiecare la naştere îi îmboldeşte la „cele rele de stricăciunea lor“. Părinții au 


obligaţia de a fi tot timpul în alertă, de a-i îndrepta, uneori şi cu măsuri 
punitive, cum ar fi privarea de hrană, îmbrăcarea în haine simple, dar curate, 
care n-ar fi „înnoite“ decât cu dovada „silinţei înaintării învățăturii“, fără a li 
se da „parale pân” mâini spre a nu afla întrebuinţarea lor“. În plus, „nu se vor 
slobozi a vorbi neîntrebați si întrebându-se a răspunde în duhul şi cazul 
întrebării fără abatere de cuvinte mai multe“; un mijloc eficace pentru a şti să 
păstreze o „taină“, dar şi pentru dezvoltarea gândirii. Singurătatea este de 
evitat, pentru că implică „stricăciunea“ provocată de „boldurile“ tentatiilor de 
tot felul442. 

Idealul acestui „mic burghez“ îl constituie traiul liniştit, în interiorul 
casei, fără amestecul celorlalți, alături de o soție harnică şi iubitoare, împreună 
să „odrăsluiască“ şi să crească copiii, cărora să le lase drept moştenire o bună 
educaţie. lar Episcupescu se implică asiduu în creşterea şi educarea copiilor 
săi. Crede şi insistă ca un tată să privegheze la buna educaţie a fiilor443. 
„Bunul renume“ şi „buna creştere“ sunt lucrurile cele mai de pret ce se 
transmit şi fac nemurirea unui neam. O deosebire esenţială față de concepţia 
protipendadei, unde banii şi puterea tin, de cele mai multe ori, locul educaţiei 
şi unde este nevoie de intervenţiile autorităților pentru a schimba starea de 
lucruri. Boierul n-are nevoie de educaţie pentru a ocupa o slujbă şi nici pentru 
a face avere, el a moştenit aceste drepturi. Cei din lumea lui Episcupescu nu 
au moştenit însă aceste „privilegii“ şi de aceea educația şi pregătirea pentru a 
face faţă „soțietăţii“ sunt indispensabile. Tatăl, aşa cum îl descrie Stefan 
Episcupescu, trebuie să-şi asume educarea şi creşterea moştenitorilor. lată 
pledoaria, adresată prezumtivilor „fii“: „şi să ştiţi că cea mai de frunte şi cea 
mai nobilă moştenire care puteţi să lăsați fiilor voştri este creşterea si 
cugetarea cea potrivită şi bună, cu credinţa şi frica de Dumnezeu. De buna 
creştere deprinde ascultarea şi primirea fnvätului, care trebuie să fie însoțit cu 
pilduirea lui; potrivita creştere rosteşte cugetarea dreptății adevărului şi 
luminează cunoştinţa minții de buna purtare, că precum cugetă omul în sine, 
aşa şi lucrează. Iar credința de Dumnezeu noroceste traiul vieţii, fiind că sunt 
multi învăţaţi şi cu minte, dar fără credință nenorociti“444. Orice program de 
educare a tinerilor trebuie să aibă susținerea guvernului, care îşi oferă sprijinul 
în transformarea tatălui în „dascăl şi ocârmuitor“. Când un guvern nu se va 
îngriji de acest lucru, atunci supusul îşi află salvarea în fuga de „zgomotul 
rătăcirii şi al stricăciunii“, „îndepărtarea în singurătatea şi liniştea“ căminului. 

Bineînţeles că pledoaria lui Ştefan Episcupescu nu poate fi pusă în 
aplicare de toată această pătură de mijloc căreia i se adresează. Meseria 
mănâncă o mare parte din timp: în prăvălie sau în atelier, pe drumuri sau la 
masa de scris, negustorul, meşteşugarul, doctorul sau inginerul se luptă cu 
timpul pentru a face bani. Totuşi, în aceste medii, copilul este o investiție, 
căruia i se acordă multă atenţie şi pentru al cărui viitor se cheltuieşte mai mult 
în materie de instrucție. 


„Duhul veacului“ şi , fätärnicia politicii“ 


Pentru a pune în aplicare prescriptiile de mai sus, oricine are nevoie de 
cunoaşterea „soțietăţii“ în care trăieşte. „Cultura tivilizatiei de acum“, în care 
îşi duce existența şi în care se vor forma „fiii lui“, este una dominată de 
fätärnicie, invidie, interes, înşelăciune şi „răsboiu“ între toți şi între toate. În 
frunte se află guvernul, care încearcă să profite cât mai mult de pe urma 
supusului, ademenit cu lucruri de nimic: ,printip al guvernului este a avea pe 
toți supuşii lui atârnati cu cinstea, averea şi cu viaţa lor de dânsul“. În 
atingerea acestui scop, toate „inştiințele şi institutele politiceşti, cu toate 
formele şi uniformele lor“, cheltuiesc pe „slujbaşii şi lefaşii lor“, dar 
insuficient pentru a-şi forma un „capital de familie“. Bogatii sunt ademeniti cu 
„nădejde de cinste, de ranguri, de numiri si de câştig“, stäpäniti mai degrabă 
de „mândrie şi lăcomie“ decât de „minte“, nici măcar nu-şi dau seama când 
alunecă în sărăcie şi ajung la mila guvernului, acceptând să slujească numai 
„pentru hrană“. 

Biserica urmează de aproape guvernul. Chemată să „zdrobească răul din 
om“, ea ajunge „câteodată să zdrobească împreună cu răul şi bunul dintr- 
însul“. 

Uitat de toți, norodul pătimeşte şi se lasă atâtat de cei care 
„propovăduiesc libertatea, dreptatea şi egalitatea“, dar şi de cei care 
„propovăduiesc milostenia de iertarea păcatelor“. Aflat în nevoie, nimeni nu-l 
ascultă sau nimeni nu-l înțelege: „când pătimeşte norodul de moarte şi moare 
de foame de nu se poate îngropa din neîngrijirea ocârmuirilor, ce se ospătez 
cu vase de aur si de argint pe mese întinse, ce neomenită simtire dovedesc? 
Sau când moare norodul de ciumă şi de o epidemică boală de moarte şi ei se 
îngrijescu mai mult de averile decât de viaţa lui? Sau când se învrăjbescu doi 
stăpânitori şi se aprind în războiu un norod cu altul pentru capritiile lor, ce 
satanicesc triumf de isbândă dovedesc că lăcuieşte în inimile lor?“445 
Întrebările retorice ale doctorului Episcupescu vin din experiența meseriei 
sale. A scris despre ciumă, a scris despre epidemii şi boli, a fost martorul 
numeroaselor ,räzmerite“ şi războaie, a cunoscut ocupațiile nemtesti, turceşti, 
ruseşti, trăieşte într-o vreme de prefaceri importante, de punere sub semnul 
întrebării a valorilor tradiționale, a moravurilor, de agitaţie pe scena politică. 
Astfel, crede şi este convins că guvernul (în integralitatea sa) se află într-un 
permanent conflict cu norodul, ceea ce generează o „prigonire“ generală între 
proprietari şi supuşi, stăpâni şi slugi, bărbaţi şi neveste, părinți şi copii. Întru 
întâmpinarea liniştii, câteva state au creat „constituția“ sau „sintagma“, dar 
„călcată în voie“, ca şi „pravila dreptăţii“, cu acordul unei părți a norodului, 
prins în armată. În faţa acestei situaţii, individualismul reprezintă singura cale 
de supravieţuire: fiecare familie să îngrijească pentru sineşi. Această soluţie 
este valabilă în cazul în care „oblăduirea“ nu ar trece la „reformarea“ şi 


„mlădierea“ fiecăruia, acordând atenție nu „naşterii“ sau „chipului“, ci 
„cugetării“ şi „oblăduirii potrivite“; cu alte cuvinte, ar trebui să promoveze 
meritocratia, ceea ce exista, de altminteri, ca ideal, în Regulamentele 
Organice. 

Toate aceste capcane ale timpului trebuie cunoscute pentru a te feri din 
calea lor, pledând pentru înţelepciune şi mai ales pentru modestie şi taină. 
Bogăția atrage invidie şi jinduire: „nu vă fäliti şi nu vă semetiti în averile 
bogätiii voastre, că prea lesne le veţi pierde şi vă veţi sărăci“. Şi, mai presus 
de toate, averea nu trebuie risipită pe cumpărarea de ranguri: „nu vă bägati şi 
nu vă amestecați în strălucitele slujbe politiceşte“. O singură abatere, atunci 
când un interes o cere: „numai pentru câştigul unei nevoi de rang şi pe dată să 
vă trageţi ca să nu pârliti starea“. Obtinut, rangul trebuie să se păzească ferit 
de „ochi de om“; el atrage „mulţime de muşterii“, profitori ce prin 
„făgăduieli“ şi minciuni nu vor decât ruinarea averii celuilalt. Ştefan 
Episcupescu este aproape singurul în epoca sa care nu-şi doreşte înnobilarea. 
Calitatea de medic, înrudirea cu o familie boierească, mediul în care se învârte 
i-ar fi permis să o obţină foarte uşor. N-o face si îi îndeamnă şi pe alţii să nu 
se lase ispititi de astfel de lucruri efemere. Fiul său, Petrache Episcupescu, va 
cumpăra un rang de pitar în 1850446; poate silit de vreo nevoie?! De 
altminteri, opiniile sale cu privire la boierime sunt destul de critice. De ce şi- 
ar fi dorit să intre în rândurile acesteia, când alianţa matrimonială i-a dovedit 
că nu merită, ba mai mult i-a fost spre pagubă?! În plus, intervenţiile mai- 
marilor vremii în favoarea socrilor, fără să ţină cont de realitate, nu i-au fost 
pe plac. lar „comedia“ şi bârfa din jurul nunţii sale, purtate în mare parte prin 
casele boiereşti, l-or fi scârbit cu totul. 


Bogăția... sau lipicioasa sărăcie...? 


„Cu bani se fac toate şi toate pe bani“, spune Episcupescu cel temător de 
sărăcie. „lconomul“ este autorul principal în construirea unei averi 
considerabile, căci, ieşit din sărăcie, el ştie cum să administreze banii astfel 
încât să ridice un capital considerabil. Sărăcia şi bogăţia au grade „deosebite“, 
determinate de soarta omului, şi se oglindesc în două stări: „vremelnice“ sau 
„statornice şi zăcătoare“. Bogăția provoacă războaie între natii şi state, 
conflicte în familie, invidii în comunitate — „toată averea se jinduieşte“ —, aşa 
că bogatului i se recomandă s-o „acopere“ pe cât posibil. Cu alte cuvinte, să se 
fălească cât mai putin cu ea pentru că orice avere este supusă „efemerității“. 
Prea puţini se arată „destoinici“ în păstrarea acesteia; şi mai putin rezistă 
tentatiei de a nu risipi. 

Dar ce bine e să fii bogat... Bogăția „luminează mintea şi fața omului de 
veselie, de dăzmierdare, şi preface pe cel întristat în starea lui, şi-l 


înveseleşte“. 

Şi ce chin e să fie sărac... Sărăcia „întunecă mintea şi faţa şi aceluia mai 
învăţat, şi-i împiedică vorba, şi paşii înaintării lui, dă să urăşte şi să depărtează 
toți de dânsul, şi este nenorocit, trudit şi amărât de toate, şi de însuşi sineşul 
său, şi mustrat, si necăjit de toți, şi de însuşi familia lui până la 
dăsnădăjduire“. Hulit de toți, săracului nu-i rămâne decât să se îmbogăţească 
şi să învețe cumpătarea, să-şi educe tru-pul şi mintea, să-şi controleze 
dorințele, să-şi anuleze orice gând de plăcere. „Deci împuţinaţi-vă, fiilor, 
trebuintele de cu vreme, înfrânaţi-vă poftele plăcerilor de bunăvoie“, acesta 
este secretul cumpătării. Ascultându-l, vezi etica burgheză conturându-se şi o 
nouă lume modelându-se în jurul acestor principii. O lume în care raportul 
dintre a fi şi a părea se inversează, în care investiţia se face în alt tip de 
„reprezentare“. Burghezul este mai degrabă interesat de „ceea ce produce“, 
decât de „ceea ce reprezintă“. Dar geneza unei „sfere publice burgheze“447 
pare atât de departe... 


Educarea „sineşului“ este esenţială în „îmbogățire“ şi în păstrarea unui 
stil de viață echilibrat: „împuţinaţi-vă, fiilor, trebuintele, fnfrânati-vä poftele 
plăcerilor, de bunăvoie cu duh stăpânitor şi vă înaintați bärbätia lucrurilor 
voastre, ca să vă îmbogăţiţi, ca să nu fiți siliți, de nevoia sărăciei, să vă 
fmputinati trebuintele, să vă înfrânaţi poftele, şi să vă îmbărbătaţi lucrurile 
agoniselii şi nu veți mai putea“. Apoi cel „mulțumit şi îndestulat cu starea lui“ 
trebuie să constituie un „prisos“ util pentru cheltuielile „neprevăzute şi 
întâmplătoare“. Acest „prisos“ trasează frontiera dintre „bogatul cumpătat“ şi 
„bogatul pătimaş“. „Prisosul“, sau „rezervul“, are menirea de a fi o „stavilă“ 
în faţa sărăciei. Proprietarul poate astfel să-şi acopere cheltuielile neprevăzute 
fără a se împrumuta şi îndatora unui străin care „îl va priveghea ca pe un 
vinovat, îi va număra şi îmbucătura şi, la cea mai întâiu neputinţă de plata 
datorii lui la soroc, îl va vinde şi-l va cumpăra“. Cămătarul este cel mai mare 
duşman al unei averi, „un vierme care roade pe datornic până îl răstoarnă“. 
Doctorul Episcupescu, care tocmai a trecut printr-o experiență crâncenă 
„datorată“ marelui cămătar al vremii Bältäretu, ştie ce spune. Pentru a evita 
mufluzia, cumpătatul are datoria de a „chibzui orice cheltuială în funcţie de 
venit“, de a-şi planifica viața „regulând cheltuielile până la un ban“. 
„Rezervul“ se supune unor reguli rigide de folosire, nu capriciilor; doar 
lucrurile „de folos“ pot avea acces la casa de bani. De exemplu: „de nu va 
avea moşia apă curgătoare de trebuintä şi de folos, a se face puțuri şi moară de 
vânt, iar împotrivă de va avea râu“. Aşadar, „rezervul“ se investeşte în lucruri 
aducătoare de venituri suplimentare. 


Iconomia sau despre buna chiverniseală 


Dacă proprietăţi nu i-a fost dat să aibă, Stefan Episcupescu îşi ia foarte în 
serios meseria de medic. Încearcă să se facă remarcat în orice împrejurare, se 
preocupă, este prezent acolo unde trebuie, îşi arată cunoştinţele şi 
devotamentul. Ciuma, epidemiile de holeră îi favorizează accesul în carieră. 
Este tot timpul pe „câmp“ şi în 1824, şi în 1829, şi în 1831, când cu epidemia 
de holeră. Scrie despre ciumă448, îşi „vizitariseşte bolnavii pe toate zilele“, îşi 
oferă sfaturile şi experienţele ori de câte ori i se cere. Zelul îi este răsplătit mai 
întâi de vodă Ghica, care, în 1824, îl numeşte „medic comunal al 
Bucureştilor“; mai apoi de guvernatorul rus, care îl menţine în slujbă. Trece 
printr-un singur episod de umbră: în 1831, când se face verificarea diplomelor 
şi se constată că este doar „hirurg“, Episcupescu îşi dă demisia din medic al 
circumscriptiei de negru, dar revine în 1835 ca medic al temnitelor şi atinge 
apogeul cu tipărirea unei lucrări ce s-a bucurat de succes: Practica doctorului 
de casă, tipărită în 1846, recomandată chiar de autorităţi şi cerută prin şcoli şi 
târguri. Fiindcă s-a bucurat de succes, cere „drepturi de autor“, când cartea 
este retipărită la 25 martie 1847. Prima pagină se deschide cu următoarea 
rugăminte adresată guvernului: „Autorul se roagă Cinstitelor Tenzuri ale 
Înaltelor State ca unde şi când se va cere a se tipări această carte în original 
sau în tălmăcire se binevoiască a nu se slobozi până a nu înfățişa doveditoriul 
mai întâiu adeverinţa autorului de primirea dreptului lui, ce este dooë sute de 
galbeni pentru una mie exemplare în ori câte rânduri se va tipări.“449 Cartea 
va fi apărut şi fără a i se cere voie, va fi fost copiată de mână de diecii de prin 
cancelarii sau va fi fost tipărită, de a ajuns medicul să ceară respectarea 
drepturilor sale materiale. Dovadă grăitoare stă cealaltă carte a sa, Oglinda 
includerea sa în Miscelanee, unde doritorii au copiat fie întreaga carte, fie 
numai părțile „interesate“. De pildă, pe 1 ianuarie 1838, un anume Costache 
Vasile Victor din laşi „prescrie spre folosul de obşte“ mari părți din carte, 
alături de Sadic sau ursitoarea a lui Voltaire450. 

Renumele nu-l îmbogățește, fiindcă în 1848 se află la mâna autorităților, 
cărora le solicită o pensie, fiind acum prea bătrân pentru a-şi mai câştiga 
existenţa din „vizitarisirea“ pacienților. 

Meseria de doctor nu aduce întotdeauna câştiguri îndestulătoare, aşa că 
Episcupescu se implică şi în alte afaceri spre a-şi spori veniturile necesare 
întreţinerii familiei. Bineînţeles că resursele se definesc în funcţie de nivelul 
de trai la care aspiră fiecare.451 


Omul folositor: între „măsura cumpătului “ şi „iconomie “ 


„Cel ce se mândreşte se nebuneşte, cel ce se hrăpeşte de slavă, de bogăţie, 
de procopseală sau de frumusețe se mărturiseşte de nedestoinic lor şi se 


înjoseşte, cel ce se făleşte se säräceste, cel ce se laudă se defaimä, cel ce 
aleargă se osteneste, cel ce se pripeşte la vorbă se greşeşte, cel ce crede lesne 
se şi înşeală lesne“, acestea sunt marile „greşeli omeneşti“ asupra cărora 
trebuie să se privegheze cu mare atenție. Viaţa oferă dulceaţă, bunătate, 
frumuseţe, dar numai cel inițiat ştie cum să se adape fără a cădea în desfrâul şi 
abuzul pricinuitoare de scurtare a ei şi a averilor. „Măsura cumpătului“ este 
cheia succesului. Recunoaşte că „înfrânarea plăcerilor vremelnicelor“ nu este 
un lucru tocmai uşor, dimpotrivă, chiar „neplăcut“, dar „stăpânirea“ asigură 
trecerea de la vremelnic la o stare de bine permanentă. 

Munca îl îndepărtează pe om de „relele urmări“: „trebuie neapărat să fie 
omul ocupat, întreprins în toată vremea c-o grijă sau c-o lucrare de mână, care 
îl apără de nălucirile păreri deşarte ale fantasii vrăjmaşului de stricăciune“. 
Cunoaşterea de sine primează; „sineşul“ îndeamnă la rău, lene, desfrâu, 
amăgiri desarte, îl îmbrobodeşte pe cel slab „cu dorinţele şi plăcerile lui“, 
îndepărtându-l astfel de la calea cea dreaptă. Autocontrolul trupului şi minții 
este atuul omului cumpătat care se arată „virtuos şi cuvios către sine, către tot 
altul şi către Dumnezeul lui“. La polul opus se află „omul cel prost“ cufundat 
în „patimile dulcetilor“ si desfrâu, sărac. 

Iconomia rămâne crezul de bază al doctorului Episcupescu, iconomia 
bazată pe satisfacerea trebuintelor de bază: „Prin iconomie îmblânzeşte şi 
împacă omul pe toţi vrăjmaşii lui, şi se adună toate , într-o casă de läcuit şi de 
lucrat, într-o hrană cea de toate zilele şi într-o îmbrăcăminte şi toate acelea ce 
trec peste aceste trei trebuinte sunt de fală şi de prisos“. lată cele trei 
trebuinte: adăpost, hrană, haine. Dar şi acestea în limitele unei avaritii rigide: 
„hainele au menirea de a „înveli ruşinea şi a ţinea căldură trupului“, hrana 
trebuie doar să țină de foame şi sete; „vremea somnului“ doar să refacă trupul 
obosit. 

Or, în acest spirit, omul cumpătat nu va da importanță decât lucrurilor 
care au o valoare şi care pot „produce“. Nu ţine o vită dacă ea nu dă 
„randament“, nu investeşte într-un argat dacă se dovedeşte ineficient, nu 
angajează o slugă dacă n-are prea mare tragere de inimă în îndeplinirea 
atribuţiilor. Eficienţa înseamnă „un dublu folos“, adică vita, argatul, sluga ar 
trebui să producă de două ori mai mult decât investiţia. Şi crede că sluga, de 
pildă, dacă nu-şi scoate „simbria îndoit“, trebuie concediată cât mai grabnic. 
Un bun gospodar nu-şi lasă niciodată averea şi mai ales proprietatea pe seama 
altcuiva, argumentând cu „nu se sârguieşte nimeni pentru folosul altuia ca 
pentru al său“. Arendarea înseamnă înstrăinarea unui pământ care are nevoie 
de îngrijire şi atenție mai ceva ca un copil. Or, pentru acest pământ şi pentru 
belşugul lui, iconomul trebuie să ştie să investească şi să se investească. Un 
bun iconom se cunoaşte imediat, din „umblet lin şi potrivit, din îmbrăcăminte 
nici falnică, nici galantă, dar curată, şi nu este cel dintâi de modă, nici cel din 
urmă; din stat şi din şedere neclintită; din căutătură lină şi plecată; din vorbă 


puţină şi potrivită cu întrebarea“. Acestui portret îi trebuie asociaţi soția, 
copiii, familia, slugile, curăţenia casei, regulata mâncare, „de trei-patru feluri 
de bucate, pe din două verdeturi la prânz, c-o friptură seara, cu ametitoarea 
băutură a vinului, care nu trece de o litră, pe din două cu apă, iar dimineața 
numai o dulceaţă cu apă şi c-o cafea şi copiilor dimineaţa şi seara câte 
cincizeci drame de ceai, pe din două cu lapte, şi c-o felie de pâine, iar nu mai 
mult“. Iconomul se trezeşte dimineața devreme şi „deşteaptă toate slugile“, 
este tot timpul preocupat, cu gânduri pentru bunul mers al averii, gânduri care 
îl urmează şi-n „aşternut“, nu lasă „condeiul jurnalului“, notează cu grijă toate 
„cheltuielile şi veniturile“ zilnice, nu „umblă după alte plimbări şi adunări“, 
petrece timpul cu ai săi şi pentru ai săi, îşi „ascunde“ intimitatea de cei din jur, 
oferă doar imaginea unei familii cumpătate şi ferice, păstrând pentru sine 
neajunsurile şi „tulburările“. 

„Cel ce seamănă gräunte seamănă galbeni“ şi „Pământul este comoara 
cea veşnic nesfârşitoare, iar toate celelalte sunt vremelnice şi sfârşitoare“. lată 
două dintre ideile principale ale doctorului Ştefan Episcupescu. Într-o Valahie 
ce promova o serie de legi, într-o Valahie aflată într-un plin proces de 
schimbare, doctorul nu se arată deloc interesat de investiţia într-o activitate 
„productivă“: comerţ, manufactură, industrie. Pentru doctor, singura bună 
investiție rămâne pământul, şi nici măcar creşterea vitelor, ci agricultura. Dar 
o agricultură promovată diferit de cea practicată până atunci. 

Negustorul Cernea Popovici pune accentul pe cumpătare şi muncă fără 
răgaz în agonisirea unei averi şi apoi în grija administrării ei, chiar dacă 
moştenitori de sânge nu se întrevăd astfel încât munca să aibă un scop bine 
definit452. Tot în epocă, Nicolae Suţu redactează mai multe lucrări despre 
starea economică a Moldovei, în care oferă multe amănunte despre 
îmbunătăţirea unei economii ce mergea atât de prost. Nu ştim în ce măsură 
Ştefan Episcupescu a avut acces la acest fel de literatură. Ştim doar că un 
confrate de al său, doctorul Constantin Vârnav, îl citeşte, îl foloseşte şi mai 
ales îl critică pentru ,delicatetea“ cu care vorbeşte de tarele economiei 
moldave, pentru care nu are mai niciodată soluţii adecvate: „eu nu sunt la 
îndoială că luminatul autor [referire la Nicolae Suţu — n.n.] au răsuflat această 
dorinţă cu sinceritatea aceea care pururea l-au caracterizat ca bun patriot, însă 
eu socotesc că cine voieşte a se tămădui de o rană trebuie să o şi arate 
doctorului neîmbrobodită“453. 

Episcupescu s-a străduit să-şi pună în aplicare toată această gândire atât 
de diferită de cea a mulți dintre compatrioții săi. I-a reuşit foarte puţin. Soarta 
nu l-a ajutat prea mult. Generic, memoriile se adresează unor potenţiali 
lectori, numiţi „fiii mei“. El a avut doar un singur fiu, cu care nu s-a împăcat 
bine si care n-a fost de acord cu educaţia, gândirea, cumpătarea si avaritia 
promovate de tatăl său454. Cazul lor este tipic pentru imposibilitatea acestei 
clase de mijloc de a se constitui. Chiar dacă doctorul Episcupescu nu spune 


despre sine că este „burghez“, prin modul de gândire, prin meseria pe care o 
practică, el poate fi considerat ca atare. Memoriile sale sunt primul tratat 
despre o altfel de civilitate, care reflectă maniera de a gândi a acestei categorii 
sociale, cu idei clare despre economie, cumpătare, raționalitate, identitate prin 
apartenenţa la o categorie socială, alta decât aristocrația, cu un stil de viață 
construit diferit tocmai pentru a-l deosebi de ceilalți. Dar ca şi în cazul lui 
Stänutä Jianu, generaţia a doua nu continuă nimic din ceea ce a construit tatăl. 
Ba, mai mult, fiul alege modelul dominant: o slujbă în administraţie, un titlu 
şi... revolta împotriva părintelui său. 

III 
Satul şi civilizaţia schimbării 


Mojici şi ticăloşi: ţăranii şi îndepărtata civilizaţie 


În diferitele mărturii de la începutul epocii moderne, satul românesc apare 
într-o lumină sumbră şi deloc favorabilă. În timp ce lumea urbană se grăbeşte 
să adopte, să imite, să prelucreze inovațiile civilizaţiilor, lumea rurală se află 
încă foarte departe. Dincolo de reticentä, dincolo de opoziţie, conservatorism 
sau refuz, această lume rurală are foarte puţine contacte cu modelele ce ar 
trebui imitate. În plus, accesul la educaţie, cum vom arată mai jos, o 
îndepărtează şi mai mult de frumuseţea artificială a unei civilizații. Trecând 
prin satele româneşti, multi dintre călători se arată surprinşi de mizeria şi 
sărăcia în care trăiesc locuitorii lor. Chiar şi aplicând schema lui Larry Wolff 
şi admițând că multi dintre aceşti călători văd ceea ce vor să vadă, tot rămân 
suficiente mărturii pentru a cataloga drept „sălbatică“ populaţia rurală. Iar 
„sălbăticia“ este însoţită adesea de sărăcia extremă. 

Dintre toate mărturiile, scena povestită de contele Charles Marie de 
Salaberry impresionează cel mai tare: „Se înnoptase. Am sosit cu oiştea ruptă 
la uşa unui bordei aşezat în mijlocul pădurilor. O gaură în podea slujea drept 
vatră pe care patru buturugi ardeau în picioare. Coliba era plină de fum; nu 
puteai răsufla şi trebuia să stai ghemuit ca în Laponia. O femeie în zdrente se 
afla sub o plapumă veche care se mişca din când în când şi credeam că sub ea 
erau nişte pisoi. Ne atârnasem ceaunul de grindină, cu toată ingeniozitatea, şi 
fierbeam în el orezul şi păsările. Această femeie privea cu un interes asupra 
căruia m-am înşelat. I-am dat o aripă de pui; îndată ce a căpătat-o, a scos 
repede de sub plapumă un copil mic, gol de tot, adormit (şi) plângând [că îl 
trezeşte] ca să i-o dea să o mânânce.“ Dând la o parte frumusețea teatrală a 
scenei, contele de Salaberry este mai degrabă favorabil acestei täränimi pe 
care o găseşte surâzătoare, optimistă, senină, în ciuda condiţiilor de viață atât 
de dure455. 

La rândul său, consulul englez la Bucureşti, Wiliams Wilkilson, 
semnalează rolul important jucat de superstitiile de tot felul în viața cotidiană: 
țăranii „cred cu tărie în tot felul de farmece, în apariția morților, în stafii şi în 


tot felul de minuni făcute de icoanele sfinţilor şi prin puterea aghiazmei. Când 
se îmbolnăvesc, pun lângă ei o icoană şi când se însănătoşesc, deşi aceasta s-a 
ajutorului [dat] de [acea] icoană“456. Informaţia este întărită şi de medicul 
Constantin Caracas, care subliniază, cu destulă vehementä, rezultatul acestei 
credinţe oarbe: „au mai multă credinţă în ghicitori, în demoni şi în magi; cred 
că toate boalele vin de la draci şi, când li se întâmplă nenorociri sau boli, 
aleargă la magi (vraci) sau la babe, să-i scape cu frecarea membrelor şi 
descântece“. Astfel, trupurile şi minţile lor se vatămă, devenind din sănătoşi 
ipohondri457. Analiza sa se pierde în caracterizări cât mai defavorabile 
populaţiei pe care a îngrijit-o atât de des, mai mult cu forța, decât la cerere. 

„Moravurile sălbatice“, în care domină „prejudecățile, lingusirea, 
neîncrederea, invidia, lăcomia, egoismul, lenea“, nu sunt decât rodul sărăciei 
şi al dominaţiei neîntrerupte. Locuinţele țăranilor sunt „neîngrijite şi foarte 
proaste“, apetitul pentru lene duce la „trai dezordonat, rău, nărăvit şi 
mizerabil“, pasiunea pentru băuturile spirtoase şi desele sărbători îi îndrumă 
către „desfrâu“ şi „pofte nemărginite, către plăceri trupeşti“, ignoranta şi lipsa 
de sentimente morale îi îndeamnă la egoism, fără să fie generosi, 
transformându-se în „impasibili spectatori la orice nenorocire, fără nici un 
sentiment de milă“. Constantin Caracaş leagă toate aceste „însuşiri rele“, 
specifice țărănimii, de „lipsa învăţăturii curate a Sfintei Evanghelii şi de 
ignoranță““458. 

Pentru Costache Negruzzi, redactorul Septămânei. Foaie Sătească, soarta 
rea a ţăranilor este intrinsec legată de lene şi alcoolism. În articolul „Pentru ce 
şi pentru că“ din 16 mai 1853 se oferă un chestionar privind modalitățile 
cotidiene de supraviețuire. Aproape toate răspunsurile se coagulează în jurul 
acestor caracteristici: țăranii sunt nefnvätati pentru că sunt leneşi, sunt leneşi 
pentru că sunt betivi, sunt betivi pentru că preoţii se mulțumesc să-i însoţească 
la cârciumi în loc să le dea învățăturile morale necesare ieşirii din acest cerc 
vicios. lată câteva exemple: „Pentru ce locuinţele teranilor noştri sunt rău 
clădite, rău învălite, fără aer, fără lumină? Pentru că s-au desprins a trăi astfel 
şi pentru că se lenevesc a le face mai bune.“ Sau: „Pentru ce mulți dintre 
țărani mor de giunghiuri si de lingoare? Pentru că se îmbată şi cad pe subt 
garduri, unde răcesc şi se primejduiesc.“ Pentru Negruzzi, lenea, această 
„maică a ticăloşiilor“, îi împiedică să îşi îmbunătăţească condiţiile de viaţă, 
preferând „locuinţe foarte proaste, foarte urâte şi foarte nesănătoase“. Este 
mai apoi beţia, cea care ucide un om din zece şi care are efecte nefaste asupra 
întregii economii familiale: „un copil din zece moare din rea căutare a 
părinților betivi; o a zecea vită moare din bătăile argatilor betivi, un al zecelea 
grăunte, spic şi rădăcină pier din rea îngrijire a betivilor, şi prin urmare a 
zecea parte din productele unei teri. Această zeciuială nenorocită s-ar vindeca 
numai prin stărpirea fntrebuintärii rachiului“. 


Această descriere nu este specifică numai societăţii rurale româneşti, ci, 
în aceeaşi epocă, lumea rurală din Alpi până în Pirinei, din Carpaţi până în 
Ural capătă descrierile cele mai putin măgulitoare. De aceea reluăm întrebarea 
lui Eugen Weber: „Vorbim despre aceeaşi populaţie, despre aceleaşi cadre de 
gândire, despre participarea similară la viața naţională (despărțită doar de 
procentele statistice)?“459 Populaţia este diversă, nu este de tăgăduit, dar în 
această epocă nu diversitatea trebuie să primeze, ci uniformitatea. Şi, aşa cum 
explică Eugen Weber, diversitatea secolului al XIX-lea este percepută ca o 
imperfecţiune, ceva „ce trebuia să fie notat şi remediat“460. Acelaşi lucru este 
surprins şi de Alain Corbin, când alcătuieşte imensa şi valoroasa sa 
monografie dedicată lumii rurale din Limousin, o lume care avansează foarte 
încet către secolul al XIX-lea, deşi se află în secolul al XIX-lea. 


Ofisuri, gazete şi manuale pentru disciplinarea satelor 


Regulamentele Organice deschid o epocă inovatoare pentru societatea 
românească: reglementarismul. Totul trebuie înghesuit în cadrul rigid al unui 
regulament: şcoala, elevul, țăranul, câmpul, soldatul, cazarma, medicul, 
spitalul, ulița, trecätorul, slujbaşul, cancelaria etc. Pentru a le face accesibile 
tuturor se inventează organe de „publicarisire“. Sub titlul „manual“ sunt 
grupate regulile propuse a schimba o stare, un comportament, o conduită. 

Presa va servi şi ea acest scop. De altminteri, puterea politică a sesizat 
foarte repede importanța informaţiei în construirea modernităţii, informația 
care devine marfă, o marfă foarte scumpă, chiar dacă într-o primă fază această 
informaţie se adresează unui public „cultivat“. La început, gazetele aduc în 
spaţiul public ceea ce este, de fapt, public, acel mod de reprezentare specific 
puterii. Aproape în fiecare zi se dă seama despre activitățile domnilor, 
activitățile prelatilor, se consemnează ținerea unei sărbători, se oferă detalii 
despre ceremonialuri şi personalităţile ajunse în capitale. Apoi, gazetele încep 
să servească interesul puterii difuzând informaţii de interes general; trebuie 
spus că multe dintre aceste gazete prosperă, sau măcar supraviețuiesc, datorită 
susţinerii „publice“. Printr-un schimb „echitabil“ până la urmă, susținere 
financiară contra dreptul de a i se comunica imaginea, puterea oferă iluzia 
unei permanente relationäri cu supusii. 

Cât despre lectură?! Imaginaţia Ocârmuirii este cât se poate de 
debordantă şi doreşte să-şi închipuie că duminica, într-o întâlnire ad-hoc de tip 
„Fierăria lui Iocan“, sătenii ascultă cuvântul oficial transmis prin vocea 
preotului. lată cum ar trebui să se desfăşoare o astfel de întâlnire imaginată de 
unul dintre primele numere din Învățătorul Satelor: „Duminică, după ieşirea 
de la biserică, sătenii se aşază pe o lavitä, la tulpina unui nuc frumos, a căruia 
umbră se întinde pe o pajişte verde plină de flori, şi întrebară pe târcovnicul 


dacă ştie să le mai spuie ceva din câte îi povätuieste Învățătorul Satelor.“ Şi 
bineînțeles că târcovnicul nu se lasă prea mult rugat: „iată foaia, să vă citesc 
ceva“, dar „pe scurt că'mi e de grab să mă duc cu popa Anton ca să botezăm 
astăzi copilaşul lui Coman“ (Învățătorul Satelor, 15 noiembrie 1843). Scena, 
presupusă a se petrece în fiecare sat, este idealul unei lecturi colective menite 
a informa, destinde, acoperi cu folos o parte a timpului duminical. Într-o 
formă sau alta, ea va fi reunit lumea satului. Dar pentru ce şi pentru cine? 
Printr-un ofis domnesc din 14 mai 1839 se prevede înființarea Buletinului 
Sătesc, organ de presă a cărui menire este de a-i ține la curent pe sătenii 
Moldovei cu lucrurile care îi privesc. Justificarea ţine mai ales de greutățile 
ivite în comunicarea dintre cele două „lumi“, cei de la Iaşi şi ceilalți: „sfatul 
luând în băgare de seamă neîndemânările ce se întâmpină la întâmplare când 
urmează a se da vreun obiect în obşteasca ştiinţă a lăcuitorilor terei au socotit 
a statornici o regulă“. Această regulă prevedea „aşezarea“ unui „buletin sătesc 
care să se publicarisească în atâtea examplare pe cât sunt şi sate în ţară“. 
Slujea la punerea în temă a sătenilor cu privire la vânzări, mezaturi, slujbe, 
epidemii şi epizootii, preţurile alimentelor de bază etc. Publicaţia ar trebui să 
sosească în sate, duminică de duminică, pe spezele locuitorilor. De teama de a 
nu rămâne cu buletinul nevândut şi mai ales necitit, prin lege, statul obligă 
satele să-şi facă un abonament (MAPM, II, 585 şi APR, IX/II, 209-211). La 
fel se procedează cu publicația Moralul Creştin, trimisă de Marea Vornicie 
spre a fi vândută prin judeţe şi prin sate. De altminteri, după cum reiese din 
circularele oficiale, supuşii sunt forțați să facă abonamente la astfel de 
publicaţii. Prin ispravnici şi subocârmuitori se trasează tabele cu nume, 
cotizatii şi prenumärati, niciodată benevoli461. Şi, uneori, se fac eforturi 
destul de mari pentru recuperarea banilor, căci, odată publicaţia „oferită“, 
plata e mai grea...462 La Bucureşti, Ocârmuirea înființează Foaia Sătească, 
ce avea mai apoi să fie rebotezată Învățătorul Satelor. Justificarea acestui 
„manual“ se construieşte în jurul necesității instruirii săteanului: „cea mai de 
căpetenie a noastră strădanie va fi să dăm sătenilor învăţăturile ce vom socoti 
a fi mai însuşitoare pentru îmbunătăţirea stării ţăranului prin încunoştințarea 
mijloacelor înlesnitoare la lucrarea pământului şi prin deosebite povätuiri spre 
îndreptarea năravurilor“. Cui se adresează? Tuturor sătenilor? Cum? Din nou 
se alunecă într-un idealism stimulator: se crede că în fiecare sat ar trebui să 
existe măcar un sătean care ar putea să citească, pentru el şi pentru ceilalți, sau 
poate chiar pentru mai multi: „deşi cei mai multi ţărani nu ştiu să citească, dar 
în fiecare sat se află de nu mai multi, măcar cinci, şase oameni care ştiu să 
citească, ba că în judeţele de peste Olt o mare parte din numărul țăranilor se 
văd cu călimările de brâu, dovadă că aceştia ştiu nu numai să citească, ci şi să 
încondeieze ca să-şi însemneze câte ceva pe hârtie la trebuintele lor“. Aria 
este mult mai extinsă şi sunt puşi la socoteală toți cei care ştiu carte şi 
poposesc pentru un timp oarecare în lumea rurală: târcovnicii, diaconii, 


preoții, învățătorii, profesorii, logofetii, medicii, şi chiar boierii ajunşi pe 
moşiile lor. Timp pentru lectură? Zilele lungi de iarnă, sărbătorile numeroase, 
când, tinându-si de urât, țăranii se vor aduna şi vor asculta poveştile şi 
experienţele altora. Soarta acestor publicaţii oficiale se va dovedi destul de 
grea... 

Medicul, învățătorul, preotul capătă roluri importante şi esenţiale în opera 
de modernizare şi reformare a satelor. Puterea îi împinge cu tărie în faţă şi 
încearcă să-i convingă de necesitatea lor în civilizarea morală a norodului 
aflat departe, mult prea departe, de orice idee novatoare. Nu scoate numai 
vorbe goale, ci se străduieşte prin proiecte de lege să asigure celor trei 
categorii profesionale o oarecare bunăstare materială, astfel încât acestea să se 
poată dedica misiunii lor. Am văzut deja cum s-a încercat eliberarea de toate 
activităţile lucrative a preoților pentru a li se da timpul necesar educării 
norodului. Aici Statul lucrează cu o categoria profesională deja existentă, o 
categorie deja şcolită, mai mult sau mai puţin, deținătoarea unui capital de 
prestigiu foarte mare. E de-ajuns să spunem că numeroasele circulare cer şi îi 
îndeamnă pe preoți să le citească credincioşilor cu râvnă din aceste buletine 
săteşti atât de bine orientate spre moralizarea lumii rurale463. În 1843, 
Departamentul Vorniciei Dinlăuntru trimite circulare tuturor Subocârmuirilor, 
cerându-le să se aboneze la gazeta Învățătorul Satelor, pe care s-o distribuie 
apoi către populatie464. 

Nu acelaşi lucru se poate spune despre învăţători şi medici, categorii 
dispersate, prezente mai degrabă în mediul urban. Acum, Statul 
conştientizează necesitatea lor, dar îi este foarte greu să şi-i procure: 
învățământul abia se pune pe picioare, nicicum nu are de unde da medicii şi 
învățătorii care trebuie să plece prin sate ca „apostoli“. Se găseşte însă o 
formulă de compromis, cu preoţi care tin loc şi de învăţători în multe dintre 
comunitățile rurale, şi de doftori, când se poate. 

Unii dintre medici îşi asumă din proprie iniţiativă misiunea 
„civilizatoare“, „moralizatoare“, de „iluminare“ a norodului. E de la sine 
înţeles că aceşti medici sunt toți formaţi în străinătate, la Viena, Paris, sau 
Buda; că uneori, sau mai totdeauna, preiau exemplul urmat de confrații lor, că 
propun un model deja funcțional în altă parte, că îşi construiesc un capital 
social util în consolidarea propriului statut465. 

Doctorul Constantin Vârnav se foloseşte în această misiune de revista 
Povätuitorul Sănătăţii şi a Economiei, foae periodică pentru poporul 
românesc466. Primul număr din anul 1844, anunţă şi „misiunea“ revistei: 
sporirea sănătăţii şi a averii tuturor cu ajutorul unor sfaturi indispensabile. 
Prevăzută a apărea de două ori pe lună, revista este organizată pe trei coloane: 
sănătate, economie, diverse („articule potrivite“). Supravietuirea ar fi 
asigurată de abonaţi, poftiti să subscrie şi să susțină financiar o foaie 
folositoare, ademeniti cu „figuri“ dacă banii vor fi de „prisos“. Dar, ca şi 


Buletinul Sätesc, nici aceastä publicatie nu are o viatä prea lungä, doi ani, 
1844 si 1845, căci 30 de lei sunt bani multi. Echipa redacțională, organizată în 
jurul lui Vâmav, nu face mari inovaţii, ci doar difuzează rețete sau 
popularizează anumite lucruri considerate utile. Temele abordate au legătură 
cu multele probleme ale populaţiei de plugari şi încearcă să răspundă unor 
nevoi de moment. La o primă lectură, nu se vede prea bine diferența între 
conținutul revistei şi, de pildă, cel al manualului Manolache Drăghici, tipărit 
cu 12 ani în urmă. Dar, luând număr cu număr şi temă cu temă, se observă că, 
de fapt, doctorul Vârnav încearcă să-i determine pe săteni să se ajute cu 
mijloace proprii. Astfel, ţăranii primesc reţete de conservare a untului şi a 
cărnii, mai ales pe timpul verii, de curăţare a casei de guzgani sau furnici, află 
cum să-şi întrețină tarinile, cum să cultive „cartofele“, cum să-şi îngrijească 
animalele, cum să prepare doftorii sau pâine „ieftină“. Sau află ştiri diverse: se 
anunță cu mândrie deschiderea cabinetului de istorie naturală sau a unui 
feredeu pe pământul Bucovinei. Dar, ceea ce este mult mai important, temele 
nu sunt prezentate la voia întâmplării, ci argumentate ştiinţific sau justificate 
de îndelunga lor folosire de către natii mai „civilizate“. Unele rubrici nu sunt 
decât adaptări după diferite articole apărute, de regulă, în Franţa, sub 
semnătura unor doctori sau agronomi, ceea ce le face îndeajuns de bune 
pentru a fi recomandate ca inspirate, utile şi bune de pus în practică. Mai 
întotdeauna, Ion Ionescu îşi întemeiază recomandările pe realizările unor 
oameni de ştiinţă care le-au experimentat cu succes înainte de a le oferi 
populaţiei ca metode sigure. 

Igiena satelor este un subiect destul de delicat, abordat de Theodor 
Codrescu, care contribuie cu traducerea unui „articul“, scris de un oarecare 
doctor J.A. Amouroux, găsit, se zice, în Journal des connaissances utiles, din 
anul 1840, la „faţa“ 25. Reproducerea acestuia se face „nu spre a umple foaea 
numai, ci spre a ni folosi şi noi de fnteleptele sfaturi ce dă înălțatul doctor 
natiei sale, mari şi vestite“. Astfel, numărul 11/1844 este dedicat acestei 
traduceri care vorbeşte în termenii cei mai duri despre mizeria „săteanului 
francez“. Şi iată ce scrie: ,teranul moşteneşte de la părinţii sei necurätenia ca 
şi ogorul cu care se hrăneşte, fără a se sili de a face cea mai mică schimbare 
sau prifacere, el munceşte ca şi dânşii, trăieşte şi moare ca şi dânşii, fără să 
iasă din aceea ce au apucat odată de la părinţii săi“. 

Tabloul descris este comun în această perioadă, începând din Franţa şi 
mergând până în Moldova: bordeie fără ferestre, unde se ascund oamenii şi 
animalele, unde fumul încălzeşte şi îmbolnăveşte, deşeuri umane, animale şi 
vegetale aruncate peste tot, plosnite, păduchi, purici sărind din podea până în 
tavan, zoaie, unsori, noroi lustruind comod orice petic de haină sau piele. 
Toată această situaţie se datorează, crede autorul articolului — contează mai 
puţin dacă acesta este doctorul francez sau Codrescu —, conservatorismului şi 
obstinatiei de a rămâne în tiparele obisnuintelor: ţăranul se fereşte „neîncetat 


de orice prifaciri, de orice schimbare ce sunt sau împotriva ideilor sau 
împotriva deprinderilor sale“. Nu sărăcia este responsabilă de lipsa de 
„igienă“, ci lipsa învăţăturii morale şi religioase. lată argumentele în baza 
cărora preotul şi învățătorul trebuie să capete puteri sporite în „civilizarea“ 
țăranilor: „când preotul în biserică şi învățătorul în şcoală va arăta că igiena 
este o datorie neapărată a fieştecărui om şi necurätenia un lucru vätämätor, 
când magistraturile munitipale vor aduce cu asprime la înplinire poruncile 
date în privirea curäteniei läcuintelor, când casele vor avea dăstulă lumină şi 
destul aer, în loc să fie întunecoase şi plicticoase, când copiii nu se vor primi 
prin şcoalele începătoare decât numai după ce vor fi hultuiti, când teranul n-a 
alergat mai degrabă la descântecul unui cioban şi la unsorile unui şarlatan, 
decât la ajutorul unui doftor întälept, atuncea starea unui sătean va fi mai de 
dorit decât starea unui târgovet“467. 

În această ordine de idei, țăranul devine învätäcelul pentru care se 
născocesc sfaturi, căruia i se oferă pilde din experienţele altora, punându-se 
întrebări de genul „oare chipul ce se obicinuieşte în Moldova spre înnoirea 
tearinilor învechite este cel mai potrivit?“468. Pentru el se redactează sfaturi 
cu privire la multele probleme ce par în neregulă: cum să-şi ridice casele469, 
cum să-şi aerisească pătulele470, cum să „scape“ de ciorile prea numeroase 
care invadează recoltele471, cum să facă însămânţările de primăvară şi să 
aleagă culturile aferente în funcţie de teren472, când şi cum să se facă 
arăturile de toamnă, cum să se îndemne să iasă totuşi la muncă473, cum să-şi 
protejeze culturile, îngrădindu-le, pentru a evita desele, mult prea desele 
pagube provocate de animale474, cum să-şi protejeze casele de umezeală prin 
aşezarea de pietriş pe „dinaintea caselor“ sau cum să-şi facă garduri475; cum 
să îndepărteze armele de foc pentru a nu fi la îndemâna copiilor476, de ce să 
nu le mai folosească pe la nunti477, cum să-şi măture curtea, de ce să dea cu 
var, când să dea cu var, cum să ducă la bun sfârşit curăţenia de primăvară, 
cum să țină curăţenia iarna, cum să scape de plosnite, cum să-şi facă râsnite, 
cum să cultive cartoful, cum să folosească porumbul cu precădere pentru 
hrana lui, şi nu pentru rachiu, cum să-şi gospodărească mai bine casa, cum să- 
şi vaccineze plozii şi de ce să-i vaccineze, cum să-şi dea copiii la şcoală şi de 
ce să-şi dea copiii la şcoală, cum să nu ardă tarinele toamna şi cum să se 
protejeze de incendii. 


„Părinteştile noastre porunci“ şi „nebăgarea de seamă“ 


Această încercare de educare, reformare, modernizare, moralizare a lumii 
rurale nu este lipsită de incidente. Împotrivirea este cât se poate de fätisä, iar 
cea mai la îndemână modalitate de nesupunere este nepăsarea. Poruncile vin şi 
trec fără să lase nici măcar o singură urmă, poruncile sunt citite, răscitite şi 


uitate imediat ce trimisul stäpânirii a plecat, poruncile au nevoie de iterare si 
reiterare pentru a misca un fir de praf, poruncile sunt urmate uneori de 
amenințări pentru a schimba ceva pentru o zi, cel mult o săptămână. Deseori 
puterea este neputincioasă în fața unor supuşi care trăiesc într-o lume a lor, 
paralelă cu cea de la Bucureşti sau de la Iaşi, o lume organizată după propriile 
criterii, cu propriile valori, cu propriii conducători. La 1835, vodă Sturdza 
scrie cu mândrie lumii rurale, pe care o îndeamnă să ia totuşi seama la 
„părinteştile noastre porunci“, dar nu poate trece cu vederea pe cel ce nu „se 
sârguieşte“, pe cel ce „se leneveşte“ şi care va fi „îndepărtat“ de sub protecţia 
părintească şi princiară (MAPM, II, 678-679). 

În Tara Românească, în 1832, vodă Ghica trimite o circulară prin care 
încearcă să implice comunitatea în stârpirea bandelor de tâlhari, atât de 
răspândite. Le cere cârciumarilor, hangiilor, ciobanilor, văcarilor, aflați în 
legătură permanentă atât cu populaţia, cât şi cu tâlharii, să se angajeze şi să 
jure că nu se vor asocia cu nelegiuitii, că nu-i vor găzdui, că nu le vor deveni 
complici478. Încearcă să spargă complicitatea care se manifestă în sate, atât la 
bine, cât si la rău. Alţii se împotrivesc pe faţă şi nu vor să se supună nici unei 
măsuri venite de sus. Sătenii din plasa Cerna ard Cutia satului Lapusata, 
condica de socoteli privind plata impozitelor, opunându-se astfel constituirii 
magaziei de rezervă impuse de stăpânire479. 

Multe dintre proiectele de modernizare se sprijină pe această populaţie 
săracă şi pe bunăvoința ei de a se implica într-o operă presupusă a-i uşura 
viaţa, ale cărei beneficii vor apărea, poate, într-o zi. Dar cine are răbdare să 
investească şi să aştepte? Cine are mijloacele materiale şi umane pentru a 
oferi, fără să primească răsplata imediată? De ce ei şi nu cei mari şi bogaţi? 
De pildă, construirea de drumuri trebuie să se facă prin participarea 
locuitorilor. „Drumuri, drumuri, cât mai multe drumuri“, scrie Eugen Weber 
când analizează lumea rurală franceză, considerând căile de acces un agent 
important al schimbării480. Mulţi dintre țărani însă refuză să participe la 
această muncă aproape benevolă: peste tot în ţară, în ţinuturi şi prin judeţe, 
supuşii nu vor să iasă nici la refacerea drumurilor, nici la deszăpezirea lor, 
nici la refacerea podurilor, iar Departamentul Treburilor Dinlăuntru trimite 
circulare peste circulare ocârmuitorilor locali cerându-le să ia măsuri 
punitive481; supuşii inundă apoi cu jalbe toate cancelariile, cerând scutiri, 
invocând sărăcia şi neputinta, refuzând pe față să presteze diferitele munci, 
făcând cereri de amânări şi prelungiri, acuzând pe toată lumea de abuzuri, de 
cereri nedrepte482, plângându-se că sunt trimişi prea departe, că şase zile pe 
an înseamnă prea mult483, că sunt prea bolnavi şi prea săraci etc. 

Aceleaşi probleme apar şi când se trece la procesul de aliniere a satelor; 
nu există ţinut sau judeţ unde un grup sau chiar toată comunitatea să nu facă 
notă discordantă, să nu tulbure munca topografilor şi a inginerilor, să nu se 
opună pur şi simplu, să nu refuze să-şi „alinieze“ casele în rând cu 


celelalte484. Este adevărat că noua topografie le cerea să-şi mute gardurile, 
să-şi retraseze frontierele imaginare, să renunţe de la câţiva zeci de centimetri 
până la câțiva zeci de metri din proprietăţile lor. Dreptul de proprietate, atât de 
greu de obținut, se cedează şi mai greu. 

Alinierea şi sistematizarea satelor fac parte din procesul de modernizare. 
Mai întâi de toate se prevede strângerea tuturor caselor la un loc, pentru a se 
putea organiza atât paza şi poliția satelor, cât şi funcţionarea unui sistem 
educativ şi sanitar; se mai dorea ca țăranii să-şi ridice case pe pământ şi să 
renunţe la bordeie, şi să schimbe felul de a construi grajdurile si îngrăditurile. 
De această reformare a satelor se ocupă Departamentul Vorniciei Dinlăuntru, 
dar ţăranii se dovedesc greu de clintit, greu de integrat într-un alt sistem, greu 
de „curăţat“, greu de schimbat; cât despre modernizare... e atât de departe... 

Pe 11 martie 1832, tuturor ocârmuitorilor de judeţe din Valahia li se 
comunică măsurile ce ar trebui luate pentru sistematizarea satelor; ele vor fi 
popularizate printre săteni, vor fi publicate în presa vremii, vor fi citite la zeci, 
sute, mii de răspântii. Formula „pentru întâmpinarea strămutării sătenilor şi de 
a lua măsuri pentru a-şi clădi läcuintele regulate şi de odihnă“ presupune 
ridicarea unor case „mai cu îngrijire, mai frumoase la vedere, mai de odihnă şi 
pe linie dreaptă, cu ulite largi prin mijloc“. După cum remarcă Ilie Corfus, 
„opera de sistematizare a satelor a fost lăsată să meargă de la sine, fără vreun 
plan întocmit de stăpânire, ci numai după îndemnurile adresate de aceasta 
satelor prin autorităţile locale“485. 


Câte bordeie... 


Să luăm ca exemplu felul în care sunt construite casele. Multe dintre 
bolile sătenilor sunt provocate de condiţiile insalubre în care trăiesc. Medicii 
epocii cer de multe ori schimbarea acestor „aşezări“ în care familiile trăiesc 
alături de animale, mai ales în perioadele lungi de iarnă. În zona de câmpie, 
acolo unde lemnul sau piatra nu se află la îndemână, multe dintre locuinţe sunt 
bordeie de pământ, acoperite cu paie sau cu stufăriş, chiar şi biserica se ridică 
din aceleaşi materiale. Pentru a preveni o parte din boli şi pentru a asigura 
condiţii de igienă, autoritatea centrală se străduieşte să transforme bordeiele în 
locuinţe salubre, văruite, bine izolate şi aerisite. Profitând de necesitatea 
alinierii satelor, se cere proprietarilor să-şi dărâme bordeiele şi să-şi 
construiască locuințe din lemn. În unele judeţe sau ţinuturi, proprietarii de 
moşii primesc sarcina de a le da țăranilor lemnul necesar unor astfel de 
construcţii, în altele locuri, domeniile princiare ar trebui să se ocupe de 
această problemă, însă de cele mai multe ori fiecare trebuie să se descurce 
cum poate. Dar cum această cerință este legată mai degrabă de controlul pe 
care puterea îl are asupra unei populaţii de birnici, sau de interesele mărunte 


ale administratiei locale, sau de cine stie ce interese ale unor arendasi, 
reticenta este politica zilei486. 

Presa este pusă să lucreze în slujba acestei cauze, iar Mihail 
Kogălniceanu publică în numărul din 16 ianuarie 1844 un supliment numit 
„Foaie de învățături folositoare“. Dorind a se construi ,läcuintele cele mai 
potrivite pentru sănătate“, se dau următoarele sfaturi: „să fie înalte, mari şi 
luminoase“, cu „aer curat“, „cu podele de scânduri pe jos“. Se arată apoi ce fel 
de locuinţe nu sunt propice unei vieți sănătoase: cele „umede, strâmte, joase şi 
întunecoase şi care au lut pe jos“. În astfel de locuinţe, ,pärätii sunt uzi, 
fereştile scârnave şi mirosul muced“, iar „lutul îi ud şi putred“ şi „ciubotele 
mucezesc“. Se adaugă „gunoiul şi scursorile înaintea casei“, care, prin aburii 
emanati, strică aerul şi sănătatea487. Dar dacă Mihail Kogălniceanu este cât 
se poate de cald şi de candid în sfaturile sale, nu acelaşi lucru se poate spune 
despre Costache Negruzzi. Acesta publică, peste câțiva ani, alte sfaturi cu 
privire la ridicarea de locuinţe în mediul rural, în altă gazetă, tot cu scopul de 
a-i educa pe țărani. Săptămâna, gazetă împărțită gratuit în satele din Moldova, 
se afla sub conducerea lui Negruzzi în anii 1853-1854. Iată pasajul cu sfaturi, 
în toată amploarea lui: „am zis că casa unui țăran se alcătuieşte din şase furci. 
Pentru ce să nu caute ca furcile să fie nalte, pentru ca casa să poată avea aer? 
În locul cuptorului cu ursoaică (care îi umple casa de fum, şi care cuprinde 
mai jumătatea odăii, ce nu slujeşte de alta decât ca să-şi prăjească copiii pe el, 
făcându-i prin aceasta bolnăvicioşi şi trândavi), ar putea avea o mică vatră cu 
sobă de cărămidă şi ogeac scos deasupra coperământului, cu care odaia ar 
câştiga în lăţime şi el ar avea nevoie de mai puţine lemne. În locul uşilor din 
despicături cioplite cu barda, prin crăpăturile cărora vântul răsbate, în locul 
bortelor lipite ce poartă nume de ferestre, cu banii ce dă în câteva luni pe 
rachiu, un stoler i-ar face uşi bine încheiate şi trei ferestre mai mari cu 
geamuri, prin care să poată intra soarele şi lumina, din lipsa cărora copiii lui 
cresc jigäriti şi capătă scrofule“. După această dezläntuire critică, în care lenea 
şi alcoolismul ar părea principalele cauze, Negruzzi dă indicaţiile necesare 
construirii unei locuinţe corespunzătoare, cu zemnic, coşar, grajd, poiată, şură, 
grădină de legume, gard, mulți salcâmi, multe sălcii, pomi care i-ar fi foarte 
folositori ţăranului: lemne pentru iarnă şi nuiele necesare împletirii gardurilor. 
Crede că eforturile pentru toate acestea nu ar fi prea mari, țăranul ar trebui 
doar „să se ducă mai rar la crâşmă, căci, cu o sută de lei economisiti din 
băutură şi cu puţină hărnicie, şi-ar putea face o locuință bună şi 
odihnitoare“488. Ilie Corfus, în capitolul dedicat sistematizării satelor, 
observă şi alte cauze care au făcut ca această măsură atât de necesară 
modernizării satelor să fie foarte greu de aplicat: sărăcia, reticenta la 
schimbare, teama de a nu fi puşi la bir, neînțelegerile cu autoritățile locale, cu 
arendaşii, cu proprietarii altor moşii489. Împotrivirea sătenilor de a pleca din 
locul lor este, în toate judeţele, un motiv suficient pentru ca nici o măsură să 


nu se aplice. Când se decide ca bordeiele să fie dărâmate si sătenii obligaţi să 
se mute în casele de lemn construite pentru ei, aceştia părăsesc casele, se 
întorc la locul de baştină şi construiesc alte bordeie490. 


La şcoală sau la semănat? 


Pe cei mai multi dintre ţărani nu-i interesează nici măcar învățătura 
copiilor şi refuză să participe la ridicarea unor localuri de şcoli în satele lor, 
plângându-se chiar că nu vor şi cerând să fie lăsaţi în pace491. De ce ar vrea 
să-şi trimită copiii la şcoală? Rostul copiilor este cu totul altul decât cel 
stabilit de lumea urbană şi chiar de către puterea centrală: să ajute la 
nenumăratele munci ale câmpului, să fie mângâiere la bătrânețe. Or, aceste 
îndatoriri pot fi duse la bun sfârşit şi fără prea multă ştiinţă de carte. Acolo 
unde clădirea există, cedată de boierul local, sătenii refuză să dea lemnele de 
foc pe timpul iernii sau pur şi simplu nu se învrednicesc să plătească o sumă 
minimă pentru simbria învätätorului492. Învăţătorii se plâng de sătenii şi de 
proprietarii care nu vor să le achite drepturile băneşti, sătenii se vaită că, deşi 
bine recompensati, învățătorii nu-şi fac treaba aşa cum ar trebui să şi-o 
facă493. Şi, deseori, refuză să-şi trimită copiii la şcoală, iar şcolile se dărâmă 
singure neîngrijite494. 

Conţinutul acestei educaţii este destul de controversat în epocă, mai ales 
când vine vorba de destinatar. Cui să i se adreseze? Ar trebui ca țăranul să 
beneficieze de avantajele unei educatii? Oare cunoştinţele dobândite nu l-ar 
transforma într-un pericol pentru ordinea socială? 

Pe 17 mai 1838, serdarul Gheorghe Magheru se implică în organizarea 
şcolilor de pe moşiile sale, oferindu-se să clădească o şcoală „internat“ care 
să-i adăpostească pe elevii veniţi din şase sate. Eforia Şcolilor nu prea se arată 
încântată de iniţiativa „patriotică“ a serdarului Magheru şi trimite o replică 
aspră Ocârmuirii judeţului Gorj. În viziunea puterii, misiunea şcolii săteşti 
este cu totul diferită de cea gândită de bunăvoința serdarului Magheru, oricât 
de patriotică ar fi fost ea: „Scopul aşezării şcolilor prin sate nu este a da 
copiilor de ţărani învățături întinse si care să urmeze prin colegiuri si 
pensioane, ci a li se înlesni chiar pe lângă casa părintească învățătura cititului 
şi a scrisului, unite cu cunoştinţa religiei şi a ocupatiilor lor în lucrarea 
pământului. Prin urmare copiii țăranilor, deodată cu învățătura trebuie să 
îndeplinească şi toată slujba ce sunt datori către părinţii lor, ajutându-le în 
toată vremea la lucrul casei şi al câmpului.“ Ideile lui Magheru, de a aduce 
profesori de la Târgu Jiu, de a-i reține pe elevi toată săptâmâna pentru lecţii si 
de a le îngădui să se întoarcă doar duminica acasă, de unde să aducă provizii, 
sperie stăpânirea. Cum să sustragă de la munca câmpului o mână de lucru 
ieftină care contribuie la asigurarea dajdiilor, atât de necesare? Eforia are 


ştiinţă chiar din „tabelele cinstitei Visterii“ că acolo se află nu mai putin de 
„1300 de familii, din care 910 birnici“495. Aşadar, ce mari cunoştinţe le 
trebuie pentru cultivarea pământului?! 

Şi Ion Heliade Rădulescu vorbeşte despre reticenta pe care o au față de 
educaţie unii reprezentanţi ai boierimii, opinie pe care şi-o fac cunoscută prin 
intermediul gazetelor. Acum este vorba de o altă temere, destul de întemeiată: 
„guvernul întemeiază şcoli lancasteriene în toate satele şi patriotii strigă în 
dietă că de va învăță rumânii carte nu o să mai plătească claca“496. Să nu 
uităm că, în această primă fază, educaţia este tributară boierului sau 
proprietarului moşiei satului, cel care ar trebui să ofere un local de şcoală şi să 
susțină existența unui dascăl. Or, iniţiativa stăpânirii se loveşte de astfel de 
reticente pe care nu are cum să le controleze. Se mai loveşte si de aristocrație, 
prezentă în Adunările Obşteşti, acolo unde ar trebui să aprobe regulamente şi 
mai ales surse de finanțare pentru susținerea proiectului educativ. Dar... 
„Obşteasca Adunare, înțelegând că pentru punerea în aplicare a acestui 
regulament nou se cer peste 20 000 galbeni, a strâmbat din nas, a cârtit că n- 
are vreme de a-l cerceta în sesia aceasta, în sfârşit, că n-are poftă a se reforma 
şcoalele“497, scrie, în 1840, cu întemeiată supărare, Aaron Florian. Aici este 
vorba despre marea problemă a modernizării româneşti: redistribuirea unor 
fonduri şi aşa insuficiente. Cum trebuie făcut un lucru şi care este mai 
important? Or, pentru moment, educaţia, mai ales educaţia la sate, nu este un 
proiect major. Biserica se teme la rândul ei de conţinutul instrucției publice şi 
mai ales de rapidul progres al tiparului, al traducerilor, al importurilor de carte 
care ar face ca lucruri diverse să fie accesibile unei populaţii prea putin 
pregătite să le absoarbă. Predicatorul Ecleziastic are pagini întregi de 
polemici cu privire la utilitatea limbilor străine: cine are dreptul să le înveţe şi 
de ce ar trebui să le cunoască? Ele nu pot fi decât dăunătoare, mai ales 
femeilor, pentru că, prin intermediul lor, cititorul s-ar lăsa contaminat de 
moravurile străinilor. În fapt, Biserica se protejează, preferând 
conservatorismul şi blamând progresul, în care vede o cauză a crizei morale 
prin care trece societatea. Literatura, de orice fel, nu poate fi decât 
dăunătoare498. 


Magaziile de rezervă: utopia abundenței 


Prin Regulamentele Organice se hotărăşte ca fiecare sat să aibă o magazie 
de rezervă. Proprietarul pune la dispoziţia satului un anumit număr de unități 
agricole, teren lucrat în comun şi în beneficiul satului. Recolta, de obicei de 
porumb, este strânsă şi depozitată în această magazie de rezervă, în coşare 
ridicate de săteni, cu lemn de la proprietar, coşarele sunt inventariate, 
măsurate şi sigilate în prezența autorităţilor locale. Rezerva este păstrată 


pentru vremurile de secetä sau pentru anii cu recolte proaste. Aceste perioade 
sunt destul de frecvente în condiţiile în care agricultura depinde foarte mult de 
capriciile vremii. După trei ani de recolte bune, rezerva se împărțea între 
săteni şi se constituia un alt depozit. În anul cu recoltă proastă, săteanul îşi 
asigura supraviețuirea hrănindu-se din această rezervă499. Înainte de a fi pusă 
în aplicare, măsura se modifică substanţial, lăsându-i pe ţărani direct 
răspunzători de magazia de rezervă, pe care ar fi trebui s-o umple cu produse 
de pe pământurile lor500. Cu alte cuvinte, țăranul se vede obligat să cedeze o 
parte din recoltă pentru un scop, e drept, nobil, dar care nu poate fi controlat 
şi, mai ales, care nu inspiră încredere. În plus, hrana este mai totdeauna 
precară, recolta abia de ajunge, datoriile către stat şi către proprietari sunt prea 
mari, chiar şi când sunt mici. 

Se vorbeşte foarte mult despre sărăcie, cauza principală a atitudinii 
conservatoare a ţăranului, şi acceptăm că această sărăcie a fost o piedică în 
prefacerea satelor. Rămân însă destul de multe documente produse de 
încercarea disperată a guvernelor regulamentare de a schimba starea țărănimii, 
care vorbesc de un imobilism feroce. An de an, stăpânirea se străduieşte să-i 
scoată pe țărani la muncă, să are, să semene şi să culeagă propriile recolte, să 
se îngrijească de vite, să strângă toamna furaje suficiente pentru a ieşi cu bine 
din iarnă, să-şi ridice hambare, coşare, case salubre. Anii de recolte bune sunt 
poate cei mai grei, pentru că, odată coşarele pline, țăranii nu se mai preocupă 
de recolta viitoare, cât timp au ce mânca. Nu există în mentalitatea ţăranului 
român ideea de rezervă, de investiție într-un capital care, pe termen lung, să 
aducă bunăstare. Subzistenta este cuvântul de ordine, fie că această 
subzistență este dată de teama ca surplusul să nu-i fie luat de stăpânire, fie că 
această subzistență este dată de inexistenţa unei gândiri economice pe termen 
lung; țăranul trăieşte tot timpul în prezent: astăzi se hrăneşte cu ce are, mâine 
cu ce-o da Domnul. După recolta bună din toamna anului 1832, având 
hambarele pline de porumb, mei sau orz, ţăranii din Teleorman n-au prea mai 
avut chef să se apuce nici de arăturile de toamnă, nici de cele din primăvară, 
nici să semene mai mult decât le-ar fi fost suficient501. Se ajunge ca, în 1848, 
stăpânirea să reia această idee şi, printr-un nou ofis, să ceară o preocupare 
reală pentru constituirea magaziilor de rezervă: „s-au socotit de trebuintä 
neapărată a se face îndreptare mai sistematică prin privigherea şi păzirea 
regulilor atingătoare de înfiinţarea şi ţinerea magaziilor de rezervă, carele nu 
poate să aibă rezultatul dorit de nu va contribua însuşi proprietarul moşiei care 
se interesează pentru buna petrecere a lăcuitorilor aflați pe dânsa, şi la 
întâmplări de lipsă vine în agiutorul lor“. Aşa că se fac noi regulamente, se 
rescriu vechile articole, cu speranța că de data asta magazia de rezervă va 
funcţiona şi va constitui o opţiune viabilă în caz de foamete (MAPM, I, 455- 
457). lar când vine foametea, neînțelegerile dintre proprietarii moşiilor, 
administratorii unor astfel de magazii şi ocârmuitorii locali provoacă inanitia 


si mortalitatea. 

Pentru a vedea progresul, Alain Corbin încearcă să măsoare trei factori: 
evoluţia tehnicilor, evoluţia mentalităților economice şi, în fine, modificările 
propriu-zise502. Or, progresul tehnicii este aproape inexistent în lumea rurală 
românească în această etapă de modernitate. Bineînţeles că nu avem în vedere 
cele câteva ferme vizitate de „gazetarii“ de la Povätuitorul Sănătăţii, unde 
proprietarul, cel mai adesea un mare boier, ameliorează diferite rase de oi sau 
se străduieşte să îmbunătățească diferite culturi, să aducă diferite maşini 
agricole. Sunt exemple reduse, cu impact minor în comportamentele celorlalți. 
Cât despre evoluția mentalităților economice... Gazetele vremurilor oferă 
sfaturi, Episcupescu scrie un jurnal despre ameliorarea calității muncii 
individuale, despre economie şi economii, Ion Ionescu de la Brad, la rându-i, 
insistă în paginile diferitelor gazete asupra bunei întreţineri a livezilor, asupra 
calității seminţelor etc. Dar toate acestea sunt atât de departe de a schimba un 
comportament sau altul... Aşa că modificările sunt cât se poate de lente... 
Căci sărăcia se ridică deasupra tuturor. 


Pe drumurile satelor: vagabonzii, holera, hoţii 


O altă problemă importantă cu care se confruntă lumea rurală o reprezintă 
starea de insecuritate. Dincolo de războaie şi mai ales de desele ocupaţii 
ruseşti, o constantă a acestei perioade de modernizare, lumea rurală începe să 
aibă de suferit de pe urma unor personaje care mai de care mai nocive. Se 
adaugă o anume infractionalitate endemică, măruntă, numeroasele conflicte 
dintre cläcasi, proprietari, arendaşi, precum şi o permanentă stare de 
nesiguranță produsă de lipsa unui control al autorităţii centrale asupra 
violenţei. În documentaţia produsă de Vornicia Treburilor Dinlăuntru şi apoi 
de Poliție se poate observa o preocupare temeinică pentru securizarea lumii 
rurale. 

Puterea începe să se teamă de populația rurală şi deseori îi ia pulsul 
solicitând de la autoritățile locale diferite rapoarte cu privire la starea sa, 
trimițând instrucțiuni cu măsurile necesare pentru a asigura „liniştea 
populaţiei“, încercând să evite intrarea oricărui intrus care ar duce mai mult 
decât mesajul oficial deja colportat prin diferite gazete oficiale şi aproape 
obligatorii. Schimbarea aduce şi încurajează consumismul, dezvoltă micul 
comerț ambulant şi mai ales stimulează risipirea banilor pe orice lucru de 
nimic. Ca un părinte protector, statul paternalist, prin domnul din fruntea sa, 
încearcă izolarea şi protejarea satului de toată „risipa“ care se produce în mod 
inevitabil odată cu schimbarea, considerând că satul încă nu este pregătit, că 
încă nu are resursele necesare pentru a investi în banalitäti, că încă nu are 
educaţia necesară pentru a discerne bunele şi relele oferite de toți cei care îl 


vizitează. Astfel, se pun la cale mai multe măsuri care îi au în vedere pe 
cârciumari, pe evrei, pe cămătari, pe vânzătorii ambulanți, pe vagabonzi, toți 
posedând un mare capital „negativ“ în influențarea morală a acestei populaţii. 

În 1848, pe 25 ianuarie, chiar în preajma revoluţiei, vodă Ghica încearcă 
de zor să-i îndepărteze din satele Moldovei pe coropcarii care umblau cu 
märuntisuri. Coropcarii, adică negustorii ambulanți care îşi poartă marfa într-o 
ladă numită coropcă, duc prin sate o serie de mărfuri inutile şi mai ales 
„vătămătoare“: „netrebnice la gospodăria ţăranului“, vândute cu prețuri uriaşe 
şi „împovărate“, „parte din ele vătămătoare la sănătate“. În afară de faptul că 
vând marfă proastă, mulţi coropcari sunt presupuşi a fi „oameni de prost 
caracter“, ce ar putea exersa o influenţă nefastă asupra tinerilor, introducând 
„feluri de dimoralizatii cu boale de acele vătămătoare la sănătate“ (MAPM, I, 
404). Boala, nenumită aici, nu este decât teribilul sifilis, care va face ravagii, 
în toată această perioadă, pretutindeni şi fără prea mare deosebire de rang. 
Peste tot apar spitale de boli venerice, atât de necesare, dar de multe ori atât 
de neputincioase. Circulara de mai sus nu prea are mare eficacitate, căci este 
reluată în martie 1848 şi apoi pe 13 decembrie 1849 şi 7 februarie 1850. 
Coropcarii sau vengherii se infiltraseră deja în lumea rurală, făcându-se 
indispensabili pentru nevoile presupuse, dar distincte ale unei societăți a 
consumului. Practicarea unui comerț minor şi mobilitatea lor perpetuă prin 
diferite lumi îi vor lega etern de identitatea şi de statutul de indivizi hoinari şi 
mai totdeauna fără căpătâi de care stăpânirea, oricare ar fi fost natura ei, avea 
de ce să se teamă. 


Chiar dacă Regulamentele Organice şi apoi o serie de alte legi au instituit 
un sistem sanitar unitar, acesta este departe de a funcționa şi în lumea rurală. 
Aceasta este destul de reticentă la nou, la medicină, la tratamentele şi 
consultatiile oferite de un intrus, de un necunoscut în faţa căruia ar trebui să te 
spovedesti, să te dezbraci, să te vaiti, să dai ceva din tine. Când ajung prin 
sate, medicii au mari dificultăți în exercitarea profesiei, nu neapărat din lipsa 
inerentă a unor resurse materiale, cât din cauza închistării locuitorilor într-o 
tradiție şi o practică populară greu de străpuns503. Cu atât mai dificilă este 
practicarea medicinei cu cât populaţia are susținerea notabilitätilor locale, în 
speţă preotul şi chiar ocârmuitorul, oameni cu aceeaşi educaţie şi aceleaşi 
mentalități, prea puţin dispuşi să se „transforme“504. Un studiu asupra 
procesului de vaccinare va da seama despre raportul dintre medic şi sătean. 
Puterea politică face eforturi în a convinge lumea rurală de necesitatea acestui 
proces, în frunte cu mitropolitul, care emite la rându-i „ţirculare“ cerându-le 
protopopilor să-i sfătuiască pe localnici că hultuirea nu este decât un mare 
bine pentru viitorul copiilor lor. „Este de jălit — scrie mitropolitul în 1847 — că 
unii din părinţi se potrivesc“ şi pleacă urechea la tot ceea ce se spune“. Dar ce 
se spune? Că „hultuitul nu foloseşte la nimic, fiindcă unul sau altul care era 


hultuit totuşi s-au pälit de vărsat“. Tirculara Mitropoliei este foarte vehementă 
cu sătenii care ascultă „bârfele oamenilor uşori la minte şi proşti cari nu au 
atâta înțelegere ca să priceapă folosul cel mare al hultuirii“ (MAPM, II, 683— 
684). Explicatiile oferite, iarăşi şi iarăşi, îndeamnă prea putin la supunere. 

Ceea ce îi dăunează cel mai mult lumii rurale este lipsa de curăţenie, 
responsabilă de propagarea multor boli, de la ciumă la holeră sau sifilis. 
Curțile, casele, drumurile sunt pline de mizerie, vara, toamna, iarna. Iar ploile 
de toamnă şi dezgheturile de primăvară completează peisajul dezolant. Pe 
lângă alterarea stării de sănătate, munții de gunoaie provoacă incendii 
catastrofale. Guvernul lui vodă Sturdza constată că „gunoiu de prin sate“ 
devine sursa incendiilor numeroase. Munţi întregi de gunoaie sunt strânşi prin 
ogrăzi şi incendiati, de cum dă primăvara, pentru a face loc altor munţi de 
gunoaie: „tot gunoiul ce adună de prin ogrăzi şi ocoale îl grămădesc făcându-l 
movile prin ogrăzi, fără a-l căra la locuri mai depărtate, care din vreme în 
vreme înmulțindu-se sporeşte întru atâta că locuitorul spre a-l pute desființa 
este sălit a-i da foc ca să se topască“. Focul cuprinde, mai ales în vremuri 
„vânturoase“, gospodăriile una după una. Prilej de reglementare: „tot 
locuitoriul să fie datoru iarna a clădi gunoiul în trăsuri şi a-l scoate din sat, în 
depărtare cel puţin de 150 stânjini, iar mai bine să împrăştie fiecare pe 
ogoarele ce va avea“. Cum vodă e sigur că e nevoie de coercitie pentru a 
impune o astfel de măsură, hotărăşte că vornicii satelor au obligația de a trece 
lună de lună prin sate pentru a verifica dacă țăranii şi-au dus gunoiul în afara 
satelor. Cu adeverinţa în mână trebuie să se prezinte la ispravnic, care la 
rându-i „raportuiseşte“ la Departament (MAPM, II, 682-683). Trecut prin 
atâtea controale, gunoiul va fi rămas tot în spatele ogrăzii, aprins primăvara, 
movilă interminabilă iarna, focar de infecţie şi subiect al broşurilor dedicate 
de medici apărării sănătăţii. 

Apelul la curăţenie revine şi în recomandările doctorilor de câte ori oferă 
soluţii de combatere a epidemiilor505. Doctorul Vârnav scrie: „să fugi de 
locuinti umede şi strâmte şi să te îngrijăşti de uscate şi largi, să le ţii măsurat 
de calde şi să cauţi a schimba aerul dintr'însele cât se poate de des atât prin 
deschiderea uşelor, şi-a ferestelor, cât şi a sobelor. Şi iarna te vei feri mai cu 
samă ca să nu te bată calha la cap“. Sau „să te îngrijeşti de curăţenie ca una ce 
este un mijloc foarte însemnat spre a ne apăra de holeră, fiindcă necurätenia şi 
scârnăvia este cuibul holerei şi miasma găseşte cea mai mare hrană în aer 
scârnav şi stricat“506. Doi ani mai târziu, doctorul Vârnav va fi şi un critic 
aspru al acestei lumi în care gunoiul este rege: „pricinile de căpetenie care 
favorizează dezvälirea bolilor din acest Principat sunt mizeria si 
dezinteresul... Oraşele şi satele sunt presărate cu movile de gunoaie şi cu 
rămăşiţele dobitoacelor moarte, apa de ploaie, de omăt şi umezelile de pe uliţă 
nu se scurg cu înlesnire (pentru că canalurile prin oraşe lipsesc cu totul, ori nu 
sunt bine aşezate) şi dospind acolo infectează aerul acelor ce locuiesc 


împrejur“507. 

Supravegherea populaţiei devine aproape o necesitate, iar vorniceii 
satelor au printre atribuţiile lor şi pe acelea de a da seamă de starea de sănătate 
a sătenilor, trimițând informaţii către centru, unde urmează să se alcătuiască 
statisticile utile în cunoaşterea stării de fapt. Aproape în fiecare an se 
alcătuieşte un „raport de sănătate cu informaţii despre sănătatea 
locuitorilor“508 pentru a se ajunge la o „relaţie cu privire la starea de sănătate 
a locuitorilor din ambele Principate“. Informaţiile sunt prelucrate în forma 
unei statistici care înregistrează, pe ţinuturi şi judeţe, numărul bolnavilor, 
numărul morţilor, numărul celor însănătoşiţi, numărul celor „rămaşi“ 
bolnavi509. Starea generală de sănătate nu se va schimba prea mult nici în cea 
de-a doua parte a modernității româneşti, iar rapoartele medicale din această 
perioadă, devenite o practică, stau mărturie5 10. 

Dar nu numai holera sau ciuma pândesc în această lume lăsată pe mâna 
unor educatori inculti, ci şi nesiguranța zilei de fiecare zi, în care micile 
furtişaguri sunt la ordinea zilei. O privire în arhivele judiciare ne arată că 
micile hoţii sunt o realitate cotidiană. Furturile de alimente sunt pe primul loc, 
se fură mălai, făină, grâu, fasole, poamele din ogradă, pâinea de pe masă, dar 
cel mai mult se fură animalele din curte. Furtul de animale devine atât de 
agresiv şi de prezent, încât puterea se vede nevoită să intervină şi să ia o serie 
de măsuri pentru „stârpirea furtişagurilor de vite“511. Mai bine de două 
decenii se emit tot felul de circulare în care se reglementează paza satelor, 
organizarea poliției locale, dar şi regimul târgurilor, al iarmaroacelor şi al 
negutätorilor de animale, primii care preiau vitele furate. 

Pe drumul satelor, mocanii, harabagiii, tiganiii, surugiii de prin poste, 
herghelegii, haidăii şi chiar căpitanii de poşte înlesnesc furturile, făcându-se 
complici cu hoţii, cumpărând ieftin şi vânzând scump animalele furate. Se 
prevăd răvaşe de vânzare şi de cumpărare în care trebuie să fie bine marcate 
semnalmentele animalelor, culoarea părului, rasa sau alte semne particulare, şi 
Chiar însemnarea cu fierul roşu, astfel încât şi la a „zecea mână“ de ar fi tot să 
dea posibilitatea recunoaşterii (MAPM, I, 501-509). Şi totuşi... implicarea 
sau neimplicarea vorniceilor, privighetorilor de ocoale, ispravnicilor, poliției 
locale, fie prin colaborare cu hoţii, fie prin amânarea sine die a punerii în 
aplicare a măsurilor punitive, nu aduce stârpirea micilor furtişaguri. 


Lăsată pe seama autorităţilor locale, modernizarea satelor se loveşte de 
nepăsare, indiferență, reacții violente şi multă sărăcie. La mijlocul secolului al 
XIX-lea şi în preajma unirii, majoritatea satelor nu ajunseseră prea departe, 
poate era chiar mai rău. Puţine sunt măsurile pe care țăranii le-au integrat şi 


le-au pus în practică, printre ele vaccinarea copiilor, dar foarte multe vor fi 
fost cele la care nici măcar n-au vrut să se gândească. 

Sărăcia a fost una dintre cauzele acestei situaţii. Radu Rosetti, Ilie Corfus, 
Daniel Chirot şi mai apoi Bogdan Murgescu au analizat rând pe rând 
schimbările introduse de către Regulamentele Organice în viaţa țăranilor şi 
impactul lor nefast asupra economiei acestora. „Clasa stăpânitoare din 
Moldova ştiuse să profite de faptul că era stăpânitoare şi singura chemată la 
sfat pentru mari privilegii şi foloase. De altminteri, orice altă clasă 
stăpânitoare, în locul ei, tot ca dânsa ar fi urmat“512, conchide Rosetti, 
punctând rând pe rând toate „reformele“ introduse în raporturile dintre săteni 
şi proprietari, care nu s-au dovedit deloc favorabile ţăranului. 

Tot efortul statului de a-i învăţa pe țărani nu este susținut de o 
alfabetizare pe măsură. Se mizează pe citirea circularelor de către preoţi, pe 
influenţa celor câţiva posesori ai ştiinţei de carte şi foarte putin pe lectura 
directă a gazetelor, ofisurilor, circularelor, sfaturilor, tratatelor. Se aruncă pe 
umerii ocârmuitorilor locali întreaga responsabilitate a procesului de 
schimbare; fără a se ţine îndeajuns seama că nici aceştia nu aveau prea multă 
educaţie sau prea mare tragere de inimă în urmărirea unor porunci şi mai ales 
în punerea consecventă în aplicare a unor măsuri. Progresul, şi aici suntem de 
acord cu ideea lui Bogdan Murgescu, se leagă şi de nivelul de instrucţie al 
unei naţii, „de nivelul de educaţie al capitalului uman“513. Instructia, chiar 
dacă este de multe ori repetată şi gândită ca o prioritate, nu ajunge să devină o 
realitate. 

În plus, modernizarea devine de-a dreptul împovărătoare pentru lumea 
rurală, urzind infinite inegalităţi sociale: obligaţiile fiscale ale preotului, 
vornicului, învățătorului sunt puse în seama săteanului. El trebuie să plătească 
pentru fiecare dintre ei, aşa cum trebuie să plătească pentru sine, dar trebuie să 
susțină şi construcția de drumuri sau ridicarea de şcoli. Destul de mult pentru 
o populație săracă şi care nu se bucură niciodată de avantajele schimbării. 
Drumurile, care ar fi trebuit să schimbe civilizaţia, nu vor fi terminate 
niciodată514. Există căi de acces, dar ele au o importanţă locală, servind 
interesele unei categorii profesionale, de pildă, negustorii, sau mijlocind 
comunicarea între sate. Adevăratele drumuri, şoselele mari, drumul de fier, 
podurile, punți spre informaţie şi control, se pierd printre diferitele proiecte 
ale modernizării. Dorinţa de a face totul, de a schimba într-un timp rapid o 
„lume“, prin accesul la „civilizaţie“, graba în fabricarea de norme, fără 
răbdarea verificării eficienţei lor, îl vor îndepărta şi mai mult pe țăran de 
proiectul modernizării. 

In loc de concluzii: „Totul se sfârşeşte si nimic n-au 
început încă“ 


Fraza de mai sus aparţine boierului liberal radical Constantin A. Rosetti. 
Avea s-o scrie într-un articol publicat în 1856, în gazeta Steaua Dunării, unde 
face o analiză a evoluţiei literaturii române, pusă în contextul evoluţiilor 
sociale. 1841 este anul de început al unei „epoci de tranziţie“, cu lucruri 
amestecate, cu „timpi nenorociti de învălmăşeală în care totul se sfârşeşte şi 
nimic n-au început încă“, o epocă de tranziţie care avea să dureze prea mult 
pentru unii, prea putin pentru alţii515. 

Până la urmă, în ce constă modernizarea societăţii româneşti? Face ea 
parte din proiectele majore ale românilor? Reusesc ei să şi le asume şi să le 
ducă la bun sfârşit? Sunt Regulamentele Organice adecvate schimbărilor de 
care societatea românească avea nevoie? Absența clasei de mijloc contribuie 
la această modernizare atât de „aparentă“? Sunt doar câteva întrebări succinte 
la care am încercat să răspundem. Să nu ne închipuim că francezii, englezii, 
italienii sau turcii acelei epoci erau cu totul deosebiți de români. Proiectele lor 
de modernizare au purces doar ceva mai devreme, discuţiile despre „modem“ 
si „modernizare“ fuseseră nu doar inițiate, ci şi prelungite în mişcări sociale şi 
Chiar în revoluţii de felul Revoluţiei Franceze (1789) sau al celei americane 
(1774), iar regimurile politice s-au dovedit mult mai perseverente în 
construirea statului modern. Dacă educaţia şi existenţa unei clase de mijloc au 
favorizat absorbţia diferitelor măsuri, la noi statul n-a reuşit mai niciodată să- 
şi impună autoritatea în faţa unei aristocrații foarte puternice şi foarte incisive, 
în absenţa unei clase de mijloc, şi unde instructia generalizată a constituit cel 
de pe urmă lucru în care s-a investit. 

Nu ştiu dacă am reuşit să ofer un răspuns răspicat cu privire la această 
problemă a clasei de mijloc. Nu-i spun „burghezie“, pentru că termenul are 
foarte multe conotaţii. Cercetătoarea franceză Adeline Daumard îl foloseşte cu 
multă precauţie, şi numai în funcţie de context. Tentaţia modelului aristocratic 
a anulat orice încercare de coagulare a acestei clase de mijloc. Iar aici urmez 
concluziile istoricilor Alexandru Florin-Platon şi Gheorghe Lazăr. În 1830, 
când începe procesul de elaborare a Regulamentelor Organice, Principatele 
Române cunosc o stratificare aparent simplă: boierimea şi țărănimea. Dar, 


privind în interiorul acestor două categorii sociale, observăm o riguroasă 
ierarhie, unde departajärile economice, sociale şi simbolice operează 
stratificări diverse. „Mica boierime“, aşa cum o numesc istoricii, poate fi 
considerată nucleul clasei de mijloc. Prin activităţile sale economice şi 
comerciale, ea se apropie de ceea ce se crede a fi „burghezie“. Dar această 
categorie socială nu s-a identificat niciodată pe sine ca fiind altceva decât 
boierime, nu şi-a construit o altă identitate socială, un alt stil de viaţă, un alt 
mod de a gândi. Nu s-a individualizat în contextul social, astfel încât ceilalți 
să o identifice ca fiind altceva. Idealul ei a fost întotdeauna acela de a copia 
modelul marii boierimi, al boierimii aflate la vârf, investind (şi dând faliment) 
în cumpărarea de slujbe şi titluri, risipind averi pe haine şi case, pe trăsuri şi 
aparente sociale. Nici măcar instructia n-a reprezentat o prioritate, înscriindu- 
se, de fapt, în contextul epocii unde educaţia nu avea prea multe mize sociale. 
Regulamentele Organice şi afluxul unui număr important de străini, aflux 
început deja după 1800, aşezaţi la Iaşi, Bucureşti, Craiova, Ploieşti, în 
târgurile importante, vor da un impuls acestei etape. Abia acum se 
construieşte un alt mod de gândire în care rațiunea economică, educaţia, 
cumpătarea, investiția în viitor şi pentru viitor stratifică şi structurează 
capitalul uman. Mă refer la un capital uman care nu este numai autohton, care 
îi adună pe toţi acei străini veniți pentru o zi şi rămaşi pe vecie. Să mai 
spunem doar că multe dintre mărturiile epocii vorbesc de incapacitatea 
românului de a gândi în termeni de investiție economică în viitor. Să fie şi 
aceasta o cauză a absenței „burgheziei“? E o temă de reflecţie. 

Ţările române au profitat foarte mult de schimbările din jur, de contextul 
internaţional, de evenimentele politice care au făcut istorie şi le-au integrat şi 
pe ele în scrierea istoriei. Se poate observa cu ochiul liber că întregul proces 
de modernizare a societății româneşti de la începutul secolului al XIX-lea este 
tributar unor modele, franceze în cea mai mare parte, multe dintre ele 
integrate pe filiera rusă. Se mai poate observa că Franța, atât de dorită, n-a 
avut o influență politică efectivă, s-a mulțumit doar cu rolul de model de 
imitat, lăsându-i Rusiei întâietatea în numeroasele intervenţii, justificate sau 
nu. Intervenţii care au oprit pentru o vreme cursul firesc al lucrurilor. Pe de 
altă parte, Rusia pare o necesitate, un element de echilibru între principe şi 
clasa politică. Construirea oricărei direcţii politice se face cu o raportare 
permanentă la Rusia. Aşa cum, până la 1800, Poarta funcţiona ca un element 
de echilibru (destul de brutal), între prințul fanariot şi sfatul său, acum Rusia 
este elementul indispensabil în construirea modernității. Rusia preia toate 
animozitätile din interiorul clasei politice, Rusiei i se cere cu insistență să 
intervină, să pacifice, să construiască un climat capabil să asigure evoluţia 
reformelor şi a schimbărilor. Corespondenta cu Sankt-Petersburg arată 
necesitatea acestei implicări, când taberele adverse se grăbesc să se plângă, iar 
consulii şi cancelariile se străduiesc să dezbine sau să împace. La începuturile 


modernităţii noastre găsim această presiune a venirii şi uneori chiar a chemării 
unora din afară pentru a decide asupra conflictelor din interior. Aliantele 
autohtone sunt instabile, dar solicitarea sprijinului extern este constantă. 
Începuturile modernităţii româneşti sunt astfel marcate de trei referințe care 
sunt departe de a fi convergente: 

Modelul modernizării este oferit de Franţa şi ia forma „occidentalizării“ 
sau a „europenizării“. 

Agentul modernizator este Rusia, mai ales în plan politic şi în condiţii de 
conservare a stării de suzeranitate otomană. 

Actantii modernizatori sunt tinerii, de multe ori scoliti în ţări occidentale 
şi întorşi în cadrele tradiționale ale societății româneşti a vremii, cu rol 
esenţial în tot acest proces de „prefacere“. 

Modelul imitat a rămas statornic peste vremuri, agentul modernizator s-a 
tot schimbat, iar numărul tinerilor dornici de schimbare a tot crescut. Mai 
trebuie spus că un rol deosebit de important în trecerea rapidă spre formele 
modernizării sau ale „prefacerii“ l-a jucat numărul mare de străini care au 
venit în Principate după războiul ruso-turc (1806-1812). Cerinţele foarte mari 
pentru occidentalizarea rapidă a modului de viață, statutul privilegiat de sudit 
încurajează atât venirea, cât şi stabilirea lor aici, uneori pentru totdeauna. 
Dacă privim laşiul din statistica anului 1824 (publicată de I. Caprosu şi M.-R. 
Ungureanu), ne frapează numărul şi diversitatea meseriilor practicate, dar mai 
ales modelul de identificare pentru slujbaşul moldav: după haine şi aparente. 
Portul lor este „franţozesc“ sau ,nemtesc“, într-o vreme în care în oraş cei 
„mici“ încă poartă haine „moldoveneşti“. Or, ei reprezintă un model pentru 
această populaţie urbană, contribuind la accelerarea schimbării şi la 
coagularea unei clase de mijloc. 


Mita, protecţia, abuzurile, corupția fac parte din societatea românească 
dintotdeauna; plângeri se revarsă din toate părțile, cu atât mai mult în perioada 
primei modernitäti. Unele „năravuri rele“ sunt mai vizibile, altele s-au creat şi 
s-au impus treptat ca făcând parte din obiceiuri şi cutume; „ţară bună, rea 
tocmeală“, cum spune un cronicar. Până la urmă, societatea este cea care le 
perpetuează şi, oricât s-ar plânge, nu are energie suficientă pentru a le stăpâni, 
este însăşi miezul de funcţionare, rotita ce învârte sistemul. Pedepsind un 
dregător, Vodă şi-i ridică în cap pe toţi protectorii acestuia; ei nu contenesc cu 
intervenţii, rugäminti, ameninţări, uitând pentru moment de criticile formulate 
la adresa angrenajului. Micii slujbaşi se află în aceeaşi poziţie privilegiată, şi 
am oferit numeroase exemple, când şi cel mai corupt revine şi chiar este 
promovat în funcţie nu datorită meritelor, ci datorită proptelelor. 


Dacă domnii fanarioți fncercaserä ca ei şi camarila lor să se 
îmbogăţească, ştiind că domnia e scurtă, domnii pământeni şi regulamentari 
au rude, familii numeroase şi amici de îndestulat. Neajunsurile provocate de 
cupiditatea şi abuzurile fraților Ghica (Costache şi Mihalache) se sparg în 
capul domnului, care stârnise el însuşi nemulțumiri din cauza lăcomiei. 

Orice punere în aplicare a unei hotărâri, de la ridicarea de şcoli la 
constituirea caselor de rezervă, de la ţinerea dorobantilor la recrutarea miliției 
sau la dregerea drumurilor, este urmată de o serie de abuzuri. Cauzele sunt 
totdeauna aceleaşi, niciodată îndreptate sau sancţionate: obţinerea slujbelor 
prin mită şi păstrarea lor chiar şi când abuzul este practic dovedit. 
Administraţia nedespärtitä de justiţie lasă loc de interpretări, naşte corupţie, 
ticluieste rapoarte false pentru a se putea extrage venituri. Meritocratia există 
doar enunțată în legislaţie, dar cele mai multe înaintări în slujbe se fac „fără o 
dreaptă potrivire“. Aceleaşi probleme sunt mereu semnalate, dar măsuri 
concrete de îndreptare a situaţiei nu se prea află, iar atunci când se află, ele se 
diluează pe măsură ce se apropie de situația condamnată şi mai ales de 
individul găsit vinovat. 

Regulamentele Organice îi dădeau voie domnului să acționeze, dar 
inițiativele sale puteau fi blocate de prerogativele Adunärilor Obstesti, de 
supravegherea permanentă a Rusiei şi a Imperiului Otoman. Consulii ruşi nu 
se sfiesc să intervină în treburile interne, pledând când de-o parte, când de 
alta. Putinta de a se plânge când către o putere, când către cealaltă dovedeşte, 
de fapt, neputinta de a ajunge la compromisul necesar oricărei colaborări între 
forțele interne. 

Modernizarea, cuvânt destul de puţin folosit în epocă, întâmpină o 
rezistență cât se poate de acerbă, chiar şi din partea celor care se află în primul 
eşalon al formulărilor pe hârtie ale unor reforme. Prin gazete, prin saloane, la 
şosea, schimbarea atât de necesară, „prifacerea“ dorită, care să-i aducă în rând 
cu natiile cele civilizate ale Europei, se află pe buzele tuturor. Dar când se 
trece de la reformele schitate pe hârtie la practică nimeni nu mai este atât de 
sigur că doreşte aceste reforme. Or, Regulamentele Organice propun 
schimbări atât de profunde, capabile să zdruncine întreaga societate de sus în 
jos şi de jos în sus: să transforme legi, moravuri, atitudini, comportamente, să 
modeleze comportamente. Oraşul este prima vitrină a acestor schimbări şi 
locul unde resursele de toate felurile sunt mult mai accesibile pentru a le face 
să treacă mai repede. În timp ce lumea rurală rămâne pentru multe alte decenii 
într-o stare poate mai deplorabilă decât cea în care a găsit-o „modernizarea“. 

Modernizarea românească ar fi trebuit să fie într-o strânsă legătură cu 
învățământul. De avansarea acestuia s-ar fi legat multi dintre paşii necesari 
acceptării numeroaselor schimbări. Dar statul modern român, trasat de 
Regulamentele Organice, nu are resursele necesare pentru a investi în acest 
domeniu, lăsat mai totdeauna la urmă. Lucru care nu face decât să 


încetinească şi celelalte reforme, să accentueze diferențele dintre centru si 
periferie. 

De altminteri, societatea românească a veacului al XIX-lea este într-un 
permanent început. Citind documentele vremii — articole din gazete, proiectele 
redactate de intelectualii vremii, reflectiile pe marginea necesității schimbării, 
legislația promulgată, regulamentele tipărite — şi coroborându-le cu situația de 
fapt, observăm că ceea ce începe în forță şi pare dorit de toată lumea nu 
ajunge să capete o formă bine definită mai niciodată. O schimbare într-un 
anumit domeniu începe cu multă forță, încredere, dorință, pentru a se pierde 
apoi pe coclaurile indiferentei instituționale, unde slujbaşii sunt preocupați 
prea putin de perseverenta măsurii. Mai degrabă ei propun un alt început, un 
alt proiect, o altă schimbare, înainte ca schimbarea anterioară să-şi fi arătat 
efectele. Se trăieşte într-un provizorat continuu, avem de-a face doar cu 
initieri şi mai deloc cu împliniri ale modernizării. Începuturile modernităţii s- 
ar caracteriza astfel prin: 

— constanta modelului de imitat („occidentalizarea europeană“); 

— schimbarea permanentă a agentului modernizator extern datorită 
versatilitätii clasei noastre politice (când Rusia, când Imperiul Otoman, când 
Franța, când Germania), care caută mai tot timpul sprijin în afară pentru 
acţiunile de dominație din interior; 

— predilectia individuală si socială pentru formarea agenților 
modernizatori autohtoni, a elitei nationale, în afara țării, de regulă în spaţiul 
occidental (Franţa sau Germania). 

O astfel de matrice instituţională este întru totul neomogenă, ceea ce 
explică starea perpetuă de provizorat, de neîmplinire. Multi dintre 
contemporani percep această „modernizare“ ca pe un eşec. Într-un articol din 
Predicatorul Ecleziastic, din 5 decembrie 1857, dedicat „cârpelii“, autorul 
leagă incapacitatea românului de a declanşa un proces de schimbare de 
metehnele „chiverniselii“ şi ale „cârpelii“. Cele două vor face ca şcolile 
»Cârpite“, ici şi acolo, să nu dea generaţia care să se îndrepte către activităţi 
productive, ci generaţia care să se ascundă sub plapuma „lefşoarelor“ din 
cancelarii, să nu formeze „bărbaţi capabili, bărbaţi muncitori, bărbaţi 
neobositi şi stăruitori în îndeplinirea datoriilor celor mai sfinte către patrie“, ci 
„cerşetori“ aşteptând mila „guvernului“. Constatarea sa, dincolo de retorica 
patetică, este mai actuală decât oricând şi vorbeşte despre necesitatea de a 
depăşi un început promițător: „...de nu ne vom aşterne pe muncă... în veci nu 
ne procopsim, în veci vom tăia câinilor frunză, în veci vom fi cerşători, 
aşteptând de la ţară să ne arunce câte o bucăţică de pâine, în veci vom fi robii 
altora care, spre a ne scăpa de lenevire şi trândăveală, vor întinde gârbaciul şi 
bicele pe spinarele noastre ca să ne facă să muncim şi să ne facem oameni, 
scăpându-ne şi de cârpăceala trentelor, căci astfel nu se poate, altfel pierim cu 
totul...“. Cu alte cuvinte, îndemnul şi ochiul din afară constituie, atunci, ca şi 


astäzi, factorul mobilizator în orice proces de modernizare. 


Schimbärile si progresele sunt totusi evidente, societatea româneascä de 
la 1860 nu mai este cea de la 1830, şi cu atât mai putin cea de la 1800. Nu 
putem judeca acest proces ca pe partea plină sau partea goală a paharului, ci 
vom spune doar că este vorba de un proces lung, anevoios, cu multe, mult 
prea multe renuntäri, cu multe, mult prea multe începuturi, cu multe initiative, 
cu multe proiecte doar începute şi de aceea cu multe dezamăgiri. Şi, cum este 
şi firesc, procesele simple sunt mai uşor de acceptat şi mai uşor de trecut cu 
vederea. De aceea, aparențele intră primele în acest lung inventar al 
modernizării. Trupul, sociabilitatea, comportamentele se pretează la 
schimbare mult mai uşor. Pe când legile, instituţiile, formele politice acced 
mai greu la prefaceri, dat fiind că au nevoie de perioade lungi de acomodare, 
de acceptare, de promovare, de integrare. Dacă am privi numai lumea urbană, 
şi îndeobşte capitalele, am crede că societatea românească a făcut progrese 
însemnate, dar o scurtă călătorie, la doar câteva zeci de kilometri, prin satele 
din jur, ne va duce în extrema cealaltă şi ne va întări credința că nimic nu s-a 
schimbat şi nimic „n-a început totuşi“. Nu este vorba numai de reticenta unei 
lumi rurale, ci şi de lucruri niciodată explicate până la capăt. Stăpânirea a 
inițiat manuale, gazete, ofisuri, regulamente, dar actantii puşi să le explice şi 
să le transforme în practici s-au dovedit mai totdeauna lipsiţi de educaţia 
necesară unor explicații şi, mai presus de toate, deloc convinşi de utilitatea 
măsurilor puterii. Aşa că între centru şi periferie s-a interpus întotdeauna o 
pătură de slujbaşi ineficienti şi deseori mai retrograzi decât subiecții ce 
trebuiau informaţi, disciplinati, învăţaţi, controlati. Măsurile „predicate“ au 
fost percepute ca lucruri rele, țăranii, şi aşa reticenti la orice formă de 
schimbare, s-au opus cu înverşunare, imaginându-şi cu spaimă alte obligaţii 
fiscale. 

Se mai constată o lipsă de statornicie în toate: în construirea unei 
instituţii, în ridicarea de şcoli, în scrierea de programe şi proiecte şi, mai 
presus de toate, în aplicarea lor. Acest proces de modernizare nu este lipsit de 
idei, proiecte, bunăvoință, îndrăzneală, dorință de prefaceri, îi lipsesc însă 
perseverenta, răbdarea, continuitatea. Cuza şi Unirea de la 1859 vor aduce un 
alt început pentru procesul de modernizare al societății româneşti. Un început 
care se va pierde şi el în alte începuturi... 


Notă 

515. Despre conceptul de „tranziție“ a se vedea Mirela-Luminita Murgescu, Bogdan Murgescu, 
„Tranziţie, tranzitii: conceptualizarea schimbării în cultura română“, în Victor Neumann, Armin Heinen, 
Istoria României prin concepte. Perspective alternative asupra limbajelor social-politice, Polirom, Iaşi, 
2010, pp. 419-447. 

